### **דברי הכנסת**

### **הישיבה השלוש-מאות-ושבעים של הכנסת השלוש-עשרה**

### יום שני, ד' באב התשנ"ה (31 ביולי 1995)

### ירושלים, הכנסת, שעה 16:01

**תוכן העניינים**

[מסמכים שהונחו על שולחן הכנסת](#_Toc460762761)

[הצעות סיעות מפד"ל ומולדת להביע אי-אמון לממשלה בשל: החלטתה הנוגעת לשלמותה של ירושלים והימנעותה מהדרישה להסגיר רוצחי "חמאס" ואש"ף; מחדליה בטיפול בטרור הערבי](#_Toc460762762)

[הצעת חוק צער בעלי חיים (הגנה על בעלי חיים)](#_Toc460762763) [(תיקון – גנבת בעלי חיים), התשנ"ה–1995](#_Toc460762764)

[(הצעת חבר הכנסת ח' מירום)](#_Toc460762765)

[החלטה בדבר תיקון טעות בחוק לתיקון פקודת התעבורה (מס' 38), התשנ"ה–1995](#_Toc460762766)

[הצעת חוק כבישי אגרה (מנהרות הכרמל), התשנ"ה–1995](#_Toc460762767)

[(קריאה שנייה וקריאה שלישית)](#_Toc460762768)

[הצעת החלטה בדבר חלוקת הצעת חוק התכנון והבנייה (תיקון מס' 42), התשנ"ה–1994](#_Toc460762769)

[מסמכים שהונחו על שולחן הכנסת](#_Toc460762770)

[הצעת חוק כביש אגרה (כביש ארצי לישראל), התשנ"ה–1995](#_Toc460762771)

[(קריאה שנייה וקריאה שלישית)](#_Toc460762772)

[הצעת חוק הביטוח הלאומי (תיקון מס' 107), התשנ"ה–1995](#_Toc460762773)

[(קריאה שנייה וקריאה שלישית)](#_Toc460762774)

[החלטה בדבר תיקון טעות בחוק המקרקעין (תיקון מס' 18), התשנ"ה–1995](#_Toc460762775)

[הצעת החלטה בדבר חלוקת הצעת חוק העונשין (תיקון מס' 41)](#_Toc460762776) [(אחריות מופחתת), התשנ"ה–1995](#_Toc460762777)

[הצעת חוק העונשין (תיקון מס' 43) (התאמת דיני העונשין לחלק המקדמי](#_Toc460762778) [ולחלק הכללי), התשנ"ה–1995](#_Toc460762779)

[(קריאה שנייה וקריאה שלישית)](#_Toc460762780)

[הצעת חוק שירות ביטחון (תיקון מס' 6), התשנ"ה–1995](#_Toc460762781)

[(קריאה שנייה וקריאה שלישית)](#_Toc460762782)

[חילופי גברי בוועדות הכנסת](#_Toc460762783)

[הצעת חוק בית-המשפט לענייני משפחה, התשנ"ה–1995](#_Toc460762784)

[(קריאה שנייה וקריאה שלישית)](#_Toc460762785)

[החלטה בדבר הגדלת מספר שופטי בית-המשפט העליון](#_Toc460762786)

[ערעורו של חבר הכנסת י' בא-גד על ההחלטה בדבר אישור הוראות: בצו תעריף המכס והפטורים ומס קנייה על טובין (תיקון מס' 22), התשנ"ה–1995; בצו תעריף המכס והפטורים ומס קנייה על טובין (תיקון מס' 26), התשנ"ה–1995](#_Toc460762787)

[הצעת חוק לתיקון פקודת מס הכנסה (מס' 106), התשנ"ה–1995](#_Toc460762788)

[(קריאה שנייה וקריאה שלישית)](#_Toc460762789)

[הצעת חוק הסדרת העיסוק בייעוץ השקעות ובניהול תיקי השקעות, התשנ"ה–1995](#_Toc460762790)

[(קריאה שנייה וקריאה שלישית)](#_Toc460762791)

# מסמכים שהונחו על שולחן הכנסת

היו"ר ש' וייס:

חברי הכנסת, אני פותח את ישיבת הכנסת, יום שני, ד' באב התשנ"ה, 31 ביולי 1995.

הודעה למזכיר הכנסת.

מזכיר הכנסת ש' יעקבסון:

ברשות יושב-ראש הכנסת, הנני מתכבד להודיע, כי הונחו על שולחן הכנסת –

הצעת חוק כבישי אגרה (כביש ארצי לישראל), התשנ"ה–1995; והונחה מחדש הצעת חוק כבישי אגרה (מנהרות הכרמל), התשנ"ה–1995, שהחזירה ועדת הכלכלה לקריאה שנייה ולקריאה שלישית.

לדיון מוקדם – הצעת חוק השקעת הכנסות מהפרטת חברות (חיזוק הערך האקטוארי של קרנות הפנסיה), התשנ"ה–1995, של חבר הכנסת גדעון פת; הצעת חוק הגנת הצרכן (תיקון – ביטול עסקת המכר), התשנ"ה–1995, של חברת הכנסת נעמי בלומנטל; הצעת חוק עדכון מחירי קנסות החנייה ברשויות המקומיות, התשנ"ה–1995, של חברת הכנסת נעמי בלומנטל; הצעת חוק נפגעי פוליו, התשנ"ה–1995, של חבר הכנסת ד' מנע וקבוצת חברי הכנסת; הצעת חוק לתיקון לפקודת מס הכנסה (חופשת עצמאי), התשנ"ה–1995, של חברת הכנסת נעמי בלומנטל; הצעת חוק למניעת אלימות במשפחה (תיקון – גמילה מאלימות), התשנ"ה–1995, של חברת הכנסת לימור לבנת; הצעת חוק מינהל מקרקעי ישראל (תיקון – חלוקת תקבולים מהחכרת אדמות הנגב), התשנ"ה–1995, של חבר הכנסת פיני בדש; הצעת חוק לתיקון פקודת הסמים המסוכנים (איסור ממכר כלים לעישון סמים), התשנ"ה–1995, של חברת הכנסת נעמי בלומנטל; הצעת חוק המכר (דירות) (תיקון – תעודות בדיקה), התשנ"ה–1995, של חבר הכנסת אברהם יחזקאל; הצעת חוק העונשין (תיקון – התאגדות אסורה), התשנ"ה–1995, של חברת הכנסת נעמי בלומנטל; הצעת חוק מקרקעי ישראל (תיקון – הגבלת עסקאות במקרקעי ירושלים), התשנ"ה–1995, של חבר הכנסת אריאל ויינשטיין; הצעת חוק המועצה לענף הלול (ייצור ושיווק) (תיקון – עדיפות למגזרי מיעוטים), התשנ"ה–1995, של חבר הכנסת סאלח טריף; הצעת חוק כינון מועצה מקומית פרדס-כץ, התשנ"ה–1995, של חבר הכנסת אליעזר זנדברג; הצעת חוק מס שבח מקרקעין (תיקון – איסור דרישת ערובה על-ידי ועדת ערר), התשנ"ה–1995, של של חבר הכנסת אליעזר זנדברג; הצעת חוק לתיקון פקודת העיריות (פרוטוקול), התשנ"ה–1995, של חבר הכנסת מיכאל איתן; הצעת חוק לשון הרע (תיקון – חובת בדיקה טרם פרסום), התשנ"ה–1995, של חבר הכנסת גדעון שגיא; הצעת חוק הכניסה לישראל (תיקון – עובד זר), התשנ"ה–1995, של חבר הכנסת יגאל ביבי; הצעת חוק מרחב תעשייה משותף, התשנ"ה–1995, של חבר הכנסת יוסף ונונו; הצעת חוק לשכת עורכי-הדין (תיקון מס' 25), התשנ"ה–1995, של חברי הכנסת ד' מגן וד' צוקר; הצעת חוק הרשויות המקומיות (פטור חיילים, נפגעי מלחמה ושוטרים מארנונה) (תיקון – הגדלת השטח הפטור), התשנ"ה–1995, של חבר הכנסת אלי גולדשמידט; הצעת חוק הביקורת הפנימית (תיקון – הגדרת גוף ציבורי), התשנ"ה–1995, של חבר הכנסת דוד מגן; הצעת חוק מבקר המדינה (תיקון – חוות דעת), התשנ"ה–1995, של חבר הכנסת דוד מגן; הצעת חוק הפיקוח על מצרכים ושירותים (תיקון – תרופות), התשנ"ה–1995, של חברי הכנסת ד' מגן וא' הירשזון; הצעת חוק הרשויות המקומיות (גמלאות לראש רשות וסגניו) (תיקון – צירוף תקופות לעניין גמלה), התשנ"ה–1995, של חבר הכנסת רפאל פנחסי; הצעת חוק הסברת זכויות הנכה, התשנ"ה–1995, של חבר הכנסת אברהם הירשזון; הצעת חוק הסדרים במשק המדינה (תיקוני חקיקה) (תיקון – חוק הבזק), התשנ"ה–1995, של חברי הכנסת מ' שטרית וי' ונונו; הצעת חוק התגמולים לחסידי אומות העולם (תיקון – תגמול לנמצאים בחוץ-לארץ), התשנ"ה–1995, של חבר הכנסת דב שילנסקי.

עוד הונחה על שולחן הכנסת הצעת ועדת הכנסת בדבר נוהל הדיון בהחלטה של ועדת החוקה, חוק ומשפט על הגדלת מספר שופטי בית-המשפט העליון. תודה.

היו"ר ש' וייס:

אני מודה מאוד למזכיר הכנסת.

האם סגן שר החינוך נמצא כאן? הוא צריך להשיב על שאילתות.

יהושע מצא (הליכוד):

שר המשטרה נמצא כאן.

היו"ר ש' וייס:

כשר המתאם יש היום מלאכה רבה לשר המשטרה.

# הצעות סיעות מפד"ל ומולדת להביע אי-אמון לממשלה בשל: החלטתה הנוגעת לשלמותה של ירושלים והימנעותה מהדרישה להסגיר רוצחי "חמאס" ואש"ף; מחדליה בטיפול בטרור הערבי

היו"ר ש' וייס:

חברי הכנסת, אנחנו עוברים לסעיף הבא על סדר-היום – הצעות סיעות מפד"ל ומולדת להביע אי-אמון לממשלה בשל: 1. החלטתה הנוגעת לשלמותה של ירושלים והימנעותה מהדרישה להסגיר רוצחי "חמאס" ואש"ף, של סיעת מפד"ל; 2. מחדליה בטיפול בטרור הערבי, של סיעת מולדת.

אני מזמין עכשיו את חבר הכנסת יצחק לוי לנמק את הצעת האי-אמון של המפד"ל. בבקשה.

מיכאל איתן (הליכוד):

אדוני היושב-ראש, ברגעים אלה נעשה מעשה נבלה של אחת השרות בממשלה, שהיתה בזמנה אבירת חופש הדיבור. מסתערים על ערוץ-7, רוצים לקחת את המשדרים של האונייה ולסתום לנו את הפיות. זאת שערורייה שלא היתה כדוגמתה. זאת פגיעה בדמוקרטיה ובחופש הדיבור.

היו"ר ש' וייס:

חבר הכנסת מיכאל איתן, קריאת הביניים שלך נשמעה.

מיכאל איתן (הליכוד):

אם הכנסת לא תדע להיאבק ולדעת לקיים את הוויכוח בצורה דמוקרטית, הכנסת תתרום את חלקה להרס הדמוקרטיה. זאת שערורייה, נבלה.

היו"ר ש' וייס:

חבר הכנסת איתן, הרי אתה יודע מה הן הדרכים הפרלמנטריות להעלות כל נושא, לרבות נושא כזה.

רחבעם זאבי (מולדת):

ל"קול השלום" לא עשו זאת.

מיכאל איתן (הליכוד):

ל"אוריינט האוס" – – –

רחבעם זאבי (מולדת):

– – –

היו"ר ש' וייס:

חבר הכנסת זאבי, נא להירגע.

מיכאל איתן (הליכוד):

– – –

היו"ר ש' וייס:

חבר הכנסת איתן, מספיק.

מיכאל איתן (הליכוד):

בשיטות האלה היא לא תגיע רחוק. לא היא, לא המדינה ולא הכנסת.

היו"ר ש' וייס:

חבר הכנסת איתן, אמרת את דבריך. חבר הכנסת לוי, בבקשה.

מיכאל איתן (הליכוד):

אם היא תבוא הנה, היא לא תדבר בכנסת.

היו"ר ש' וייס:

חבר הכנסת איתן, אני צריך לקרוא אותך לסדר.

מיכאל איתן (הליכוד):

– – –

היו"ר ש' וייס:

עכשיו אתה לא תדבר פה.

מיכאל איתן (הליכוד):

תצטרך להוציא את כולנו.

היו"ר ש' וייס:

חבר הכנסת איתן, אני מבקש לא לאיים – לא על הכנסת ולא עלי.

מיכאל איתן (הליכוד):

אנחנו לא מאיימים, אנחנו רק אומרים – – –

היו"ר ש' וייס:

זאת הודעה מוסמכת. בסדר. נכין את כוחות הביטחון של הבית.

מיכאל איתן (הליכוד):

זאת לא בדיחה וזה לא עניין של מה בכך.

היו"ר ש' וייס:

חבר הכנסת איתן, הרי נתתי לך לקרוא קריאת ביניים. מספיק. הרי יש לך כלים פרלמנטריים.

מיכאל איתן (הליכוד):

– – –

היו"ר ש' וייס:

חבר הכנסת איתן, אני – – –

מיכאל איתן (הליכוד):

שיקול דעת – – –

היו"ר ש' וייס:

חבר הכנסת איתן, תאמין לי שאני יודע להפעיל. עובדה שנתתי לך לדבר.

אברהם רביץ (יהדות התורה):

– – – המסקנה – לא לתת לה לדבר.

היו"ר ש' וייס:

חבר הכנסת רביץ, תקשיב לי. אתה פרלמנטר די מנוסה, וגם חבר הכנסת מיכאל איתן. יש דרכים פרלמנטריות, עד כמה שזה מוזר, להעלות כל נושא לדיון כאן. הוא נאם נאום ביניים ארוך, נתתי לו, זהו. עכשיו תלכו בדרכים המקובלות.

יוסף בא-גד (מולדת):

יש גם עיכוב קריאה.

היו"ר ש' וייס:

חבר הכנסת בא-גד, גם אתה יודע את הדרכים הפרלמנטריות. עכשיו יש עיכוב נאום של חבר הכנסת יצחק לוי, וזה לא בסדר.

רחבעם זאבי (מולדת):

חשוב לשמוע מה דעתך.

היו"ר ש' וייס:

אני לא מתבטא בשום נושא לפני שאני בודק אותו.

חבר הכנסת לוי, בבקשה.

יצחק לוי (מפד"ל):

אדוני היושב-ראש, רבותי חברי הכנסת – – –

יהושע מצא (הליכוד):

חבר הכנסת לוי, תפתח בהודעה.

היו"ר ש' וייס:

הרי הוא יעשה זאת. חבר הכנסת מצא, אני משוכנע שהוא יעשה זאת.

יצחק לוי (מפד"ל):

מייד אומר זאת.

מיכאל איתן (הליכוד):

– – –

היו"ר ש' וייס:

חבר הכנסת איתן, אני קורא אותך לסדר בפעם הראשונה. אני יודע שאני אף פעם לא מגיע אתך לפעם שלישית, אני גם לא מעוניין. עכשיו חבר הכנסת לוי מתחיל.

יהושע מצא (הליכוד):

חבר הכנסת לוי רשאי לומר את הדברים האלה.

היו"ר ש' וייס:

בוודאי, אין שאלה. הוא רשאי, אתם לא נותנים לו. הוא רשאי להגיד כל דבר. בבקשה, כבודו.

יצחק לוי (מפד"ל):

אדוני היושב-ראש, רבותי חברי הכנסת, אני רוצה דווקא לפתוח בתנחומים למשפחת ויינשטוק, אנשים יקרים, משפחה ידועת סבל, שרק לפני זמן לא רב איבדה חלק מהמשפחה בתאונה, ועכשיו, לצערנו הרב, נפל בנם בפעולה בלבנון. איש ישיבת ההסדר בקרני-שומרון. הכאב שלנו הוא על כל חלל שנופל, ומכאן אנחנו שולחים תנחומים למשפחת ויינשטוק.

היו"ר ש' וייס:

אני רוצה בשם הבית, חבר הכנסת לוי, להצטרף לדברים האלה. הבוקר שלחתי מברק תנחומים למשפחה.

שאול יהלום (מפד"ל):

– – –

היו"ר ש' וייס:

עכשיו חבר הכנסת יצחק לוי נואם. תסלח לי, חבר הכנסת יהלום.

שאול יהלום (מפד"ל):

– – –

היו"ר ש' וייס:

חבר הכנסת יהלום, מספיק. אנחנו כאן במליאת הכנסת.

שאול יהלום (מפד"ל):

אדוני, זה הרס הדמוקרטיה.

היו"ר ש' וייס:

חברים כבר ביטאו את זה.

שאול יהלום (מפד"ל):

אם הממשלה סותמת את הפה – – –

היו"ר ש' וייס:

חבר הכנסת יהלום, הירגע. חברים כבר ביטאו את זעמם. אתה פשוט איחרת בשתי דקות.

שאול יהלום (מפד"ל):

מה דעתו של היושב-ראש?

היו"ר ש' וייס:

יושב-ראש לא מעיר אף הערה לפני שהוא בודק. אני יושב כאן עכשיו לנהל את הישיבה. חבר הכנסת לוי, בבקשה.

יצחק לוי (מפד"ל):

אדוני היושב-ראש, זה עתה שמענו מפי חברי הכנסת מיכאל איתן, שאול יהלום ויגאל ביבי על הדבר הנורא שמתרחש ברגע זה.

אדוני היושב-ראש, גם אם רשמית אינני יכול לעשות זאת, אני מבקש לצרף להצעת האי-אמון את המעשה המביש של שרת התרבות.

רחבעם זאבי (מולדת):

שרת חוסר התרבות.

יצחק לוי (מפד"ל):

אדוני היושב-ראש, אדוני שר החינוך, אני שמח על כך שאתה נמצא כאן. אני שומע – – –

שאול יהלום (מפד"ל):

– – –

היו"ר ש' וייס:

חבר הכנסת יהלום, אני מבקש.

יצחק לוי (מפד"ל):

שני השרים הנוגעים בדבר נמצאים כאן: שר החינוך והתרבות של מדינת ישראל, שבאופן מסורתי אחראי לאמצעי התקשורת, ושר המשטרה, שהוא אוכף החוק במדינת ישראל. אני פונה אל שני השרים הנכבדים האלה: עצרו מייד את המעשה הלא-דמוקרטי והלא-לגיטימי הזה.

אדוני היושב-ראש, אני רוצה לומר לך, אף שזה לא נושא הצעת האי-אמון שהגשנו – – –

היו"ר ש' וייס:

אתה צירפת את הנושא סמלית. ודאי שזה מותר לך.

יצחק לוי (מפד"ל):

אני רוצה לומר משפט אחד בעניין הזה. אני בהחלט מצרף את הנושא להצעת האי-אמון.

היו"ר ש' וייס:

סמלית.

יצחק לוי (מפד"ל):

שנה וחצי יש ניסיונות מצד השרה שולמית אלוני לסגור את ערוץ-7 בדרך-לא-דרך, בכל מיני צורות. בכל פעם עמדנו מנגד, כשאנחנו מעמידים את "קול השלום" מול ערוץ-7. כאשר אייבי נתן שידר, לא רק שאף אחד לא העלה על דעתו לבוא ולסגור את האונייה שלו, אלא כל החברים היקרים האלה, שהיום מדברים סרה בערוץ-7, עלו לאונייה, שידרו מהאונייה והשתתפו בכל התשדירים. עכשיו יש ערוץ שמפריע לממשלה.

וליד חאג' יחיא (מרצ):

השתנו הזמנים.

יצחק לוי (מפד"ל):

השתנו הזמנים, טוב מאוד אמרת, טוב מאוד אמרת, אדוני סגן השר, זו המדיניות החדשה של הממשלה.

וליד חאג' יחיא (מרצ):

הגענו לשלום – – –

יצחק לוי (מפד"ל):

הגענו לשלום, ועכשיו כל אחד – – –

וליד חאג' יחיא (מרצ):

– – –

יצחק לוי (מפד"ל):

נכון, הגענו לשלום – – –

שאול יהלום (מפד"ל):

– – –

וליד חאג' יחיא (מרצ):

– – –

היו"ר ש' וייס:

סגן השר וליד צאדק, הירגע. חבר הכנסת יהלום, אני קורא אותך לסדר פעם ראשונה.

שאול יהלום (מפד"ל):

– – –

היו"ר ש' וייס:

סלח לי, אני יודע שנתתי לך "פור" של חמש אזעקות.

יצחק לוי (מפד"ל):

הממשלה אומרת כך: הגענו לשלום, לכן כל מי שמתנגד לשלום צריך לסגור לו את הפה שלא יפריע למהלך השלום. הרי כל כך הרבה מקריבים למען השלום, אז את חופש הביטוי לא נקריב למען השלום? מוכנים להקריב את יהודה, את שומרון, את ארץ בנימין, את קבר רחל, מוכנים להקריב את רמת-הגולן – את חופש הביטוי לא נקריב למען השלום? זה דבר פעוט לעומת כל מה שמקריבים. הממשלה החליטה להקריב גם את חופש הביטוי. יש ערוץ אחד שמשמיע קול נגד הממשלה ללא מורא וללא פחד, שאומר את הדברים כפי שצריך לומר אותם, והנה את הערוץ הזה הולכים לסגור.

אדוני היושב-ראש, אני חושב שזה מעשה שלא נעשה. זה ערוץ שעובד שנים רבות, שום ממשלה לא באה וערערה על החוקיות שלו. הייתי מבקש את התייחסות יושב-ראש הכנסת או נשיאות הכנסת לעניין.

אדוני היושב-ראש, אני רוצה לשלוח מכאן ברכה לתושבי אפרת הנלחמים על אדמתם.

לאפרת יש חוק ויש לה תחום, וגבעת-הדגן היא בתחום העיר אפרת. לא מדובר באדמות של תושב ערבי מבית-לחם או של מישהו אחר. מדובר באדמות של אפרת, אדמות שמיועדות לבנייה באפרת. אנשי אפרת ראו לנכון לבוא ולהבהיר שגבעת-הדגן היא חלק מאפרת. ממשלת ישראל רוצה לטשטש את העובדה הזאת. ממשלת ישראל רוצה לטשטש שהחלק הזה הוא גם חלק השייך לאפרת, ועל כן ממשלת ישראל הולכת ברגעים אלה ומצווה על הצבא לפנות יהודים מחלק מאדמתם.

אדוני היושב-ראש, אני, יודע שאנשים אלה הבטיחו שהם לא יפעלו באלימות – אני מדבר על אנשי אפרת ובראשם רבם, הרב ריסקין – הם הבטיחו שהם לא יפעלו באלימות והבטיחו שההתנגדות שלהם היא התנגדות פסיבית. אני מחזק את ידיהם בהחלטתם שלא לפעול באלימות. עם זאת אני מחזק את ידיהם וקורא לאנשי גוש-עציון ולחברים אחרים לבוא ולהצטרף למאבק להחזיק את גבעת-הדגן כחלק מהתחום המוניציפלי של אפרת.

אדוני היושב-ראש, אנחנו מעלים את הצעת האי-אמון שלנו בתשעת הימים, תשעת הימים שבין ראש חודש אב לתשעה באב, תשעת הימים שמסורת היא בעם ישראל להקדישם לאבל על ירושלים. אנחנו ממעטים בשמחה, איננו אוכלים בשר ואיננו שותים יין באותם תשעת הימים, אנחנו איננו מגלחים את שערנו ואת שיער זקננו, ובסופם של תשעת הימים, בתשעה באב, אנחנו צמים כאבל על חורבן ירושלים.

אדוני היושב-ראש, התיקון באותם תשעת הימים לחורבן ירושלים הוא בניין ירושלים, כמו כל דבר. תיקון של כל דבר שחרב הוא ההיפך שלו. התיקון של חורבן ירושלים הוא בניין ירושלים. אנחנו מגישים אי-אמון לממשלה כי הממשלה לא בונה את ירושלים. אני מדבר גם על בנייה פיסית, אבל אני מדבר בעיקר על בנייה שלטונית.

ממשלת ישראל החליטה להקל ראש במעמדה של ירושלים. ממשלת ישראל נוהגת אחד בפה ואחד בלב: בפה ממשלת ישראל אומרת, שירושלים תישאר מאוחדת. בלב ממשלת ישראל רוצה למצוא הסדר ולמסור חלק מירושלים לפלשתינים, מכיוון שממשלת ישראל יודעת שללא הסדר על ירושלים הכול יכול להתפוצץ. כל ההסדר הגדול הזה, כל השיחות שהתנהלו בזיכרון-יעקב והדרימו לסדום ומדרימות עכשיו לאילת כדי שהמפגינים יתרחקו ממקום השיחות – בפעם הבאה אפשר לנסוע לסעודיה ולקיים את השיחה שם – כל השיחות האלה עלולות להתפוצץ אם לא יימצא הסדר בנושא ירושלים.

אם ממשלת ישראל היתה כנה בכוונותיה והיתה באמת רוצה לחזק את מעמדה של ירושלים, היא היתה צריכה לנהוג בדרכים אחרות.

אדוני היושב-ראש, היו הפסקות רבות בדברי.

היו"ר ש' וייס:

כן, אני ניכיתי את כל המבוא. ניכיתי את המבוא שהתייחס לערוץ-7.

יצחק לוי (מפד"ל):

תודה. היו עוד הפרעות. אבקש עוד שתיים-שלוש דקות.

היו"ר ש' וייס:

לא, לא.

יצחק לוי (מפד"ל):

אילו היתה ממשלת ישראל כנה ברצונה לחזק את מעמדה של ירושלים, היא היתה צריכה לנהוג אחרת בקשר ל"אוריינט האוס". היועץ המשפטי לממשלה לא היה בא ואומר לראש עיריית ירושלים: ה"אוריינט האוס" הוא עניין מדיני, ולכן אין לך רשות לתת צווים. אני אומר, ה"אוריינט האוס" הוא בית כמו כל הבתים בירושלים, ולראש העיר ירושלים יש סמכות לתת כל צו המתחייב מחוקי תכנון ובנייה של ירושלים.

בנימין נתניהו (הליכוד):

את ה"אוריינט האוס" משאירים פתוח אבל את ערוץ-7 סוגרים.

יצחק לוי (מפד"ל):

ברור.

בנימין נתניהו (הליכוד):

את ה"אוריינט האוס" משאירים פתוח.

יצחק לוי (מפד"ל):

לא רק שמשאירים פתוח, אלא אפילו אסור להוציא משם קרוון שנבנה שם שלא כדין.

בנימין נתניהו (הליכוד):

אבל את ערוץ-7 – לסגור.

יצחק לוי (מפד"ל):

כאשר קרה שעיריית ירושלים באה וביצעה צו הריסה של בית לא חוקי באזור ירושלים, מייד נזעק שר הפנים דאז, דוד ליבאי, והורה להפסיק את ביצוע צווי ההריסה של המבנים הבלתי-חוקיים בירושלים.

אדוני היושב-ראש, השב"כ הפלשתיני מסתובב בירושלים חופשי חופשי, עושה סדר במזרח-ירושלים. כאשר יש הפגנה מול ה"אוריינט האוס", מי שמגן על ה"אוריינט האוס" הוא השב"כ הפלשתיני ולא סדרנים של עיריית ירושלים, לא שוטרי משטרת ישראל אלא מכוניות של השב"כ הפלשתיני. מי שולט בשטח? השב"כ של מי שולט בשטח? השב"כ של ערפאת.

היו"ר ש' וייס:

נא לסיים.

יצחק לוי (מפד"ל):

מסיים, אדוני היושב-ראש. למי משלמים מסים ערביי ירושלים? ערביי ירושלים משלמים מסים לערפאת, אומנם באיזו דרך אלגנטית אבל בסופו של דבר זה מגיע לערפאת.

אדוני היושב-ראש, מכיוון שאתה דוחק בי – – –

היו"ר ש' וייס:

נהפוך הוא. הייתי נדיב מאוד אתך.

יצחק לוי (מפד"ל):

אני אסכם. אנחנו פונים לכנסת ישראל להביע אי-אמון לממשלה על שלושה דברים: הדבר הראשון – מעמדה של ירושלים ההולך ומתערער.

היו"ר ש' וייס:

נא לסכם.

יצחק לוי (מפד"ל):

אני מסכם ואומר על מה אבקש להביע אי-אמון בממשלה. הדבר השני – שחרור טרוריסטים ואי-הסגרת רוצחים. הדבר השלישי – סגירת ערוץ-7. על אלה ראויה הממשלה הזאת ליפול, על כך שהיא מונעת את חופש הביטוי מאלה שמתנגדים למדיניות שלה. על כל אלה, אדוני היושב-ראש, הנני פונה לכנסת להצביע אי-אמון בממשלה.

היו"ר ש' וייס:

אני מודה לך מאוד.

אני אעביר את הפרוטוקול לשרה אלוני, את הדברים שלך לגבי ערוץ-7, ואבקש את תגובתה.

אני מזמין עכשיו את חבר הכנסת זאבי להציג את הצעת האי-אמון של סיעת מולדת. בבקשה.

רחבעם זאבי (מולדת):

אדוני היושב בראש, חברי הכנסת הנוכחים, ממשלת ישראל, שלא יודעת זה שבע שנים וחצי להתמודד כנגד הטרור הערבי, כנגד פרחחים, כנגד זורקי אבנים, גילתה היום את כוחה, את שריריה, כנגד ספינה שמביאה את דברו של חצי העם. סתימת פיות בדמוקרטיה. מתגאים בדמוקרטיה שלנו. מעכשיו, מארץ הצבי, ישדרו רק קול אש"ף, קול ה"חמאס" ו"קול ישראל". ערוץ-7, שמבטא את חצי העם, לפחות, ישתוק. למה? כי כך רוצה שרת האמנויות, אולי גם שר החינוך ואולי גם שר המשטרה. ואנחנו נדרוש מכם הסבר לכך.

הטרור הערבי הכה שוב בערי הפרזות שלנו, והפעם הוא עשה זאת בלי כרטיס זיהוי, כי זה לא כדאי לו. הרי ה"חמאס" ו"הג'יהאד האסלאמי" הגיעו להבנה עם אש"ף, שאל להם להפריע לערפאת לקבל את מחוזות המולדת מהיהודים המבולבלים והמפוחדים. אם חלילה ייקחו על עצמם ה"חמאס" או "הג'יהאד" את הטבח באוטובוס בקו 5, ידרשו היהודים מערפאת לטפל בהם כפי שהוא התחייב, וזה לא נעים. אומנם זה גם לא נורא כאשר, כביכול, עוצרים כמה מהם ליום-יומיים וממהרים לשחררם, היהודים בולעים את זה.

היהודים בולעים את זה ובולעים הכול. היהודים לא מבינים באורחות המשא-ומתן המזרחי, ואילו הערבים נולדו בתגרנות של הבזאר המזרחי והם אשפים בכך.

רבין, בגלישתו המסחררת לתהום החיסול של מדינת היהודים, אמר פעם, שאש"ף ידע לטפל בטרור הערבי בלי בג"צים ובלי "בצלם". אז הוא אמר וזה לא קרה, כי ערפאת זקוק לטרור הערבי אשר מקל עליו את המשא-ומתן עם היהודים. ערפאת עצמו אמר אחרי הטבח בצומת השרון: כולנו מתאבדים, וזה לא הפריע לפרס להמשיך לבלות אתו את לילותיו.

חוליות ה"חמאס" שנתפסו ביש"ע גויסו ואומנו בעזה. החוליות האלה נתפסו כי אנחנו עדיין יושבים ביש"ע. ומה יהיה אם חלילה ניסוג משם? האם ערפאת יתפוס אותן, או שהוא ינהג בהן כפי שנהג ג'יבריל רג'וב ברוצחים מוואדי קלט שמצאו מקלט ביריחו?

ואיך נקיים מערך של איסוף מודיעין ביהודה ושומרון לאחר שנצא מהם? אבן הראשה של המלחמה בטרור היא מודיעין, וגם אותו סירסו. והטרור יעלה כפורח, השוחט ישחט, אנחנו נבכה את מתינו, פרס יתהדר בפרס, ורבין ייתן הסברים.

ראש הממשלה מבחין כעת בין טרור ובין טרור רצחני. כך הוא אמר בריאיון שלו ל"קול ישראל". אני, בכל שנות התעסקותי במלחמה בטרור, לא גיליתי הבדל כזה. אולי אין לי כושר הניתוח האנליטי הנדרש לכך.

רבין מודה שיש סייענים ושותפים רבים לטרוריסט שמבצע פעולה, והרי דבר זה אנחנו טוענים כלפיו כל הימים, בכל עת שהוא משחרר אלפי מחבלים בטענה שאין דם על ידיהם. כדי לבצע פעולת טרור יש מערכת מסייעת גדולה, הכוללת את מספקי האמל"ח – אמצעי לחימה – המסתירים אותו, האוספים מודיעין, המעבירים הוראות, דואר וכסף, המחביאים את המחבל בדירת מסתור, המקיימים דירת מילוט, המעבירים אותו אל אזור הפעולה, היוצרים אווירה מסייעת לכל הנ"ל. לנו חשוב לפעול נגד כל אלה ולנטרלם, וכך נעקור את הטרור. היעד שלנו הוא לא רק מי שלחץ על ההדק או הדליק את הפתיל, אלא כל המערכת המסייעת למחבלים ומאפשרת את פעולתם.

דבר זה רבין לא מבין. אילו היה מבין לא היה משחרר את אלפי הסייענים של הטרור. אבל הנה הוא כן מבין, כביכול, שהרי הוא אומר שיש סייענים ויש שותפים רבים. אבל הוא לא מבין כי הוא הרי משחרר אותם, ואז הם חוזרים למעגל הפעילות החבלנית, ואז נרצחים יהודים, ואז רבין מכריז שנילחם בטרור.

לא היינו צריכים לחכות לסתירה המוזרה הזאת בהתנהגותו של רבין כראש ממשלה כדי להבין שהוא איננו מבין בטרור ובמלחמה בו. ראינו אותו מגרש את 415 מנהיגי ה"חמאס" ללבנון, ונכנע ומחזיר אותם משם לאחר שעברו במעבר זומרייה – אוניברסיטה של טרור, מפי חבריהם ב"חיזבאללה", שכללה התמחות בהנחת מטעני צד, בפעולות מתאבדים ובחטיפות.

יצחק רבין לא הבין אף פעם בטרור וכיצד יש להילחם בו, ולהכרזותיו הבומבסטיות אחרי כל פיגוע אין כיסוי.

רבין עושה את כל השגיאות במלחמה בטרור. הוא איננו מתמיד בסגר, שהוא המתכון הבטוח ביותר להפחתה משמעותית בפיגועים. רבין מודיע ברבים שערפאת לוחם במיטב כוחו בטרור ובאויבי השלום, ולא רק שזה לא נכון, זה גם מביא את רב-המרצחים, המתעתע והשקרן מעזה שלא לעשות יותר ממה שעשה. רבין משתעשע בחלומות שווא על הפרדה באמצעות גדרות ואמצעים מתוחכמים, שלא יתחילו אפילו להחליש את הטרור ויגרמו רק להתעשרות של קבלנים ולאשליית ביטחון.

רבין נאחז השבוע בקרש הצלה חדש: גם בפאריס היה פיגוע. והוא רוצה להקל בכך את הביקורת הניתכת לעברו ולעבר ממשלתו הכושלת והרופסת. בפאריס היה פיגוע אחד, מר רבין, ואצלנו פיגוע רודף פיגוע, ולא יהיה לזה סוף מפני שהערבים נוכחו לדעת כי דרך הטרור הוכיחה את עצמה. הערבים השיגו בטרור את האוטונומיה, באבנים ובבקבוקים הם גירשו את ישראל מיש"ע. ומדוע שלא ימשיכו בשיטה הזאת, ואף יחריפו אותה, כדי לגרש אותנו גם מיפו, מאשקלון ומירושלים?

התנועה האסלאמית בישראל מהווה צינור כספי, עורף וכיסוי לארגון ה"חמאס", אבל במקום לטפל בה עסקו כל הזמן במתנחלים ובתנועות הימין הישראלי, כאילו שהם מסכנים את המדינה. והיום נשלחו כוחות משטרה לפרוק את הציוד של ערוץ-7, אותם הכוחות שאין לכם ושאתם מסבירים לנו שנוסיף אותם בתקציבים בשביל מלחמה בטרור. אתם שולחים אותם בטרור נגד חופש הדיבור של היהודים בארצם. מה שנתגלה במשרדי התנועה האסלאמית בנצרת הוא רק קצהו של קרחון. האם יטפלו בו כדי להמיסו?

הטרור הערבי הוא בנפשנו, וזאת לא רק מפני שקשה להתקיים אתו, אלא מפני שהממשלה נכנעה לו, מפני שהיא מדברת עם ראש הטרוריסטים מעזה ומתמסרת לו, מפני שהיא מאפשרת את קיום מטה הטרור ב"אוריינט האוס" בירושלים בראשות רמטכ"ל האינתיפאדה, פייצל חוסייני.

אנחנו קוראים לממשלה, שבטרם תחזיר את נשמתה לבורא הממשלות, שתרחם על עמה ועל בניה ותפסיק להפקיר את האדם היהודי בארץ-ישראל. תפקידה של ממשלה הוא למשול, ואם אינכם יודעים או אינכם רוצים לעשות זאת – פנו, במטותא, את גשר הפיקוד. תודה.

היו"ר ש' וייס:

אני מודה לחבר הכנסת זאבי. אדוני השר משה שחל, בבקשה. תשובת הממשלה.

יצחק לוי (מפד"ל):

איך השר שחל יכול להתייחס – – –

היו"ר ש' וייס:

הרי הוא שמע את הדברים.

יגאל ביבי (מפד"ל):

אני חושב שהדבר הראשון שהוא יתייחס אליו הוא הנושא הזה.

היו"ר ש' וייס:

הוא יגיד מה שהוא רוצה.

יגאל ביבי (מפד"ל):

– – – הוא לא ידבר – – –

היו"ר ש' וייס:

חבר הכנסת ביבי, אל תאיים. חבר הכנסת ביבי. אתה יודע מה זה לא ידבר בכנסת? אתה מבין את משמעות דבריך? האם אתה מבין מה קורה לך? נראה מי ידבר. נראה מי ידבר פה בבית.

מיכאל איתן (הליכוד):

יש חופש דיבור.

היו"ר ש' וייס:

אתה לא תחליט מי ידבר פה בבית הזה.

יגאל ביבי (מפד"ל):

הוא לא ידבר – – –

היו"ר ש' וייס:

אני קורא אותך לסדר, חבר הכנסת ביבי.

חבר הכנסת איתן, אני קורא אותך לסדר בפעם הראשונה.

מיכאל איתן (הליכוד):

אני רוצה להעיר הערה. חופש הדיבור לא ניתן לחלוקה. או שיש חופש דיבור או שאין.

היו"ר ש' וייס:

רבותי, זו כנסת. חבר כנסת שקם ומודיע מראש שאם השר לא יאמר משהו הוא לא ידבר, פותח את המצעד לדיקטטורה. האם זה לא מובן לכם?

יגאל ביבי (מפד"ל):

הם דיקטטורה.

היו"ר ש' וייס:

אתה עכשיו לא תעיר עוד הערות כאלה.

עוזי לנדאו (הליכוד):

אולי גם היושב-ראש ישמור על כבודה של הכנסת ויאפשר לחברי הכנסת לקרוא קריאות ביניים?

היו"ר ש' וייס:

היושב-ראש יעיר לכל חבר כנסת שיודיע כאן ששר או חבר כנסת לא ידבר.

עוזי לנדאו (הליכוד):

זה חסר תקדים.

שאול יהלום (מפד"ל):

הם סותמים את הפיות.

עוזי לנדאו (הליכוד):

– – –

היו"ר ש' וייס:

חבר הכנסת לנדאו, אני קורא אותך לסדר. אני קורא אותך לסדר בפעם הראשונה. לא תפחידו אותי. אני לא פוחד ממך.

עוזי לנדאו (הליכוד):

– – –

היו"ר ש' וייס:

חבר הכנסת לנדאו, אני קורא אותך לסדר פעם ראשונה – – –

קריאות:

– – –

היו"ר ש' וייס:

לא תפחידו אותי. לא פוחד ממך.

עוזי לנדאו (הליכוד):

– – –

היו"ר ש' וייס:

אני קורא אותך לסדר פעם ראשונה.

עוזי לנדאו (הליכוד):

– – –

רענן כהן (העבודה):

– – –

היו"ר ש' וייס:

חבר הכנסת רענן כהן, תירגע.

עוזי לנדאו (הליכוד):

– – –

היו"ר ש' וייס:

אין עכשיו מה להצביע.

עוזי לנדאו (הליכוד):

– – –

היו"ר ש' וייס:

עכשיו השר מדבר.

יגאל ביבי (מפד"ל):

– – –

היו"ר ש' וייס:

חבר הכנסת ביבי, אני קורא אותך לסדר פעם שנייה.

עוזי לנדאו (הליכוד):

– – –

היו"ר ש' וייס:

חבר הכנסת עוזי לנדאו, אני קורא אותך לסדר פעם שנייה.

עוזי לנדאו (הליכוד):

– – –

היו"ר ש' וייס:

קראתי אותך לסדר פעם שנייה. אתה לא תשתלט בכוח על הכנסת.

עוזי לנדאו (הליכוד):

– – –

היו"ר ש' וייס:

אני קורא אותך לסדר פעם שלישית. אתה יוצא. אני קורא את חבר הכנסת לנדאו לסדר פעם שלישית. קראתי אותך לסדר פעם שלישית.

עוזי לנדאו (הליכוד):

– – –

היו"ר ש' וייס:

לא תפעילו במליאה אלימות.

קריאות:

– – –

היו"ר ש' וייס:

אני מבקש להוציא אותו לא בכוח.

עוזי לנדאו (הליכוד):

– – –

היו"ר ש' וייס:

קראתי אותך לסדר פעם שלישית, ואתה יוצא.

שאול יהלום (מפד"ל):

– – –

היו"ר ש' וייס:

חבר הכנסת יהלום, אני קורא אותך לסדר פעם שנייה.

שאול יהלום (מפד"ל):

– – –

קריאות:

– – –

היו"ר ש' וייס:

חבר הכנסת רענן כהן, אתה מפריע לי.

רענן כהן (העבודה):

– – –

היו"ר ש' וייס:

חבר הכנסת רענן כהן, אני קורא אותך לסדר פעם ראשונה.

קריאות:

– – –

היו"ר ש' וייס:

אל תצביע עכשיו. עכשיו השר שחל ידבר.

קריאות:

– – –

היו"ר ש' וייס:

הצבעה לא תעזור. עכשיו ידבר השר שחל.

שאול יהלום (מפד"ל):

– – –

היו"ר ש' וייס:

חבר הכנסת יהלום, קראתי אותך לסדר פעם שנייה. אתה רוצה פעם שלישית? אני כבר אקרא אותך לסדר.

שאול יהלום (מפד"ל):

– – –

היו"ר ש' וייס:

חבר הכנסת יהלום, אני קורא אותך לסדר – – –

יגאל ביבי (מפד"ל):

אני מציע שירד מן הבמה – – – בעניין.

היו"ר ש' וייס:

אני מציע שלא תשבש את חיי הכנסת. נקודה.

יגאל ביבי (מפד"ל):

– – –

היו"ר ש' וייס:

חבר הכנסת ביבי, אני קורא אותך לסדר פעם שנייה.

שאול יהלום (מפד"ל):

– – –

היו"ר ש' וייס:

חבר הכנסת יהלום, אני קורא אותך לסדר פעם שלישית, ואתה יוצא מן האולם.

קריאות:

– – –

היו"ר ש' וייס:

רבותי, זה לא ילך. אתם לא תרסקו את הכנסת הזאת.

יגאל ביבי (מפד"ל):

– – –

היו"ר ש' וייס:

חבר הכנסת ביבי, אני קורא אותך לסדר פעם שלישית, ואתה יוצא מן האולם. אתה וחבר הכנסת יהלום. לא, זה לא יהיה כאן – – –

יגאל ביבי (מפד"ל):

– – –

היו"ר ש' וייס:

תסלח לי, לא, אתה יודע שלא.

קריאות:

– – –

היו"ר ש' וייס:

אני אוציא את מי שיפריע. לא תפחידו אותי בשום טריק פרלמנטרי. אני מצפה מהנהגת הליכוד שתיתן על כך את דעתה, איך הכנסת עובדת.

מיכאל איתן (הליכוד):

– – –

היו"ר ש' וייס:

תסלח לי, חבר הכנסת איתן, אני קורא אותך לסדר פעם שנייה.

שאול יהלום (מפד"ל):

– – –

היו"ר ש' וייס:

קראתי אותך לסדר פעם שנייה. חברי הכנסת ביבי ויהלום, אני הוצאתי אתכם. קראתי אתכם לסדר פעם שלישית. קראתי אתכם לסדר פעם שלישית, חברי הכנסת ביבי ויהלום – – –

אברהם הירשזון (הליכוד):

– – –

היו"ר ש' וייס:

לא, אני אוציא את מי שיפריע. אין אצלי הכללה.

יגאל ביבי (מפד"ל):

– – –

היו"ר ש' וייס:

אני אוציא את מי שיפריע – – –

אברהם הירשזון (הליכוד):

תוציא את כולם.

היו"ר ש' וייס:

אני אוציא את מי שיפריע, זה הכול.

אני מציע שתתכנסו ותחשבו קצת על החיים הפרלמנטריים שלנו.

שר המשטרה מ' שחל:

אדוני היושב-ראש – – –

היו"ר ש' וייס:

רק שנייה. הוצאתי את חבר הכנסת יהלום. קראתי אותו לסדר פעם שלישית. אני מבקש ממך לצאת.

שאול יהלום (מפד"ל):

– – –

היו"ר ש' וייס:

חבר הכנסת יהלום, אתה מתכוון לא לצאת? קראתי אותך לסדר פעם שלישית.

שאול יהלום (מפד"ל):

אני מתכוון – – –

היו"ר ש' וייס:

אני מבקש להפסיק את ישיבת הכנסת לחמש דקות. אני מבקש מחבר הכנסת יהלום לא להיכנס. זאת הפסקה, לא הפסקת ישיבה, כדי שתצא בשלום, כדי שאני לא אצטרך להפעיל אמצעי אחר.

שאול יהלום (מפד"ל):

– – –

היו"ר ש' וייס:

אל תעבירו את האלימות לבית הזה, זה הכול. הפסקה של שתי דקות. אני מבקש מחבר הכנסת יהלום, בזמן ההפסקה הטכנית, לנטוש את האולם. תודה רבה.

אדוני השר, בבקשה.

קריאות:

– – –

היו"ר ש' וייס:

רבותי, נפתח פרק לא טוב בחיים שלנו. אני ממליץ לחברי הכנסת נתניהו וקצב לסייע לי בקטע הזה. יש לכם גם אחריות לכנסת הזאת.

קריאות:

– – –

רחבעם זאבי (מולדת):

– – –

היו"ר ש' וייס:

חבר הכנסת זאבי. אני מבקש מחבר הכנסת יהלום – – –

מיכאל איתן (הליכוד):

– – –

היו"ר ש' וייס:

אל תיגש אלי עכשיו. לא. איזו שיטה? פתחתי את הישיבה מחדש.

מיכאל איתן (הליכוד):

לא עברו שתי דקות.

היו"ר ש' וייס:

אל תתקרב אלי התקרבות כזאת עכשיו, אני מבקש ממך. אין משא-ומתן בנושא הזה.

חבר הכנסת יהלום, ביקשתי שתעזוב את האולם.

קריאות:

– – –

היו"ר ש' וייס:

תשכנעו אותו כי אני צריך לעשות דבר – – – אני לא אתן לכם לרמוס את הבית הזה. זה הבית שלכם, ואני תמה על השתיקה של ההנהגה שלכם בקטע הזה, לא בתוכן. אני תמה על השתיקה, כי השתיקה הזאת מדהימה אותי.

אני מבקש שתצא, חבר הכנסת יהלום. חבר הכנסת יהלום, אני מבקש שתצא. לא, לא, אין ויכוח. אני מבקש שתצא. לא נפעיל כוח. הוא יצא. אני הוצאתי אותו.

קריאות:

– – –

היו"ר ש' וייס:

חברי הכנסת, אני מבקש להוציא אותו בעדינות בשלב זה.

קריאות:

– – –

היו"ר ש' וייס:

סליחה, לא ילך כך. אתם פותחים כאן פרק של רמיסת הדמוקרטיה בישראל, ושתיקתכם מדהימה אותי, חברי הכנסת נתניהו וקצב. יש לי תביעה מכם לא לשתוק בעניין הזה, גם לא הסברים. רק בעניין הזה.

בנימין נתניהו (הליכוד):

– – – סתימת פיות.

היו"ר ש' וייס:

זאת כנסת. פה זאת כנסת.

קריאות:

– – –

היו"ר ש' וייס:

לאן אתם מובילים את הבית הזה? ביקשתי לצאת, זה הכול. אני נדהם מהתגובה שלכם, בלי שום קשר לתוכן. בבקשה. תוציאו אותו, בבקשה. אני מבקש להוציא אותו. אני מבקש להוציא את חבר הכנסת יהלום. אין לי ברירה. אני עושה זאת – – –

מיכאל איתן (הליכוד):

– – –

היו"ר ש' וייס:

אין משא-ומתן על כך, אתה לא מבין? אל תתקרב אלי.

אני מבקש הפסקה של שתי דקות, ואנחנו נתכנס בלי חבר הכנסת יהלום. אם הוא ישתמש בכוח פיסי ולא יצא, אני אבקש להוציא אותו בלית ברירה בדרך אחרת.

שתי דקות הפסקה.

יוסף בא-גד (מולדת):

– – – כבוד היושב-ראש, תפסיקו לפרק את הציוד עד – – –

(הישיבה נפסקה בשעה 16:36 ונתחדשה בשעה 16:37.)

היו"ר ש' וייס:

חברי הכנסת, נא לשבת. חברי הכנסת, אני מבקש לשבת. חבר הכנסת רענן כהן. חבר הכנסת יגאל ביבי, אתה לא באולם, אתה יודע. חבר הכנסת רענן כהן, תפסיקו לשדל אותו, זה לא ילך כך. אנחנו בהחלט נתנו לו אפשרות למחוק את הכתם שהוא כבר הכתים את הבית הזה היום. או.קיי. – – –

קריאה:

מה הדיקטטורה הזאת – – –

היו"ר ש' וייס:

זאת דיקטטורה? המומחה לדמוקרטיה.

אני מבקש לשבת. הוא חייב לצאת. אין לי דרך אחרת.

חבר הכנסת רענן כהן. זה לא נושא למשא-ומתן, לא, הוא יצא, והשר שחל ידבר.

יהושע מצא (הליכוד):

– – –

היו"ר ש' וייס:

לא, חבר הכנסת מצא, אוי ליושב-ראש כנסת שינהל משא-ומתן על נושא כזה.

יהושע מצא (הליכוד):

– – –

היו"ר ש' וייס:

תודה רבה, אנחנו ממשיכים. נא לשבת. השר שחל, אתה מוזמן.

יהושע מצא (הליכוד):

– – –

היו"ר ש' וייס:

לא עכשיו, חבר הכנסת מצא, אחרי הנאום של השר שחל אני אאפשר לך. לא עכשיו.

יהושע מצא (הליכוד):

– – –

היו"ר ש' וייס:

לא, אני לא מאפשר לך עכשיו.

יהושע מצא (הליכוד):

אני לא מנהל אתך משא-ומתן. אני רוצה לדבר כיושב-ראש ועדת הפנים ואיכות הסביבה – – –

היו"ר ש' וייס:

אבל עכשיו השר שחל מדבר – – –

יהושע מצא (הליכוד):

– – – השר שחל – – –

היו"ר ש' וייס:

חבר הכנסת מצא, עכשיו השר שחל מדבר.

יהושע מצא (הליכוד):

תסלח לי – – –

היו"ר ש' וייס:

חבר הכנסת מצא, אני מבקש לשבת. אל תתקרב לדוכן.

יהושע מצא (הליכוד):

– – –

היו"ר ש' וייס:

זה לא משנה – – –

יהושע מצא (הליכוד):

– – –

היו"ר ש' וייס:

חבר הכנסת מצא, אני קורא אותך לסדר פעם ראשונה, מה לעשות. אני לא אוהב לעשות זאת.

רבותי, אני מבקש – – –

שר המשטרה מ' שחל:

אדוני היושב-ראש – – –

היו"ר ש' וייס:

רגע. חבר הכנסת מצא, קראתי אותך לסדר פעם ראשונה – – –

יהושע מצא (הליכוד):

– – –

היו"ר ש' וייס:

בסדר. קראתי אותך לסדר פעם ראשונה – – –

יהושע מצא (הליכוד):

– – –

היו"ר ש' וייס:

אני מבקש – בתום נאומו של השר שחל – מחברי בנשיאות הכנסת להתכנס להתייעצות. תודה.

קריאות:

– – –

היו"ר ש' וייס:

לא, לא, אין צורך. עכשיו השר שחל ידבר. לא.

קריאות:

– – –

היו"ר ש' וייס:

הודעתי שהשר שחל ידבר עכשיו. אין מה להצביע.

קריאות:

– – –

היו"ר ש' וייס:

לא להצביע.

משה פלד (צומת):

מה קורה פה?

היו"ר ש' וייס:

לא להצביע, חבר הכנסת מצא, אני לא אאפשר לך עכשיו. אתה נמנה עם אנשי הבית הוותיקים ואתה יודע שעכשיו השר שחל ידבר. נא לשבת.

משה פלד (צומת):

– – –

היו"ר ש' וייס:

חבר הכנסת משה פלד, אני קורא אותך לסדר פעם ראשונה.

רן כהן (מרצ):

– – –

היו"ר ש' וייס:

חבר הכנסת רן כהן, אל תעזור לי. חבר הכנסת פיני בדש, תירגע. אין מה להצביע. עכשיו השר ידבר. לא נעשה סדרים חדשים בבית – – –

יהושע מצא (הליכוד):

אולי השר יתייחס לזה?

היו"ר ש' וייס:

הוא שמע אותך, אני מקווה.

יהושע מצא (הליכוד):

– – –

היו"ר ש' וייס:

חבר הכנסת מצא, אני מקווה.

שר המשטרה מ' שחל:

שב רגע – – –

היו"ר ש' וייס:

שב. אני מקווה.

יהושע מצא (הליכוד):

– – –

היו"ר ש' וייס:

חבר הכנסת מצא, הוא שמע אותך.

יהושע מצא (הליכוד):

– – –

היו"ר ש' וייס:

אני קראתי אותך לסדר פעם ראשונה. חבר הכנסת איתן, עכשיו לא, אחרי דבריו של השר שחל. אין שום משא-ומתן בנושאים האלה. אני ביקשתי לשבת. אני רוצה התייעצות בנשיאות אצלנו בלשכה אחרי הנאום של השר שחל.

מיכאל איתן (הליכוד):

אחרי דבריו של השר שחל אבקש שתאפשר לנו להציע הצעה לסדר.

היו"ר ש' וייס:

רבותי, נחשוב בדבר. עכשיו ידבר השר שחל.

לימור לבנת (הליכוד):

אדוני היושב-ראש – – –

היו"ר ש' וייס:

חברת הכנסת לימור לבנת, זאת כנסת עדיין. המקום האחרון שאם לא נשמור על הסדר – – – טוב, נגמר, חבר הכנסת איתן, אל תעמוד לי פה, אל תתקרב עכשיו הנה, אני מבקש ממך. זה הכול. יש לך משהו – תעביר לי בפתק.

חבר הכנסת בא-גד, שב. חבר הכנסת צוקר, אתה מפריע לי. רבותי, אין משא-ומתן בנושאים כאלה. חבר הכנסת איתן, אתה מפריע לי. אנא. אני ביקשתי לשבת ולהירגע.

יהושע מצא (הליכוד):

– – –

היו"ר ש' וייס:

חבר הכנסת מצא, אני לא אאפשר לך לדבר לפני הדברים של השר שחל.

יהושע מצא (הליכוד):

– – –

היו"ר ש' וייס:

אז אתה תעמוד ותצביע, איזו צורה תהיה לזה?

יוסף בא-גד (מולדת):

– – –

היו"ר ש' וייס:

חבר הכנסת בא-גד, אני קורא אותך לסדר פעם ראשונה. אם תרצה לצאת, אתן לך לצאת.

רן כהן (מרצ):

– – –

היו"ר ש' וייס:

חבר הכנסת רן כהן, אל תעזור לי, אתה לא מבין מה קורה כאן? מתוך רצון כזה או אחר אתה מעודד את זה. עכשיו ידבר השר שחל. חבר הכנסת רן כהן, אתה לא רואה מה קורה כאן? אתה מוסיף גחלת.

חבר הכנסת יגאל ביבי, אתה מחוץ לאולם. מה זה כאן? אני אבקש לסגור את הדלתות.

חברים, אין עכשיו הצעות. היו שתי הצעות אי-אמון, השר שחל יענה.

יהושע מצא (הליכוד):

הוא ידבר על מה שהוא רוצה.

היו"ר ש' וייס:

הוא ידבר על מה שהוא מבין.

חבר הכנסת עובדיה עלי, אתה סגן יושב-ראש, אתה צריך לעזור לי. אתה יודע שזה לא סידור נכון. אתה יודע שאין סידור כזה.

מיכאל איתן (הליכוד):

– – –

היו"ר ש' וייס:

חבר הכנסת איתן, אני לא מקיים אתך עכשיו משא-ומתן. תשב.

נעמי בלומנטל (הליכוד):

אנחנו מייצגים – – –

יהושע מצא (הליכוד):

השר שחל – – –

היו"ר ש' וייס:

חבר הכנסת מצא, אני קורא אותך לסדר פעם ראשונה. אם אתה רוצה לצאת, מוטב שתעשה זאת בעצמך, למה שאני אעשה זאת, הרי אני לא רוצה בכך.

יהושע מצא (הליכוד):

עם הפטיש אתה יכול להוציא כל דבר.

היו"ר ש' וייס:

חבר הכנסת מצא, עוד הערה אחת ואקרא אותך לסדר פעם שלישית. הפטיש הזה הוא לא שלי. חבר הכנסת מצא, תקשיב לי, הפטיש הזה הוא לא שלי. זה פטיש של הבית הזה.

יהושע מצא (הליכוד):

אתה משתמש בו לצרכים של שחל.

היו"ר ש' וייס:

אני משתמש בו בריסון מופרז.

לימור לבנת (הליכוד):

– – –

היו"ר ש' וייס:

חברת הכנסת לימור לבנת, אני קורא אותך לסדר פעם ראשונה.

רענן כהן (העבודה):

הם החליטו – – –

היו"ר ש' וייס:

ככה אתם עוזרים לי? תסלח לי, חבר הכנסת רענן כהן. אני קראתי אותך לסדר פעם ראשונה. אני רואה מה שקורה. הוא שותק, והשתיקה הזאת רועמת, אני יודע.

סילבן שלום (הליכוד):

אל תחלק ציונים.

היו"ר ש' וייס:

אני אומר מה שאני רוצה. חבר הכנסת סילבן שלום, אני אומר מה שאני מרגיש. יש לך בעיה, תגיש תלונה לוועדת האתיקה. עכשיו תירגע. אני מבקש שתירגעו.

דוד מנע (הליכוד):

– – –

היו"ר ש' וייס:

תירגעו. השר ידבר, זה לא יעזור.

חבר הכנסת בא-גד, אני מבקש ממך להירגע.

יהושע מצא (הליכוד):

השר ישיב – – –

היו"ר ש' וייס:

השר ידבר על מה שהוא רוצה. חבר הכנסת מצא, קראתי אותך פעמיים לסדר. זה הכול.

יהושע מצא (הליכוד):

אני זוכר את זה.

נעמי בלומנטל (הליכוד):

– – –

היו"ר ש' וייס:

חברת הכנסת נעמי בלומנטל, אני קורא אותך לסדר.

אין משא-ומתן על ניהול ישיבה, זה לא ברור?

עובדיה עלי (הליכוד):

עם כל הכבוד, הערה אחת.

היו"ר ש' וייס:

חבר הכנסת עובדיה עלי, אני מבקש ממך, אנחנו באמצע אי-אמון, אני מבקש. לו ניהלת את הישיבה, היית מאשר לא לאפשר לשר לדבר?

מיכאל איתן (הליכוד):

עם קצת גמישות נגמור את זה.

היו"ר ש' וייס:

חבר הכנסת איתן, אתם לא תכתיבו לי תנאי ניהול ישיבה, זה עניין עקרוני אצלי. עוד פעם תבקש, ואני אצטרך להוציא אותך בחוסר רצון.

בנימין נתניהו (הליכוד):

– – –

היו"ר ש' וייס:

לא, אני לא מסכים. לא יהיה משא-ומתן על ניהול ישיבה, גם לא אתך.

יהושע מצא (הליכוד):

זה לא משא-ומתן.

היו"ר ש' וייס:

אני מאפשר לחבר הכנסת נתניהו לומר מלה בשם כולכם.

דליה איציק (העבודה):

למה?

היו"ר ש' וייס:

אני מחליט כאן. אני מקווה שהוא יאמר מלה בכיוון של גינוי התופעה הזאת של העברת האלימות לכנסת.

דליה איציק (העבודה):

– – –

היו"ר ש' וייס:

אתם אל תפריעו לי עכשיו, תשבו, אל תיתנו לי עצות, שמעתי את העצות שלכם.

חבר הכנסת נתניהו, בבקשה, זה לא משא-ומתן, אני אאפשר לו כמה שקרוי ראש אופוזיציה, ראש הסיעה הכי גדולה. אני אאפשר לו לומר מלה. אתם תשבו עכשיו.

חבר הכנסת יגאל ביבי, אתה לא יכול להימצא באולם. אני מבקש לסגור את הדלת. ביקשתי מהסדרנים לסגור את כל הדלתות. אל תפריעו. אני מציע שלא תעמדו. שבו. רבותי, תאמינו לי שאם תבקשו סימטריה זה לא לכבודכם. זה הכול. סימטריה היא לא לכבודו של איש היום.

משה קצב (הליכוד):

הם קרובים אליך ומאיימים יותר מאתנו.

היו"ר ש' וייס:

איש לא מאיים עלי, גם לא אתה. איש לא מאיים עלי ואינני פוחד מאיש.

שרת העבודה והרווחה א' נמיר:

חבר הכנסת קצב – – –

רן כהן (מרצ):

– – –

היו"ר ש' וייס:

אל תפריע עכשיו, חבר הכנסת רן כהן. אתה רוצה להצית עוד אש משלך? אתה רוצה עוד אש פרטית משלך? אני מבקש ממך כרגע לא לדבר.

רן כהן (מרצ):

שר בממשלת ישראל – – –

היו"ר ש' וייס:

חבר הכנסת רן כהן, אני קורא אותך לסדר ומודה לך על תרומתך להבערת האש כאן. זה הכול. אתה מבין למה אני מתכוון.

חבר הכנסת חיים דיין, תירגע.

אברהם הירשזון (הליכוד):

אבירי הדמוקרטיה.

בנימין נתניהו (הליכוד):

אדוני היושב-ראש, היו תקדימים בבית הזה, שכשעלה נושא חמור ודחוף, האופוזיציה ביקשה לקבל הצעה לסדר, והיושב-ראש החליט לעשות זאת. אינני מתנה את ניהול הישיבה בשום החלטה כזאת. אנחנו מצפים שהיושב-ראש ינהג לפי הבנתו, לפי קריאת מהלך הרוחות בבית הזה, וכך אני מציע שנשאיר את הדברים. תודה רבה.

היו"ר ש' וייס:

מכיוון שלא היית פה בראשית הישיבה, ורוב החברים לא היו פה בראשית הישיבה – וזו זכותם – הנושא של ערוץ-7 עלה כאן בקריאת ביניים ספונטנית ארוכה של חבר הכנסת איתן ובקריאות ביניים חברי כנסת אחרים. הוא עלה.

יהושע מצא (הליכוד):

הוא לא עלה.

היו"ר ש' וייס:

חבר הכנסת מצא, אל תפריע לי. מה זה חשוב מה שהוא יאמר עכשיו. אני אגיד לבן – הוא יגיד שחור. אז מה, תתערב? עכשיו אני עונה לחבר הכנסת בנימין נתניהו.

אני אמרתי לחבר הכנסת איתן וגם לחברי כנסת אחרים שהיו פה ומכירים דרכים פרלמנטריות – ויש לנו – להעלות נושא לדיון במליאה. ומה הן הדרכים? הם יודעים. אני אחזור עליהן. כאשר עולה נושא חדש שלא היה בידיעת הכנסת בזמן שהנשיאות מקיימת ישיבה ומחליטה על הצעות דחופות, מעלים אותו על הכתב, ואנחנו מקיימים ישיבת נשיאות או משאל ומחליטים. זאת הדרך הפרלמנטרית שאפשר להפעיל כאן – –

מיכאל איתן (הליכוד):

– – –

היו"ר ש' וייס:

אתה מפריע לי.

– – גם בלי שאני מסביר, אבל אני גם הסברתי. זאת הדרך שעומדת לפניכם, וזאת הדרך הפרלמנטרית. אני חושב, שלאופוזיציה כמו לקואליציה צריך להיות עניין מרכזי בכך שנקיים כאן את סדרי הבית. זה כל כך אלמנטרי.

דב שילנסקי (הליכוד):

אנחנו נדבר ושם מפרקים את האונייה. בתולדות מדינת ישראל לא תהיה סתימת פיות.

היו"ר ש' וייס:

חבר הכנסת שילנסקי, אבל אתה היית יושב-ראש הכנסת. אתה יודע איך מתנהל הבית הזה. עכשיו השר שחל ידבר. אני מודה לחבר הכנסת בנימין נתניהו. אני מבקש מכם לחזור לסדר הרגיל. נציל עוד מעט מכבודנו באחר הצהריים הלא-טוב הזה לחיים הפרלמנטריים שלנו.

דב שילנסקי (הליכוד):

ואנחנו ניתן כבוד עם פה סגור? אנחנו צריכים כבוד?

היו"ר ש' וייס:

חבר הכנסת שילנסקי, הרי אני גם הודעתי לפנים משורת הדין, שאחרי נאומו של השר שחל אנחנו מתכנסים, הנשיאות, אצלי בלשכה. עכשיו השר שחל ידבר.

דב שילנסקי (הליכוד):

אבל שהשר יענה על אותה נקודה.

עובדיה עלי (הליכוד):

אדוני היושב-ראש – – –

היו"ר ש' וייס:

עכשיו השר שחל ידבר, חבר הכנסת עובדיה עלי, אחרי זה נראה. אחרי זה תהיה ישיבת נשיאות.

דב שילנסקי (הליכוד):

– – – מה קורה ואולי יבוא הכול על תיקונו.

היו"ר ש' וייס:

חבר הכנסת שילנסקי, ארבע שנים ניהלת את הבית הזה והכללים כל כך ידועים לך.

דב שילנסקי (הליכוד):

קריאת ביניים. תשמע את ההצעה שלי.

היו"ר ש' וייס:

עכשיו אני קורא לך להירגע. אני לא מקבל עכשיו הצעות. דיבר חבר הכנסת נתניהו, עכשיו ידבר השר שחל. זה ברור או לא?

שר המשטרה מ' שחל:

אדוני היושב-ראש, כנסת נכבדה, אני דורש את זכותי לדבר.

היו"ר ש' וייס:

יש לך, אתה לא צריך לדרוש.

שר המשטרה מ' שחל:

עמדתי כאן קרוב לחצי שעה והבטתי בכם. אני אומר לכם, בושה וחרפה. לא היה מצב כזה בכנסת שמישהו יאמר ליושב-ראש או יעשה ליושב-ראש מה שאתם עשיתם היום כאן. לא היה בתולדות הכנסת. היתה פעם אחת בקשר לשילומים שמישהו אמר: אם אני לא אדבר אף אחד לא ידבר.

רון נחמן (הליכוד):

אל תטיף לנו מוסר.

שר המשטרה מ' שחל:

הוא הובא לדין אחרי כן, ונזפו בו על הדברים האלה.

צחי הנגבי (הליכוד):

– – –

היו"ר ש' וייס:

חבר הכנסת הנגבי.

שר המשטרה מ' שחל:

כאן נוצר מצב של פגיעה בכל העקרונות.

היו"ר ש' וייס:

רגע, אדוני השר. חבר הכנסת הנגבי, אני קורא אותך לסדר פעם ראשונה. לא יהיו עוד אזהרות. חבר הכנסת הנגבי, קראתי אותך לסדר בפעם הראשונה.

סילבן שלום (הליכוד):

במקום שתרגיע אתה – – –

היו"ר ש' וייס:

אני קורא לסדר, אני לא מתערב בתוכן. רק זה חסר לי.

שר המשטרה מ' שחל:

ניתנה לי רשות דיבור על-ידי היושב-ראש.

סילבן שלום (הליכוד):

– – –

היו"ר ש' וייס:

חבר הכנסת סילבן שלום, אני קורא אותך לסדר פעם ראשונה.

שר המשטרה מ' שחל:

קודם כול לכבד אותו. וממך, חבר הכנסת עובדיה עלי, כסגן יושב-ראש הכנסת, אני דווקא מצפה – כשהיושב-ראש החליט אין ערעור על ההחלטה שלו. יש לך טענה, תטען אותה במקום אחר.

אברהם הירשזון (הליכוד):

הו, באמת.

שר המשטרה מ' שחל:

עכשיו לעניין עצמו. אני חככתי בדעתי אם בכלל להתייחס לנושא, מהסיבה הפשוטה, שאני לא מוכן שמישהו יבוא אלי ויגיד לי מה להגיד. אתם לא תגידו. אף אחד לא יאמר. עונה שר בשם הממשלה, הוא יענה כפי שהוא מבין.

בנימין נתניהו (הליכוד):

תענה, תענה.

שר המשטרה מ' שחל:

לא מה שאתה רוצה. חבר הכנסת ביבי נתניהו, תן לי לדבר בלי הפרעה.

רבע שעה לפני ישיבת הכנסת נכנסו אלי חברי הכנסת שאול יהלום וחנן פורת. בפעם הראשונה שמעתי, על-פי תלונתם, שאונייה שממנה משדרים את שידורי ערוץ-7 נכנסה לנמל אשדוד והיא נעצרה על-ידי המשטרה. לא היה לי מושג, לא היה ידוע – – –

סילבן שלום (הליכוד):

אתה לא יודע מה קורה במשטרה? אני שואל אותך; נראה שאתה לא יודע.

היו"ר ש' וייס:

יש פה שיבוש בלתי אפשרי. חבר הכנסת ביבי, אתה לא יכול להיות באולם. רגע, אדוני השר.

שר המשטרה מ' שחל:

טענתם היתה, שהאונייה היתה – – –

אני מבקש ממך, חבר הכנסת שלום, תקשיב לי בשקט ואל תפריע לי. אל תפריע לי. אל תפריע לי בקריאות ביניים טיפשיות. אל תפריע לי. אל תפריע לי.

היו"ר ש' וייס:

אדוני השר, תרשה לי לעשות זאת.

שר המשטרה מ' שחל:

אני מכיר את הסגנון הזה, ואינני מרשה אותו.

סילבן שלום (הליכוד):

אל תחלק ציונים.

שר המשטרה מ' שחל:

אינני מרשה אותו.

היו"ר ש' וייס:

חבר הכנסת סילבן שלום, תירגע.

שר המשטרה מ' שחל:

אתה תשב בשקט ותקשיב לדברי. אתה תקשיב לדברי בשקט. תקשיב לדברי בשקט, בלי צעקות ובלי קריאות ביניים. בלי קריאות ביניים.

היו"ר ש' וייס:

אדוני השר, תן לי לעשות זאת, זה תפקידי. בכל זאת, בכל הכבוד.

שר המשטרה מ' שחל:

רבותי חברי הכנסת, טלפנתי לראש אגף החקירות – גם לו לא ידוע. וזה לא צריך להפליא, כי אתם טוענים – – –

אברהם הירשזון (הליכוד):

אוי ואבוי לממשלה הזאת.

אברהם כ"ץ-עוז (העבודה):

– – –

היו"ר ש' וייס:

חבר הכנסת כ"ץ-עוז, תן לי. חבר הכנסת כ"ץ-עוז, לא. חבר הכנסת כ"ץ-עוז, תירגע.

אברהם כ"ץ-עוז (העבודה):

מספיק. אם הוא לא ידבר גם אתה לא תדבר.

שר המשטרה מ' שחל:

תקשיב לי בלי ללעוס מסטיק כשאתה מדבר. אני מבקש קצת דרך-ארץ. אתם לא תעשו פוטש פה. אתם לא תגידו למישהו מתי לדבר ומתי לא לדבר. לא ייתנו לכם את זה.

צחי הנגבי (הליכוד):

זאת לא מדינת משטרה. היינו בשלטון, ולא סתמו את הפה.

שר המשטרה מ' שחל:

אני אומר לך, לא ייתנו לכם את זה. אתם לא תפעילו טרור. לא תפעילו טרור.

היו"ר ש' וייס:

סליחה, חבר הכנסת הנגבי. אדוני השר, סלח לי.

שר המשטרה מ' שחל:

מה שהיה פה לא היה בכנסת. אתם לא תפעילו טרור.

היו"ר ש' וייס:

אדוני השר, סלח לי.

שר המשטרה מ' שחל:

אתם לא תפעילו טרור. לא ניתן לכם את זה.

היו"ר ש' וייס:

אדוני השר, תאפשר לי, עם כל הכבוד. יש קטע ששייך לי, ואני מבקש ממך. הוא מבין את זה.

אברהם הירשזון (הליכוד):

אני לא מבין את זה.

היו"ר ש' וייס:

אני לא צריך את העצות שלכם, עם כל הכבוד. חבר הכנסת צחי הנגבי, אני מוציא החוצה לפי כללים. פעם שלישית כשאני קורא, יוצאים החוצה. אם אני אפר את הכללים, זה יהיה רע מאוד.

אברהם הירשזון (הליכוד):

אדוני היושב-ראש, מי יודע מה קורה במשטרה?

היו"ר ש' וייס:

חבר הכנסת הירשזון, מספיק. תירגע.

אברהם הירשזון (הליכוד):

אני רגוע מאוד.

שר המשטרה מ' שחל:

על-פי מה שידוע לי ועל-פי מה שדווח היה צו – –

היו"ר ש' וייס:

חבר הכנסת הירשזון, אני קורא אותך לסדר פעם ראשונה. אתה כבר 30 פעם מפריע, אומנם בשקט.

שר המשטרה מ' שחל:

– – חוקי חתום על-פי חוק הבזק – –

יהושע מצא (הליכוד):

על מה? על מה?

שר המשטרה מ' שחל:

שאונייה משדרת. אתם רוצים לשמוע תשובה או שאתם רוצים לצעוק?

שאול גוטמן (ימין ישראל):

– – –

היו"ר ש' וייס:

חבר הכנסת גוטמן, קראתי אותך לסדר פעם ראשונה. אני קורא אותך לסדר פעם שנייה.

שר המשטרה מ' שחל:

– – שהאונייה משדרת בניגוד לפקודת הבזק – –

אברהם הירשזון (הליכוד):

אולי תלך למזנון המשטרה, אולי שם יודעים מה קורה שם.

שר המשטרה מ' שחל:

– – והשידורים שלה בלתי חוקיים. הצו הועבר למשטרה – – –

שאול גוטמן (ימין ישראל):

– – –

היו"ר ש' וייס:

חבר הכנסת גוטמן, פעמיים קראתי אותך לסדר.

דב שילנסקי (הליכוד):

של מי הצו?

שר המשטרה מ' שחל:

אמרתי – של משרד התקשורת האחראי לפקודת הבזק.

יהושע מצא (הליכוד):

משה, דיברתי עם יוסף לוי.

שר המשטרה מ' שחל:

אני מבקש ממך, חבר הכנסת מצא, שב רגע.

היו"ר ש' וייס:

אדוני השר, סלח לי. תן לי.

שר המשטרה מ' שחל:

זה לא יכול להיות.

היו"ר ש' וייס:

אני מבקש ממך, תן לי.

שר המשטרה מ' שחל:

קיבלתי רשות דיבור. לא יכול להיות שהם לא ייתנו לי לדבר.

היו"ר ש' וייס:

תן לי, בבקשה.

שר המשטרה מ' שחל:

אני לא אקבל זאת.

היו"ר ש' וייס:

חבר הכנסת מצא, אני קורא אותך לסדר.

שר המשטרה מ' שחל:

אתה תשב בשקט ותקשיב לי.

היו"ר ש' וייס:

אדוני השר, סלח לי.

יהושע מצא (הליכוד):

אתה מטעה. אתה משקר.

היו"ר ש' וייס:

חבר הכנסת מצא, עוד קריאה אחת ואני קורא אותך לסדר פעם שלישית.

יהושע מצא (הליכוד):

הוא משקר.

היו"ר ש' וייס:

אני קורא אותך לסדר פעם שלישית. תודה רבה.

שר המשטרה מ' שחל:

חבר הכנסת מצא, אני מודיע לך בזה הרגע – – –

יהושע מצא (הליכוד):

דיברתי עם יוסף לוי. הוא הודיע שלא משדרים. אתה משקר. אתה משקר. יוסף לוי אמר לי שלא שידרו. אתה משקר. יוסף לוי דיבר אתי על כך שלא משדרים. יוסף לוי, לך תדבר אתו. אני דיברתי עם יוסף לוי.

היו"ר ש' וייס:

אני מבקש להוציא אותו.

שר המשטרה מ' שחל:

אני מודיע לך בזה הרגע שתוגש נגדך תלונה על-ידי.

היו"ר ש' וייס:

אדוני השר, סלח לי. אני הוצאתי אותו. סליחה, אתה לא נותן להוציא אותו. אני קראתי אותו לסדר פעם שלישית. תן לי להוציא אותו.

שר המשטרה מ' שחל:

זו שערורייה.

היו"ר ש' וייס:

חבר הכנסת מצא, קראתי אותך לסדר פעם שלישית. נא לצאת.

יהושע מצא (הליכוד):

יוסף לוי דיבר אתי.

שר המשטרה מ' שחל:

שב בשקט. תקשיב לי עד הסוף.

היו"ר ש' וייס:

נא לצאת. אדוני השר, זה לא ילך. אני מבקש להוציא אותו. אתה מפריע לי כל הזמן בזעקות שלך, חבר הכנסת כ"ץ-עוז.

שר המשטרה מ' שחל:

אתה דיברת אתו מכיוון שאני שלחתי אותך. אני שלחתי אותך. ואני מודיע לך שתוגש נגדך תלונה ממני לוועדת האתיקה על הדברים שאמרת. אני לא אעבור על כך בשקט.

היו"ר ש' וייס:

אדוני השר, סלח לי. אני מבקש להוציא אותו.

שר המשטרה מ' שחל:

אתם לא תפעילו טרור.

היו"ר ש' וייס:

אדוני השר, אתה לא יכול לעשות לי את זה. אני הוצאתי אותו. אבל אם אתה עונה לו, הוא נשאר. הוצאתי אותו. תירגע רגע. אני מבין אותך.

יהושע מצא (הליכוד):

הודיעו לי שלא משדרים.

היו"ר ש' וייס:

שלוש פעמים קראתי אותך לסדר. נא להוציא אותו מן האולם. חבר הכנסת מצא, אתה יוצא. אתה יוצא מן האולם.

שר המשטרה מ' שחל:

חבר הכנסת מצא – – –

היו"ר ש' וייס:

אדוני השר, תרשה לי, עדיין לא. אל תתחיל עדיין, אני אאפשר לך. חבר הכנסת מצא, אתה יוצא מן האולם.

רן כהן (מרצ):

למה הסדרנים לא מוציאים אותו?

היו"ר ש' וייס:

הצעקות של חבר הכנסת רן כהן מפריעות לי. חבר הכנסת מצא, אתה יוצא מן האולם.

רן כהן (מרצ):

אתה לא נורמלי?

משה פלד (צומת):

– – –

היו"ר ש' וייס:

חבר הכנסת משה פלד. חבר הכנסת רן כהן, אני קורא אותך לסדר פעם ראשונה. חבר הכנסת משה פלד, פעם שנייה. נגמר. חברי הכנסת, יש לי אפשרות – – –

משה פלד (צומת):

– – –

היו"ר ש' וייס:

קראתי אותך לסדר פעם שנייה, עוד מעט אתה בחוץ. אין לי שום בעיה פורמלית להפסיק את הישיבה. אני רואה בהפסקת הישיבה כניעה לסוג של טרור פרלמנטרי.

אברהם הירשזון (הליכוד):

הו, אל תיסחף.

משה פלד (צומת):

– – –

היו"ר ש' וייס:

חבר הכנסת פלד, תירגע. מה הצעקות האלה? אתם לא מבינים מה שאתם עושים כאן? אתם לא שומעים מה שאתם עושים כאן?

אברהם הירשזון (הליכוד):

אנחנו שומרים על הדמוקרטיה.

היו"ר ש' וייס:

אדוני השר, יש לי בקשה אליך. אם אתה עושה סדר במקומי אני לא מצליח, לא שומעים את ההערות שלי. אני מבין את רחשי לבך. מה שקורה כאן היום הוא רע מאוד. תאפשר לי לנהל את הישיבה. אני מבין אותך.

שר המשטרה מ' שחל:

מותר לי להמשיך?

היו"ר ש' וייס:

אתה לא רק תמשיך, אתה תתחיל. לא ימנעו ממך את זכות הדיבור פה. לא יהיה כדבר הזה. רק תאפשר לי, כי אם שנינו עושים זאת, זה יוצא לא טוב. בבקשה.

שר המשטרה מ' שחל:

ביקשתי מראש אגף החקירות – – –

דב שילנסקי (הליכוד):

ממתי הצו?

שר המשטרה מ' שחל:

חבר הכנסת שילנסקי, תקשיב לי. באמת, די. לא יכול להיות בכל פעם שאני אפתח את הפה אתם תצעקו. מה זה?

היו"ר ש' וייס:

אדוני השר שחל, אם אתה עושה זאת, אני לא יכול לעשות.

שר המשטרה מ' שחל:

אבל אי-אפשר – – –

היו"ר ש' וייס:

אני מבין, אבל תן לי לעשות זאת. אם אתה עושה זאת, אני לא יכול לעשות זאת. שנינו לא יכולים לעשות זאת.

דב שילנסקי (הליכוד):

רק שאלתי ממתי הצו.

היו"ר ש' וייס:

חבר הכנסת שילנסקי, שאלותיך באווירה זו, פעם שלישית אותה שאלה, מפריעות. זה בשבילי ממש קושי בלתי רגיל לקרוא ליושב-ראש הכנסת לשעבר לסדר. תבין אותי.

שר המשטרה מ' שחל:

רבותי חברי הכנסת, ביקשתי מראש אגף החקירות, בנוכחותם של חברי הכנסת חנן פורת ויהלום, שיבדוק את הטענה שהאונייה נכנסה כשהמשדרים לא שידרו, ואם מבחינה משפטית הצו, במקרה זה, תופס על בסיס הטענה שהיו שידורים במים הטריטוריאליים. ראש אגף החקירות הבטיח לבדוק. פנו אלי חברי הכנסת וביקשו שאתן הוראה להפסיק את הפעולה. אמרתי להם מה שאני אומר כאן, ששר משטרה מעולם ולעולם לא התערב בחקירה של המשטרה. ואמרתי להם: אני אדם פוליטי, אם יש צו, החוקיות שלו תיבדק, ואני מברר. אני לא אתן הוראה, לא במקרה זה ולא במקרה אחר.

חבר הכנסת מצא נכנס לאולם. אמרתי לו בדיוק את התשובה ואמרתי לו: קח את הטלפון, תצלצל לראש אגף החקירות, ליוסי לוי, תשמע ממנו תשובה. אומר חבר הכנסת מצא שאני משקר. אני רוצה להגיד לכם: תביעה לוועדת האתיקה אני אגיש נגדו, ואני אוכיח שמה שהוא עשה היום הוא מסוג השפלות הנמוכה ביותר שהכנסת הזאת ידעה אי-פעם, נוסף על כל מה שקרה כאן.

מיכאל איתן (הליכוד):

הוא איננו פה. תעביר דבר זה לוועדת האתיקה.

היו"ר ש' וייס:

חבר הכנסת איתן.

שלמה בוחבוט (העבודה):

אל תנהל.

שר המשטרה מ' שחל:

רבותי חברי הכנסת, אדוני חבר הכנסת ביבי נתניהו – –

היו"ר ש' וייס:

חבר הכנסת איתן, אל תנהל לי את הבית.

מיכאל איתן (הליכוד):

אני אומר, אני לא מנהל.

שר המשטרה מ' שחל:

– – אני מודיע לך: אתה צריך להיות מעוניין גם – – – וגם כראש אופוזיציה, שתהיה משטרה.

היו"ר ש' וייס:

תסלח לי, אם אני אגן על חברי הכנסת, שזו חובתי, אני צריך כל רגע להגן על ראש הממשלה. איזה מלים בוטות אתם קוראים לעומתו, מפחידות.

לימור לבנת (הליכוד):

איזה מלים אמר ראש הממשלה.

היו"ר ש' וייס:

אתה מצפה ממני שאני אתערב בתוכן של נאומים?

חנן פורת (מפד"ל):

אדוני השר, תרשה לי לעדכן אותך.

שר המשטרה מ' שחל:

תן לי לגמור, תן לי לגמור.

היו"ר ש' וייס:

חבר הכנסת פורת, אני צריך להרשות לך, לא הוא.

שר המשטרה מ' שחל:

לא יכול להיות ששני משפטים אתם לא נותנים לי לגמור.

היו"ר ש' וייס:

חבר הכנסת מצא, אתה לא יכול להיות באולם. אני ביקשתי מהסדרנים. אני לא יכול להיות גם סדרן, נכון?

שר המשטרה מ' שחל:

רבותי, אני רוצה לומר – והתחלתי בך, חבר הכנסת ביבי נתניהו. אני לא רוצה לייעץ לך, זה לא תפקידי, אבל אני אומר לך: לך ולכולנו יש עניין שמה שקרה היום לא יכול לעבור לסדר-היום.

קריאה:

מסכימים.

שר המשטרה מ' שחל:

אני רוצה להגיד לך כך: היו אנשים שבאו להתעניין. קיבלנו, שוחחנו אתם בכל הכבוד וההערכה. טיפלנו כפי שצריך לטפל בנושא. זה לא היה לא בהוראה של מישהו ברמה הפוליטית, לא בהתערבות של איזה דרג, אלא המשטרה, אם יש לה צו, היא חייבת לבצע אותו. אם הצו לוקה מבחינת החוקיות שלו, הטענה – – –

יצחק לוי (מפד"ל):

מי הוציא את הצו?

שר המשטרה מ' שחל:

משרד התקשורת. אני מסביר לך: המשטרה היא גוף שחייב לתת גיבוי לכל גוף, כמו שהיא נותנת גיבוי לצווי הריסה של עיריית ירושלים.

מיכאל איתן (הליכוד):

ה"אוריינט האוס".

שר המשטרה מ' שחל:

אני לא הייתי מוכן. גם כשפנו אלי אמרתי: אני לא אתערב. יש צו חוקי חתום על-ידי העירייה, המשטרה תיתן סיוע. גם במקרה זה המשטרה לא תקבל שום הנחיה אחרת. אם יש איזה פגם בצו, ילכו למקור ויטפלו. שום דבר לא היה מוסתר. אני לא מנעתי מאף אחד לברר את העובדות והאמת.

חנן פורת (מפד"ל):

– – – של שולמית אלוני הודיעה שהאונייה משדרת.

היו"ר ש' וייס:

חבר הכנסת חנן פורת, אני קורא אותך לסדר פעם ראשונה.

שר המשטרה מ' שחל:

מה שמקומם הוא, שיושב-ראש ועדת הפנים, שבשליחות שלי – אני אומר לו, תלך תדבר עם ראש אגף החקירות – דבר זה לא מונע ממנו, כשאני צריך לענות על הצעות האי-אמון, והוא חוזר ואומר כאן שאני משקר. תגיד לי, לאיזו רמה אנחנו יורדים? או יכול לקום חבר הכנסת, שיושב-ראש הכנסת הודיע שהוא צריך לעזוב את האולם, והוא לא קם, והוא יודע שבגלל משקל קשה מאוד להוציא אותו. לאן הגענו?

אברהם הירשזון (הליכוד):

אל תטיף לנו מוסר.

שר המשטרה מ' שחל:

האם זאת הכנסת שאתם מייחלים לה? האם באמת זאת דרך הוויכוח שאנחנו רוצים לבסס עליה את הדיאלוג בין האופוזיציה לבין הקואליציה?

משה פלד (צומת):

– – –

היו"ר ש' וייס:

אל תפריע.

שר המשטרה מ' שחל:

אבל אני אשאל אותך שאלה אחרת, חבר הכנסת ביבי נתניהו. היינו באופוזיציה. אתה יכול להצביע במשך שבע שנים ושנתיים נוספות, תשע שנים, עם בעיות סוערות, עם מלחמת לבנון, עם כל מה שהיה – כשהיינו חברים באופוזיציה, עשינו את המעשה הזה?

דב שילנסקי (הליכוד):

לא פעם אחת, הרבה פעמים.

שר המשטרה מ' שחל:

אנחנו אמרנו ליושב-ראש, שאם לא ידבר השר כפי שמצפים, לא ייתנו לו לדבר?

מיכאל איתן (הליכוד):

אנחנו סגרנו – – –

היו"ר ש' וייס:

חבר הכנסת איתן, אני עומד לקרוא אותך לסדר פעם שלישית.

שר המשטרה מ' שחל:

באיזה מקום אנחנו נמצאים?

אברהם הירשזון (הליכוד):

מה שמקומם – – –

היו"ר ש' וייס:

חבר הכנסת הירשזון.

מיכאל איתן (הליכוד):

– – –

היו"ר ש' וייס:

אני יודע שאתה רוצה זאת. אני אעשה זאת כשאני ארצה.

שר המשטרה מ' שחל:

אני אומר לך: חמור מאוד, חמור מאוד, זה מעבר לכל שיקול. ואני אומר לכם: שום דבר בעולם לא יפחיד אותי. אני אמלא את תפקידי על-פי מצפוני והבנתי את החוק, ובפני החוק כולם יהיו שווים, מהצד הזה ומהצד הזה ומהצד הזה. איש לא יגיד לי מה לעשות, כפי שאיש לא יאמר לי מה להגיד או ימנע ממני לדבר.

שאול גוטמן (ימין ישראל):

אבל למה הפיראטיות שלכם?

היו"ר ש' וייס:

חבר הכנסת גוטמן, פעמיים קראתי אותך לסדר.

שר המשטרה מ' שחל:

אני רוצה – – –

רחבעם זאבי (מולדת):

כבוד השר, אתה מסכים להערה ברשות היושב-ראש?

היו"ר ש' וייס:

אני לא כל כך הייתי רוצה שיהיו פה יותר מדי סימפוזיונים, אבל אם אתה מוכן, אני מוכן. לא הערה מהמיקרופון אלא ככה, ספונטני.

דב שילנסקי (הליכוד):

אני רוצה להציע הצעה. אפשר להציע הצעה בלי צעקות?

היו"ר ש' וייס:

חבר הכנסת שילנסקי, סליחה.

דב שילנסקי (הליכוד):

אני רוצה לתת הצעה שהכול יירגע בלי צעקות.

היו"ר ש' וייס:

חבר הכנסת שילנסקי, תסלח לי. אני ממש מודה לכולכם על ההצעות להרגעה. תפקידי להרגיע, ואני עושה זאת כמיטב יכולתי. לא צריך הצעות. ההצעה הכי פשוטה, שכל חבר כנסת ירגיע את עצמו.

רחבעם זאבי (מולדת):

אדוני השר – – –

דב שילנסקי (הליכוד):

אני מקבל רשות או לא?

היו"ר ש' וייס:

אני מודה לך. אני אעשה פה כינוס איך להרגיע את הבית?

דב שילנסקי (הליכוד):

אני מקבל רשות או לא?

היו"ר ש' וייס:

עכשיו האולם רגוע. הרצון שלך להירגע מעורר שוב אי-שקט.

דב שילנסקי (הליכוד):

אני מקבל את הרשות להצעה?

היו"ר ש' וייס:

חבר הכנסת שילנסקי, תעשה לי טובה.

דב שילנסקי (הליכוד):

תן לי לתת הצעה.

היו"ר ש' וייס:

כרגע מדבר השר שחל, תנו לו לסיים. אם פה ושם הוא ירצה לשמוע מהמקום ולא מהמיקרופון איזה קריאה, בבקשה, אני מאפשר לו. עם כל הכבוד, לא צריך ייעוץ לניהול העניינים פה מצד אף אחד.

שר המשטרה מ' שחל:

אדוני היושב-ראש – – –

רחבעם זאבי (מולדת):

אדוני היושב-ראש, הוא הסכים.

היו"ר ש' וייס:

אדוני השר שחל, הרי אין לזה סוף. הוא רצה משהו ספונטני מהמקום, אז לא אכפת לי. לא ניגשים למיקרופון – – –

רחבעם זאבי (מולדת):

אדוני השר, כל יום שני ב-17:00 אני מדבר בערוץ-7, והיום ב-17:00 ישבתי פה ולא דיברתי מפני שערוץ-7 משותק, הערוץ לא משדר.

היו"ר ש' וייס:

הוא יודע זאת, השר.

רחבעם זאבי (מולדת):

הערוץ לא משדר.

היו"ר ש' וייס:

גמרנו, אני לא מסכים. חבר הכנסת זאבי, שב. לא נתתי לך רשות לנאום.

רחבעם זאבי (מולדת):

אדוני, זה לא נאום – – –

דב שילנסקי (הליכוד):

למה לחבר הכנסת זאבי נתת – – –

היו"ר ש' וייס:

תשב, חבר הכנסת שילנסקי, אני לא אתן לך.

דב שילנסקי (הליכוד):

למה לחבר הכנסת זאבי כן ולי לא?

רחבעם זאבי (מולדת):

אני לא השתתפתי – – –

היו"ר ש' וייס:

חבר הכנסת זאבי, שב.

יוסף בא-גד (מולדת):

– – –

היו"ר ש' וייס:

גם אתה תשב.

הרי אני לא רציתי את הסימפוזיון הזה, כי מייד קם חבר הכנסת שילנסקי ואמר: למה הוא, למה לא אני?

דב שילנסקי (הליכוד):

אבל אני כל הזמן מבקש.

היו"ר ש' וייס:

אתה יושב עכשיו. אין סימפוזיון. בישיבת הנשיאות אני אסביר לחבר הכנסת שילנסקי למה לא. עכשיו השר מדבר. גמרנו.

רחבעם זאבי (מולדת):

אבל הוא הסכים.

היו"ר ש' וייס:

אבל עכשיו השר מדבר.

רחבעם זאבי (מולדת):

– – –

היו"ר ש' וייס:

חבר הכנסת זאבי, קראתי אותך לסדר פעמיים. מספיק.

דב שילנסקי (הליכוד):

אני רוצה תשובה – – –

היו"ר ש' וייס:

חבר הכנסת שילנסקי, תירגע עכשיו.

דב שילנסקי (הליכוד):

אני כמחאה יוצא, כי אני לא רוצה להתפרץ, אבל כשמדברים בשקט לא נותנים לפתוח את הפה. רק לצרוח. אינני רוצה לצרוח ואני יוצא.

היו"ר ש' וייס:

חבר הכנסת שילנסקי, כל מחאה מתקבלת היום בהבנה רבה, תאמין לי. אנחנו מבינים את העניין, הכול בסדר, השר ידבר. זכות המחאה היא זכות קדושה של חברי הכנסת.

שר המשטרה מ' שחל:

חבר הכנסת זאבי, לכבודך – – –

היו"ר ש' וייס:

אדוני השר, יש פה קושי אובייקטיבי: אם אתה נותן לאחד, כולם רוצים. אתה, ברשותך, תנאם, וזהו.

שר המשטרה מ' שחל:

תן לי לדבר.

וליד חאג' יחיא (מרצ):

תזמין את היחידה – – –

היו"ר ש' וייס:

תודה רבה לך, כבר מזמן לא היה שקט. כבר מזמן לא היה שקט, אדוני סגן השר. תודה לך על הסיוע מקרב לב, אדוני.

שר המשטרה מ' שחל:

אני יוצא מתוך הנחה, שהעובדות שנמסרו לי על-ידי חבר הכנסת חנן פורת וחבר הכנסת שאול יהלום הן עובדות, לא פקפקתי בעניין הזה. לכן, בהנחה שהמשדרים לא פעלו, ביקשתי לבדוק. לא פקפקתי בכך, השאלה הזאת קיימת.

אדוני היושב-ראש, כנסת נכבדה – – –

משה קצב (הליכוד):

אדוני השר, מה יפריע לך – –

היו"ר ש' וייס:

גמרנו, עכשיו השר נואם, אין שאלות ותשובות.

שר המשטרה מ' שחל:

חבר הכנסת משה קצב, בלתי אפשרי.

משה קצב (הליכוד):

– – אם תקפיאו זאת ליממה ומחר תפעילו את הצו? לבירור העובדה?

שר המשטרה מ' שחל:

אני אומר לך: אני לא אתערב בשום נושא מטעמים פוליטיים. דבר זה אתם צריכים להכניס לכם לראש. לא אתערב. יש צו חוקי, יבדקו אותו.

דוד צוקר (מרצ):

– – –

היו"ר ש' וייס:

חבר הכנסת צוקר, הרי אתה יודע שזה מפריע למרות הרצון הטוב.

שר המשטרה מ' שחל:

בשבוע הזה – – –

עובדיה עלי (הליכוד):

אבל הטענה לא אליך. למה אתה מושך את האש? אתה מושך את האש לעצמך.

היו"ר ש' וייס:

הוא מתנדב, מה לעשות?

שר המשטרה מ' שחל:

בשבוע הזה הכנסת מסיימת את כנס הקיץ שלה, והיום הוגשו שתי הצעות אי-אמון נוספות, עד כה – 93 הצעות אי-אמון. זה מניין ההצעות שהגישה האופוזיציה עד היום, כמו אותו הלך צמא במדבר שרואה בפעם המי-יודע-כמה נווה-מדבר בפטה מורגנה, כמו דון קישוט הנלחם בטחנות רוח. הלכתם בדרך שרוקנה מתוכן את הכלי הפרלמנטרי שנקרא הצעת אי-אמון, הלכתם לבקש מלוכה ומצאתם אתונות.

אדוני היושב-ראש, כנסת נכבדה, כאשר לובשים כפפות אגרוף, קשה להשחיל חוט לקוף המחט. אינני מתיימר להציע לאופוזיציה דרכים להפלת הממשלה, אולם ציפיתי לקצת יותר תחכום ממי שישבו על הכיסאות שאנו יושבים עליהם כעת. אני מסתכל על הנושאים העומדים על הפרק ורואה שאין חדש תחת השמש, חזרה משעממת על קלישאות נדושות כמו אי-שמירה על שלמות ירושלים.

רחבעם זאבי (מולדת):

קטעת את דברינו לפני ששמעת אותנו.

שר המשטרה מ' שחל:

גבירותי ורבותי – –

היו"ר ש' וייס:

חבר הכנסת זאבי, מספיק.

אברהם הירשזון (הליכוד):

כל הממשלה הזאת – – –

שר המשטרה מ' שחל:

– – לא מכם הייתי מצפה לשמוע דיבורים והטפות על נושא שמירת ירושלים. יש הרבה עזות מצח וצביעות כשאתם מציגים עצמכם כשומרי העיר. לפני שבועות מספר נאלצה הממשלה לעמוד כאן מול הצעות האי-אמון שלכם בנושא הפקעת קרקעות בירושלים. הממשלה החליטה להפקיע, ואתם החלטתם במו-ידיכם, בהצבעתכם, שהיא לא תפקיע. תאוות השלטון העבירה אתכם על דעתכם עד כדי ויתור על חיזוק ירושלים והרחבתה.

יעקב שמאי (הליכוד):

שר המשטרה, מה עשית – – – עצרת אותו – – –

היו"ר ש' וייס:

חבר הכנסת שמאי, אל תפתח את העסק מחדש, הרי הוא לא שמע אותך.

שר המשטרה מ' שחל:

אם ניקח את "על חומותיך עיר דוד הפקדתי שומרים", הרי שלא אתם השומרים שהאמירה מתייחסת אליהם, מפני שכשהיה צריך אתכם לא הייתם שם. בצבא קוראים לזה שבירת שמירה. קצת צניעות לא היתה מזיקה.

חבר הכנסת יצחק לוי, הרשו לי לצטט מתוך תלמוד ירושלמי, מסכת חגיגה. אמר רבי יהושע בן-לוי: "ירושלים הבנויה כעיר שחוברה לה יחדיו – עיר שהיא עושה כל ישראל חברים".

יצחק לוי (מפד"ל):

כל ישראל. ישראל, אבל לא ישמעאל.

שר המשטרה מ' שחל:

ציטטתי נכון. אנשי המפד"ל, האם אתם ואני קוראים באותו תלמוד ירושלמי?

יצחק לוי (מפד"ל):

כן, אדוני.

שר המשטרה מ' שחל:

האם באמת הפכתם את ירושלים לעיר שעושה כל ישראל חברים? התשובה היא: ודאי שלא. אתם הפכתם עיר זו לעיר של מדון ומריבה, עיר של הפגנות, עיר שאף שאין מחלוקת על שלמותה שמתם אותה במחלוקת, במרכז המריבה, אותה עיר שאמורה לסמל יותר מכול את אחדות עם ישראל.

חבר הכנסת אלי דיין – –

היו"ר ש' וייס:

סגן השר.

שר המשטרה מ' שחל:

– – עוד במסגרת הסכם אוגוסט 1994 על העברה מוקדמת של חמש סמכויות לרשות הפלשתינית טענתם: תשלום מסים. אני אומר לכם: לא רק שאת העובדות אתם לא יודעים, אלא גם האמת אינכם יודעים מה היא. שנים לפני כן, מאז כונן הממשל הצבאי והיה מתאם פעולה בשטחים, תושב ירושלים המזרחית שיש לו עסק ביהודה ושומרון שילם ומשלם מסים למתאם הפעולה בשטחים, הוא לא משלם לשלטונות ישראל ולא למשרד האוצר. גם היום, אם יש לו עסק בתחום יהודה ושומרון, על-פי ההסדר, גם אם הוא תושב ישראל ולא רק תושב ערבי של מזרח-ירושלים, את המסים הוא משלם במקום שבו הוא מפיק את הרווח שלו.

חבר הכנסת ביבי נתניהו, חבר הכנסת משה נסים, אם מותר לי. אני משתדל לענות, ואני קצת צרוד אחרי הצעקות שהיו פה. אני פשוט מפריע לכם, אז אחת מן השתיים: או שאני מיותר, או שאתם תקשיבו.

יצחק שמיר (הליכוד):

התשובה ברורה.

שר המשטרה מ' שחל:

חבר הכנסת יצחק שמיר, אני לא בטוח. בעיניך אולי כן, אבל זה לא יעזור, בין שאתה רוצה בכך ובין שאינך רוצה בכך.

המיסוי על כל הכנסה שתופק מעסקים ביהודה ושומרון מחוץ להתנחלויות ולאתרים הצבאיים, לרבות מעסיקים של ישראלים, ייעשה על-פי הדין במקום שבו הופקה ההכנסה. מדבר זה יצרתם דחליל: פגעו בירושלים.

נוסף על כך רצוני להדגיש, כי עוד לפני העברת סמכויות המיסוי ביו"ש לרשות הפלשתינית, תושבי מזרח-ירושלים שניהלו עסקים ביו"ש מחוץ להתנחלויות שילמו את מסיהם למינהל האזרחי והעבירו אותם לאוצר המדינה דרך המינהל ולא ישירות למשרד האוצר.

מועלות כאן טענות גם בנושא של הימנעותה של הממשלה מהדרישה להסגיר לידיה רוצחי "חמאס" ואש"ף. שקר וכזב. אנשים שאינם מתמצאים בפרטי המשא-ומתן מפיצים מידע מוטעה ומגמתי. אני הייתי בפגישה עם שר המשפטים, והנושא הזה עומד בתביעה שאנחנו איננו יורדים ממנה.

חבר הכנסת לוי, לגבי ארבעה מקרים יש לנו טענות ותיקים. יש טענה לרשות הפלשתינית על פרשנות לגבי עבירות שנעברו לפני 13 בספטמבר, אבל הדרישה שלנו עומדת בתוקף. זאת ועוד, היועץ המשפטי לממשלה הוציא מסמך, ויועץ משפטי לממשלה בכל ממשלה מחייב כל שר משריה לפעול על-פי ההנחיה שלו, איש לא יעלה על דעתו לפעול אחרת. במשא-ומתן המתנהל היום זה אחד הנושאים המרכזיים בשיחות שהיו עם הפלשתינים בקשר לאסירים. שוב היו כאן דיבורים בעלמא, אין להם כל אחיזה במציאות, על אלה שרצחו ופגעו ביהודים. לא שחררו ולא הסכמנו. הנושא הזה עלה כנושא ראשון בתביעות שלנו.

אולי תסבירו לי, מה ההיגיון להטיל דופי ולקבוע שוויתרנו, שאיננו מתכוונים לדרוש דרישות? לשיטתכם, מה זה נותן? להבאיש את ריחה של הממשלה?

יצחק לוי (מפד"ל):

אתם מסתובבים. כמה זמן ממשלת ישראל יודעת על רצח מגידיש? למה לא עוצרים אותם?

שר המשטרה מ' שחל:

היום ראינו תופעה של אלימות פרלמנטרית במלוא הקיצוניות שלה. אני רוצה להגיד לכם: המשטרה מבצעת את תפקידה, תפקיד לא קל, והיא תבצע אותו כל עוד אני מכהן בתפקיד, ללא משוא פנים, במלוא המקצועיות, בלי חשש ומורא מפני אף אדם, יהיה מי שיהיה. הופתעתי ולא רציתי לדבר על כך – חבל שאחד החברים הנכבדים לא נמצא כאן – כשהיינו באופוזיציה היה כלל, שאיש פוליטי לא מתערב בענייני משטרה ואיננו מתקשר כדי לתת הנחיה או לשאול שאלה. הכלל הזה הופר על-ידי אדם – – –

משה קצב (הליכוד):

תגיד את שמו.

שר המשטרה מ' שחל:

לא אגיד את שמו. הוא הופר על-ידי אדם שמילא תפקידים נכבדים, והופתעתי. בחירוק שיניים אמרתי לשוטרים, שאני מניח שזו היתה טעות, אולי בהיסח הדעת. קצין משטרה ביצע את תפקידו, והוא ביצע אותו על-פי מה שהוא מבין. הוציאו כרוז כלפי הקצין הזה, ואני אומר לכם שאין דבר מזעזע יותר מזה.

חבר הכנסת זאבי, אתה לבשת מדים שנים רבות. תאר לעצמך שיכתבו על מישהו שממלא תפקיד דברים שמגיעים אליו הביתה, לאשתו, לילדיו, לרחוב, בלי חתימה, מוגי לב, ואומרים: סוטה מין ברשיון המשטרה.

רחבעם זאבי (מולדת):

למה אתה אומר את זה לי? מישהו עוד יבין – – –

שר המשטרה מ' שחל:

לא, לא, אני רוצה לשמוע ממך קול מגנה. הבעיה היא שהשתיקה שלכם נותנת רשיון להידרדרות הזאת, אם אף אחד לא קם ולא עוצר את הדבר הזה. ואומרים על האיש, לא פחות ולא יותר, את הדברים הבאים – – –

יצחק לוי (מפד"ל):

למה אתה קושר את הדברים?

שר המשטרה מ' שחל:

אני מבקש שתיתן לי לומר את הדברים עד הסוף. אל תפריע לי לדבר. כתוב: לאחרונה נחשפו – – –

לימור לבנת (הליכוד):

אני לא מבינה. מי כתב את הכרוז הזה?

היו"ר ש' וייס:

שוב מתחילה ההתלקחות. בואו נסיים זאת. חברים, מספיק. היום כבר עשינו מספיק.

לימור לבנת (הליכוד):

של מי הכרוז הזה? מה זה פה, האשמה קולקטיבית? אדוני היושב-ראש, זה לא יכול להיות, זה לא ייתכן.

רחבעם זאבי (מולדת):

– – –

היו"ר ש' וייס:

חבר הכנסת זאבי, מספיק. אתה תוכל למסור בסוף הישיבה הודעה אישית.

רחבעם זאבי (מולדת):

– – –

היו"ר ש' וייס:

עכשיו אני מבקש שקט. אין מה להרים אצבע עכשיו. מה אתם מרימים אצבע? מה זה פה, כיתה?

שר המשטרה מ' שחל:

רבותי, אני רוצה לומר לכם במי מדובר. לא אגיד את שמו של הקצין, אף שחיללו את שמו בפרהסיה. תלו את זה בכל רחובות ירושלים.

לימור לבנת (הליכוד):

מי זה "תלו"? מי זה הם?

שר המשטרה מ' שחל:

אלה שהיו בהפגנות, אלה שהיו בהפגנות הימין.

לימור לבנת (הליכוד):

ראש הממשלה – – –

שר המשטרה מ' שחל:

אלה שהיו בהפגנות הימין.

רחבעם זאבי (מולדת):

– – –

לימור לבנת (הליכוד):

אתה מסית ומדיח.

שר המשטרה מ' שחל:

אלה שהיו בהפגנות הימין.

לימור לבנת (הליכוד):

– – –

היו"ר ש' וייס:

לא, זה לא ילך כך, חברת הכנסת לימור לבנת.

לימור לבנת (הליכוד):

אדוני היושב-ראש – – –

היו"ר ש' וייס:

גברתי, אני דואג עכשיו רק לסדר, לא לתוכן הדברים. וכשיש הרמת קול אני גם לא שומע את הדברים.

לימור לבנת (הליכוד):

לא יכול להיות ששר יגיד – – –

היו"ר ש' וייס:

לא יכול להיות שאת תפריעי כל כך הרבה. גם לא יכול להיות שיגדפו את ראש הממשלה פה באולם. כל מיני דברים לא יכולים להיות. עכשיו שקט.

שר המשטרה מ' שחל:

אותו קצין משטרה נשוי עם שלושה ילדים, שירת בצה"ל, בצנחנים, השתחרר בדרגת סגן כסמ"פ צנחנים – –

לימור לבנת (הליכוד):

אתה מסית ומדיח. אתה מסית כאן ציבור.

היו"ר ש' וייס:

אני קורא אותך לסדר פעם ראשונה, חברת הכנסת לימור לבנת.

שר המשטרה מ' שחל:

– – והתגייס למשטרה כחוקר פשעים חמורים. ולמרות היותו קצין צה"ל הלך לקורס קצינים במשטרה, שימש כרמ"ס – ראש משרד סיור – בית-שמש.

רחבעם זאבי (מולדת):

מה זה קשור להצעות האי-אמון של מפד"ל ומולדת?

יצחק לוי (מפד"ל):

– – –

רחבעם זאבי (מולדת):

זה לא קשור בכלל.

היו"ר ש' וייס:

חבר הכנסת זאבי, אני מבקש.

שר המשטרה מ' שחל:

זה קשור אליכם בדבר אחד – – –

יצחק לוי (מפד"ל):

זה לא קשור בכלל.

רחבעם זאבי (מולדת):

– – –

היו"ר ש' וייס:

חבר הכנסת זאבי, עוד קריאת ביניים אחת וזו תהיה פעם שלישית.

יצחק לוי (מפד"ל):

אדוני היושב-ראש – – –

היו"ר ש' וייס:

מה אתה מצביע עכשיו? הרי השר מדבר. מה זה, כל הזמן תחזיקו אצבע כאן? עכשיו השר ידבר. אתה רוצה, תחזיק את שתי האצבעות.

שר המשטרה מ' שחל:

זה קשור – – –

יצחק לוי (מפד"ל):

זה לא קשור בכלל.

היו"ר ש' וייס:

השר ידבר על מה שהוא רוצה.

שר המשטרה מ' שחל:

תסלח לי, זה קשור לעובדה, שהמשטרה ממלאת את תפקידה, והאנשים שלה מושמצים, האנשים שלה מאוימים. והם לא מאוימים סתם. האיום הזה, ההשמצה הזאת באה מפני שקצין המשטרה הזה פעל בהפגנה. זה ותו לא. שום דבר אחר לא.

יצחק לוי (מפד"ל):

מה זה קשור אלינו?

שר המשטרה מ' שחל:

אני קושר את זה עם מה שהיה כאן. התופעה פה היא חלק מאווירה שיוצרים, והיא חמורה ביותר בעיני.

רבותי, חוק יקוים. אם היתה פגיעה בעניין ערוץ-7, יטפלו בדבר בדרך שיטפלו, לא בצעקות, ולא יטפלו בעניין על-ידי כך שיגידו שלא ידברו. ולא יעשו כאן, פשוטו כמשמעו, חגיגה של אי-פרלמנטריות, על-ידי זה שלא ממלאים הוראה של יושב-ראש הכנסת.

לימור לבנת (הליכוד):

אל תחנך אותנו. אתה מסית.

שר המשטרה מ' שחל:

רבותי, המאבק בינינו היום הוא מאבק בין מדינה שיהיה בה שלטון חוק, שתהיה מדינה דמוקרטית, שתהיה בה זכות אזרח מוגנת, לבין ניסיון – – –

לימור לבנת (הליכוד):

בגלל זה סגרת את ערוץ-7?

שר המשטרה מ' שחל:

חברת הכנסת לימור לבנת, זה לא ימצא חן בעינייך.

– – – לבין זה שמישהו יסביר לי מהיכן יוצאים השלטים ה"ספונטניים" האלה אחרי פיגוע. אולי מישהו יסביר לי. באותו רגע שכולם מוכים, כולם עומדים ורואים את הזוועה, מהיכן באים השלטים. אלא אם כן יש מטה מסודר שמקשיב – – –

לימור לבנת (הליכוד):

– – –

שר המשטרה מ' שחל:

בהחלט. חברת הכנסת לימור לבנת, אולי לא נעים לשמוע את האמת. אתם מארגנים את ההסתה בזמנים הקשים ביותר. אתם מארגנים זאת, אתם עושים זאת. זה שאתם לא רוצים לשמוע כאן את האמת, זה חלק מאותה תופעה. אתם נמצאים בפאניקה מפני שהציבור לא אתכם.

לימור לבנת (הליכוד):

להיפך. אתם – – –

היו"ר ש' וייס:

חברת הכנסת לימור לבנת, אי-אפשר כך. אני קורא אותך לסדר פעם שנייה. אני עושה זאת בצער, אבל אי-אפשר שאת תצעקי כל הזמן. באמת.

לימור לבנת (הליכוד):

לא יכול להיות שיעמוד שר ויסית.

היו"ר ש' וייס:

קראתי אותך לסדר פעם שנייה. אני לא מתמקח אתך.

דב שילנסקי (הליכוד):

זה הצינור היחיד שיש לנו. הרדיו שלכם, הטלוויזיה שלכם, לנו יש צינור אחד קטן, ערוץ-7.

היו"ר ש' וייס:

חבר הכנסת שילנסקי, מייד אתן לך. למה אתם מנופפים כל כך עם הידיים? זה ממש מפחיד אותי.

לימור לבנת (הליכוד):

אל תדבר כך. אותי מפחיד שעומד שר המשטרה ומדבר כך.

היו"ר ש' וייס:

קראתי אותך לסדר פעמיים. איזו גסות רוח.

לימור לבנת (הליכוד):

אתה יושב-ראש מפחיד.

שר המשטרה מ' שחל:

חברת הכנסת לימור לבנת, לא נוח לשמוע את האמת. תסבירי לי מתי היה זמן, חמש דקות אחרי פיגוע, להכין שם שלטים ולהביא אותם למקום הפיגוע, אם אין מרכז ומוקד שעומד ומקשיב להקלטות המשטרה, ומייד שולח אנשים. תאמרי לי, על זה את מדברת אתי כשאת מדברת על ספונטניות?

לימור לבנת (הליכוד):

זו הסתה – – –

שר המשטרה מ' שחל:

על זה את מדברת אתי כשאת מדברת על כאב? האם לא אתם במו-ידיכם יוצרים את הנורמה הזאת? ואתם יצרתם אותה כאן היום. זו הידרדרות לרמה שלא היתה דוגמתה. לא היה לה אח ורע.

מיכאל איתן (הליכוד):

הוא אמר שאנחנו מזמינים את הפיגועים.

לימור לבנת (הליכוד):

– – –

היו"ר ש' וייס:

אני מבקש מכם להירגע.

שר המשטרה מ' שחל:

אדוני היושב-ראש, אין, לצערי, מכשיר להצביע אי-אמון באופוזיציה. אבל אילו היה מכשיר כזה, 93 פעמים היו צריכים להצביע אי-אמון בכם. מפני שלציבור אין אמון בכם. אבל מעל לכול, אין אמון בשיטות האלה.

מיכאל איתן (הליכוד):

נראה אתכם בבחירות.

שר המשטרה מ' שחל:

חבר הכנסת איתן, אין אמון. ואני אומר לכם, שכאזרח מדינת ישראל אני חרד, אני מודאג. אבל לא ניתן לכם להשתיק אף אחד, לא ניתן לכם לסתום פיות, לא ניתן לכם שלא תיתנו לדבר כאן – –

יצחק לוי (מפד"ל):

אתה סותם פיות.

שר המשטרה מ' שחל:

– – ולא ניתן לכם את התענוג הזה שתצליחו להפיל את הממשלה. אתם תכבדו את המשטר הדמוקרטי ואתם תפעלו על בסיס הנתונים האלה, גם אם הדברים לא ימצאו חן בעיניכם.

היו"ר ש' וייס:

אדוני השר, יש לי בקשה אישית קטנה אליך. חבר הכנסת שילנסקי, במהומה שהיתה לנו כאן קודם, רצה לקרוא פעמיים-שלוש איזו הערת ביניים. ביקשתי ממנו שלא לעשות זאת לאור התפקידים שהוא מילא כאן קודם, ובזאת ביקשתי ממנו לסייע, שיעזור לי להרגיע את האווירה. עכשיו, באווירה השקטה הזאת, האם אתה מוכן להתייחס לשאלה שלו?

שר המשטרה מ' שחל:

בבקשה.

דב שילנסקי (הליכוד):

אדוני היושב-ראש, מאחר שקיבלתי עכשיו הודעה שאחרי דברי השר יש ישיבת נשיאות, שלחתי להודיע לכבוד היושב-ראש שאני לא אבוא לישיבת הנשיאות.

היו"ר ש' וייס:

מדוע?

דב שילנסקי (הליכוד):

לא עושים אתי דבר כזה, שבנשיאות ידברו כך, ופה, כשהיה לי חשוב מאוד להגיד משהו, לא נתנו לי. מה שרציתי להגיד כבר לא חשוב עכשיו.

היו"ר ש' וייס:

חבר הכנסת שילנסקי, אני לא ידעתי על המכתב בכלל; אבל לא חשוב. אני עושה זאת כי חשבתי שבאווירה הזאת אפשר לעשות זאת.

דב שילנסקי (הליכוד):

אני מודה לך מאוד, אבל אני מוותר על זה. תודה רבה.

היו"ר ש' וייס:

בבקשה. אני מקבל את הוויתור.

שר המשטרה מ' שחל:

אני ציפיתי וחשבתי, הייתי אומר גם בגלל זיקה משפחתית שיש לי לחבר הכנסת שילנסקי, ציפיתי שהוא יקום עכשיו ויגיד שצר לו והוא מתנצל בשם כל חבריו על מה שהיה. אבל – – –

היו"ר ש' וייס:

מה לעשות, אלה החיים פה. רבותי, אנחנו בתחרות, זה יעבור. בואו לא נפתח את הדיון הזה.

דב שילנסקי (הליכוד):

בסך הכול רציתי לשאול למה אתה לוקח את כל האש של חברת הכנסת שולמית אלוני? רציתי לעזור לך.

היו"ר ש' וייס:

חבר הכנסת שילנסקי, סגן יושב-ראש הכנסת, אנא, יש לך הזדמנות, תאמין לי, לא היתה שום כוונה רעה.

אדוני השר, אני בכל זאת פונה אל חבר הכנסת שילנסקי. הרי פה לא היתה שום כוונה רעה. אנחנו יכולים לעשות זאת ברוח טובה. אם אתה רוצה להציג את הדברים, זה טוב בכל שעה.

דב שילנסקי (הליכוד):

– – –

היו"ר ש' וייס:

טוב, אז בהזדמנות הקרובה נעשה זאת.

רחבעם זאבי (מולדת):

אולי אני אעשה זאת במקומו?

היו"ר ש' וייס:

לא, אתה לא. אתה כבר על סף הקריאה השלישית לסדר.

חברי הכנסת, אני מזמין עכשיו את ראשון הדוברים, חבר הכנסת בנימין נתניהו, לשאת את דברו. אחריו – חברת הכנסת סגנית השר מאשה לובלסקי.

בנימין נתניהו (הליכוד):

אדוני היושב-ראש, חברי הבית, לא התכוונתי לדבר היום, ואני גם לא מתכוון לדבר הרבה, על מנת להשאיר במכסת הזמן שמוקצית לנו מספיק זמן לידידי חבר הכנסת משה קצב לדבר לגוף האי-אמון.

אברהם רביץ (יהדות התורה):

במסגרת הצעה לסדר זה דבר מותר.

בנימין נתניהו (הליכוד):

זו איננה הצעה לסדר. אם תהיה הצעה לסדר, כפי שאני מקווה, אדוני היושב-ראש, אני בטוח שנדבר דברים נוספים.

היו"ר ש' וייס:

רבותי, רק שנייה. ברשותך, חבר הכנסת נתניהו, כדי למנוע אי-הבנות ולא להכניס את הכנסת למירוץ לא נכון. היתה כאן בקשה לאפשר לך כמנהיג הליכוד וכן הלאה למסור הודעה. אנחנו מוכרחים לשמור על הכללים כאן. לא ייתכן שבהתחלה תהיה מהומה, אחר כך תהיה הודעה וכן הלאה. אתה את שלך אמרת, תרמת תרומה חשובה להרגעת הדיון, ועכשיו אתה משתתף במסגרת הדיון וישתתף עוד איש ליכוד כפי שסיכמה ועדת הכנסת. זאת החלטתי.

מיכאל איתן (הליכוד):

אדוני היושב-ראש, היתה בקשה לנהוג בהליך שהיה מקובל פה עשרות פעמים, להעלות מכאן הצעה לסדר, ואתה היית מעביר אותה לנשיאות. לא היתה שום בקשה – – –

היו"ר ש' וייס:

כיוון שממילא הכרזתי על ישיבת נשיאות, הכול יידון שם מייד. אני לא רוצה בעניין זה להרחיב סכסוך. מחליפה אותי עכשיו סגנית יושב-ראש הכנסת, אסתר סלמוביץ, ואני אכבד את החלטתה בעניין זה. הנה היא תחליט.

עובדיה עלי (הליכוד):

אדוני היושב-ראש – – –

היו"ר ש' וייס:

חברת הכנסת אסתר סלמוביץ, סגנית היושב-ראש, תתייחס לבקשה הזאת. מה שהיא תחליט מקובל עלי מראש. אני בטוח שהיא תחליט בהתאם לתקנון. יהיה בסדר גמור.

בנימין נתניהו (הליכוד):

אדוני היושב-ראש, חשוב להבהיר מה שחבר הכנסת איתן אמר כאן בקריאת ביניים: הדרישה של האופוזיציה היתה דרישה לא חריגה. זו דרישה שאנחנו מפרשים כדרישה מקובלת בהליכי הכנסת. לא דרשנו בשום צורה שהיא וגם לא נדרוש, שהיושב-ראש יחרוג מסמכותו או יחרוג מסמכות הבית הזה. לכן אני מבקש להבהיר את הדברים. ייתכן שהדברים לא הובהרו בזמן סערת הרוחות.

היו"ר ש' וייס:

חבר הכנסת נתניהו, ממש בראשית הישיבה כבר הודעתי על ישיבת נשיאות. לכן הדבר נעשה ממילא. כל מה שהיה אחר כך – היתה סערת רוחות ויותר מזה, וכל עוד כוחי יעמוד לי אני לא אקבל החלטות בלחץ של – לא מה שפה היה – בלחץ של איום, כי אני ממש אפעל לפי התקנון ואני ממש לא נבהל משום איום.

רן כהן (מרצ):

אדוני היושב-ראש, ראש האופוזיציה הודיע הודעה חשובה. חבל שהיא לא נאמרה קודם.

היו"ר ש' וייס:

אני נשאר באולם.

עובדיה עלי (הליכוד):

אני מבקש לומר, ברשות היושבת-ראש – – –

היו"ר א' סלמוביץ:

בבקשה.

עובדיה עלי (הליכוד):

ביקשתי מהמזכיר, כלומר מהיושב-ראש דרך המזכיר, לאפשר לחבר הכנסת נתניהו, יושב-ראש האופוזיציה, בהתאם לסעיף 88(ז). נכון שמדובר בהצעה לסדר-היום ולא מדובר תוך כדי דיון בהצעת אי-אמון; לית מאן דפליג. אבל אני מזכיר לך, אדוני היושב-ראש, שגם אתה וגם אני אפשרנו כאן לא אחת לחברים מהקואליציה ומהאופוזיציה להשתמש בסעיף הזה כדי להעמיד דברים על דיוקם. נדמה לי, שדווקא ביום כזה, עם הסערה שהיתה כאן, יש מקום להיענות, ואסור דווקא בנושאים מהסוג הזה לעסוק בקוצו של יו"ד ולא להיות גמיש ולאפשר בהתאם לתקדימים שהיו בעבר – והיו רבים כאלה – להשמיע דברים במסגרת של דקות אחדות ולהתייחס להאשמות ולנושאים שנאמרו כאן ככה ביד רחבה. אני לא מבין למה צריכה להיות הנוקשות הזאת.

היו"ר ש' וייס:

סגן היושב-ראש, עובדיה עלי, חזרתי רגע כדי להשיב לך.

רן כהן (מרצ):

– – –

היו"ר ש' וייס:

חבר הכנסת רן כהן, זה לא עוזר לי.

סגן היושב-ראש, עובדיה עלי, אני חוזר לכאן בכוונה. לו המשכתי לנהל את הישיבה לא הייתי נותן את האפשרות הזאת, כי זה פותח פתח. מדובר על הצעה לסדר-היום וכן הלאה. לו זה היה באווירה רגילה הייתי מגלה גמישות. בעקבות מה שקרה כאן, הדבר היה מתפרש, בצדק, ככניעה לאווירה חסרת תקדים בבית הזה, שאני לא אאפשר אותה. גם אם תפעלו נגדי בכוח, אני לא אאפשר אותה.

עם זאת, למען משחק הוגן אפשרתי לחברתי, סגנית היושב-ראש, לעשות את ההחלטה באופן רצוני כפי שהיא תבין. אני חושב שזה הוגן.

בנימין נתניהו (הליכוד):

גברתי היושבת-ראש, חברי הבית, אין ויכוח על הצורך לשמור על שלטון החוק כדי להבטיח את קיומה של הדמוקרטיה. אבל יש יסוד שני לדמוקרטיה, והיסוד השני, נוסף על שלטון החוק, זה חופש הדיבור.

רחבעם זאבי (מולדת):

היושב-ראש מפריע שם. תקראי אותו לסדר.

היו"ר א' סלמוביץ:

רק רגע, חבר הכנסת נתניהו.

חבר הכנסת נתניהו, התייעצתי עם מזכיר הכנסת, כיוון שלא ניהלתי את הישיבה, גם לא הייתי עדה לכל הדברים שנאמרו כאן, ואני שומעת שהיו תקדימים כאלה בעבר.

עובדיה עלי (הליכוד):

אני יצרתי כאלו.

היו"ר א' סלמוביץ:

לאור התקדימים שהיו, אנחנו נוסיף לך שלוש דקות.

בנימין נתניהו (הליכוד):

תוסיפו לי שלוש דקות?

היו"ר א' סלמוביץ:

כן.

בנימין נתניהו (הליכוד):

תודה רבה. הרווחנו.

חברי הבית, שני יסודות לדמוקרטיה, וכל הפילוסופים של הפוליטיקה דנו ביסודות הללו, החל מהתקופה של יוון העתיקה, דרך שפינוזה, דרך הפילוסופים האנגלים. תמיד הם הדגישו שיש שני יסודות: 1. כיבוד שלטון החוק, המבטא את רצון הבוחרים, רצון הציבור; 2. היכולת של כל פרט, כל גוף, כל אזרח בדמוקרטיה לומר את דברו. היסודות הללו של כיבוד שלטון החוק ושל חופש הדיבור אינם מתנגשים, בדרך כלל.

גם כשבא הדבר, אדוני שר המשטרה, לטיפול בשלטון החוק, יש בכל דמוקרטיה, לרבות בדמוקרטיה הישראלית, שאלה של מידת האכיפה. יש בית הלל ובית שמאי. אתה הזכרת, לא אני, צווי הריסה. אני צריך להגיד לך כמה צווי הריסה, איפה הם נמצאים, שאינם מתבצעים, אף-על-פי שהם קיימים, גם בספרים, והמשטרה לא מזיזה, לא נוקפת אצבע? לא ארחיב בעניין, משום שאתה יכול להרחיב הרבה יותר.

שר המשטרה מ' שחל:

מותר להגיד משפט?

בנימין נתניהו (הליכוד):

ודאי.

שר המשטרה מ' שחל:

כמו במקרה זה, בכל צווי ההריסה המשטרה איננה גוף מניע. היא לא קובעת את המועד. אפשר לומר לחבר הכנסת חנן פורת לאחר שהוא בדק, שמה שהסתבר, שנציג ממשרד התקשורת – – –

רחבעם זאבי (מולדת):

מפקח ממשרד התקשורת.

שר המשטרה מ' שחל:

מפקח מטעם משרד התקשורת – – –

בנימין נתניהו (הליכוד):

ידוע לי. אינני מתייחס. אני יודע, תיכף אגע בפרטים הללו.

שר המשטרה מ' שחל:

הנקודה שאתה רוצה היא הסכנה הגדולה ביותר. אם כאיש פוליטי, כשר המשטרה, אני אחליט מתי כן יבצעו ומתי לא, אני אומר לך, אתם תגיעו מהר מאוד למדינה שבה יש שלטון בלתי שווה כלפי כל האזרחים. מזה נמנעתי. לא רק בעניין הזה, בכל עניין. במקום שתכבדו דבר זה, אתם עשיתם כאן מהומה.

בנימין נתניהו (הליכוד):

אתה קפצת מהר מדי. אילו היית שומע את דברי, לא התייחסתי כרגע לשאלה של פעולת המשטרה. אני גם מדבר אליך לא כאל שר המשטרה. בעיני אתה ברגע זה נציג הממשלה. הממשלה כממשלה איננה מגייסת את המשאבים שלה, והם רבים, כדי לאכוף דברים רבים, משום שיש דברים שהם ברשות התורה. הנושא הזה הוא נושא רגיש, הוא נושא בעייתי, הוא נושא אפור, אבל יש מקום אחד שהוא צריך להיות במיוחד רגיש, במיוחד צריכים להיות זהירים בו, במיוחד כשהנושא אפור ולא שחור-לבן, וזה כשאתה עובר משאלת אכיפת החוק או שלטון החוק לשאלת חופש הדיבור. כשאתה נוגע ביסוד השני הזה של הדמוקרטיה – שם צריכים להיות זהירים, עוד יותר זהירים, לעילא ולעילא.

מי שאומר זאת הוא לא רק אני ולא שורה של גדולי החכמים של הדמוקרטיה בכל הזמנים. מי שאומר זאת הוא בית-המשפט העליון הישראלי, שקבע לא פעם ולא פעמיים, שכשמדובר בחופש הדיבור צריכים להיות זהירים, גמישים ומגמישים, כדי לשמור על היסוד, על האבן שכולנו כמובן עומדים עליה. והנה פה אני רואה איזו ריצת אמוק, ריצה מטורפת, לנסות לסתום פיות.

אבל לא סתם לסתום פיות. הרי יש מצב, כולנו יודעים זאת, יש מצב, שבו המחנה הלאומי מהווה 50% לפחות מהעם. אני אומר זאת בלשון זהירה. 50% לפחות מהעם.

שר המשטרה מ' שחל:

מי הוא המחנה הלאומי?

בנימין נתניהו (הליכוד):

אי-אפשר לומר, שלמחנה הלאומי יש ייצוג דומה, קרוב או מתקרב לזה באמצעי התקשורת הממלכתיים.

שר המשטרה מ' שחל:

מה זה מחנה לאומי?

רחבעם זאבי (מולדת):

– – –

מיכאל איתן (הליכוד):

המחנה הלאומי הוא כל מי שלא נותנים לו לדבר ברשות השידור הממלכתית. זה המחנה הלאומי. תחנות רדיו, שלוש תחנות טלוויזיה – – –

היו"ר א' סלמוביץ:

חבר הכנסת מיכאל איתן.

בנימין נתניהו (הליכוד):

גברתי היושבת-ראש, כל חברי הבית יודעים היטב, שבערוצי התקשורת הממלכתיים – אינני מדבר על האמצעים הפרטיים, אני מדבר על אמצעי שידור – המדינה שלנו מאוד מאוד ריכוזית באמצעי שידור. היא המדינה המערבית הריכוזית ביותר. אני כבר לא יכול להגיד מערבית, עוד מעט גם המזרחית. ביקרתי בהונגריה, שהיה בה שלטון קומוניסטי, והיו שם ארבעה ערוצי טלוויזיה ומי יודע כמה תחנות רדיו. המדינה שלנו היא המדינה הריכוזית ביותר במה שנוגע לאמצעי שידור.

כשסוף-סוף יש אמצעי שידור אחד החורג מן הקו, והוא מייצג את מה שחושבת מחצית הציבור, לפחות – בדרך כלל, אינני יכול להגיד תמיד ובכל הדברים, גם אני עצמי מתנגד לדברים שנאמרים שם, אבל איך אומרים אצלנו – בגדול הוא מייצג מחצית הציבור, לפחות. זה ערוץ שנמצא במיעוט ואין ייצוג אחר מהסוג הנבדל הזה. מה היא מדיניות הממשלה? אם היו התבטאויות בעניין זה, הן היו של השרה שולמית אלוני שאמרה – אדוני השר, בלי לקשר לשאלה אם שידרו או לא שידרו במים הטריטוריאליים – אמרה השרה אלוני: את הערוץ הזה צריך לסגור. לסגור משום שהוא נגד השלום, או נגד הקדמה, או מה שהשלום והקדמה הם עבור השרה אלוני; אני מניח שגם עבור חלק גדול מהממשלה.

זאת האמת. המוטיבציה והמניע לריצה המבוהלת הזאת, הסיבה לכך שפקח של השרה אלוני קיבל הנחיה לעשות את הדבר שהפעיל אחר כך את המשטרה וכן הלאה וכן הלאה – הסיבה פוליטית. הסיבה איננה אכיפת החוק, הסיבה היא סתימת פיות. בשם הנדבך האחד של הדמוקרטיה אתם הורסים את הנדבך השני. זה בדיוק מה שאתם עושים.

אתה יכול להסתתר מאחורי כל ההסברים הטכניים שלך. אני אינני בא להתווכח אתך כאן, השר שחל. אני מכבד את הדברים שאתה אומר. אני גם מוכן להאמין שמה שאמרת לי בשיחה פרטית לפני שנכנסנו למליאה הם דברי אמת, שלא ידעת על כך. אבל השרה אלוני ידעה, והיא הפעילה את המנגנון הממשלתי שמטרתו אחת – לסתום פיות. המטרה היא שאפילו בוויכוח הבלתי-מאוזן הזה – וכולנו יודעים שהוא איננו מאוזן, אינני רוצה לגזור כאן דין אחד על כל התקשורת ועל כל השדרים שעוסקים בתקשורת ועל כל העורכים ועל כל הכתבים, כי לא כך הוא – אבל בגדול, כפי שאומרים אצלנו, יש חוסר איזון. הערוץ הזה נולד מתוך הצורך לאזן. והנה אתם באים עכשיו ורוצים להפר גם את התיקון הקטן הזה.

הייתי מצפה מכם, שתדאגו כאן באותה גמישות, באותה זהירות שבית-המשפט העליון דיבר עליה ובאותה זהירות שנהגנו אנחנו כשהיינו בשלטון.

הרשה לי לדבר קודם כול על דבר קרוב לבית, קרוב ללב. כפי שאתם יודעים, הייתי במשרד החוץ. היינו חתומים ומחלקים לנציגויות משרד החוץ בעולם שני עיתונים שלא תמיד רווח לי לקרוא אותם – "על המשמר" ו"דבר". אגב, אני מצטער על סגירת "על המשמר", אני מקווה ש"דבר" לא ייסגר, כי אני דמוקרט, באמת דמוקרט, ומאמין שצריך לשמוע ולקרוא גם כשהדברים אינם נעימים לי.

אני יכול להגיד לך, שנדהמתי לשמוע, שלאחר חילופי השלטון, שר אחר של הממשלה – ולא שר זוטר, השר פרס – קיבל החלטה לבטל את המנויים על 1,100 עותקים של "ג'רוסלם פוסט" שנשלחו לנציגויות ישראל בעולם. אנחנו אמרנו, נדמה לי שגם כאן בכנסת, אמרנו שזה בגלל מאמרים מסוימים או כותרת מסוימת שלא מצאה חן בעיניו.

משה קצב (הליכוד):

או עורך מסוים.

בנימין נתניהו (הליכוד):

או עורך מסוים, אינני יודע. באה הכחשה, אמרו שהסיבה כלכלית. ובכן, המו"ל של ה"ג'רוסלם פוסט" יהודה לוי אמר: אני אפתור לכם את הבעיה, קחו את העיתון חינם. עד היום משרד החוץ הזה של הממשלה הזאת איננו מקבל חינם אין כסף את גיליונות ה"ג'רוסלם פוסט" כדי לחלק בנציגויות ישראל בעולם, כי אתם בולשביקים.

גדעון פת (הליכוד):

מתוך דאגה ל"ג'רוסלם פוסט"...

בנימין נתניהו (הליכוד):

כי אתם פשוט אינכם יכולים לסבול שבאותה "דמוקרטיה" שלכם באמת תהיה דמוקרטיה, באמת יהיו איזון, ויכוח ודיון.

מצאתי את עצמי נאלץ להזכיר לכם עוד דוגמה – אייבי נתן. אגב, פגשתי אותו שלשום בתל-אביב, במסעדה. ניגשתי אליו ולחצתי לו את היד. מה, אני מסכים לדעותיו? לא. אני מכבד את זכותו להחזיק בדעות האלה ולהשמיע אותן.

השר שחל, אין שום משמעות לחשיבה של מחשבות אם אין אפשרות לבטא אותן בפועל. ולכן אל תגידו לי: אנחנו מאפשרים למישהו לחשוב מה שהוא רוצה. השאלה היא האם אתם מאפשרים למישהו לומר מה שהוא רוצה. אייבי נתן היה יכול לחשוב מה שהוא רוצה ולומר מה שהוא רוצה. בכל השנים של שלטון הליכוד, כשהוא הקים אותה תחנה שנקראת פיראטית, המקבילה לחלוטין לערוץ-7 – אינני יודע אם זו אותה אונייה; בוודאי אותה חלודה – והיא שידרה מחוץ למים הטריטוריאליים – – –

חנן פורת (מפד"ל):

בתוך המים הטריטוריאליים.

בנימין נתניהו (הליכוד):

או בתוך המים הטריטוריאליים, מי הקפיד? היתה גמישות, היתה זהירות, תחת ממשלת הליכוד היתה הקפדה על חופש דעות, אף-על-פי שלא הייתי אומר שבזמננו השמאל היה מקופח באמצעי התקשורת. זה לא חשוב. זה לא היה חשוב אז וזה לא חשוב היום. אבל נגענו באייבי נתן – לא עלה בדעתנו לגעת באייבי נתן. ואתם בהזדמנות הראשונה מטביעים גם את האונייה הזאת, מפרקים את הציוד. אינני יודע אם בכלל יימצא הציוד.

דוד מנע (הליכוד):

לא יצליחו.

בנימין נתניהו (הליכוד):

אני רוצה להגיד משהו, ואינני אומר לך את הדברים בתוקף תפקידך, אני אומר זאת כאמירה כללית. תשמע, זאת לא דמוקרטיה-כאילו, זו דמוקרטיה אמיתית. מאז עליתם לשלטון הציבור הזה מרגיש, שאתם מנסים בכל צורה למנוע את הוויכוח החופשי של הרעיונות הנוגדים שחיוני שיועלו בחלל האוויר, תרתי משמע. זה לא יעבוד. זאת לא מדינת משטרה, השר שחל. תפסיקו את הבולשביזם הזה, תפסיקו את סתימת הפיות. קודם כול, לא ניתן לכם וננקוט את כל האמצעים העומדים לרשותנו, הלגיטימיים, החוקיים, לרבות המשפטיים, לרבות כל מה שיש בכוחה של אופוזיציה לעשות כדי להבטיח את מה שחובתנו להבטיח – שיהיו באמת דמוקרטיה וחופש דיבור בישראל.

אתה אמרת שאתה מצפה מחבר הכנסת שילנסקי למשהו. אגיד לך למה אני מצפה. הייתי מצפה שתעלה בשם הממשלה ותגיד: נעשתה טעות ונתקן את הטעות. אם אתם לא תתקנו אותה, נביא לכך שתתקנו אותה. אני מעדיף שתעשו זאת ביוזמתכם, כדי שהציבור כולו ידע שעל הנושא הזה, לפחות, אנחנו מסכימים. אנחנו מסכימים שיהיו כלים פומביים להתבטא ולא להסכים. זאת מהות הדמוקרטיה הישראלית.

היו"ר א' סלמוביץ:

תודה רבה לחבר הכנסת בנימין נתניהו. אני מזמינה את סגנית השר מאשה לובלסקי, ואחריה – חבר הכנסת רן כהן.

מאשה לובלסקי (העבודה):

גברתי היושבת-ראש, חברי הכנסת, בדבריו של חבר הכנסת נתניהו, המציג את עצמו כשוחר דמוקרטיה, חסרה לי המלה אם.

הרי אף אחד מאתנו איננו יודע היום לאשורו אם נעשתה טעות או לא נעשתה טעות. אם נעשתה טעות, הרי מחובתם של דוברי הממשלה ונציגיה לבוא ולומר – ואפילו לא נעשתה טעות, גם אז יש פתח לבוא ולומר.

צד אחד בא ואומר שנעשתה טעות. אני יושבת כאן באולם מראשיתה של הישיבה הזאת, ואינני יודעת אם כן נעשתה טעות או לא נעשתה טעות, או שהמשטרה פעלה כפי שהיתה צריכה לפעול.

גם אני חושבת – – –

חנן פורת (מפד"ל):

צד אחד אומר – – –

היו"ר א' סלמוביץ:

חבר הכנסת פורת.

מאשה לובלסקי (העבודה):

גם אני מחשיבה את עצמי שוחרת דמוקרטיה. צריך פסק זמן מסוים שבו צריך לברר את הדברים ואחר כך להביא אותם לידיעה. פסק זמן כזה היה נחוץ מלכתחילה, ולא מלכתחילה לבוא ולומר: אני בטוח שעמדתי היא הצודקת. אני, נכון לרגע זה, עדיין אינני יודעת אם נעשתה טעות או לא.

חברי הכנסת, היום ד' באב, במוצאי שבת יחל צום תשעה באב. משפחת ויינשטוק שיכלה את בנה, תלמיד ישיבת הסדר, חלל נוסף בלבנון, ואנחנו נדרשים כאן לשתי הצעות אי-אמון. אחת ההצעות מתייחסת לנושא הטרור ולמחדליה כביכול של הממשלה, כפי שהועלו בדבריו של חבר הכנסת רחבעם זאבי.

אני רוצה לשאול את חבר הכנסת רחבעם זאבי, אף שהוא יצא, אני רוצה לשאול כשוך הסערה ואחרי שהסתיימה כאן המהומה: הרי הממשלה הזאת יודעת, שכל הישגיה בכלכלה, בתעסוקה, בחינוך – ומדדים אובייקטיביים לחלוטין בדעת הקהל מודדים את הישגיה ומציינים את הישגיה של הממשלה הזו בתחומים שמניתי – הממשלה הזאת יודעת שפעולת טרור אחת יכולה לשים לאל את כל הישגי הממשלה בנושאים חשובים כל כך, הממשלה הזאת יודעת שכל הישגיה וכל מאמציה בתחומים רבים כל כך יכולים להתחסל ברגע אחד בגלל פעולת טרור אחת, בגלל פגיעה אחת בביטחון האישי על-ידי טרוריסטים רוצחים.

האם מישהו מעלה על הדעת, שהממשלה הזאת, שנבחרה בצורה דמוקרטית, שהתחייבה לשנות את סדר העדיפויות הלאומי, מוכנה ביודעין להכשיל את עצמה בחוסר שימת לב או בחוסר טיפול נכון בנושא הטרור? מישהו מעלה על הדעת – ולא כאן, כשאנחנו חלוקים בין קואליציה לבין אופוזיציה – מישהו בעם, בקרב כל המאזינים, בקרב כל הצופים, מישהו חושב שהממשלה הזאת חושבת לשנייה אחת שהטרור הוא דבר שולי? מישהו מקרב הקואליציה ומקרב האופוזיציה, ויהיה זה המנהיג הגדול ביותר, יכול להתחייב שלא יהיו עוד פיגועי טרור?

ודי לנו לשמוע את המשפחות שנפגעות. כשאנחנו מקשיבים למה שאומרות המשפחות בכאבן הגדול ביותר, האם אנחנו שומעים שכל המשפחות מגנות פה-אחד את הממשלה? האם אנחנו לא שומעים קולות שונים אצל המשפחות? ובקרב הקולות האלה יש הבאים ואומרים: די, צריך ללכת לשלום, די לטרור, צריך להגיע להסדרי שלום עם שכנינו.

חברי הכנסת, העם חצוי. כמה מקריות יש כאשר אני או את או אתה או מישהו מקרובינו, מיקירינו מחליט לעלות על אוטובוס "דן" מס' 20 או לא עולה על אותו אוטובוס, כמה יד גורל יש במעשה הזה. בהזדמנות זו לבוא ולומר שכאילו יש כאן זלזול, חוסר יכולת – כפי שהובע על-ידי חבר הכנסת רחבעם זאבי – נדמה לי שזה רחוק מאוד מאוד מן האמת.

ואשר לירושלים – – –

היו"ר א' סלמוביץ:

אבקש לסיים.

מאשה לובלסקי (העבודה):

אני מדברת חמש דקות, לא עברתי. אני מסיימת.

היו"ר א' סלמוביץ:

זה כבר שתי דקות אחרי.

מאשה לובלסקי (העבודה):

חשבתי שאת מקציבה לי זמן כמו לחבר הכנסת נתניהו, אותו זמן. הסתכלתי על השעון שלי.

היו"ר א' סלמוביץ:

חבר הכנסת נתניהו לא ניצל ארבע דקות. לחבר הכנסת נתניהו מגיע זמן רב יותר מזה שמגיע לך.

מאשה לובלסקי (העבודה):

אני מסיימת, גברתי.

היו"ר א' סלמוביץ:

הזמנים לא שווים.

מאשה לובלסקי (העבודה):

גברתי, אני מסיימת. אנחנו שווים בחלוקת הזמן של הכנסת.

היו"ר א' סלמוביץ:

חלוקת הזמן אינה שווה, שלא תהיה טעות. את פשוט מטעה פה את הציבור.

מאשה לובלסקי (העבודה):

גברתי, ואשר לירושלים – אנחנו עומדים ערב תשעה באב, כל כך סמוך לתשעה באב, יש לנו כל כך הרבה מדברי חז"ל ומן הכתוב במדרשים, מדוע חרבה ירושלים. נדמה לי, שבמקום שהאופוזיציה תגיש היום הצעת אי-אמון בנושא של ירושלים, מוטב היה שהיא גם תבדוק את עצמה, כיצד היא מתלכדת ביחד עם הממשלה הזאת, שנבחרה על-ידי העם, כדי לדאוג אכן לירושלים מלוכדת ומאוחדת.

היו"ר א' סלמוביץ:

תודה רבה לסגנית השר מאשה לובלסקי. למען הסדר הטוב אני רוצה להבהיר, שזמנו של חבר הכנסת נתניהו כפול מזמנך; שלא תהיינה אי-הבנות.

מאשה לובלסקי (העבודה):

הוא אמר שהוא מתחלק עם הזמן – – –

היו"ר א' סלמוביץ:

סליחה, אינך יודעת מה הם הסידורים פה, תרשי לי.

אני מזמינה כעת את חבר הכנסת קצב.

רן כהן (מרצ):

– – –

היו"ר א' סלמוביץ:

אני לא קובעת את הזמנים, חבר הכנסת רן כהן. יש לי פה רשימה, ואני פועלת על-פיה. אני לא מחלקת את הזמנים ואני לא קובעת את הסדר.

רן כהן (מרצ):

אני מקבל.

היו"ר א' סלמוביץ:

בסדר. הוא לא הוזמן קודם בטעות.

רן כהן (מרצ):

הבנתי.

היו"ר א' סלמוביץ:

תודה. חבר הכנסת קצב, בבקשה.

משה קצב (הליכוד):

גברתי היושבת-ראש, חברי הכנסת, ואף-על-פי-כן הממשלה, מסיבות פוליטיות, החליטה לסגור את ערוץ-7, ולא יעזרו פה הניסיונות לתת לסגירה הזאת איזו משמעות משפטית.

גם אנחנו ישבנו שנים רבות בממשלה, והיתה הרבה תרעומת על תחנת שידור מסוימת ששידרה שידורים מאוד אנטי-ממשלתיים, בלשון המעטה. אף לא פעם אחת לא עלה בדעתנו להחרים ציוד, לסגור את תחנת השידור ההיא, והיא פעלה במשך כל השנים בחופש פעולה מלא. מותר היה לכם שלא להשתמש בצורה שרירותית בעוצמה שהכנסת העניקה לממשלה.

גברתי היושבת-ראש, עיקר הדיון היום – הצעת אי-אמון בממשלה. גם בשעה זו אנו פונים אל הממשלה בקריאה: קיבלתם במשך שנתיים הכרעות דרמטיות; קיבלתם החלטות שלא היה להן תקדים בתולדות המדינה; קרעתם את העם בישראל לשני חלקים; הבאתם למשטמה, למידה רבה של עוינות שלא ידענו, הרבה דורות, מאז התחיל הרעיון הציוני לקרום עור וגידים.

היקף הפיגועים, גברתי היושבת-ראש, בעלייה חסרת תקדים. השימוש בנשק חם הוא בהיקף חסר תקדים. הטרור גבר, וביתר שאת, מאז הכרת הממשלה באש"ף.

גברתי היושבת-ראש, אין לממשלה הזאת שום קווים אדומים. היא עצמה לא יודעת לאן היא מובילה, לאן המדיניות הזאת מובילה. היא לא יודעת מה הם היעדים. היא לא יודעת מה צפוי בסיומו של התהליך. היא מוליכה את המדינה בעיניים עיוורות. הממשלה הזאת שמה את עצמה ללעג ולקלס בעיני הפלשתינים. הממשלה הזאת מעולם לא קיבלה מנדט מהעם למדיניותה בתחום הזה, לא להכרה באש"ף, לא להקמת מדינה פלשתינית, לא לירידה מרמת-הגולן ולא לחלוקת ירושלים בין הפלשתינים לבין העם היהודי. הממשלה הזאת ביזתה את מדינת ישראל בעיני אויביה.

אנחנו שואלים בשעה הזאת, מדוע בעצם לא תאמר הממשלה לעם בישראל: עשינו די והותר, קיבלנו החלטות דרמטיות, מעתה ואילך נשאיר את ההחלטות הבאות להכרעת העם? נסוגונו מעזה, אפשרנו ליאסר ערפאת להיכנס ליריחו, ביצענו את הסכם אוסלו א'. למה צריך בפזיזות, בחוסר שיקול דעת, להמשיך ולבצע את אוסלו ב'? מה הבהלה? מדוע לא לתת לעם בישראל להחליט סוף-סוף על גורלו? מדוע הממשלה צריכה בשרירות לב, באטימות, בעיוורון, בקיהות חושים, בחוסר אחריות לאומית ובחוסר רגישות להמשיך במדיניות הזאת, שבעיני מחצית מהעם, לפחות, היא מדיניות הרת אסון? וכל זאת בלי שקיבלה את הסכמת העם?

הממשלה הזאת התחייבה שלא לחזור לגבולות 1967, והכול מודעים שזה לא כך. היא התחייבה על פשרה טריטוריאלית, ואתם יודעים שהיא לא עומדת בכך. גוש-עציון כבר איננו בבחינת נושא למשא-ומתן. מעמדה של ירושלים נפגע. הכרתם באש"ף. אתם חותרים להקמת מדינה פלשתינית. הביטחון כבר איננו באחריות ישראל, ונהר הירדן איננו גבול ביטחון. אחרי כל אלה, ויתרתם הרבה כל כך.

גברתי היושבת-ראש, מדינת ישראל לא קיבלה שום תמורה לכל הוויתורים הללו. לא יצאנו נשכרים, חברי הקואליציה, רבותי חברי הממשלה. לא יצאנו נשכרים ולא הפקנו שום רווח, לא צמחה תועלת אחת ממדיניות הוויתורים של הממשלה. איש לא יכול לומר, אזרחי ישראל, שבמשך שנתיים וחצי ראש הממשלה הביא איזו ברכה למדינת ישראל במדיניות החדשה שלו. הפלשתינים זכו להישגים היסטוריים, ללא שום ספק. הם זכו לעולם ומלואו. מדוע לנו, מדינת ישראל, אזרחי ישראל, גם על-פי שיטתה של הממשלה, לא צמחה תועלת?

יאמר ראש הממשלה איזו תועלת צמחה למדינת ישראל מהמדיניות החדשה שהוא נקט. להיפך, אומר לנו ראש הממשלה: גם אני אינני משוכנע ביכולתו או ברצונו של אש"ף להתמודד עם הטרור. אומר זאת ראש הממשלה, יצחק רבין. הוא מטיל ספק ברצונו של אש"ף להתמודד עם הטרור. אדוני ראש הממשלה, האם עד כדי כך אתה עיוור, קהה חושים ומגלה אטימות לנוכח סבלות עמך? וזאת במיוחד כאשר אתה עצמך מגלה ספקות לגבי רצונו של אש"ף להילחם בטרור, ואף-על-פי-כן אתה רוצה להמשיך לבצע את אוסלו ב' ולתת לו את האחריות לביטחון אזורים נוספים ברחבי יהודה ושומרון.

ראש הממשלה יודע, ולא יעזרו ניסיונות ההכחשה, שלאש"ף יש הסכמות עם ה"חמאס". הפיגוע בשבוע שעבר בקו 20, ליד הבורסה ברמת-גן, הוא תוצאה ישירה של הסכמות בין אש"ף ובין ה"חמאס". ל"חמאס", על-פי אותן הסכמות, מותר, יש לו היתר מאש"ף לפעול בתוככי מדינת ישראל, נגד אזרחי ישראל.

גברתי היושבת-ראש, ראש הממשלה אומר בעצמו: גם אני אינני משוכנע ביכולתו וברצונו של אש"ף להתמודד עם הטרור. אין הוכחה ניצחת יותר לכך שראש הממשלה בזדון ממיט עלינו אסון.

גברתי היושבת-ראש, יש לי ספק בקשר לשיקול דעתו של ראש הממשלה. יש לי ספק ביכולתו לקבל החלטות בנושאים לאומיים, קיומיים. יש לי ספק, תסלחו לי, אם ראש הממשלה יכול להמשיך וליטול אחריות לאומית לגורלה של מדינת ישראל. מוטב שראש הממשלה יעביר את ההכרעות האלה מהר מאוד לידי אזרחי ישראל. העם הוא שצריך להחליט אם החלק הזה של הבית צודק או החלק ההוא. לא מר שלום, לא מר פרס וביילין, לא מר ביטחון, לא מר רבין וברק, הם לא יכולים להבין, כי אין לנו היום לא שלום ולא ביטחון. הסכר נפרץ, יש שיטפון אדיר, ואין לממשלה היכולת להילחם בטרור.

כבר הפסקנו אפילו לשקול את מדיניות הגירושים. זו מדיניות שהשב"כ במשך שנים טען שהיא הנשק והאמצעי היעיל ביותר במאבק נגד הטרור. היום איש לא מעלה על דעתו להילחם נגד הטרור באמצעות הגירושים. יצחק רבין במו-ידיו קבר את האפשרות להילחם נגד הטרור על-ידי גירושים.

ארגוני המחבלים מבריחים ביד חופשית אמצעי לחימה. זה לא מקרה, גברתי סגנית השר, שהטרור גבר ויש יותר מכוניות תופת ומעשי התאבדות עם חומר נפץ. הסיבה לכך היא, שזרועות הביטחון לא יכולות, כמו בעבר, למנוע הברחת אמצעי לחימה. אמצעי הלחימה תחת ניהולו של אש"ף מתגלגלים באופן חופשי מיד ליד, ולכן הם מגיעים לידי אותם מחבלים שמבצעים את מעשי הרצח והטרור.

אנחנו דנים עכשיו בשאלה האם צריך או לא צריך לחקור מחבל כדי לסכל פעולות טרור. וכי מה אתם חושבים שצריך השב"כ לעשות כשנודע לו על אפשרות לבצע מעשי טרור? האם צריך לתת למחבל להישאר עם המידע הזה ברשות עצמו ולא להוציאו ממנו בכל תנאי, בכל מחיר, ובלבד שנוכל לסכל טרור? האם איש מעלה על דעתו שהממשלה לא תוציא מידע חיוני שיכול למנוע טרור ויכול לסכל טרור שמצוי בידי איזה מחבל, רק בגלל איזו דקדקנות משפטנית? והכול צריך כמובן להיעשות בהחלט על-פי החלטות ועדת-לנדוי, שמתירה שימוש באמצעים חריפים יותר במקרים מיוחדים אלו.

גברתי היושבת-ראש, לצערנו הרב, הממשלה הזאת מערבת את צה"ל בתהליך קבלת ההחלטות, בשיקוליה הפוליטיים. איפה אותם ימים שבהם יכלו אלופי צה"ל להציג בדיוני הממשלה או בוועדת שרים לביטחון עמדות עצמאיות, בניגוד לעמדת שר הביטחון והרמטכ"ל? זה היה בתקופת ממשלת הליכוד. אלופי צה"ל, בהם חברי כנסת ממפלגת העבודה, שאז מילאו תפקידים של אלופי צה"ל, קיבלו היתר להציג בממשלה עמדות הנוגדות את דעתו של שר הביטחון, את דעתו של ראש הממשלה, את דעתו של הרמטכ"ל. אלופים בצה"ל עשו זאת בתקופת ממשלת הליכוד. והיום קציני צה"ל כולם ממלאים פיהם מים. הם מתנגדים להסדרים שהממשלה הולכת לעשות עם הפלשתינים, והם לא מעזים לדבר, מכיוון שהממשלה נוקטת כלפיהם מדיניות של סתימת פיות.

לפני חמש שנים, גברתי היושבת-ראש, אמרו שני שרים – – –

היו"ר א' סלמוביץ:

תעשה זאת בקצרה.

משה קצב (הליכוד):

אני מסיים, גברתי היושבת-ראש.

– – – אמרו שני שרים, היום הם שרים, אז הם לא כיהנו כשרים, הם אמרו: היום שבו תינתן פקודת הטרנספר יהיה גם היום של סירוב פקודה. אמר המשורר הלאומי של השמאל באותם הימים: יש מעשים שאם ינסו לעשותם – הם יגרמו להתפרקות המדינה. אנחנו לא ניתן לכם, אמר עמוס עוז, אפילו אם נצטרך לפלג את המדינה, ואת הצבא גם כן; גם אם נצטרך לפלג אותו, אומר עמוס עוז, גם אם נצטרך להשתטח תחת גלגלי המשאיות, גם אם נצטרך לפוצץ גשרים. את הדברים האלה אמר עמוס עוז כהתרסה כנגד ממשלה קודמת, שהוא התנגד למדיניותה.

מר עמוס עוז וחבריו בממשלה הנוכחית, איפה הגבולות? האם מותר לגרום לפילוגה של המדינה? כך הוא טוען, אפילו לפלג את המדינה. האם מותר לפלג את הצבא, עמוס עוז?

היום אין לנו שום כוונה לתמוך בפסיקה של הרבנים שקראו לסירוב פקודות. אנחנו קוראים לכבד את הפקודות, לכבד את מפקדי צה"ל, אבל את הממשלה הזאת, גברתי היושבת-ראש, צריך להפיל מהר ככל האפשר, לפני שלא נוכל למנוע את האסונות שהיא ממיטה עלינו.

היו"ר א' סלמוביץ:

תודה רבה לחבר הכנסת משה קצב. אני מזמינה את חבר הכנסת רן כהן. אחריו – חבר הכנסת אליעזר זנדברג.

רן כהן (מרצ):

גברתי היושבת-ראש, חברות וחברי הכנסת, תרשי לי להעיר לך, שבוועדת הכנסת הוחלט, שבדיון הזה הליכוד יתבטא עשר דקות, ואני מודד בדיוק חצי שעה ששני ראשי הליכוד דיברו. אני מבקש שתביאי את זה בחשבון גם לגבי שאר הדוברים.

היו"ר א' סלמוביץ:

חבר הכנסת רן כהן, אני רוצה להגיב על הדברים שאתה אומר, ברשותך.

אריאל ויינשטיין (הליכוד):

תפתח את ערוץ-7 – – –

היו"ר א' סלמוביץ:

אני רוצה להגיב על הדברים שאתה אומר, ואני לא אחשיב לך זאת במסגרת הזמן.

רן כהן (מרצ):

אינני שומע.

היו"ר א' סלמוביץ:

אני רוצה להגיב על הדברים שאתה אומר, מכיוון שאני מנהלת את הישיבה.

רן כהן (מרצ):

זכותך.

היו"ר א' סלמוביץ:

כשעליתי כבר עמד חבר הכנסת נתניהו על הדוכן. הרשימה פה לפניך. ביררתי. חבר הכנסת נתניהו היה אמור לדבר 13 דקות, אחריו היה צריך לדבר חבר הכנסת משה קצב, דבר שלא נרשם ברשימה. באה אלי סגנית מזכיר הכנסת ואמרה לי שהדבר נעשה בטעות, כך שאני פועלת לפי ההנחיות שאני מקבלת – – –

רן כהן (מרצ):

אני בטוח – – –

היו"ר א' סלמוביץ:

אני לא קובעת את הסדר – – –

רן כהן (מרצ):

גברתי היושבת-ראש, אני בטוח שאת נוהגת ביושר ובהגינות, אין לי שום טענות, אני רק – – –

היו"ר א' סלמוביץ:

אתה יכול לבדוק כל דבר – – –

רן כהן (מרצ):

לא, אני לא רוצה לבדוק אותך, אני מאמין לך – – –

תמר גוז'נסקי (חד"ש):

ועדת הכנסת החליטה – – –

רן כהן (מרצ):

החלטת ועדת הכנסת – – –

היו"ר א' סלמוביץ:

בבקשה, אבל אני לא יודעת מה הן החלטות ועדת הכנסת. אני מקבלת רשימה מוכנה, לא אני הכנתי אותה, לא אני קובעת את הסדר, ולא אני קובעת את הזמנים.

רן כהן (מרצ):

גברתי היושבת-ראש, חבל לי על הזמן, תחליטי מה שתחליטי – – –

תמר גוז'נסקי (חד"ש):

– – –

רן כהן (מרצ):

– – – אני רק אומר לך שוועדת הכנסת החליטה – – –

היו"ר א' סלמוביץ:

החליטה עשר דקות ואחר כך, בהתייעצות עם מזכיר הכנסת, כיוון שטענו פה לסעיף 88(ז), הוחלט להוסיף לו שלוש דקות. יחד זה 13. מהן הוא ניצל תשע בלבד, הוא לא ניצל את כל 13 הדקות, ולאחר מכן דובר על כך שחבר הכנסת קצב עולה לעשר דקות נוספות – – –

רן כהן (מרצ):

ויותר.

היו"ר א' סלמוביץ:

את כל הבירורים בבקשה לעשות אחר כך.

רן כהן (מרצ):

אני לא מבקש לעשות בירורים אלא רק מבקש שאותה גמישות שמתנהלת כאן כלפי האופוזיציה תונהג כלפי הדוברים כדי לבטא – – –

היו"ר א' סלמוביץ:

אני נותנת לך. לא חרגתי מההנחיות שקיבלתי.

רן כהן (מרצ):

אני מודה לך. גברתי היושבת-ראש, אני מבקש להעיר הערה אחת בתחילת הדיון לגבי הנושא של סגירת ערוץ-7. אני מבין לחלוטין ללבם של אנשי הליכוד ושל אנשי הימין. ברור לחלוטין שהדבר מעורר סערת רגשות, אלא שצריך לזכור שני דברים בלבד: האחד, שמי שהחליט על חוק הרשות השנייה הוא הכנסת, והכנסת החליטה כאן, בבית הזה, ללא התנגדות הימין, החלטה, שבסעיפים שלה נאמר: לא יקים תחנת שידור ולא יקיים שידורים אלא אם קיבל לכך זיכיון מהמועצה – ממועצת הרשות השנייה. העובר על הוראות סעיף 32(א) – זה הסעיף שקראתי – דינו מאסר שלוש שנים או קנס מיליון וחצי שקלים. ראה בית-המשפט שיש יסוד סביר שהאדם עבר על סעיף 32 בלא שקיבל זיכיון מאת הרשות, יצווה על תפיסת המכשירים והציוד שבהם או שבאמצעותם נעברה העבירה.

כלומר, מה שקרה עם ערוץ-7 היה על-פי החלטות הכנסת, חוקי הכנסת והחלטת בית-המשפט, וכל המהומה שהיתה כאן איננה אלא סימן, תסלחו לי על האמירה – – –

אברהם ורדיגר (יהדות התורה):

חבר הכנסת רן כהן – – –

רן כהן (מרצ):

מייד, מייד. – – – איננה מצביעה אלא על אחד הימים השחורים ביותר בתולדותיה של הכנסת, שבה, באמצעות צעקות, צרחות, עמידה, איומים על היושב-ראש, שיבשו את היכולת, את מה שממילא על-פי התקנון ניתן להשיג – – –

אברהם ורדיגר (יהדות התורה):

– – –

רן כהן (מרצ):

– – – דרך היושב-ראש, דרך הנשיאות – – –

היו"ר א' סלמוביץ:

חבר הכנסת ורדיגר.

אברהם ורדיגר (יהדות התורה):

– – –

היו"ר א' סלמוביץ:

חבר הכנסת ורדיגר.

אברהם ורדיגר (יהדות התורה):

אתה שומע? ערוץ-7 לא – – –

היו"ר א' סלמוביץ:

חבר הכנסת ורדיגר.

רן כהן (מרצ):

אתה צודק, דרך אגב – – –

אברהם ורדיגר (יהדות התורה):

אז למה אתה אומר שהם פעלו? הם לא פעלו.

רן כהן (מרצ):

אני מסביר לך – – –

אברהם ורדיגר (יהדות התורה):

הם לא שידרו.

רן כהן (מרצ):

אני מסביר לך – – –

אברהם ורדיגר (יהדות התורה):

– – –

היו"ר א' סלמוביץ:

חבר הכנסת ורדיגר – – –

אברהם ורדיגר (יהדות התורה):

– – –

רן כהן (מרצ):

תקשיב. זה לא על חשבון זמני, זה אולי על חשבון זמנך. מאחר שהעבירה נעברה על-ידי אותה תחנת שידור – – –

אברהם ורדיגר (יהדות התורה):

לא נעברה.

רן כהן (מרצ):

תרשה לי, בבקשה – – –

היו"ר א' סלמוביץ:

חבר הכנסת ורדיגר.

רן כהן (מרצ):

אתה רואה שאני לא עושה זאת בבריונות. אני מנסה לעשות זאת בהסבר, אחרי שעקבתי אחר הדברים. אותה תחנה לא צריכה, באותה שנייה שתופסים, לשדר. מספיק שהיא עשתה את העבירה ועברה על החוק, בית-המשפט הוציא את ההוראה, לא השרה שולמית אלוני, לא השר שחל – – –

אברהם ורדיגר (יהדות התורה):

מתי עברה על החוק?

היו"ר א' סלמוביץ:

חבר הכנסת ורדיגר, זה לא יכול להתנהל כדו-שיח פה.

אברהם ורדיגר (יהדות התורה):

– – –

היו"ר א' סלמוביץ:

כן. כשהוא עומד על הדוכן מותר לו לדבר ככל העולה על רוחו.

רן כהן (מרצ):

אתה יודע מה אני רוצה להגיד לך? רק דבר אחד: שחוסר התרבות הזה שבו כשאתם מדברים, כשאנחנו שומעים – שמענו את חבר הכנסת קצב, שמענו את חבר הכנסת נתניהו פעמיים, שמענו את אלה שהגישו את הצעת האי-אמון, הכול בשקט, למה? כי יש לנו כללי דמוקרטיה. אבל ברגע שעולה לכאן מישהו שמייצג את הממשלה – מתחילה בריונות מהאולם. זה לא יהיה בדמוקרטיה.

אברהם ורדיגר (יהדות התורה):

מה לא יהיה?

רן כהן (מרצ):

לא יהיה.

אברהם ורדיגר (יהדות התורה):

אני שואל אותך – – –

היו"ר א' סלמוביץ:

חבר הכנסת ורדיגר, אני מבקשת ממך.

רן כהן (מרצ):

אני שווה כמוך כחבר הכנסת, ואני אדבר בזמני באופן חופשי.

אברהם ורדיגר (יהדות התורה):

– – –

היו"ר א' סלמוביץ:

חבר הכנסת ורדיגר, אתה לא יכול להפריע כל הזמן. אני מבקשת ממך מאוד.

אברהם ורדיגר (יהדות התורה):

אין לי עניין להפריע.

היו"ר א' סלמוביץ:

אבל אתה כן מפריע, גם אם אין לך עניין.

רן כהן (מרצ):

גברתי היושבת-ראש, עניינו של האי-אמון דהיום הוא הנושא של הטרור. אני מוכרח לומר, רבותי חברי הכנסת, שאני באמת הייתי סבור שהימין החליט לנטוש כמה חודשים את ההישענות על הטרור במלחמתו להגיע לכס ראש הממשלה, אבל נראה שמה שקרה הוא לא שהימין נטש את הטרור, אלא הטרור, מאחר שהופסקה פעילותו לאורך חודשים, הטרור עזב את הימין, וביום שבו הופיע הטרור מחדש והצליח לעשות את מזימתו הארורה, הנאלחת, המתועבת, באותו יום קפץ הימין מחדש כמוצא שלל רב כדי לסכסך בינינו לבין עצמנו.

מה שקרה בעבר הוא, שבכל פעם שהיה טרור היינו כולנו מאוחדים נגדו, לחמנו נגדו, בנינו לחמו נגדו שם וכאן בכנסת מלחמה פוליטית. זו הפעם הראשונה שיש תהליך חדש שבו נשענים על הטרור מן האופוזיציה הימנית כדי לנסות ולהדביר את הממשלה, ואני מוכרח לומר בעניין הזה, שהימין כנראה חזר שוב לסורו, לנסות לרכוב על הטרור כדי להגיע לראשות הממשלה. כלומר, בלי הטרור והטרוריסטים אין להם שום סיכוי. התקווה של הימין היא ה"חמאס" ו"הג'יהאד האסלאמי", זה מה שמתברר כאן – –

גדעון פת (הליכוד):

קשקוש.

רן כהן (מרצ):

– – אחרת הם היו לומדים מה שאמר תת-אלוף עמידרור לפני חודשים מספר, ותת-אלוף עמידרור לא חשוד בלהיות איש שמאל; הוא ראש אגף מחקר בחיל המודיעין הישראלי. מה הוא אמר באותו ערב לזכרו של אלוף-משנה עוזי ארז, זכרו לברכה? הוא אמר, ואני מצטט מעיתון "הארץ": למיטב שיפוטי, צורת העיסוק שלנו בטרור תורמת להשפעתנו עליו. לו היינו מסוגלים, בכל עת של אירוע טרור, לחרוק שיניים, לפרסם את האירוע בלא כותרות גדולות, בלא צבע, בלא צילומי תקריב של הרוגים ופצועים ובלא לשפוך שפע של מלים על מטרים של נייר וקילומטרים של צלולויד – הטרור היה מצליח פחות. אולי גם היה פחות טרור, כי הטרוריסט ניזון ומתחזק מהפרסום שהוא מקבל.

עכשיו תלכו לראות מה קורה בחוצות ישראל בערב של כל מעשה טרור, בלילה של כל מעשה טרור, למחרת כל פעולת טרור, מי עולה על העניין הזה, מי רוכב, מי ממלא את הכותרות שלנו בשלטים אין-סופיים ומי, על-פי הדברים המלומדים של תת-אלוף עמידרור, מחזק בכך את הטרור?

אני חוזר ואומר: לא רק רוכב כדי לעלות לשלטון, אלא מעודד את הטרור לעשות עוד פעולות טרור.

גברתי היושבת-ראש, לו היה הימין הוגן הוא היה צריך לקום כאן ולומר: חטאתי, פשעתי, עוויתי בדבר אחד – שלא הודיתי בכך שמדיניות הממשלה הזאת הביאה למצב שבו בפעם הראשונה בהיסטוריה הציונית שלטון פלשתיני רודף טרור פלשתיני. לימין אין בעל ברית. אני רואה את ההפגנות האיומות שלכם בגבעת-הדגן. איפה הערבים הפרטנרים שלכם להפגין יחד אתכם? הרי אתם אומרים שאתם רוצים לעשות שלום ויודעים איך לעשות שלום. עם מי? עם הצד השני שאיננו? עם חוסר פרטנר פלשתיני? לנו יש פרטנר שעוצר היום מאות אנשי "חמאס" ו"ג'יהאד אסלאמי".

חיים דיין (צומת):

איפה הם? איפה כל הרוצחים האלה?

רן כהן (מרצ):

והם פלשתינים, והעצורים האלה יושבים בבתי-כלא פלשתיניים. והרשות הפלשתינית לא מתביישת לחקור אותם ולא מתביישת להוציא מהם את המידע כדי לסכל את הטרור הפלשתיני.

חיים דיין (צומת):

היא מתביישת...

רן כהן (מרצ):

לא מתביישת להחרים מהם תחמושת וחומר נפץ כדי שלא יפוצצו יהודים.

חיים דיין (צומת):

למה היא לא מפרקת אותם מנשקם?

רן כהן (מרצ):

אבל אתם חסרי בושה וחסרי מוסר וחסרי הגינות לבוא לכאן ולומר: מה שממשלות הימין נכשלו בו, למצוא פרטנר פלשתיני שינסה לבנות שלום, הממשלה הזאת הצליחה בו כדי להוליך את העם הזה לא רק לים של דם ודמעות אלא גם לים של פתרונות ושלום. תודה רבה.

חיים דיין (צומת):

מה שהם היום זה רק היומן.

היו"ר א' סלמוביץ:

תודה רבה לחבר הכנסת רן כהן. אני מזמינה את חבר הכנסת אליעזר זנדברג. אחריו – חבר הכנסת חנן פורת.

אליעזר זנדברג (צומת):

גברתי היושבת-ראש, רבותי חברי הכנסת, קשה לעלות לאחר דבריו של חבר הכנסת כהן ולא להתייחס ולו למעט מהדברים. והנה הוא אמר, הטיח בנו, שאנחנו חסרי בושה, חסרי הגינות, אבל לדבר אחד אני חושב שהוא יסכים: אנחנו יודעים לקרוא; אנחנו יודעים להאזין לרדיו ולדעת מה קורה. הוא סיפר לנו פה סיפור שאני לא יודע מאיפה הוא לקח אותו. הפלשתינים רודפים אחרי הפלשתינים, והנה בא הקץ לכל הטרור.

רן כהן (מרצ):

לא אמרתי בא קץ לכל הטרור.

אליעזר זנדברג (צומת):

חבר הכנסת רן כהן, זאת המסקנה. הפלשתינים רודפים אחר הפלשתינים, עוצרים אותם ביום ומשחררים אותם בלילה. הפלשתינים רודפים אחרי הפלשתינים – – –

רן כהן (מרצ):

אתה לא יודע מה שאתה מדבר.

אליעזר זנדברג (צומת):

אז למה, חבר הכנסת רן כהן, משרתים ברשות הפלשתינית אנשים שרצחו וברחו, אנשים שיש דם על ידיהם והם מבוקשים כאן? מדוע לא מסגירים לנו רוצחים שמהלכים שם חופשי? אני אשאיר את השאלות האלה פתוחות, תלויות בחלל האוויר. אני חושב שחשוב שכולנו נדע את העובדות ולא נחשוב שיש כאן קבוצה אחת. לפי הדברים של חבר הכנסת כהן, עוד מעט יאמרו שאנחנו בכלל מעסיקים את ה"חמאס". איזה דברים? איזו אחריות? טיפה אחריות, טיפה היגיון. מה האלטרנטיבה, חבר הכנסת כהן, שנשב ונשתוק? שבכל פעם שתהיה פעולת טרור אנחנו נשב ונשתוק רק כדי לא להפריע לפעולות הממשלה?

רענן כהן (העבודה):

– – –

היו"ר א' סלמוביץ:

חבר הכנסת רענן כהן, אם היית יושב פה היית יודע.

אליעזר זנדברג (צומת):

אני אומר חד וחלק: צריכים להביא בחשבון את העובדה, שממשלת ישראל נכשלה בדבר הבסיסי שעבורו צריכים ללכת לכיוון של שלום. כי מה הוא שלום? מה הוא הבסיס של שלום? שלום זה שיפסיקו לרצוח אותנו כאן רק משום שאנחנו יהודים. בשביל זה צריך לחתום על הסכם שלום. לשם מה אני נזקק לחתימה על הסכם שלום עם רוצח כמו ערפאת אם לא כדי להפסיק את הרצח והטרור? אבל הרצח והטרור ממשיכים. אז מה אני צריך לעשות? למלא את פי מים? לא לומר מלה? לתת לממשלה הזאת להמשיך בדרך המסוכנת, להמשיך ולהפקיר את ביטחון ישראל, להמשיך בוויתורים, להמשיך להקים את ירושלים כבירת פלשתין? זה מה שאני צריך לעשות?

חבר הכנסת כהן, אני מצפה מכולכם שתעשו את חשבון הנפש, שתבדקו האם הדרך שהלכתם בה, שהביאה עשרות רבות, אם לא מאות של קורבנות, היא הדרך הנכונה, שכן מצד אחד אתם מוותרים על נכסים ביטחוניים, מוותרים על היכולת שלנו להגיב בצורה ביטחונית, ומצד שני אתם נותנים יד וגורמים לכך שהפעולות תימשכנה.

עבד-אלוהב דראושה (מד"ע):

מה אתם מציעים? אתם מציעים מלחמות? פעם אחת תגידו מה אתם מציעים.

חיים דיין (צומת):

אנחנו מציעים להפסיק את השלום הזה. תסגור את האזור הזה, זה מה שאנחנו מציעים. לזה אתה קורא שלום?

אליעזר זנדברג (צומת):

לא. אני מציע בראש ובראשונה שלא לוותר לא על ירושלים, לא על שטחים החיוניים לביטחון שלנו בלי לקבל דבר מה לפני כן.

עבד-אלוהב דראושה (מד"ע):

אתה מוכן לשלום עם הפלשתינים?

יוסף בא-גד (מולדת):

בתנאי שלא ירצחו אותנו.

אליעזר זנדברג (צומת):

בראש ובראשונה להפסיק לוותר לרוצח עד שיעשו את הצעדים הבסיסיים, והם: הפסקת הטרור כלפינו – ואני גם כורך בזה את ביטול האמנה הפלשתינית ועוד נושאים רבים אחרים.

אבל גברתי היושבת-ראש, אנחנו כאן נמצאים בהצעת האי-אמון האחרונה במושב הזה – –

עבד-אלוהב דראושה (מד"ע):

– – –

יוסף בא-גד (מולדת):

– – –

אליעזר זנדברג (צומת):

– – ולפני שלוש שנים ושבועיים קמה ממשלת ישראל. מצאתי לנכון לבוא ולעשות כאן חשבון נפש קטן עם הממשלה ומה שקרה. אני זוכר שלפני הבחירות מפלגת העבודה אמרה, שכשרבין יגיע לשלטון הכול יהיה אחרת. מה לא הבטיחו? הבטיחו שלום, הבטיחו מלחמה באבטלה, הבטיחו קליטת עלייה ושגשוג ומינהל תקין ויושר ציבורי – – –

חיים דיין (צומת):

חבר הכנסת דראושה, אל תשכחו שהשטחים לא היו בידי הפלשתינים ונרצחו יהודים לפני מלחמת ששת הימים.

עבד-אלוהב דראושה (מד"ע):

תסיים עם השטחים, תסיים את הכיבוש.

היו"ר א' סלמוביץ:

חבר הכנסת חיים דיין, אתה מפריע לחבר סיעתך.

רן כהן (מרצ):

חבר הכנסת חיים דיין, חבר שלך מדבר, למה אתה מפריע לו? מילא הוא.

אליעזר זנדברג (צומת):

אני זוכר את הססמה "ישראל מחכה לרבין". ולישראל שחיכתה לרבין אמרו שהטרור ייפסק ויוציאו את עזה מתל-אביב. בפועל הוציאו את עזה מתל-אביב ופיזרו אותה בכל הארץ – בבית-ליד ובחדרה ובעפולה ובחזרה בתל-אביב וברמת-גן. אבל הממשלה המציאה פטנט – כל האזרחים הישראלים שנרצחים כתוצאה מפעולות טרור קוטלגו בקטגוריה חדשה שקוראים לה קורבנות השלום, וישראל עדיין מחכה לרבין.

לישראל שחיכתה לרבין הבטיחו מינהל תקין, הבטיחו יושר ציבורי. בפועל מינו מאות מינויים פוליטיים, הדיחו אנשים ממשרות בגלל הדעה הפוליטית שלהם. ראש הממשלה ביקר את מבקרת המדינה, קרא לחברי הכנסת מטומטמים שמחוקקים חוקים מטומטמים. הממשלה הזאת שינתה חוק-יסוד על מנת לקבל עריקים פוליטיים, ורק בשבוע האחרון קנתה הצבעה של חבר כנסת בהתחייבות לתת לו ניהול של 14 חברות ממשלתיות ושגריר בהונגריה, וישראל עדיין מחכה לרבין.

רן כהן (מרצ):

שקר.

תמר גוז'נסקי (חד"ש):

אם אין לך הוכחות, אז למה אתה אומר?

חיים דיין (צומת):

יש הוכחות.

אליעזר זנדברג (צומת):

לישראל שחיכתה לרבין הבטיחו פתרון לבעיות האבטלה. כשרבין נזקק לפתור את בעיות האבטלה לעובדי ה"שקם" שפוטרו, הוא כינה אותם פרזיטים – אנשים מובטלים בעיירות פיתוח שחברי כנסת ממפלגתו באו אליו עם הבעיות שלהם ואמרו לו: תפתור את מצוקתם. הוא אמר: שילכו לעבוד. בפועל הממשלה הזאת פתרה את הבעיות של המקורבים בלבד – של הקיבוצים, של ההסתדרות – וישראל עדיין מחכה לרבין.

לישראל שחיכתה לרבין אמרו, שמי שיעלה על הדעת לרדת מרמת-הגולן יפקיר, יפקיר את ביטחון ישראל. ראש הממשלה לאחר הבחירות כינה את תושבי רמת-הגולן פרופלורים, והוא מוכן לתת כל אבן וכל סנטימטר ברמת-הגולן, ועדיין הסורים אינם מוכנים לשלום.

ישראל שחיכתה לרבין קיבלה ראש ממשלה מנוכר, מזלזל וכושל, אשר מנסה לתרץ את כישלונותיו בהטחת אשמה באופוזיציה, כאילו האופוזיציה מנהלת את המדינה.

ראש הממשלה הזה מקים במו ידיו את מדינת פלשתין של אש"ף ומכשיר את ירושלים, ולו חלקה, להיות בירתה של אותה מדינה. זה ראש הממשלה של מדינת ישראל.

עבד-אלוהב דראושה (מד"ע):

היא תקום, ויהיה שלום עם נתניהו ראש ממשלה או בלעדיו, לא יעזור.

אליעזר זנדברג (צומת):

אני רוצה לסיים ולומר, שישראל עדיין מחכה לרבין. ישראל מחכה שרבין יקום וילך הביתה. אני מקווה שתוצאות ההצבעה כאן אכן תשקפנה את הדעה הזאת.

עבד-אלוהב דראושה (מד"ע):

ומי יהיה ראש הממשלה – רפאל איתן?

היו"ר א' סלמוביץ:

תודה רבה לחבר הכנסת אליעזר זנדברג. אני מזמינה את חבר הכנסת אברהם רביץ. אחריו – חבר הכנסת האשם מחאמיד.

חיים דיין (צומת):

הוא טוב יותר מרבין.

עבד-אלוהב דראושה (מד"ע):

זה יהיה יום שחור.

אליעזר זנדברג (צומת):

זו תהיה תקופה של אביב.

עבד-אלוהב דראושה (מד"ע):

זה יהיה יום כיפור.

חיים דיין (צומת):

אתם יודעים את מי אתם מעריכים.

טלב אלסאנע (מד"ע):

זה יהיה תשעה באב.

עבד-אלוהב דראושה (מד"ע):

זה יהיה יום של מסח'רה.

רפאל איתן (צומת):

אתם עוד תתפללו ליום הזה.

אברהם רביץ (יהדות התורה):

גברתי היושבת-ראש, חברי הכנסת, אני רוצה להסביר מדוע אנחנו מצביעים אי-אמון בממשלה הזאת.

משה נסים (הליכוד):

האם זה צריך הסבר?

אברהם רביץ (יהדות התורה):

לא, אבל לפעמים צריך להביא עוד זווית ראייה. כל יום אנחנו רואים דבר חדש. ראשית, באמת לא צריך הסבר לגבי השאלה שלגבי היא הבסיסית ביותר. עד היום הזה הממשלה לא אמרה, לא בתוכנית אוסלו א', לא בתוכנית אוסלו ב', ובעיקר בתוכנית הקבע, מה היא מתכוונת לעשות ועל מה היא מתכוונת לעמוד לסוף התוכנית, כדי ש-140,000 יהודים החיים ביהודה ושומרון, ואולי יגורו שם עוד, יוכלו לחיות בביטחון ובשלווה ולפרוח. היא לא אמרה זאת. אני חושב שלגבי זה עיקר החסר מן הספר. איך אתה הולך לעשות תוכנית, תוכנית רבגונית, עם כל כך הרבה סעיפים, והסעיף החשוב ביותר – מה יהיה עם 140,000 יהודים שגרים שם – עליו הממשלה לא אמרה דבר. אבל את זה כבר לא צריך לומר עוד.

אני רוצה לומר דבר מזווית ראייה אחרת, אינני יודע אם כבר אמרו זאת כאן בכנסת, לגבי סגירת ערוץ-7. ערוץ-7 הוא לצנינים בעיני הממשלה הזאת, ולא רק בגלל המסרים הלאומיים שהוא מעביר.

תמר גוז'נסקי (חד"ש):

לאומניים.

משה נסים (הליכוד):

המסרים היהודיים לא אהודים.

אברהם רביץ (יהדות התורה):

אני לא כל כך מסכים עם כל מה שנאמר בערוץ-7. אני אומר לכם את הדבר במפורש. הוא לא מייצג אותי לאורך כל הדרך. אני לא שייך למה שקוראים הדתיים הלאומיים. אבל בזמן ש"קול ישראל" מדבר, לצערי הרב, דברי כפירה ומינות וגסויות – – –

אברהם שפירא (יהדות התורה):

וניבול פה.

אברהם רביץ (יהדות התורה):

וניבול פה ודברים שאוזנינו ואוזניהם של משפחות ואזרחים בישראל תצילינה לשמוע, ערוך-7 מדבר דברי תורה, דברי חז"ל, דברי יהדות. הוא מקרב את עם ישראל למקורותיו. ואני חושב שזה היה לצנינים בעיני אלה שהחליטו לסגור את ערוץ-7, הרבה יותר מהמסרים הלאומיים.

אבל הסגירה הזאת של ערוץ-7 משקפת באמת את המהלך של הממשלה ביחס לדברים רבים שמבטאים את היהדות. אתן לכם דוגמה קטנה מאוד. אתה יודע, אדוני חבר הכנסת משה נסים, במשך 50 שנה התחיל "קול ישראל" בכל בוקר ב-06:00 עם "שמע ישראל" ו"שיר של יום". הגיעה הממשלה הזאת, וזה היה לצנינים בעיניה. ביטלו את "שיר של יום", ואת "שמע ישראל" הם דחפו לפני 06:00. כאשר האזרח הרגיל פותח את הרדיו ב-06:00, שחס ושלום לא ישמע "שמע ישראל". מטומטמים.

אבל זה סימפטום למה שקורה. אני רוצה לומר לכם, פשוט תצילינה אוזנינו משמוע.

אברהם שפירא (יהדות התורה):

הרי בבתי-ספר הם כבר עושים כך, שאם יהודי ישמע "שמע ישראל" הוא יחשוב שזה משהו – – –

אברהם רביץ (יהדות התורה):

חס וחלילה, שם להשמיע "שמע ישראל" זו מיסיונריות.

אברהם שפירא (יהדות התורה):

תשאל את הנוער מה זה "שמע ישראל".

אברהם רביץ (יהדות התורה):

אבל אם אתה מדבר, חבר הכנסת הרב שפירא, על לשאול את הנוער, אני רוצה לומר משהו. חבר הכנסת משה נסים ומכובדי חברי הכנסת כ"ץ-עוז וחנא חדאד – אני רוצה לומר לך, שאתה לא תאמין לאיזו קואליציה הצטרפת, חבר הכנסת כ"ץ-עוז.

אברהם כ"ץ-עוז (העבודה):

אני שומע ומתפלא באמת.

אברהם רביץ (יהדות התורה):

אני אגיד לך. 2,100 משפחות יהודיות עניות ובינוניות הלכו ושילמו במיטב כספן עבור הקרקע לממשלת ישראל ובנו 2,100 יחידות דיור בירושלים, ברכס-שועפאט. אני הייתי במשרד השיכון כאשר הקצינו את הקרקע לקבוצה הזאת. ואנחנו כבר שנתיים ושלוש פונים לממשלה ואומרים לה: תראו, הבתים ייבנו שם ויבואו יהודים לגור שם, הם צריכים גני-ילדים, הם צריכים בתי-ספר, הם צריכים בתי-כנסת, כי הם דתיים, הם צריכים מקוואות. תעשו משהו.

אברהם כ"ץ-עוז (העבודה):

זה משום שהממשלה היא נגד היהודים.

אברהם רביץ (יהדות התורה):

היא נגד היהדות, לא נגד היהודים.

אברהם כ"ץ-עוז (העבודה):

יכול להיות שהשרים התאסלמו.

אברהם רביץ (יהדות התורה):

אתה לא מתאר לעצמך לאיזו ממשלה הצטרפת עכשיו. אולי זה לא היה כדאי.

אברהם כ"ץ-עוז (העבודה):

שמעתי שבבניין ראש הממשלה בונים מסגד, ושטיחים – – –

אברהם רביץ (יהדות התורה):

בחייך, לא מתאים לך, חבר הכנסת כ"ץ-עוז. אתה יודע על מה אנחנו מדברים? 14,000 ילדים בגיל חינוך חובה עומדים לגור שם בעוד חודשיים. 14,000 ילדים, אזרחי מדינת ישראל, ומשרד החינוך שלך ומשרד האוצר שלך לא בנו אפילו כיתת לימודים אחת. האם אתה היית מאמין לכך? זה פשוט לא ייאמן.

אברהם כ"ץ-עוז (העבודה):

זו התנכלות מכוונת.

אברהם רביץ (יהדות התורה):

מכוונת ומטופשת. עזוב את המכוונת. מטופשת. היא מטופשת ומכוונת, כי אני עצמי דיברתי על כך עם ראש הממשלה, עם שר החינוך, עם שר האוצר, וכולם במתק שפתיים הבטיחו שיהיה בסדר. ולא כלום. כי רואים אותנו כאוויר. אנחנו לא קיימים. אנחנו אזרחים מדרגה ד' וה', אנחנו לא קיימים, כאן יש אוויר. 14,000 ילדים יצטרכו בכל בוקר להסתובב בעיר ב-280 אוטובוסים ולחפש היכן הם יוכלו ללמוד, באיזה בית-ספר ובאיזה גן-ילדים. הרי זו ממשלה פושעת.

וזה לא רק ברכס-שועפאט. בכל מקום שבו נבנה שיכון עבור יהודים שומרי מצוות, זו ההתנהגות של הממשלה. תלך לבית-שמש, 1,100 יחידות דיור, לא בנו כיתה אחת. תלך לקריית-ספר, בקושי בנו ארבע או שמונה כיתות שם. זה יחסה של הממשלה ליהודים שומרי תורה ומצוות.

ולכן, בלי כל הסיבות האחרות, אנחנו נצביע אי-אמון לממשלה.

היו"ר א' סלמוביץ:

תודה רבה לחבר הכנסת אברהם רביץ. אני מזמינה את חבר הכנסת האשם מחאמיד. אחריו – חבר הכנסת חנן פורת.

רחבעם זאבי (מולדת):

יש אי-אמון, ואין פה אף נציג של הממשלה.

היו"ר א' סלמוביץ:

אתה צודק, חבר הכנסת זאבי. לקחתי זאת לתשומת לבי.

אברהם כ"ץ-עוז (העבודה):

אנחנו נעביר להם את כל מה שנאמר.

האשם מחאמיד (חד"ש):

גברתי היושבת-ראש, חברי הכנסת, חבר הכנסת כ"ץ-עוז, גם אני חושב שצריך להיות פה נציג הממשלה. זו לא בושה לומר את האמת. ואני חושב שזה לא כבוד לכנסת שאין שום שר שמקשיב לחברי הכנסת.

היו"ר א' סלמוביץ:

עד לפני דקות אחדות היתה כאן השרה נמיר, אז אנחנו צריכים להיות הגונים וישרים ולציין זאת.

האשם מחאמיד (חד"ש):

גברתי, אני מתכוון כשאני מדבר עכשיו.

היו"ר א' סלמוביץ:

בסדר, כרגע אין אף אחד.

האשם מחאמיד (חד"ש):

אני מודה שהיום היו שרים. אני מתכוון לכך שכרגע, כשאני מדבר, אין שום שר, ואני מוחה על כך. זה הכול.

גברתי היושבת-ראש, אני רוצה להתחיל ברצח המתועב שהיה, ואנחנו גינינו אותו. אני גם שמעתי כשאש"ף גינה את הרצח הזה, את מעשה הטבח ברמת-גן, שמעתי את הרשות הפלשתינית, את יאסר ערפאת, את אבו-מאזן. כולם גינו את המעשה הנפשע הזה.

אבל, גברתי היושבת-ראש, אינני מבין מדוע צריך כל שבוע לעמוד כאן ולומר אותם דברים. אני חושב, שגם הציבור שצופה בנו היום, פשוט נמאס לו מכל הקרקס הזה ששמו אי-אמון. אנשים לא תופסים, כל שבוע אותם דברים, אי-אמון בממשלה. כל שבוע. לא עובר שבוע אחד בלי זה.

אברהם רביץ (יהדות התורה):

מכיוון שהממשלה לא יורדת לבדה, אז מגישים אי-אמון. אם היא היתה מתפטרת, לא היו מגישים אי-אמון.

האשם מחאמיד (חד"ש):

יש בחירות, הבחירות הכריעו, יש ממשלה, יש לה רוב בכנסת, ואני חושב שזכותה להתקיים עד סוף הקדנציה.

אברהם כ"ץ-עוז (העבודה):

חבר הכנסת רביץ, שווה לשקול זאת, אם כך.

האשם מחאמיד (חד"ש):

וכל פעם נשמעים אותם דברים, מטיחים בממשלה כל מיני האשמות. ומי בעצם מגיש אי-אמון? אותם אנשים, קבוצות ה"לאווים" בכנסת, שאין להם שום "כן". ועדיין מדברים היום, אחרי שעבר זמן כה רב, לא לאש"ף, לא לרשות הפלשתינית, לא לנסיגה, לא למדינה פלשתינית. כל ה"לאווים" הידועים. גברתי, אלה פשוט ראשים מאובנים, קפואים, לא התפתחו. הם לא מבינים, שהעולם מתפתח ומשתנה, ובתוך מדינת ישראל העם משתנה. הם בשלהם.

ועוד מדברים על תחנת ערוץ-7. אני רוצה להודיע כאן שאני נגד סתימת פיות – – –

אברהם רביץ (יהדות התורה):

– – –

האשם מחאמיד (חד"ש):

אבל, חבר הכנסת רביץ, אי-אפשר גם להרשות לכל מיני תחנות פיראטיות, שהן בלתי חוקיות וללא אישור, לפעול במדינה, במיוחד כאשר התחנה הזאת, אני ואתה יודעים, היא תחנה שרוב שידוריה, אם לא כולם, הם אנטי-דמוקרטיים וגזעניים. ואני שמעתי אותם. אומנם יש להם שירים מזרחיים יפים, אבל יש הרבה רעל בדברים שהם אומרים.

היות שזה לא הנושא, אני רוצה לומר לאותם אנשים שמגישים את הצעות האי-אמון, שכאשר הם שומעים את המלה שלום, המלה הזאת בפני עצמה היא כמו בד אדום לפני שוורים. זה מעורר אצלם איזה כעס, איזו התנפלות. נכון, הימין יכול להקים ארגונים שונים. שמענו על ארגון שהוקם או דובר עליו באריאל, והוא נקרא "זו ארצנו". אני לא יודע על מה מדברים. מה זאת אומרת "זו ארצנו"? על מה מדובר? על שכם? על הגדה המערבית? על ג'נין? על מה? איפה זה "ארצנו"? אנשים כבר מבולבלים, לא יודעים שיש גבולות למדינת ישראל.

אברהם שפירא (יהדות התורה):

מה עם רמת-גן?

האשם מחאמיד (חד"ש):

רמת-גן, אדוני הרב, היא חלק ממדינת ישראל הריבונית, ומדינת ישראל הריבונית – – –

אברהם שפירא (יהדות התורה):

למה היה פיגוע ברמת-גן, לא בשכם?

האשם מחאמיד (חד"ש):

כי יש, אדוני הרב, מתנגדי שלום כאן וכאן, בשני הצדדים יש קבוצות שרוצות להילחם בכל ניצוץ, בכל נקודת אור בסוף המנהרה, גם בקרב הפלשתינים וגם בקרב הישראלים. תראה מה עושים באל-חאדר עכשיו. היום מתנגשים עם צה"ל והמשטרה, מחר יתנגשו עם הפלשתינים. מה יש להם לעשות שם? מה זאת "זו ארצנו"? על מה מדובר כאן?

אברהם כ"ץ-עוז (העבודה):

האשם, בזה שלא תהיה לך אי-הבנה: הארץ היא ארצנו, על כך אין ויכוח לא בצד הזה ולא בצד הזה. הוויכוח הוא האם חלק מארצנו צריך למסור לאחרים. על כך שהארץ ארצנו אין ויכוח לא בצד הזה – – –

האשם מחאמיד (חד"ש):

מה שאתה אומר כאן מקומם הרבה יותר ממה שאומרים אנשים מצד ימין. מה שאתה אומר הוא חרפה.

אברהם כ"ץ-עוז (העבודה):

זה לא יעזור לך, הארץ הזאת היא ארצנו.

האשם מחאמיד (חד"ש):

אתה צריך להתבייש אם אתה אומר כך. אתה לא נוטר, אתה לא אלוהים שלהם.

אברהם כ"ץ-עוז (העבודה):

אם זה לא קשור, אז אל תשאל מה זאת "ארצנו". שכם וג'נין הן ארצנו.

האשם מחאמיד (חד"ש):

מי אתה? אתה בא למסור להם? נדיב?

רחבעם זאבי (מולדת):

– – –

אברהם כ"ץ-עוז (העבודה):

זו ארצנו.

היו"ר א' סלמוביץ:

חבר הכנסת האשם מחאמיד.

האשם מחאמיד (חד"ש):

זו ארצם, והם יקימו שם מדינה משלהם.

אברהם כ"ץ-עוז (העבודה):

זו ארצנו.

האשם מחאמיד (חד"ש):

זו ארצם.

היו"ר א' סלמוביץ:

חבר הכנסת כ"ץ-עוז.

האשם מחאמיד (חד"ש):

זאת ארצם, והם יקימו מדינה שבירתה ירושלים המזרחית. תשמע טוב: ירושלים המזרחית היא בירתם של הפלשתינים במדינה שלהם. אתה יכול לצאת, אתה יכול להתעלף. תעשה מה שאתה רוצה.

היו"ר א' סלמוביץ:

חבר הכנסת האשם מחאמיד, זמנך כבר תם.

האשם מחאמיד (חד"ש):

גברתי, יש אנשים ששונאים לשמוע את האמת – –

היו"ר א' סלמוביץ:

אבל הזמן שלך כבר תם.

האשם מחאמיד (חד"ש):

– – לא רוצים לשמוע את האמת.

היו"ר א' סלמוביץ:

גם אתה לא רוצה לשמוע שזמנך תם. מה לעשות?

האשם מחאמיד (חד"ש):

גברתי היושבת-ראש – – –

היו"ר א' סלמוביץ:

כן, אני מבקשת לסיים.

האשם מחאמיד (חד"ש):

אני רוצה לומר, שמי שממשיך עם הראייה הגזענית הזאת של חבר הכנסת החדש כ"ץ-עוז – נכון, זה שמו?

היו"ר א' סלמוביץ:

חבר הכנסת כ"ץ-עוז, כן, זה שמו.

האשם מחאמיד (חד"ש):

מי שממשיך עם זה ומדבר בצורה כזאת צריך לזכור, שדבריו, מעשיו, הם שמחריבים את עתידם של העמים באזור הזה, הם שחותרים תחת מדינת ישראל, הם שקוראים למרי אזרחי. לכן, גברתי, אני רוצה לומר, שהיות שמגישי הצעת האי-אמון הם האחרונים לאמון, האנשים שפויים במדינה, אנחנו, נצביע נגד האי-אמון. תודה.

היו"ר א' סלמוביץ:

תודה רבה לחבר הכנסת האשם מחאמיד. אני מזמינה את חבר הכנסת חנן פורת, אחריו – חבר הכנסת יוסף-בא-גד.

חנן פורת (מפד"ל):

גברתי היושבת-הראש, רבותי חברי הכנסת, עכשיו, כשוך הסערה שהיתה כאן במליאה בנושא של ערוץ-7, או ליתר דיוק בפרשת הנבלה כלפי ערוץ-7, אני רוצה להציב את העובדות שנוגעות לדברים האלה ולהעמיד אותן על דיוקן.

אבל לפני כן, גברתי היושבת-ראש, אני רוצה לומר: אם אנחנו מגישים היום הצעת אי-אמון בממשלה, הרי זה בראש ובראשונה בשל נקודה אחת מוסרית שעומדת לפני הנקודה המדינית והלאומית, והיא צביעותם של העושים מעשה זמרי ומבקשים שכר כפנחס. והצביעות הזאת היא שמקוממת אותנו עד יסוד.

נתחיל בסוגיה של ערוץ-7, כי שם הצביעות מתגלית במלוא עוצמתה. השרה שולמית אלוני – ספינת השלום של אייבי נתן היתה ילדת טיפוחיה, היא ויוסי שריד עיקמו וסובבו את החוק כנגד תחנות פיראטיות כדי לאפשר לאייבי נתן, ששידר בתוך המים הטריטוריאליים של ישראל, קילומטר או שניים בסך הכול מהחוף, לשדר. היו עולים על האונייה, היו מכרכרים סביבה. לפתע, כשהופיע ערוץ-7 הוא היה לצנינים בעיניהם.

ואני רוצה לומר לך, גברתי: במשך שנה וחצי, מאז קיבלה השרה שולמית אלוני את התפקיד, היא מחפשת כל דרך אפשרית כדי למנוע את שידורי ערוץ-7 ולהטביע אותו. מה היא לא עשתה? ואני אומר זאת מתוך ידיעה מקרוב: שלחה להונדורס, האונייה שתחת דגלה משדר ערוץ-7, כדי לראות שמא המסמכים אינם חוקיים. בדקו ומצאו שהאונייה נמצאת בתוך המים הטריטוריאליים במרחק של 16 קילומטרים, ובעקבות דבר זה האונייה הפליגה עוד 2 קילומטרים.

אני רוצה להבהיר כאן: היה קונסנסוס בוועדה בראשותו של פורז, שתחנות פיראטיות לא תשדרנה, מלבד ערוץ-7, בגלל העובדה שערוץ-7 משדר מחוץ למים הטריטוריאליים, עם כל ההוצאות הכספיות שנובעות מכך.

מי פתי ויאמין שהיה כאן איזה דבר מקרי, כפי שאמרה לי השרה שולמית אלוני – יש הוראת קבע, ובמקרה היא התגלגלה לכאן? הפקחים שנשלחו מטעם השרה אלוני עקבו אחרי האונייה, הם ידעו היטב שהאונייה לא משדרת בתשעת הימים, שכל שנה בימים האלה היא באה אל הנמל כדי לערוך תיקונים במבדוק. הם עקבו אחריה. ולא די בכך, אלא פקח מטעם שרת התקשורת ניגש והגיש תצהיר כוזב – אני אומר זאת במלוא האחריות – למשטרה, שלפיו ערוץ-7 משדר מתוך נמל אשדוד. הוא ידע היטב שזה שקר, הוא ידע היטב שהערוץ משדר ממרחק של 18 קילומטרים, והוא בא לשם רק בימים שבהם הוא לא משדר. ואז הגישו את התלונה, ומייד, ללא שהות, כדי שהחוק כמובן ייעשה וייראה, עלו שוטרים על הספינה והתחילו לפרקה באופן ברוטלי. מזל שהם הצליחו לפרק רק את האולפן. כשהם הגיעו למשדר שמשקלו 4 טונות, והיה להם קושי לפרק אותו, קמה מהומה והדבר נמנע. איזו ריצה, איזו התלהבות כדי לקיים חוק שאיננו חוק על-ידי שקר, תוך נקיטת איפה ואיפה. והכול בתום-לב.

אני אומר לשרה שולמית אלוני: את יכולה לקנות את עולמך. ניגשתי אליה כאן ואמרתי לה: תעצרי את מחול השדים הזה. היא אמרה: אני צריכה לשמוע קודם כול את דבריו של השר שחל, אז נשקול, נראה, הכול נבדק, לא ידעתי. גם היא כבר לא ידעה.

אברהם רביץ (יהדות התורה):

זה לא ייאמן.

חנן פורת (מפד"ל):

ראו נא איך יש הקפדה כזאת על קוצו של יו"ד, שאינו קוצו של יו"ד, ובאותה שעה יש לנו כמובן ממשלה שומרת חוק וסדר. אני רוצה שאתם, חברי הכנסת מטעם מפלגת העבודה, תשמעו גם כן על מה הגשנו הצעת אי-אמון. הנה, ברשותו של ערפאת נמצאים היום רוצחים שהכול יודעים שהם רצחו את אורי מגידיש, השם ייקום דמו. ערפאת עצמו הודיע, שאותם רוצחים של שני הבחורים שנרצחו ביריחו – – –

דוד מנע (הליכוד):

15 רוצחים יש שם, על-פי הנתונים.

חנן פורת (מפד"ל):

15 רוצחים, וכולם נמצאים בידיו. על-פי הסכמי אוסלו, שאני שולל אותם, כמובן, רוצחים שנתפסו – לאחר ההסכם בוודאי, יש ויכוח לגבי מה שקרה לפני ההסכם – צריכים להיות מוסגרים למדינה. וערפאת מצפצף עלינו, עושה מאתנו צחוק, לועג לנו ותובע רק דבר אחד: שחררו אתם את כל אלה שנמצאים בידיכם, שעצורים כדין. היועץ המשפטי לממשלה, שאיננו חשוד בכך שעמדותיו תואמות את עמדותינו, הרגיש שהוגדשה פה הסאה. מה הוא אמר? אפילו לא להטיל סנקציות אלא רק להתנות את שחרור המחבלים בכך שיוסגרו הרוצחים. והממשלה? גם לו היא לועגת ואיננה שמה עליו ומוכנה היום לשחרר. אתה רואה כיצד בשאלות של דם ונפש עושה הממשלה צחוק ולעג.

אילו הייתי עומד במקום ממשלת ארצות-הברית והייתי שומע על התביעה להסגרה של אבו-מרזוק, הייתי אומר: רגע אחד, קודם כול תעשו אצלכם סדר בבית. איפה התביעות שלכם? מדוע נוהגים איפה ואיפה? פעם אתה לוקח את החוק ומרים אותו עד גובהי שמים, ופעם אתה עושה אותו ללעג ולקלס.

נראה את הסוגיה הזאת גם בהתייחסות לגבעת-הדגן בתחום המוניציפלי של אפרת, באותו תחום שכבר היה צריך להיות בנוי אבל הממשלה מנעה עד כה החכרה ואפשרות פיתוח. זאת בשעה שאתה רואה איך צצים סביב הגבעה הזאת בשיח' עבדאללה אבארהים, באל-חאדר, בתים חדשים לבקרים, ואין פוצה פה ומצפצף, ואין דין ואין דיין. אתה בא ומגיש תלונות על כך שבונים סמוך לכביש, ואף אחד לא שם עליך בכלל. ועל כמה אוהלים שמוקמים פה, על תביעה שכולם יודעים שהיא נובעת מזה שאתה עומד ערב אפשרות שהאדמות האלה יילקחו ממך בהסכמי אוסלו, והאוכלוסייה הערבית והממשל הפלשתיני יגיעו עד פאתי היישוב – פתאום הנה החוק, המשפט והסדר.

אי-אפשר לנהוג כך; אני מדבר מעבר לצד המדיני. כשאתה חש שיש פה איפה ואיפה, כשאתה חש שהחוק הופך להיות צחוק, או ליתר דיוק כלי שרת בידי ממשל – אני חושב שהוגדשה הסאה.

אמרתי לשר שחל, אמרתי לשרה שולמית אלוני, ראו נא, העובדות בקשר לערוץ-7 ידועות לנו. מעבר לזה, אם אינכם מבינים איזו סערה ציבורית תחוללו – אמרתי זאת עוד לפני שהתחוללה כאן הסערה הציבורית, ועכשיו אני שומע את הדיה גם מחוץ לכותלי הכנסת – אם אינכם רגישים למינימום של יושר כלשהו ואין לכם שום שיקול להימנע במשהו מצביעות, אות הוא שהגיעה שעתכם לפנות את מקומכם מהבמה הזאת, שהממשלה הזאת תבין שהיא הגיעה לסוף דרכה.

היו"ר א' סלמוביץ:

תודה רבה לחבר הכנסת חנן פורת. אני מזמינה את חבר הכנסת יוסף בא-גד. אחריו – חבר הכנסת שאול גוטמן.

טלב אלסאנע (מד"ע):

לא יכול להיות.

היו"ר א' סלמוביץ:

עכשיו רושמים לי שזה אתה.

יוסף בא-גד (מולדת):

גברתי היושבת-ראש, חברי כנסת נכבדים, אי-אפשר להתחיל היום את הדיון בלי להביע את הזעזוע העמוק על ההתנכלות לערוץ-7, שהביא משב רוח מרענן לתקשורת של מדינת ישראל.

אברהם רביץ (יהדות התורה):

התנכלות לחופש הביטוי.

יוסף בא-גד (מולדת):

מה שמחריד הוא, שאותה שרת תשקורת, שכל הזמן מדברת על חופש הדיבור, על חופש, על דמוקרטיה, ובכל פעם שאני מעלה שאילתא על הנבלה של ערוצי התקשורת, הרדיו והטלוויזיה ועל חוברות מלוכלכות, היא עונה לי: אני לא מתערבת בחופש הביטוי, ואצלי זה דבר קדוש, כשזה מגיע לערוץ-7, שמסיים את שידוריו בשיר כל כך נפלא, שיר האמונה של עם ישראל, שיר שעליו עלו יהודים למוקד, "אני מאמין באמונה שלמה" – היא מוצאת אמתלה לנצל את תשעת הימים שבהם הערוץ לא משדר כי הוא מכבד את קודשי ישראל. בושי לך, שרת התקשורת-התשקורת הזאת.

רציתי לשיר כאן את השיר, פשוט שכחתי אותו, אולי מישהו מהמאזינים זוכר, הייתי שר את זה למרות הסיכון – – –

היו"ר א' סלמוביץ:

חבר הכנסת בא-גד, אל תאיים עלינו, אני מבקשת.

יוסף בא-גד (מולדת):

לא יסלחו אם אביא את המנגינה היפה של ערוץ-7 בפני העם.

רחבעם זאבי (מולדת):

תביא.

יוסף בא-גד (מולדת):

דוד, אתה זוכר את המנגינה?

לעניין הצעת האי-אמון שתנועת מולדת העלתה. חברי הכנסת המבוגרים זוכרים בוודאי – – –

דוד צוקר (מרצ):

הוותיקים.

יוסף בא-גד (מולדת):

הוותיקים יותר – אני חושב שגם אתה תזכור מה שאומר כעת – זוכרים בוודאי את "השבת השחורה" בארץ-ישראל לפני קום המדינה. הבריטים עשו לנו "שבת שחורה" ועצרו בשבת בלטרון את כל מנהיגי היישוב חברי הסוכנות היהודית. על מה הם עצרו אותם? על כך שהעזנו להביא מעפילים. על מה הם עצרו את המנהיגים ב"שבת השחורה"? על כך שהיה שיתוף פעולה בין אצ"ל, לח"י ו"ההגנה" שהקימו את תנועת המרי היהודית. השלטונות הבריטיים הנאורים לא התחשבו בשום דבר, ראו שהיהודים מתחילים להתארגן ועצרו בשבת את כל ההנהגה.

כאן יש ממשלה שעומדת מול טרור, מול קו 5 בדיזנגוף, קו 20 ברמת-גן, בית-ליד, נחלת-שבעה וכו', ועולה כאן שר החוץ שמעון פרס ואומר: מה אפשר לעשות? הם רוצים לחסל את השלום, לא ניתן להם, נמשיך בשיחות.

אני קורא לכם, לממשלה הזאת, לעשות "שבת שחורה" לכל אנשי הדיכוי, לכל אנשי הטרור. אני קורא לכם לסגור את השיבר. כבר הבאתי דוגמה, שכאשר יש התפרצות של מים, לא עוצרים את היובלים אלא קודם סוגרים את השיבר המרכזי. מוכרחים לעצור את כל המנהיגים שלהם, הש"ב שלנו יודע היטב את מי לעצור, תנו להם אפשרות לעצור את כל המנהיגים. צריך לעשות מעצרים המוניים של גילאי 25-17, מי שלא נשוי, מי שלא עובד. אי-אפשר לעבור לסדר-היום בטרור נוסף, לבכות את הקורבנות עם דמעות תנין ולהמשיך לתת להם לגיטימציה.

אני הצעתי ואני חוזר ומציע להפסיק הסעות של רכב פרטי. ייסעו רק באוטובוסים. פה לא מדובר על גנבים או שודדים. פה מדובר על טרור מאורגן על-ידי אירן, על-ידי סוריה. נגד טרור זה צריך ללכת בכוחות אדירים, ויש לנו הכוחות. ואם אי-אפשר לתפוס בדיוק את האשמים, אפשר בצורה כללית, מעצרים המוניים, מעצר מנהיגים, הפסקת תנועה וחשודים. ניתן לחסל את הטרור.

לכן אני אומר לממשלת ישראל: או שסוף-סוף תתעוררו ותחסלו את הטרור, או שהטרור יחסל אתכם ובמהרה תרדו מהשלטון הקלוקל.

היו"ר א' סלמוביץ:

תודה רבה לחבר הכנסת יוסף בא-גד. אני מזמינה את חבר הכנסת טלב אלסאנע. אחריו – חבר הכנסת שאול גוטמן.

טלב אלסאנע (מד"ע):

גברתי היושבת-ראש, כנסת נכבדה, מדי פעם, בהצעות שהתרגלנו אליהן, במחזוריות גבוהה, עולים נציגים ממפלגות הימין ומכריזים מלחמה – נגד מה? נגד תהליך השלום. הם מפחידים את העם מפני השלום. כאילו שהשלום הוא איום, הוא הדבר האיום, הוא הדבר המפחיד. מהלכים אימים על העם – מפני מה? מפני השלום. ומה הדבר הטוב שצריך להחזיר פה ולהנציח אותו? זה מצב המלחמה, מצב העימות, מצב של שפיכות דמים.

אני שואל אתכם, חברי הכנסת, האם השלום הוא איום? האם השלום הוא אויב? האם מהשלום צריך לפחד, או צריך לפחד מהמצב הנוכחי העגום שכבר התנסינו בו, כבר ראינו את התוצאות שלו? הגיע הזמן לשנות אותו, הגיע הזמן לפתוח דף חדש ולפתוח ראש חדש וגישה חדשה.

מדוע כל הזמן לנגן על הרגשות האפלים, החששות הטבעיים של כל אדם נורמלי שחושש מהלא-ידוע? כל אדם חושש, מה יקרה בעוד חודש, מה יקרה בעוד שנה. אדם חושש בדרך כלל מהדבר שהוא לא יודע, וכל דבר בעתיד טומן בחובו דברים לא ידועים, לא צפויים.

נציגי הימין עולים ומתחילים לנגן על אותם רגשות אפלים מהלא-ידוע, ובעקבות זאת הוא מפחיד את האנשים מתהליך השלום, מהשלום עצמו. אני שואל את השאלה: איך אפשר לחיות באזור הזה ללא שלום? איך אפשר לחיות בשלום כשאנחנו מוקפים מסביב בחומה של כל מדינות ערב? למה לא להשוות את המצב שחיים בו לכלא גדול, בית-סוהר, חומה מסביב, אסור לצאת ואסור להיכנס? מדוע לא לפרוץ את החומה הזאת? מדוע אי-אפשר לחיות בשלום? ההיסטוריה מוכיחה שאכן ניתן לחיות בשלום.

פרופסור שאקי יכול לאשר את הדברים – התקופה הטובה ביותר של היהדות היתה כשהמוסלמים והיהודים חיו יחד, ערבים ויהודים ביחד; תקופת הזוהר של היהדות שנקראה תור הזהב או משהו כזה, בספרד, בזמן השלטון המוסלמי.

עובדתית, היסטורית, ניתן לחיות בשלום, וזה גורם לפריחה תרבותית שיכולה לתרום תרומה תרבותית לכל העולם במסגרת השלום. מדוע לפחד? מדוע להפחיד? מדוע לחזק את החששות ולחרחר מלחמות?

וכאן מנסים לעשות זאת בשם האלוהים, בשם המקומות הקדושים. קודם כול, אני מאמין שכל האנשים נולדו בצלם. ואהבת לרעך כמוך, הטפה לקדושת החיים היא הדבר הנעלה, הדבר החשוב, ולא לנצל את הדת כדי להרוג זה את זה, לא לשפוך דם של אנשים בשם הדת ובשם האלוהים, אלא לנצל את ערכי הדת כדי להכיר בזכותו של הצד השני לחיות בחופש, בעצמאות, בחירות, מאחר שכולנו נולדנו בצלם. כולם נולדו אחרי תשעה חודשים בצלמו של אלוהים, ולאף אחד אין יתרון על האחר. זו המשמעות של הדת, וזו גם המשמעות של המקומות הקדושים, כמו שיש למוסלמים וכמו שיש ליהודים מקומות קדושים. לא בהכרח כל מקום קדוש ליהודים צריך לכבוש אותו. צריך שיהיה תחת שליטה יהודית.

שמעתי שמשלחת של ש"ס נסעה לאחרונה לירדן וביקרה בקבר של אהרן שם. אז מה, אי-אפשר שיהיה מקום קדוש בלי לשלוט בו, בלי לכבוש אותו?

ערכם של המקומות הקדושים הוא בכך שהם משרים אווירה של כיבוד הדדי; הערכה הדדית ולא שפיכות דם, כאשר חיי אדם הוא הערך העליון, בשם קדושת אותם מקומות קדושים.

אני רוצה לציין, שאנחנו, הגוש החוסם של הממשלה, קוראים לה להאיץ את הצעדים לקידום ולמימוש תהליך השלום, מאחר שכל הגישה ההססנית הזאת נותנת הזדמנות לימין לנגח את תהליך השלום ונותנת הזדמנות גם לאופוזיציה ולמתנגדי השלום בצד הפלשתיני לנגח את התהליך הזה.

לדעתי, נתקבלה החלטה אסטרטגית, החלטה מכרעת, לקדם את תהליך השלום. צריך לקדם אותו לא בצורה הססנית ולא לעסוק בפרטים הקטנים, שלגביהם כבר נתקבלה החלטה גורלית לקדם אותם, כמו שחרור האסירים הביטחוניים. מדוע ממשיכים להחזיק בהם אם יש הכרה הדדית, אם יש היום משא-ומתן עם הפלשתינים שהפכו להיות שותפים? לאורך כל ההיסטוריה התבטא סיום מלחמות בחילופי שבויים. הגיע הזמן לשחרר את האסירים הביטחוניים הפלשתינים, לבצע את הפריסה מחדש, לבצע את הבחירות ולקדם בצורה נמרצת, בצורה אמיצה, בצורה תקינה את הסכם ותהליך השלום.

היו"ר א' סלמוביץ:

תודה רבה לחבר הכנסת אלסאנע. אני מזמינה את חבר הכנסת שאול גוטמן. אחריו – אחרונת הדוברים, חברת הכנסת יעל דיין.

שאול גוטמן (ימין ישראל):

גברתי היושבת-ראש, כנסת נכבדה, מדי פעם עולות הצעות אי-אמון בשני הנושאים המרכזיים: ירושלים והטרור. ואף שאין לי אמון בממשלה בשני נושאים אלה כמו בנושאים רבים אחרים, לא די בקביעה כי הממשלה הנוכחית רעה. על האופוזיציה לענות על שתי שאלות נוקבות: א. מדוע לא פעלה בשעה שהיתה בשלטון כפי שהיא מטיפה היום? ב. איך בדעתה לפעול כאשר תחזור לשלטון?

הבה נדון בירושלים תחילה. בכ-15 שנות שלטון הימין לא הורחב השטח העירוני של ירושלים אל עבר מעלה-אדומים ואפרתה. אדרבה, בהסכמי קמפ-דייוויד לא הוצאה ירושלים אל מחוץ למשא-ומתן, ואני שואל: מדוע? מדוע במשך שנים המשיך הליכוד את מדיניות העבודה בכל הקשור להר-הבית? מדוע הנציח הימין את הזוועה, שהמקומות הקדושים לאסלאם הם הר-הבית והמקומות הקדושים ליהדות הם הכותל המערבי? מדוע ההרגשה על הר-בית היא כבתקופת המנדט הבריטי? מדוע הר-הבית אינו בידינו?

אך מה בנוגע לעתיד? האם הליכוד והימין מתחייבים להרחיב את גבולות ירושלים ולהפקיע את כל האדמות החופשיות במרחב ירושלים רבתי? האם יש בלבו של הימין העוז לומר את האמת הפשוטה, שלאחר שנרחיב את ירושלים יש לפתור את הבעיה הדמוגרפית בבירה על-ידי יישוב מחדש של האוכלוסייה הערבית? האם לליכוד יש העוז לומר את המתבקש מהמצב כיום בהר-הבית, כי לכשיעלה לשלטון יתיר מייד תפילת יהודים שם? האם יש למפד"ל, למפלגה הדתית-לאומית, העוז והיושר לומר היום, ששר דתות מטעמה יתקן תקנות המאפשרות תפילת יהודים על הר-הבית? מדוע חופש הפולחן משמעו חופש לכול, לכל הדתות, מלבד ליהודים? מנין הקואליציה הבזויה של דבר המלך במועצה, המוציא את המקומות הקדושים מדיון בבתי-המשפט? מדוע חברת הכנסת לימור לבנת אינה מביאה לדיון את הצעת החוק החשובה שלה בדבר ביטול דבר המלך במועצה? הימין, אייכה?

גברתי היושבת-ראש, לאחר מלחמת ששת הימים לא הבנתי מדוע בקינת תשעה באב אנו אומרים: על הר הבית ששמם, שועלים הילכו בו. היום אני יודע, שיכול יהודי לגור בירושלים ולהתפלל בכותל המערבי ובכל זאת לחיות בגלות. להתפלל בתחליף במקום במקור.

רבותי חברי הכנסת, ניתן לצמצם את הטרור באמצעים צבאיים רגילים אך לא למגרו כליל. אמת, כדי למגר את הטרור כליל יש צורך בהסדר מדיני, אך איה הזיכרון? וכי לפני מלחמת ששת הימים, טרם ישבנו בחברון, בשכם וברצועת-עזה, לא היה טרור? לאחר 100 שנות מאבק אין מנוס מהמסקנה, כי הדו-קיום בין יהודים למוסלמים נכשל בארץ-ישראל. בתחומי "הקו הירוק", שרבין וחבר מרעיו שואפים להחזירנו אליהם, נבנית והולכת מדינה דו-לאומית, שכן שיעור היהודים הולך ופוחת בשיעור של 3% בכל עשור. ערפאת – בצדק, מבחינתו – מתכנן החזרת מיליון פליטים למורדות המערביים של השומרון. כך שהלחץ הדמוגרפי הפנימי והחיצוני עלול להביא לקריסת מדינת ישראל ללא ירייה אחת.

גברתי היושבת-ראש, מדוע איננו אומרים את האמת? כדי שישרור שלום בארץ-ישראל, יש להפריד בין העמים. כדי לחיות בגבולות בני-הגנה עלינו לבנות מדינה יהודית בין הים לבין הירדן ועל רמת-הגולן. במסגרת זו יש לאמץ את העיקרון שרבים דוגלים בו, ובהם מר רבין, שבשנת 1973 דגל במה שכינה אז "הזזת אוכלוסין". אמר אז יצחק רבין: אני רוצה ליצור תנאים, שבמשך 20-10 השנים הבאות תהיה נדידת אוכלוסייה טבעית לגדה המזרחית. כה אמר ראש הממשלה היום, מר רבין. אלא שעד כה, לבושתנו, מי שגרמה לנדידת אוכלוסין היתה ממשלת ימין, והאוכלוסין היו יהודים. ועתה הצמד רבין-פרס מתכנן על-פי תפיסת רבין נדידת אוכלוסין של יהודים מיש"ע ומרמת-הגולן.

במקום הנסיגה הגדולה המתרחשת כיום, על הימין לומר כאיש אחד את האמת: הפרדת העמים – כן. אנו דוגלים ביישוב ערביי ארץ-ישראל בארצות ערב, שאם לא כן מדינת ישראל תהפוך דו-לאומית, תחדל להיות יהודית ולכן גם דמוקרטית. הימין, אייכה?

ולבסוף, מעשה הטרור כנגד ערוץ-7. מעשה הפיראטיות של שרת התקשורת בשיתוף המשטרה הוא שלב חדש בסתימת הפיות של ממשלת העבודה-מרצ. ערוץ-7 הוא הערוץ היחיד שאינו משמיע לועזית. העברית המקורית, שיעורי תורה, דברי טעם – כל אלה מעבירים צמרמורת בגווה של שולמית אלוני. אלה מזכירים לה שאנו עם יהודי, והיא כל כך רחוקה מכל דבר יהודי – מה לה ולקבר רחל? מה לה ולנו? תודה.

היו"ר א' סלמוביץ:

תודה רבה לחבר הכנסת שאול גוטמן. אני מזמינה את חברת הכנסת יעל דיין.

יעל דיין (העבודה):

כבוד היושבת-ראש, כנסת נכבדה, מאחר שזו הצעת האי-אמון האחרונה במושב הזה וה-95 בקדנציה – – –

היו"ר א' סלמוביץ:

חברי הכנסת, אפשר לבקש פה שקט? אני מבקשת שקט.

יעל דיין (העבודה):

דווקא חברי הכנסת שגיא והירשזון דנים בלובי התל-אביבי, זה בעל חשיבות.

בפגרה נוכל לנוח מהחזרה עד זרא של ההכפשות, של ההפחדות, של הצעות האי-אמון הקנטרניות, של ההשמצות, של ההטעיות, של הדיסאינפורמציה.

יורשה לי לומר כמה מלים, מדוע הממשלה הזו ראויה לאמון; מדוע הממשלה הזו ראויה לשבחים, ראויה לקילוסים ולצל"ש על פעולתה בשבוע הזה כמו בשלוש השנים האחרונות.

אני מבקשת את הגנת היושב-ראש.

היו"ר ש' וייס:

בדרך כלל הנואם או הנואמת האחרונה ניזוקים קצת מההתכנסות. אבל אני באמת מבקש שקט.

יעל דיין (העבודה):

אבל אלה כבר התכנסו.

היו"ר ש' וייס:

זה חלק מהעניין. יחסית זה הקטע השקט ביותר היום בישיבה.

יעל דיין (העבודה):

היה לך יום...

אני מציעה הצעת אמון בממשלה הזו על שלושה ועל ארבעה: אמון על תהליך השלום, אמון על האומץ, אמון על יצירת מציאות חדשה, אמון על ויתור כשאפשר ועל עיקשות כשצריך, אמון על האומץ ואמון על היושר. לעומת זאת, האופוזיציה מטעה ומפחידה ומעוותת ומסיתה, קורעת לגזרים ומפוררת לפירורים גם את נושאי הקונסנסוס, גם את צה"ל, את כבודו ואת איכותו, גם את האמון שיש לעם בצבא הזה. גם את אחדות ירושלים לקחתם ופוררתם ועיוותתם והפכתם אותה לנושא שאיננו בקונסנסוס.

היו"ר ש' וייס:

חברת הכנסת דיין, רק שנייה. חבר הכנסת זנדברג, תעזור לי שם בסביבה ההיא. נא להמשיך.

יעל דיין (העבודה):

הקואליציה שמרה, ולא תמיד כל חלקיה היו שלמים עם דבר זה, על המאחד ועל המחזק ועל חזון העתיד המשותף לכולנו. קואליציה שנעה על הקו הדק של אחדות, שמירת הסטטוס-קוו עם הדתיים גם כשדרישותיהם חרגו ממנו, הידברות עם המתנחלים, כמו זו של מוטה גור, זיכרונו לברכה, ואחרים, גם במקום שלא היתה באמת שפה משותפת. זהירות מהכללות גם כשאלה התבקשו והרחבת חופש הביטוי עד לנקודה הבלתי-אפשרית כמעט, שכללה הסתות, המרדות, מרי, איומים והצעות להפרת חוק.

אני רוצה לברך ולהציע אמון בממשלה הזו על האומץ – – – זה חברי חגי מירום מנהל ישיבה.

היו"ר ש' וייס:

זה קורה, מה לעשות. חבר הכנסת חגי מירום, יש בקשה מצד יעל דיין שתאזין לדבריה, ויש לה סיבה.

משה נסים (הליכוד):

זו השמינייה.

היו"ר ש' וייס:

זה מהשמינייה וזה מה-44. זה מכל מיני מספרים.

יעל דיין (העבודה):

אמון בממשלה הזו על התבונה ועל האומץ מול אופוזיציה שלא היתה כמותה ללכלוך הלשון, להשחתת המידות, להשחתת הביטויים, כשקציני צה"ל, הרמטכ"ל, שר הביטחון, נקראים בוגדים, חלקם רוצחים, ללא גבולות של מותר ואסור, ללא גבולות של מאחד ומפריד.

דוד מנע (הליכוד):

קראתם לבגין רוצח.

יעל דיין (העבודה):

אף אחד לא קרא לבגין רוצח.

דוד מנע (הליכוד):

המחנה שלך קרא לבגין רוצח.

יעל דיין (העבודה):

אני לא הייתי בשום מחנה.

היו"ר ש' וייס:

חברת הכנסת יעל דיין מסתייגת מכך.

דוד מנע (הליכוד):

– – –

היו"ר ש' וייס:

חבר הכנסת מנע, היא מדברת בשמה.

יעל דיין (העבודה):

אני לא הייתי בשום מחנה שקרא למישהו רוצח. אני הייתי הבת של רוצח, לפי עיוות הלשון. בבקשה לא לתת לי את הקטע הזה.

על חוסר גבולות של מותר ואסור, של מאחד ומפריד, על כל אלה – אי-אמון לאופוזיציה וזרי קוצים לרוב. אמון לקואליציה על סדרי עדיפויות. אמון לקואליציה על מערכת חינוך מתוקצבת כפי שלא היתה מעולם, על מדד נמוך כפי שלא היה עשרות שנים, על חוק ביטוח בריאות ממלכתי, על מערכות רווחה, על טיפול באבטלה ובקליטה ובעלייה ובדיור ובזכויות נשים ועל ייצוג הולם ובתי-דין למשפחה ושינוי הדין הפלילי, ובכל תחום אמון ואמון כפול, בבית הזה ומצד הציבור, שיחדש את המנדט ויחדש את האמון בשנה הבאה.

היו"ר ש' וייס:

נא לסכם. יש לך עוד דקה.

יעל דיין (העבודה):

אמון לממשלה, לא רק על שלוש שנים שחלפו, ולא רק על ההווה – על כל סיכויו וסכנותיו הוא נחוש וכיוונו בטוח – אלא גם על העתיד.

לאן אנחנו הולכים בהנהגת הממשלה הזו? הולכים בדרך החדשה-הישנה של ציונות ערכית, של עוצמה שלא היתה כמותה, המאפשרת ויתורים והסכמות וגם פשרות, שבלעדיהן אין ולא יהיה סיכוי לשלום.

העתיד שהממשלה הזו מובילה אליו הוא עתיד של שלום וביטחון ורווחה. האופוזיציה יודעת זאת, וגם אם תוסיף עוד 95 הצעות אי-אמון, לא יצלח הדבר בידה.

אני רוצה לברך את כולנו בברכת שנה טובה, שנה של גשמים בעתם, שנה של פריחה, צמיחה ושגשוג. אני רוצה להאריך עוד בשנה אחת את שלוש השנים שעברו, הלוואי שלא תהיה גרועה משלוש השנים שעברו, ואז נזכה כולנו לשנה טובה באמת.

היו"ר ש' וייס:

אני מודה מאוד לחברת הכנסת יעל דיין.

השר יוסי ביילין ישיב בשם הממשלה, לאחר מכן נעבור להצבעה.

משה קצב (הליכוד):

– – –

היו"ר ש' וייס:

לממשלה מותר לעשות זאת, אתה יודע.

משה קצב (הליכוד):

– – –

היו"ר ש' וייס:

זה נראה תיכף.

חברי הכנסת יצחק לוי ויגאל ביבי, נא לשבת. אני מבקש מהסדרנים לסגור את הדלתות הקדמיות. חבר הכנסת שאול יהלום, חבר הכנסת יהושע מצא, נא לשבת. חבר הכנסת דדי צוקר, תעזור לי בסביבה שלך. חבר הכנסת יצחק לוי, אנא. בבקשה, אדוני השר.

שר הכלכלה והתכנון י' ביילין:

חברי הכנסת, עקבתי אחרי הדיון שהתקיים היום בכנסת מתחילתו. אני רוצה לומר לכם, שהממשלה הזאת מתכוונת לבצע את ההחלטות שלה. כאשר היא תגיע להסכמים – –

היו"ר ש' וייס:

חבר הכנסת גדליה גל, השר מעוניין מאוד שנקשיב לו. חבר הכנסת סאלח טריף, די חשוב להקשיב.

שר הכלכלה והתכנון י' ביילין:

– – היא תממש את הרוב שהיא קיבלה מן העם ותבצע את ההסכמים האלה.

לכן השאלה איננה האם הסכמים כאלה יבוצעו, בסופו של דבר, אלא איך ייראה הבית הזה ברגעי האמת שלו. אנחנו מתקרבים לרגעי אמת. שנים רבות מאוד התווכחנו על הנושא המרכזי שמחלק את החברה הישראלית מ-1967. אנחנו מתקרבים לרגע שבו נצטרך להחליט איך באמת ייראה העתיד שלנו, איך אנחנו ניראה כמדינה דמוקרטית, כמדינה עם רוב יהודי.

היו"ר ש' וייס:

חבר הכנסת בדש, שב במקומך.

שר הכלכלה והתכנון י' ביילין:

נדמה לי שראשית הדיון אסור לה שתורה על אחריתו. נדמה לי שאנחנו צריכים להוכיח – קודם כול לעצמנו, וגם למי שמתבונן בנו – שאנחנו מסוגלים לקבל את הכרעת הרוב. כי אחרי הכול, אם יש בינינו מכנה משותף, ולא יכול להיות שאין בינינו מכנה משותף, הוא מכנה משותף לגבי הנורמות של הדמוקרטיה הישראלית. ברגע שהמכנה המשותף הזה לא יתקיים, אנחנו מאבדים את הדבר העיקרי שעליו הסכמנו עד כה.

יש עוד דבר אחד שהסכמנו עליו ועליו אנחנו חייבים להסכים גם בעתיד, והוא עתיד ירושלים. לדעתי, אין טעות גדולה יותר מאשר להציג את הממשלה הזאת כמי שמתכוונת לעשות ויתורים בנושא הזה. על-ידי עצם העלאת האי-אמון – – –

היו"ר ש' וייס:

חברי הכנסת, הפסיקו את הדיבורים. חברי הכנסת מהקואליציה, מהאופוזיציה, אני מבקש.

שר הכלכלה והתכנון י' ביילין:

אתם מעלים ספק בדבר שהייתם רוצים שיישאר מלכד ומאחד אותנו, כפי שאנחנו רוצים בכך. בעצם העניין אתם מעלים ספק – האם יש בישראל ממשלה שרוצה או לא רוצה באיחוד ירושלים. אם יש מי שיוצר על-ידי דבר זה חתירה כנגד הקונסנסוס, הרי זה אותה אופוזיציה בשם אותה דאגה כביכול לעתידה של ירושלים. אני מציע למי שמעלה את הצעת האי-אמון – וזה דבר לגיטימי – מדי שבוע, לקראת סוף הדיונים במושב הזה להביא בחשבון שני דברים: הבסיס המשותף שיש לנו לגבי אחדות ירושלים בריבונות ישראל ולגבי הנורמות הדמוקרטיות של הכרעת הרוב; על אלה עלינו לשמור ביחד. הוויכוחים הם בכל הדברים האחרים, לא על שני הדברים הללו. תודה רבה.

היו"ר ש' וייס:

אני מודה מאוד לשר.

נא לשבת. עוברים להצבעה. אני שואל את בעלי ההצעות, האם אתם מעוניינים בהצבעה מקובצת על שתי ההצעות?

יצחק לוי (מפד"ל):

כן.

היו"ר ש' וייס:

חבר הכנסת זאבי, אפשר לערוך את ההצבעה ביחד?

רחבעם זאבי (מולדת):

חיובי.

היו"ר ש' וייס:

חברי הכנסת, אנחנו עוברים להצבעה. אנחנו מצביעים ביחד על שתי הצעות האי-אמון – הצעות סיעות מפד"ל ומולדת להביע אי-אמון לממשלה.

### הצבעה מס' 1

### בעד הצעות האי-אמון – 44

### נגד – 55

### נמנעים – אין

### הצעות סיעות מפד"ל ומולדת להביע אי-אמון לממשלה לא נתקבלו.

היו"ר ש' וייס:

44 תומכים, 55 מתנגדים, אין נמנעים. אני קובע ששתי הצעות האי-אמון נדחו.

# הצעת חוק צער בעלי חיים (הגנה על בעלי חיים) (תיקון – גנבת בעלי חיים), התשנ"ה–1995

# (הצעת חבר הכנסת ח' מירום)

היו"ר ש' וייס:

אנחנו עוברים להמשך סדר-היום: הצעת חוק צער בעלי חיים (הגנה על בעלי חיים) (תיקון – גנבת בעלי חיים), התשנ"ה–1995, של חבר הכנסת חגי מירום; הצעת חוק ג'קא. אני מבקש שלהבא הנושאים יהיו בסדר-היום ולא יבואו ברגע האחרון.

חברי הכנסת, אני מבקש שלא להתקהל באולם המליאה. מי שמבקש לשוחח, יש מקומות נוחים מחוץ למליאה; בהחלט נוחים.

חבר הכנסת חגי מירום, בבקשה.

חגי מירום (העבודה):

אדוני היושב-ראש, חברי חברי הכנסת, אני מתכבד להגיש את הצעת חוק צער בעלי חיים (הגנה על בעלי חיים) (תיקון – גנבת בעלי חיים), התשנ"ה–1995.

חברי הכנסת, המניע להגשת הצעת החוק הזאת הוא הפנייה של גופים העוסקים בגידול בקר, בעיקר, בקר לבשר, גופים שמגדלים פטמים בלולים והם קורבן לגנבות חוזרות ונשנות של בעלי חיים.

חברי חבר הכנסת עובדיה עלי גם הוא הגיש הצעת חוק בעלת אופי דומה, והיא עברה בקריאה טרומית. אני מגיש כאן הצעת חוק בעלת אופי קצת שונה, אבל המניע לאותה הצעת חוק הוא אותם ארגונים חקלאיים הנפגעים מגנבת בעלי חיים.

חברי הכנסת, כדי שהממשלה תיאות לתמוך בהצעת החוק הזאת ובהנמקה מהמקום, הסכמתי שהאכסניה להצעת החוק הזאת תהיה חוק העונשין, ולא חוק צער בעלי חיים, כפי שהגשתי פה. ואכן אני מתחייב כאן, שאני וחבר הכנסת עובדיה עלי נמשיך את החקיקה הזאת עקב בצד אגודל, במגמה למנוע את התופעה האיומה של גנבת בקר, צאן, תרנגולות וכיוצא בזה בעלי חיים שחקלאים עמלים לגדל אותם ואנשים עוסקים בגנבתם.

אני מבקש מהמליאה לסייע בידנו להעביר החוק. תודה רבה.

היו"ר ע' מאור:

תודה רבה. בבקשה, אדוני שר המשפטים.

שר המשפטים ד' ליבאי:

גברתי היושבת-ראש, לנוסח הנוכחי של הצעת החוק אנחנו מתנגדים, כי לא היינו רוצים לתקן בהקשר הבעיה את חוק צער בעלי חיים.

אלא מאי, הבעיה שמעלה חבר הכנסת חגי מירום היא בעיה רצינית מאוד, של גנבת בקר ובעלי חיים, בייחוד במגזר החקלאי.

כיוון שהנושא או נושא דומה מונח על שולחן ועדת החוקה, חוק ומשפט, אנחנו סבורים שיש מקום להעביר גם את ההצעה הזאת לוועדת החוקה, חוק ומשפט, כדי שהיא תידון שם במכלול הנושאים שנבחנים אגב הצעת חוק פרטית של חבר הכנסת עובדיה עלי. לכן, אם כי אנחנו באמת סבורים שצריך לתקן את חוק העונשין, הרי שהדבר נדון ויידון בוועדת החוקה, חוק ומשפט.

מכיוון שחבר הכנסת חגי מירום מסכים עקרונית לגישתנו, אנחנו תומכים בהעברת הצעתו לוועדת החוקה, חוק ומשפט.

היו"ר ע' מאור:

תודה רבה. חבר הכנסת דוד מנע מבקש להסיר את הצעת החוק. בבקשה.

דוד מנע (הליכוד):

גברתי היושבת-ראש, רבותי חברי הכנסת, אני ממש נרגש מהדאגה הגוברת והולכת של חברי הכנסת המגישים הצעות חוק הקשורות לבעלי חיים. כל שבוע מועלות פה הצעות חוק, הצעות דחופות, הנמקות מהמקום שקשורות לבעלי חיים. אני ביקשתי את רשות הדיבור לא מפני שאני מתנגד להצעת החוק הזאת, אלא כדי לייחד דברים לא רק לחיות אלא גם לבני אדם.

אני רוצה להתייחס לדברים שקרו כאן היום אחר-הצהריים, למה שקרה באולם המליאה של הכנסת. אני מעריך את כלי התקשורת וחרד להם, והם כמובן מדווחים על האירוע שהיה פה אחר-הצהריים ומדברים עליו, אבל הם שוכחים משום מה – אני מבין שזה קשה – להגן על סתימת פיות של אנשים, של בני אדם, לא של חיות, של בני אדם בערוץ-7, עת האונייה יצאה למבדוק בנמל אשדוד ופרקו את המשדרים שלה, ועד השעה הזאת ערוץ-7 לא משדר.

אני מעריך את שידורי ערוץ-7 ומוקיר אותם, את ההאזנה הגדלה והולכת לערוץ החשוב הזה, אבל דבר זה מעורר, כנראה, קנאה בקרב אנשים מסוימים. סתימת הפיות של האנשים בערוץ-7 אין לה תקדים במדינת ישראל.

יואילו נא האנשים לבוא וללמוד גם מהמחנה הלאומי, גם מהליכוד, שבתקופתו שידרה אוניית השלום שידורים רבים שלאו דווקא מצאו חן בעינינו אבל לא עשינו דבר.

אני מבקש לייחד את דברי אלה פה לפנייה לשר המשטרה לעשות הכול כדי שבשעות הקרובות תשוחרר האונייה, ישוחררו המשדרים, וערוץ-7 יחזור לשדר. אני לא רוצה שתיצרו תקדים מסוכן במדינה הזאת, של סתימת פיות של תחנת שידור, שאולי משדרת דברים שאינם נעימים כל כך למפלגת השלטון, ויפה שעה אחת קודם.

הממשלה הזאת, שמרכיבים אותה אנשים שוחרי חופש הדיבור, כביכול, אותם אנשים שמדברים גבוהה-גבוהה בנושא חופש הדיבור, בתקופתם סגרו את ערוץ-7. אלה הם הצבועים שבממשלה. לכן, שר המשטרה, יפה שעה אחת קודם לאפשר את שידורי ערוץ-7. תודה.

היו"ר ע' מאור:

תודה לחבר הכנסת מנע.

חברי הכנסת, אני מזכירה שאנחנו דנים בהצעת חוק בנושא הגנה על בעלי חיים כנגד גנבות חקלאיות. על-פי פניית שר המשפטים ובהסכמת חבר הכנסת המציע, ההצעה תועבר לוועדת החוקה, חוק ומשפט כתיקון להצעת חוק העונשין ותצטרף להצעתו של חבר הכנסת עובדיה עלי.

אנחנו עוברים להצבעה. ההצבעה החלה.

### הצבעה מס' 2

### בעד ההצעה להעביר את הצעת החוק לדיון מוקדם בוועדה – 10

### בעד ההצעה להסיר מסדר-היום את הצעת החוק – 1

### נמנעים – אין

### ההצעה להעביר את הצעת חוק צער בעלי חיים (הגנה על בעלי חיים) (תיקון גנבת בעלי חיים), התשנ"ה–1995, לדיון מוקדם בוועדת החוקה, חוק ומשפט נתקבלה.

היו"ר ע' מאור:

עשרה בעד, מתנגד אחד, אין נמנעים. אני קובעת שהצעת החוק אושרה, והיא מועברת לוועדת החוקה, חוק ומשפט להכנתה לקריאה ראשונה. תודה רבה.

בתקווה שהתופעה החמורה הזאת אכן תיפסק.

# החלטה בדבר תיקון טעות בחוק לתיקון פקודת התעבורה (מס' 38), התשנ"ה–1995

היו"ר ע' מאור:

אנחנו עוברים לסעיף הבא בסדר-היום. אני מתכבדת להזמין את יושב-ראש ועדת הכלכלה, חבר הכנסת גדעון פת, לנמק החלטה בדבר תיקון טעות בחוק לתיקון פקודת התעבורה (מס' 38), התשנ"ה–1995. בבקשה, חבר הכנסת פת.

גדעון פת (יו"ר ועדת הכלכלה):

גברתי היושבת-ראש, כנסת נכבדה, אני בא הנה כדי לבקש תיקון טעות בחוק לתיקון פקודת התעבורה (מס' 38), התשנ"ה–1995.

בסעיף 4(ד) לחוק לתיקון פקודת התעבורה (מס' 38), התשנ"ה–1995, שהתקבל בכנסת ב-28 ביוני 1995, נפלה טעות בהדפסה, ובמקום סעיף (א)(2) נכתב בטעות (א)(5).

לפי הצעת שר המשפטים וקביעת ועדת הכלכלה ובהתאם לסעיף 10א לפקודת סדרי השלטון והמשפט, התש"ח–1948, אני מבקש מהכנסת לתקן טעות זו. תודה רבה, גברתי.

היו"ר ע' מאור:

תודה רבה.

חברי הכנסת, אנחנו מצביעים על אישור תיקון הטעות כפי שהוצג בפנינו. ההצבעה החלה.

### הצבעה מס' 3

### בעד ההחלטה – 9

### נגד – אין

### נמנעים – אין

### ההחלטה בדבר תיקון טעות בחוק לתיקון פקודת התעבורה (מס' 38), התשנ"ה–1995,

### נתקבלה.

היו"ר ע' מאור:

תשעה תומכים, אין מתנגדים ואין נמנעים. אני קובעת שהתיקון אושר.

# הצעת חוק כבישי אגרה (מנהרות הכרמל), התשנ"ה–1995

# (קריאה שנייה וקריאה שלישית)

היו"ר ע' מאור:

אנחנו עוברים לסעיף הבא: הצעת חוק כבישי אגרה (מנהרות הכרמל), התשנ"ה–1995, בקריאה שנייה ובקריאה שלישית. יציג את החוק המוצע יושב-ראש ועדת הכלכלה, חבר הכנסת פת. בבקשה.

גדעון פת (יו"ר ועדת הכלכלה):

גברתי היושבת-ראש, כנסת נכבדה, הנני מתכבד להביא לקריאה שנייה ולקריאה שלישית את הצעת חוק כבישי אגרה (מנהרות הכרמל), התשנ"ה–1995.

הצעת חוק זו אושרה בקריאה ראשונה ב-5 באפריל 1995 והועברה לוועדת הכלכלה לשם הכנתה לכל הקריאות.

הצעת חוק זו היא הראשונה במדינת ישראל, הקובעת שכביש מסוים, במקרה זה כבישי מנהרות הכרמל, יהיו כבישי אגרה.

אשר לחיוניותו של פרויקט זה, האמור להקל את העומס הבלתי-נסבל של התנועה במבואותיה הדרומיים של חיפה ועד לצומת שקרוי הצ'ק-פוסט, דומני שאין מחלוקת. השאלה העקרונית היתה האם נכון לפתור בעיה זו על-ידי כך שכל הפרויקט יבוצע על-ידי יזם פרטי, דבר שיחייב הכרזת הכביש או הכבישים שייסללו ככבישי אגרה, כדי שהוא יוכל להחזיר לעצמו את ההשקעה בתוספת רווח, על-ידי גביית אגרה, או שמא יש לעשות זאת מתקציב המדינה.

פרויקט מנהרות הכרמל הוא פרויקט תחבורה רציני ביותר, שאומדנו נאמד ביותר מ-120 מיליון דולר. הוצאה בסדר גודל כזה, אם היתה צריכה להיות ממומנת מתקציב המדינה, היתה מחייבת את דחייתו, ואילו העברתו ליזם פרטי תקדם אותו בעשר שנים, לפחות.

מהותו של החוק, כפי שכבר נאמר על-ידי שר התחבורה שעה שהציג את החוק בכנסת לקראת הקריאה הראשונה, היא, שמי שיהיה בעל הזיכיון ישקיע את כל הסכומים הנדרשים לצורך התכנון והכרייה של מנהרות הכרמל, סלילת הכבישים וכל המתלווה לכך: דהיינו, אחזקה הכבישים והפעלתם, מניעת מפגעים סביבתיים ועוד, ותמורת זאת הוא יהיה רשאי לגבות אגרה מכלי רכב שישתמשו בכבישים. להזכירכם, רבותי, מדובר בשתי מנהרות שתעבורנה מתחת להר, בין אזור הצ'ק-פוסט בצפון לבין חוף הכרמל במערב חיפה, לרבות מחלף ויציאה וכניסה בערך במרכז, ובין מרכז הכרמל לבין נווה-שאנן.

בכל מנהרה יהיו שני נתיבים, כך שהפרויקט ישרת גם תנועה העוברת מצד לצד, מאזור הקריות למערב חיפה ודרומה, וגם נוסעים שירצו לצאת מאזור המגורים של נווה-שאנן ושל הכרמל.

בשל העובדה שוועדת הכלכלה התייחסה לחוק זה כאל חוק תקדימי בנושא עקרוני, הקדישה לו הוועדה מספר רב של ישיבות ובחנה את כל הסעיפים שנכללו בהצעת החוק הממשלתית ביסודיות, וכתוצאה מכך גם הוכנסו כמה שינויים מהותיים לעומת ההצעה הממשלתית. נושא אחד שאני מבקש להזכיר לעניין זה הוא הגדרת כביש מנהרות הכרמל. בהצעה הממשלתית אוזכר מפורשות מספרה של התוכנית המתייחסת לפרויקט זה. בנוסח הסופי המובא היום לאישורכם, חברי הבית, שינינו את ההגדרה, ובין היתר, השמטנו את מספר התוכנית הספציפית. לכאורה, מדובר בשינוי סמנטי בלבד, אך למעשה אין הדבר כך: בפני הוועדה הופיעו בשתיים או שלוש ישיבות נציגי התושבים הרואים עצמם נפגעים מהתוכנית, והם אף שלחו שלנו מזכרים בעניין זה.

הוועדה החליטה, שמצד אחד לא יהיה זה נבון שהיא תיכנס לנושא התכנוני של פרויקט מנהרות הכרמל, נושא שצריך להידון ולמצוא פתרונותיו במסגרת הסמכויות של הוועדות הסטטוטוריות, לפי חוק התכנון והבנייה. מצד שני, הוועדה לא רצתה, שבאישור החוק יהיה משום מתן גושפנקה, ולו בעקיפין, לתוכנית המיתאר הספציפית, שכפי ששמענו הוגשו לה מאות התנגדויות. לפיכך מוגדרים כבישי מנהרות הכרמל בסעיף 1 להצעת החוק כדלקמן: "הכבישים שייסללו במיזם מנהרות הכרמל בתחום שיפוט עיריית חיפה, כפי שהוגדרו וסומנו בתוכנית מיתאר, לאחר שתאושר" – בלשון עתיד – "כדין על-ידי הרשויות המוסמכות, וכפי שתהיה בתוקף מעת לעת".

אשר לאגרה שתשולם בעד הנסיעה בכבישי מנהרות הכרמל: בעל הזיכיון, שבהתאם לסעיף 3 להצעת החוק יהיה חברה רשומה בישראל שתיבחר מבין המציעים שנמצאו מתאימים במכרז הפומבי שכבר פורסם, יהיה רשאי לקבוע סכומים שונים בהתאם למרחק הנסיעה, לשעות או לימים וכן בהתאם לסוג הרכב. לעניין זה אנו צריכים לזכור, שעל בעל הזיכיון יהיה לקבוע מחיר, שמצד אחד יכסה תוך פרק זמן סביר, שהיום מוערך ב-35-30 שנים, את הוצאותיו, בתוספת רווח, שהרי מדובר בפרויקט כלכלי, שמי שנכנס אליו עושה זאת כדי להרוויח, אך מצד שני המחיר צריך להיות מספיק אטרקטיבי, כדי שלבעלי הרכב יהיה כדאי להשתמש בכבישים אלה, ויש להניח, שככל המחירים יהיו גבוהים יותר, פחות כלי רכב ישתמשו בכבישי אגרה.

עם זאת, הוועדה החליטה שלא ייתכן מצב שבו לא יהיה פיקוח פרלמנטרי על סכומי האגרה המרביים, כמו גם על התקופה המרבית של חוזה הזיכיון. לפיכך הוספנו את סעיף 3(ב) להצעת החוק, ובו נקבע, כי התקופה המרבית של חוזה הזיכיון לפי החוק, וכן סכום האגרה המרבי או הנוסחה לחישוב סכום האגרה המרבי והדרך לעדכונם, לפי העניין, כפי שייכללו במסמכי המכרז שיימסרו למציעים שנמצאו מתאימים במכרז הפומבי שפורסם, יהיו טעונים אישור של ועדת הכלכלה.

שינוי נוסף שהוכנס להצעת החוק הוא מחיקת ההוראה שהיתה כלולה בהצעת החוק הממשלתית, ועל-פיה המדינה או מי מטעמה לא יישאו באחריות בשל מעשה או מחדל של בעל הזיכיון או מי מטעמו בקשר להסכם הזיכיון ולביצועו. אנו סברנו, כי מתן פטור כללי וגורף למדינה איננו נכון ואיננו מוצדק. קשה לצפות היום אם תוכל בכלל להתעורר סיטואציה כלשהי, שלפיה המדינה עשויה להיות אחראית בנזיקין בקשר לחוזה הזיכיון או לביצועו, ומכל מקום, אין ספק שבחוזה הזיכיון על המדינה לכלול הוראות שלפיהן בעל הזיכיון הוא שיהיה אחראי לכל מעשה או מחדל, וכן להבטיח זאת על-ידי ביטוחים מתאימים והוראות המתייחסות לשיפוי המדינה בגין כל תביעה או נזק. עם זאת, הוועדה החליטה, כי ראוי לנושא זה למצוא את פתרונו בדיני הנזיקין הכלליים, כמו גם בהוראות החוזיות, אך לא על-ידי הוראה חוקית מרחיקת לכת.

נושא נוסף המעוגן בהצעת החוק הוא הבטחת המעבר, ללא כל עיכוב, של אמבולנסים, רכבי ביטחון של המשטרה או צה"ל, רכב לכיבוי שרפות ורכב לטיפול בחומרים מסוכנים, כשהם מפיצים אור מהבהב בפנס מיוחד ומשמיעים אות אזעקה בפעמון או בסירנה. נוסף על כך, שר הביטחון, בהסכמת שרי האוצר והתחבורה, רשאי להורות בצו, שהנסיעה בכבישי מנהרות הכרמל או בחלק מהם תהיה ללא תשלום אגרה לכל כלי הרכב או לכלי רכב מסוימים, אם הדבר חיוני מטעמי ביטחון המדינה, וזאת לתקופה שאינה עולה על שבעה ימים, כשתקופה זו ניתנת להארכה של עד שבעה ימים נוספים כל פעם.

עוד קובעת הצעת החוק המונחת לפניכם, בסעיף 9(ב), כי מפקד מחוז של משטרת ישראל, או ממלא-מקומו, רשאי להורות לבעל הזיכיון שלא לגבות אגרה ולא למנוע נסיעת רכב בכבישי מנהרות הכרמל עקב אירוע חירום שיחייב הסטת התנועה לכבישי מנהרות הכרמל.

מאליו מובן, שבגין נסיעה ללא תשלום מכוח צו של שר הביטחון או לפי הוראה של מפקד מחוז של משטרת ישראל יהיה בעל הזיכיון זכאי לתמורה, כפי שייקבע בחוזה הזיכיון.

אירוע חירום מוגדר באותו סעיף כדלקמן: "'אירוע חירום' – לרבות פיגוע חבלני ופגעי טבע".

לסעיף 9 האמור הגיש שר המשטרה משה שחל שלוש הסתייגויות המבקשות במהותן לעגן הוראות מנוסח הצעת החוק הממשלתית, שהוועדה החליטה לסטות ממנה. לפי ההסתייגות הראשונה, בעל התפקיד שיהיה רשאי להורות לבעל הזיכיון שלא לגבות אגרה ולא למנוע נסיעה בכבישי הכרמל עקב התרחשות של אירוע חירום יהיה מפקד מרחב ולא מפקד מחוז או ממלא-מקומו, כפי שקבעה הוועדה. ההסתייגות השנייה נוגעת להגדרת אירוע חירום ומציעה כי ההגדרה תכלול מפורשות תאונות דרכים. לפי ההסתייגות השלישית מוצע להוסיף לסעיף 9 סעיף קטן (ג), שעניינו קביעת הוראות על-ידי שר התחבורה ושר האוצר, בהסכמת שר הביטחון ושר המשטרה, לגבי השימוש בכבישי האגרה על-ידי רכב צבאי ומשטרתי בתפקיד, לרבות תשלום בעד הנסיעה בהם.

הוועדה דנה בכובד ראש בעמדותיו של שר המשטרה, ואף החליטה להחזיר חוק זה לדיון בוועדה, לאחר שהוא כבר הונח לקריאה שנייה ושלישית, כדי לאפשר לשר להגיש את הסתייגויותיו, מאחר שאלה נמסרו לוועדה רק לאחר שהחוק הונח על שולחן המליאה.

עם זאת, גם לאחר שהפכנו והפכנו בעניין הגענו למסקנה חד-משמעית, כי עמדתו של שר המשטרה אינה נכונה וראוי שלא לקבלה.

אסביר את דברי: העניין הראשון הוא מעבר חופשי עקב אירוע חירום. בעד מעבר כזה, בהתאם לסעיף 4(6) להצעת החוק, וכפי שכבר הזכרתי, יהיה בעל הזיכיון זכאי לתמורה כפי שייקבע בחוזה הזיכיון, דהיינו, כל אימת שמפקד המשטרה שיוסמך לכך יחליט כי מתקיים אירוע חירום הוא יוכל להורות לבעל הזיכיון לאפשר מעבר חופשי בכבישי האגרה, ואוצר המדינה, קרי, משלם המסים, ישלם את התמורה לבעל הזיכיון.

מי, אם כן, אמור להיות המפקד שצריך לשקול לא רק שיקולים של נסיעה שוטפת ללא עיכובים מיותרים אלא גם שיקולים תקציביים? להזכירכם, לא מדובר בתשלום מתקציב המשטרה אלא בסכומים שישולמו ישירות על-ידי האוצר. האומנם יש להסתפק, לשם כך, במפקד מרחב? הוועדה, כפי שציינתי, חושבת שהחלטה מסוג זה יש להפקיד בידיו של מפקד מחוז, לפחות.

לגבי ההגדרה של אירוע חירום: הגדרת תאונת דרכים כאירוע חירום עלולה לגרום לכך, שבשל כל תאונת דרכים יוכל המפקד, יהיה זה מפקד מרחב או מפקד מחוז, להחליט על פתיחת כביש האגרה לנסיעה ללא תשלום. הזכרתי קודם מה היא המשמעות התקציבית של פתיחת כביש האגרה לנסיעה ללא תשלום. אנו סברנו, שהגדרה כזו היא גורפת ולא מוצדקת, וההגדרה, כפי שאושרה על-ידי הוועדה, שלפיה תאונת דרכים אינה מוזכרת במפורש, אך היא כוללת את המלה: לרבות, תאפשר למפקד המוסמך להחליט על התוצאה האמורה גם אם תתרחש, לצערנו, תאונת דרכים כזו שהשכל הישר יחייב להחליט, בנסיבות העניין, שיש לראות בה אירוע חירום.

אשר להסתייגות השלישית – קבלת ההסתייגות הזאת משמעותה, שהשרים, באישור הממשלה, יכתיבו לבעל הזיכיון איזה תשלום ישולם בעד הנסיעה בתפקיד של רכב של צה"ל ושל משטרת ישראל.

הוועדה סברה, שהתשלום בעד נסיעת כלי רכב של גופים שונים, לרבות של צה"ל ושל המשטרה, ראוי שייקבע בחוזה הזיכיון ולא בהוראת חוק מיוחדת. להזכירכם, אין מדובר כאן בנסיעה של רכב ביטחון כשהוא מפיץ אור מהבהב ומשמיע אות אזעקה, גם לא בנסיעה עקב אירוע חירום ואף לא כשהנסיעה חיונית מטעמי ביטחון המדינה, נושאים שכאמור יש אליהם התייחסות נפרדת בחוק. מדובר כאן בנסיעות שגרתיות בתפקיד.

אני מרגיש כאילו אני נמצא בהילולת רבי יהודה – – –

היו"ר ע' מאור:

חברי הכנסת, אבקש קצת תשומת לב. ברשותכם.

גדעון פת (יו"ר ועדת הכלכלה):

אני מוכן להצטרף. אולי זה מניין או משהו כזה? שיהיה שקט. מי שלא רוצה לשמוע – שלא ישמע. יש בחוץ מספיק מקום.

היו"ר ע' מאור:

חבר הכנסת פת, שלושה שרים יושבים בהאזנה רצינית ועוקבים – – –

פיני בדש (צומת):

ישיבת ממשלה זוטא.

היו"ר ע' מאור:

ברשותכם.

גדעון פת (יו"ר ועדת הכלכלה):

הפרויקט, כזכור, הוא פרויקט כלכלי, וכל הסכומים האדירים המושקעים על-ידי בעל הזיכיון אמורים להיות מוחזרים אליו בתוספת רווח במהלך תקופה שתיקבע בחוזה הזיכיון. איזו הצדקה, אם כן, יש לכך, שהתשלום עבור נסיעת כלי הרכב האמורים בנסיעות שגרתיות בתפקיד יוכתב לבעל הזיכיון ולא ייקבע בחוזה הזיכיון? וכך גם התשלום שישולם לו בגין נסיעת כלי רכב בתפקיד של גופים אחרים שגם להם צי גדול של כלי רכב הנוסעים בתפקיד – חלקם, כמובן, גם במילוי תפקידים לשירות הציבור, כמו חברת החשמל, "בזק" ואחרים.

אני חייב לציין, ששר התחבורה, שהשתתף בחלק מישיבות הוועדה ותרם רבות לדיוניה, כדרכו, השתכנע, שאכן עניין זה צריך למצוא מקומו בחוזה הזיכיון, והוא אף הבטיח שהוא יצביע על כך מבמת הכנסת כשהוא יעלה לשאת את דבריו.

בנושא זה הגיש גם חבר הכנסת חנן פורת הסתייגות, ואני מבקש מחברי הכנסת לשקול נושאים אלה לגופם ולא לקבל את ההסתייגויות האמורות.

לבסוף אני מבקש להזכיר את סעיף 14 להצעת החוק, הקובע כי אין בהוראת חוק זה כדי לגרוע מהוראות כל דין אחר, ובכלל זה הוראה המסמיכה לפעול בכל עניין שחוק זה דן בו, אם הפעולה נדרשת מכל אחד מהטעמים המנויים באותו סעיף. הוראה זו הורחבה לעומת ההוראה שהיתה כלולה בהצעת החוק הממשלתית והתייחסה רק לסמכות שר התחבורה או מי שהוא הסמיך לפעול לפי דין בכל עניין שחוק זה דן בו. אנו סברנו, שלמען הסר ספק יש מקום לקבוע בחוק מפורשות, כי כל מי שמוסמך לפעול לפי דין, סמכות זו תישאר על כנה, ובין היתר גם למניעת פגיעה באיכות הסביבה וכן מטעמי ביטחון המדינה, נושאים שלא היתה אליהם התייחסות מפורשת בהצעת החוק.

גברתי היושבת-ראש, אני מבקש אפוא – ואני מסתמך על דיונים מעמיקים מאוד מאוד וארוכים שערכנו בוועדה – לדחות את ההסתייגויות, את כל ההסתייגויות, ולאשר את הצעת החוק כפי שהוכנה על-ידי הוועדה בקריאה שנייה ובקריאה שלישית. תודה רבה, גברתי היושבת-ראש.

היו"ר ע' מאור:

תודה רבה. אנחנו פותחים בהנמקת ההסתייגויות. ראשון המסתייגים – חבר הכנסת יוסף ונונו עם הסתייגות אחת. חמש דקות עומדות לרשותך. תודה.

יוסף ונונו (העבודה):

כבוד היושבת-ראש, חברי הכנסת, ראשית אני רוצה לברך את יושב-ראש הוועדה חבר הכנסת גדעון פת ואת חברי הוועדה על הדיון המקיף ועל שהצליחו בתקופה כה קצרה לדון ביסודיות בכל סעיפי החוק ולהביא אותו לידי גמר לערב הזה, כדי לאשר אותו בקריאה שנייה ובקריאה שלישית.

הצעת חוק כבישי אגרה (מנהרות הכרמל), לאחר מכן גם הצעת החוק לגבי כביש האגרה חוצה-ישראל, היא פריצת דרך חשובה, כיוון חדש לטיפול יסודי יותר בבעיות התחבורה בישראל, ואין ספק שהצעת חוק כבישי אגרה (מנהרות הכרמל) היא בשורה חשובה לחיפה, לקריות, לכל האזור הגדול הזה, שהיום הוא אזור סתום, אזור פקוק, וכל מי שנוסע לקריות ולכיוון עכו ונהרייה יכול להרגיש על בשרו את המחנק, את הפקקים, את התורים הארוכים, דבר הגורם, כמובן, להעלאת המתח והעצבים של הנהגים ושל ציבור הנוסעים.

דרושות היום יוזמות חדשות ודרכים חדשות כדי לפתוח את המרכזים ואת הערים הגדולות מן הפקקים ולקצר את התורים שהולכים ומתארכים, לצערנו, ומגיעים דרומה יותר וצפונה יותר.

אנחנו גם נמצאים בחודש קשה מאוד מבחינת תאונות הדרכים. רק בשבוע האחרון היה מספר גבוה מאוד של קורבנות בנפש בתאונות הדרכים, ולכן כל פתיחת דרך חדשה וכבישי אגרה למנהרות הכרמל ולכביש חוצה-ישראל משחררים יותר את התנועה, ואנו מקווים שגם יפחיתו את מספר תאונות הדרכים ויפחיתו את מספר הקורבנות.

בצד כל הדברים האלה חייבים לראות בראייה מקיפה את צורכי התחבורה בישראל, לרבות התחבורה הציבורית, וצריך לדחוף במשנה מרץ את ההצעות של רכבות התחתית, הרכבת הקלה, רכבת שתחבר את אזורי הארץ, את הצפון עם המרכז, את המרכז עם הדרום, דבר שגם יקצר את הדרך מן המרכז אל הפריפריה. אני מברך ומקווה שהצעת החוק אכן תאושר ותוכל להביא בשורה לעם ישראל ולתחבורה במדינת ישראל. תודה רבה.

היו"ר ע' מאור:

תודה רבה לחבר הכנסת יוסף ונונו. חבר הכנסת אליעזר זנדברג, ואחריו – חבר הכנסת אברהם יחזקאל; אם הוא לא יהיה – חבר הכנסת שלמה בוחבוט. לרשותך חמש דקות, הסתייגות אחת, בבקשה.

אליעזר זנדברג (צומת):

גברתי היושבת-ראש, רבותי חברי הכנסת, אני חייב להודות שאני לא שלם עד תום עם הצעת החוק או עם הרעיון שהצעת החוק הזאת באה להסדיר בעניין של המנהרה הספציפית. במהלך הדיונים התעוררו כל מיני שאלות וספקות וחששות גם מבחינת הפגיעה באיכות הסביבה, גם מבחינת השאלה אם אותה מנהרה היתה מתבצעת כפי שהיא אם קניון מסוים שמוקם בסמוך לה לא היה מוקם. אבל דבר אחד שכנע אותי, והוא העיקרון שעל כל כביש אחר במדינת ישראל לא היינו נזקקים כלל לדיון בשאלות האלה כאן, בכנסת, כי אלמלא – – –

היו"ר ע' מאור:

סליחה, חבר הכנסת זנדברג. אני מבקשת, ברשותכם, אני גם מצטערת על שלא הערתי קודם, נוצר מצב שעומד פה חבר כנסת ומדבר, ואת כל סידור העניינים עושים פה. תודה.

אברהם הירשזון (הליכוד):

ויש חברי כנסת שרוצים להקשיב לו.

אליעזר זנדברג (צומת):

כביש רגיל במדינת ישראל לא היה צריך לעבור את המסננת או את הבדיקה של הכנסת. הייחוד הוא בכך, שמדובר בכביש שבו תינתן לראשונה סמכות לבעל זיכיון לדרוש כסף, לדרוש אגרה, תשלום, עבור השימוש בכביש. אני ראיתי את מלאכת הכנסת כמלאכה שנועדה ליצור את האיזונים הנכונים והבלמים הנכונים בחקיקה על מנת למנוע סכנות מבחינת ההשפעה של איכות הסביבה או פגיעה באיכות סביבה או סכנות אחרות, הן בביצוע והן בתפעול החוק. אני חושב, שבמהלך הדיונים הגענו לכמה הישגים בעניין, הן בעניין איכות הסביבה והן, למשל, בנוגע לסעיף שהממשלה ביקשה להעביר בהצעת החוק הזאת, ובסופו של דבר לא התקבל, והוא הסעיף שפוטר את הממשלה מכל אחריות לכל ביצוע של כל פעולה הקשורה במנהרה. קיבלנו הצעת חוק שהיא מסגרת, אבל היא מסגרת למנהרת הכרמל בלבד.

וכאן בעצם הביקורת המרכזית שלי כלפי הממשלה. מדוע אנו נזקקים לעבור פרוסה פרוסה, פיסה פיסה של קטע כביש כזה וקטע כביש אחר בעניין כבישי אגרה? מדוע לא ניתן להעלות כאן בכנסת הצעת חוק אחת, שעניינה כבישי אגרה והיא תכיל את העקרונות שאנחנו מבקשים להחיל על כל כבישי האגרה בישראל ואת כל העניינים החשובים שצריכים להיכלל בחוק הזה ובהסכמי זיכיון, ונהיה פטורים מלדון פעם אחר פעם בעוד קטע, בעוד קטע ובקטע נוסף של כבישי אגרה?

אני אומר את הדברים האלה, ובעוד דקות אחדות, לאחר שהדיון בהצעת החוק הזאת יסתיים, אנו עתידים לדון בהצעת חוק אחרת בעניין כביש אגרה אחר, כביש חוצה-ישראל, לגבי קטע מסוים אחר. ומי יודע, אולי בעוד זמן נדון בעוד קטע ובעוד קטע. מדוע כנסת ישראל או ממשלת ישראל לא יכולות ליזום ולהביא לכאן דבר חקיקה אחד שיעסוק אך ורק בנושא העקרוני של כבישי אגרה, על הבעייתיות שבהם, על המגבלות שלהם? אנחנו נאשר את החוק, ולאחר מכן יהיה אפשר להתקדם באמת בצד הביצועי בלי להזדקק לדיונים הגוזלים זמן מן הכנסת ובאיזה מקום מעכבים את הפיתוח של הכבישים.

נושא חשוב בעיני היה איכות הסביבה. אני יודע, שיש לתושבים בחיפה חששות, דאגות וטענות רבות. מקום הדיונים בטענות השונות הוא הוועדות; ועדה מחוזית, ועדה מקומית, אולי ועדות אחרות ובתי-המשפט, שצריכים לדון כפורומים הקבועים בחוק בבעיות השונות ובטיעונים ובטענות השונות שיש לתושבים כנגד התוכנית.

כנסת ישראל בנתה כאן את המסגרת ואישרה במובן העקרוני של העניין את האפשרות לגבות אגרה. בעניין הזה אני תומך, ואין מחלוקת לגביו, אבל טוב תעשה הממשלה, ואני שב ואומר זאת, אם תגיש לנו הצעת חוק אחת ולא תכריח אותנו בכל הצעת חוק וחוק להתאים אותה ולדאוג לכך שתהיינה כמה הצעות חוק של כבישי אגרה אשר תתאמנה מבחינת העקרונות.

בכך אני רוצה לסיים ורוצה לקוות, שכבישי האגרה יסייעו לפתרון בעיות התחבורה בישראל כפי שמצפים מהם. תודה.

היו"ר ע' מאור:

תודה רבה. חבר הכנסת יחזקאל – איננו. חבר הכנסת שלמה בוחבוט עם שלוש הסתייגויות. אחריו – שר המשטרה. חבר הכנסת בוחבוט, לרשותך 15 דקות.

שלמה בוחבוט (העבודה):

גברתי היושבת-ראש, אדוני השר, חברי הכנסת, היות שלרשותי 15 דקות לדבר על המנהרה, וזה הרבה זמן, ב-15 דקות אפשר לעבור את המנהרה לצד השני, לטירה, אנצל הזדמנות זאת כדי לדבר על מה שקרה היום בכנסת כאשר חבר כנסת התפרץ למליאה, חבר הכנסת מיכאל איתן, והתחיל לצעוק, וסיעת הליכוד צורחת אחריו. שאלתי את עצמי, גברתי היושב-ראש, איפה אני נמצא.

לא יעלה על הדעת שחברי הכנסת משתוללים ואין ביכולתו של היושב-ראש להשתיקם, על-פי התקנון. אפילו מנהיג הליכוד ביבי נתניהו ישב ושתק. שאלתי את חבר הכנסת ביבי נתניהו: איך אתם באים היום ואומרים, אנחנו אלטרנטיבה לשלטון? האם זו הדרך, האם כך רוצים להחליף ממשלה, בהשתוללות, בצעקות, ובצרחות בצורה בוטה, בצורה מכוערת? האם כך אנחנו נותנים את הדוגמה לנוער שצופה בנו בערוץ-33?

מה קרה? אם אותו פקח של משרד התקשורת הוציא צו באמצעות בית-המשפט לאונייה שמשדרת את ערוץ-7, באים ואומרים שסותמים את הפה לימין? עד עצם היום הזה, גברתי היושבת-ראש, אדוני השר, לא חשבתי שהימין בלבד עוסק בערוץ-7, כי גם אותי שאלו, גם אני הגבתי, אולי אני קצת תמים בנושא הזה, אני לא שמעתי מה קורה בערוץ-7, אבל לבוא ולומר כאילו סותמים את הפה של הימין? איפה הרשות הראשונה? איפה ערוץ-2? איפה הכבלים? איפה רשת ג', "גלי צה"ל"? אני שומע כל יום את אנשי הליכוד מדברים בתקשורת – אף אחד לא סותם להם את הפה. להיפך, הטלוויזיה מתמקדת כל הזמן ביהודה ושומרון ובמפגינים. האם זה השמאל? האם כאן נותנים רק לשמאל לדבר?

גברתי היושבת-ראש, היום היה ביזיון אחד גדול, דבר שלא קרה זה שלוש שנים. חברי כנסת ותיקים מאוד אמרו שדבר כזה עוד לא קרה ב-20 השנים האחרונות, ואפילו מאז הכנסת קיימת.

לכן אני קורא גם לנציגי סיעת הליכוד שלא נוכחים כאן כרגע, הם צועקים ובורחים, שכאשר יש דיון רציני מאוד על נושא הקמת מנהרה – ואני רוצה לברך בהזדמנות הזאת את שר התחבורה מר ישראל קיסר ואת הממשלה. אני תומך בה בהקמת התשתיות הרבות שאנחנו רואים בכל מקום בארץ. כראש המועצה המקומית מעלות-תרשיחא אני נוסע בכל יום שני ב-05:00, ואני רואה מה עושים בוואדי-מילק, אני רואה מה עושים בכל הצמתים הרבים, השקעות של מיליארדי שקלים, דבר שלא היה לו אח ורע במשך שנים רבות.

גברתי היושבת-ראש, אדוני השר, כבישים מהירים הם אולי צו השעה. המדינה שלנו עומדת להפוך בשנות האלפיים אחת המדינות המתועשות, אחת המדינות הקולטות ומושכות תיירות מכל העולם. לא סתם מדבר שר החוץ על מזרח תיכון חדש. כשאנחנו מדברים על מזרח תיכון חדש, אנחנו מדברים על כבישים מקשרים בין מדינת ישראל לבין סוריה, לבנון, ירדן, מצרים, ואני אפילו מרחיק לכת, אדוני שר המשטרה, ואומר: אפילו לעירק הכבישים האלה יגיעו. על מנת שאנחנו נגיע למקומות האלה בצורה מהירה, ועל מנת שאנחנו נהיה הראשונים שמספקים סחורות לכל המזרח התיכון וקונים סחורות מכל המזרח התיכון, אנחנו זקוקים לאותם כבישים מהירים.

אבל צריך לזכור, אדוני שר התחבורה, שכל חודש מיתוספים לכבישי הארץ כ-14,000 כלי רכב. זאת אומרת, שכל כביש, כל צומת שאנחנו בונים, כבר יש בו פקקים. אני מברך על כך. אינני יכול לומר היום שאני הייתי קורא להגביל את מספר כלי הרכב. אבל הייתי מציע לעשות כמו שעושים באירופה. כמו שחברי וידידי סאלח טריף הציע להגביל נסיעתן של משאיות כבדות בכמה כבישים בארץ, צריך לחשוב על כמה הצעות נוספות, עד שנמצא פתרון. למשל, רכב שנכנס לעיר סואנת כתל-אביב חייב להסיע ארבעה נוסעים. ואם הוא מסיע פחות מארבעה נוסעים, הוא פשוט משלם קנס. אם אין לו ארבעה נוסעים, הוא מחנה את המכונית בכניסה לעיר, לוקח אוטובוס, רכבת מהירה או רכבת תחתית ונכנס לעיר. בלי מהפכות, בלי הצעות מהפכניות, אני לא מאמין שנוכל לפתור את הבעיה.

אני רואה את הרכבת שנוסעת מתל-אביב, ואני מברך את השר על כך שאני כבר רואה את המסילה השנייה, אבל יש בעיות. כפי שאתה הסברת לי, אדוני השר, בצמתים יש לכם בעיה. אחרת אותה רכבת יכולה להגיע מתל-אביב עד נהרייה בשלושת-רבעי שעה. היום היא עושה את הדרך הזאת בשעתיים וחצי. הבעיה היא צומת בקריות וכו' וכו'. אבל גם על כך צריך לתת את הדעת.

שר התחבורה י' קיסר:

עובדים על זה.

שלמה בוחבוט (העבודה):

יפה, אני מברך על כך.

אני גם מברך על כך שיש תוכניות למנחתים. לשמחתי אני גם ראש עיר פיתוח בגליל המערבי.

גדעון פת (יו"ר ועדת הכלכלה):

אני שומע שגם העיר שמחה שאתה ראש העיר שלה. זה לא רק לשמחתך.

שלמה בוחבוט (העבודה):

אני חושב כך. אתה היית פעם שר התעשייה והמסחר ושר הבינוי והשיכון, ולא מזמן ביקרת במעלות וראית איזה יישוב יפה יש לנו, ואני גא על כך. אדוני השר, חשוב לנו מאוד שהמנחת בצומת-כברי, שאתה יזמת ואתה רוצה לקדם, כבר בשנה הקרובה יתחילו לעבוד עליו. חשוב לנו לראות את בתי-המלון, את בתי-ההארחה בגליל המערבי, שהם יפהפיים, באחד האזורים הנפלאים של מדינת ישראל, הולכים ומתפתחים, בחוף, בהרים, כרמיאל, בכל הכפרים הדרוזיים, הערביים, כפרים שאפשר לפתח אותם לתיירות. ואני רואה איך האזורים האלה מתפתחים.

לפני ימים אחדים קיבלתי טלפון מכתב הטלוויזיה עזרן הנמצא באחד המצפים שיש בו בסך הכול עשרה אנשים. אני שואל אותו: מה אתה עושה שם? הוא אומר: במקום ללכת לבית-מלון בטבריה או באילת, באתי למצפה.

אבל לכל אחד יש טענה, והטענה היא שזה לוקח הרבה מאוד זמן עד שמגיעים לגליל המערבי.

בהזדמנות זו אני רוצה לברך אותך, אדוני יושב-ראש ועדת הכלכלה, על הממלכתיות שבה אתה מנהל את ועדת הכלכלה. לצערי לא יוצא לי להשתתף הרבה בישיבות, בגלל ועדות אחרות. אבל כשאני בא לשם אני רואה באיזו דרך ממלכתית אתה מקדם את כל הצעות החוק, גם הממשלתיות וגם הפרטיות. אני מברך אותך על כך.

גברתי היושבת-ראש, בסיום דברי אני רוצה לומר שיש לקדם את התוכניות. אני מצטרף לחברי הכנסת שדיברו כאן על כך שלא הגשנו הצעת חוק אחת גם למנהרת הכרמל וגם לכביש חוצה-ישראל, כדי לגמור את כל הביורוקרטיה הזאת, את כל הבעיות. ואני שומע את האנשים. השתתפתי בכמה ישיבות בנושא של כביש חוצה-ישראל. כל קבוצה מגיעה, יהודים, ערבים, דרוזים, וכולם מתנגדים לכביש, כל אחד רוצה שזה יהיה בחלק אחר, בצד השני. אבל אם באירופה קמו כבישים מהירים, ובצמתים קמו כל מיני קניונים, בתי-מסחר ובתי-שעשועים, אני מאמין שגם כאן אפשר לעשות דבר יפה.

לבסוף אני רוצה לברך עוד הפעם את הממשלה על העשייה הגדולה, על כל התשתיות. ואני מברך גם על המנהרה המהירה שידידי חבר הכנסת יוסי כץ, שגר בטבעון, ואנוכי ניהנה ממנה. תודה רבה.

היו"ר ע' מאור:

תודה רבה. חבר הכנסת חנן פורת – איננו. אחרון המסתייגים, שר המשטרה השר משה שחל. בבקשה, אדוני השר.

שר המשטרה מ' שחל:

גברתי היושבת-ראש, כנסת נכבדה, אני רוצה להצטרף למברכים ולברך את חבר הכנסת גדעון פת, יושב-ראש ועדת הכלכלה. אני מכיר את השקדנות, התבונה, היכולת, האובייקטיביות והממלכתיות שבהן הוא מנהל את הוועדה. לאמיתו של דבר, אני מכיר אותו גם כחבר בממשלה אחת. הכרתי אותו גם כאיש אופוזיציה כשהוא היה שר התעשייה והמסחר. למעשה, הכרתי אותו בכל תפקידיו. אני מברך אותו, אם כי כאן הייתי נאלץ להגיש הסתייגויות. אומר בקיצור רב מדוע.

אנחנו נכנסים לעידן חדש שלא הכרנו ולא ידענו. יש לנו קצת ניסיון מלימוד דברים ממדינות אחרות. והבעיה שמתעוררת במדינה כמדינת ישראל היא הבעיה של ביצוע תפקידים על-ידי גופים שמחובתם לנוע בכבישים או למלא לעתים תפקידים הקשורים בכבישים עצמם. לכן משטרת ישראל נכללת בהגדרה הזאת, כמו כוחות הביטחון. אבל למשטרה יש תפקיד הקשור מאוד לבעיית הכבישים. היא אחראית לאכיפה של חוקי התעבורה. זה למעשה התפקיד העיקרי והמרכזי שלה. ועל כן בדיונים בוועדת השרים לחקיקה, בעת שהחוק עובד ונוסח, הוכנסו כמה דברים שבאו להקל ולתת מענה בעיקר בתקופה שבה הדבר דרוש, בשעת חירום וכדומה.

משום מה מצאה ועדת הכלכלה לנכון למחוק דווקא את התחומים האלה, והם שלושה במספר, שלגביהם הוגשו ההסתייגויות לסעיף 9 בחוק, סעיף קטן (ב).

דבר ראשון, התפקיד של מפקד מרחב הוא תפקיד אחראי מאוד. יש בסך הכול עשרה מפקדי מרחבים בכל הארץ. הם אחראים צמוד לשטח. ועדת הכלכלה החליטה לשנות, ובמקום מפקד מרחב יהיה מפקד המחוז. אם נשווה, מפקד המחוז בדירוג הצבאי הוא אלוף הפיקוד. מפקד המחוז יודע פחות על האירוע ופרטיו מאשר מפקד המרחב שעוסק באירוע הספציפי עצמו. הדרגה שלו, במקביל לצה"ל, היא דרגה של תת-אלוף. עם כל הכבוד, אני לא מקבל את המחיקה, חבר הכנסת פת, אני חושב שזאת פשוט תוספת של ביורוקרטיה. במקום שמפקד המרחב יטלפן למפקד המחוז, ומפקד המחוז ייתן הוראה, צריך להשאיר זאת בידי מפקד המרחב. אחרת זו רק ביורוקרטיה ותו לא.

הדבר השני שמפתיע אותי הוא: בהגדרה של אירוע חירום המופיעה בחוק נמחקו המלים תאונת דרכים. הנימוק לכך כספי. אומרים: יכול להיות שיתהווה מצב שמפקד מרחב ייתן הוראה לפתוח כביש אגרה, כי כביש מקביל נסגר בגלל תאונת דרכים.

רבותי, זה בדיוק האירוע שצריך להביא בחשבון. וכי מאז יש לנו תאונות דרכים? חבר הכנסת גדעון פת, אני צרכן כבישים גדול, ולצערי, גם בתוקף התפקיד, אני נמצא לעתים באירועים מן הסוג הזה. תאונת דרכים יכולה להיות מצב קשה מכל בחינה שהיא של הצורך בפינוי אנשים מהר, של דאגה לפינוי תחבורה, של פגיעה בעצם קיומה של תאונת דרכים. למחוק "תאונת דרכים" בגלל הנימוק הזה, לא רק שלא עולה על דעתי אלא נראה לי הדבר בהטיה ברורה לטובת עניין שהוא מאוד מאוד בסימן שאלה. אם יחרוג מפקד מרחב, או בקלות יתר ייתן אישורים כאלה, תאמין לי, חזקה על המשטרה כי תתחשבן אתו, כי זה עולה כסף. אבל לבוא ולהגיד שתאונת דרכים לא תהיה כלולה באירוע חירום, זו לדעתי התעלמות מהמציאות.

הסעיף השלישי והאחרון שלגביו הוגשה ההסתייגות הוא הקביעה שנקבעה בחוק המקורי, ש"שר התחבורה ושר האוצר, בהסכמת שר הביטחון ושר המשטרה ובאישור הממשלה, יקבעו הוראות באשר לשימוש בכבישי מנהרות הכרמל או בחלק מהם על-ידי רכב של צבא-הגנה לישראל ושל משטרת ישראל כשהם בתפקיד". מדובר על רכב כזה כשהוא בתפקיד ולא מדובר על פטור מתשלום. שר התחבורה ושר האוצר יקבעו את התנאים. אני לא רואה סיבה להוציא את הסעיפים האלה, שהיו בחוק המקורי, ואני מבקש מהכנסת – במיוחד מחברי חבר הכנסת כץ, שהקשיב לכל מלה של ההנמקה – – – חבר הכנסת יוסי כץ, אמרתי שהקשבת לכל מלה מהנימוקים שלי – שיתמכו בהסתייגויות. אני משוכנע שחברי הכנסת יתמכו בהסתייגויות ויעבירו אותן.

חיים אורון (מרצ):

בתור חיפני הוא כבר ידע למה הוא יכול לחכות ממך.

היו"ר ע' מאור:

תודה רבה. חבר הכנסת גדעון פת, יושב-ראש הוועדה, בבקשה דברי תשובה, ואחר כך אנחנו עוברים להצבעה.

גדעון פת (יו"ר ועדת הכלכלה):

חברי הכנסת, היו פה כמה הסתייגויות שחברים הגישו על מנת להביע את דעתם ולדבר מהדוכן הזה. אני מניח שהכנסת תתאחד בדחיית העילה להסתייגות זו או אחרת.

אני רק רוצה לומר לחבר הכנסת בוחבוט ידידי: כל ההסתייגויות שאתה מציע הן הסתייגויות להצעת החוק האוריגינלית שהציעה הממשלה – לא הוועדה, הממשלה – הבא זאת בחשבון.

אומר משהו לגבי ההסתייגויות של שר המשטרה. אני רואה שפה נעשה גיוס, וזה לא משנה לי, זו לא בעיה כל כך קרדינלית. יכולים להעביר את ההסתייגויות, ואם המנגנון יפסיק להפריע לי, זה בכלל יהיה נהדר.

היו"ר ע' מאור:

אני מבקשת, ברשותכם, זה מפריע מאוד לדובר.

גדעון פת (יו"ר ועדת הכלכלה):

לא רק לדובר, זה צריך להפריע ליושבת-ראש גם כן.

היו"ר ע' מאור:

זה מפריע לדובר, ובדין.

גדעון פת (יו"ר ועדת הכלכלה):

לא, זה לא עולה לי בבריאות אם תעבור ההסתייגות, אני רוצה רק להסביר. אם הממ"ר, מפקד המרחב, ולא מפקד המחוז, מחליט לפתוח את המנהרה ומתיר לכולם לנסוע משום ש"פונטיאק" פגעה ב"פיאט" – אני לא מדבר על דבר חירום, כי אם זה דבר חירום, זה כלול. אדוני שר המשטרה, אם זו תאונת דרכים קשה, היא נכנסת למסגרת ולתיאור של מקרה חירום.

שר המשטרה מ' שחל:

לא, תסלח לי.

גדעון פת (יו"ר ועדת הכלכלה):

חכה, לא "תסלח לי". משרד המשפטים הסביר זאת, כי זה "לרבות", ותאונת דרכים קשה היא מקרה חירום. אבל אני צריך להסביר: הרי אני כאיש אופוזיציה צריך להגיד: תשברו לכם את הראש, אבל כשהמנהרה הזאת תהיה כבר כרויה, אינני יודע מי יהיה באופוזיציה ומי יהיה בקואליציה.

אורי אור (העבודה):

אני מניח שזה יישאר אותו הדבר.

גדעון פת (יו"ר ועדת הכלכלה):

אינני יודע, אבל זה לא משנה, זה בוודאי לא יהיה בשנה הבאה ולא בשנתיים הבאות.

כשיש מחויבות לתשלום גדול, חשבתי שמוטב שזה יהיה מפקד המחוז ולא מפקד המרחב. אומר לי השר: אם יהיה מקרה כזה, ואחרי שיתברר שצריך לשלם לזכיין מיליוני שקלים, יטילו את האחריות על הממ"ר. אז מה, ייקחו לו את הבית ואת הטלוויזיה? פה מדובר בתשלום כספים שיכול להגיע לסכומים מאוד מאוד גדולים. אומרים לי שזה קשה, את הממ"ר קל לתפוס ואת הממ"ז – מפקד המחוז – קשה לתפוס. רבותי, אנחנו כולנו מסתובבים דבוקים לטלפונים ניידים. קשה לתפוס את הממ"ז? אני חשבתי שבדבר אחראי שכזה צריך אולי לפנות למפכ"ל. אומרים: לא המפכ"ל. מדוע לא מפקד המחוז? כי זאת לא סתם סגירת המנהרה או פתיחת המנהרה חופשי חופשי, מדובר כאן במחויבות הממשלה לפצות, והפיצוי יכול להיות גבוה מאוד.

תחליט הקואליציה להטיל מרות או לא ולהצביע בעד ההסתייגויות האלה, זה לא ישנה מטיב החוק. אנחנו מגישים לכאן היום, הממשלה והוועדה במשותף, הצעת חוק מצוינת, שפותחת אולי פתח להרחבת תשתית הכבישים ותשתית התחבורה במדינת ישראל. יבורכו כל אלה שעשו במלאכה, גם המסתייגים. גם אם אנוכי סבור שמוטב שלא לקבל את ההסתייגויות הללו, הרי זה באמת לא שינוי כל כך מהותי אם זה יהיה הממ"ר או הממ"ז. יבואו על הברכה כולם, כי אני חושב שאנחנו נקטנו צעד ראשון, ובעוד כמה דקות תשמעו על הצעד השני בקשר לחוק כביש חוצה-ישראל. הלוואי שירבו כבישים שכאלה בישראל, שיקלו על האוכלוסייה, יגבירו את התשתית ויאפשרו צמיחה אמיתית כלכלית טובה, שכולנו חפצים בה ורוצים בה ומקווים לה. תודה רבה.

היו"ר ע' מאור:

תודה רבה לגדעון פת, יושב-ראש ועדת הכלכלה, על העבודה הרבה.

אנחנו עוברים, חברי הכנסת, להצבעות. חבר הכנסת תיכון הסיר את ההסתייגות. האם יש נוספים שמסירים? חבר הכנסת בוחבוט מסיר את כל ההסתייגויות. האם יש נוספים?

לשם החוק הסתייגותו של חבר הכנסת ונונו – מי בעד? מי נגד? ידנית.

קריאה:

הוא הוריד את ההסתייגות.

היו"ר ע' מאור:

הוא מסיר.

הסתייגותו של חבר הכנסת אליעזר זנדברג – מי בעד? מי נגד?

### הצבעה

### התיקון של חבר הכנסת א' זנדברג לשם החוק לא נתקבל.

היו"ר ע' מאור:

ההסתייגות נפלה.

ההסתייגות של חבר הכנסת אברהם יחזקאל – מי בעד? מי נגד?

### הצבעה

### התיקון של חבר הכנסת א' יחזקאל לשם החוק לא נתקבל.

היו"ר ע' מאור:

ההסתייגות ירדה.

אם כן, אנחנו מצביעים על שם החוק כהצעת הוועדה. מי בעד שם החוק כהצעת הוועדה? מי נגד?

### הצבעה

### שם החוק, כהצעת הוועדה, נתקבל.

היו"ר ע' מאור:

שם החוק אושר.

בסעיף 1 הוסרה ההסתייגות. אם כן, חברי הכנסת, אין לנו הסתייגויות לסעיפים 8-1. אנחנו מצביעים עכשיו על סעיפים 8-1 כהצעת הוועדה. מי בעד? מי נגד?

### הצבעה

### סעיפים 8-1 נתקבלו.

היו"ר ע' מאור:

סעיפים 8-1 אושרו.

לסעיף 9 יש הסתייגויות של שר המשטרה לסעיף קטן (ב). אנחנו מצביעים בהצבעה אלקטרונית על ההסתייגויות.

גדעון פת (יו"ר ועדת הכלכלה):

במקום "מפקד מרחב", "מפקד מחוז".

היו"ר ע' מאור:

יש פה שלוש הצעות. "מפקד מרחב" במקום "מפקד מחוז"; בסיפא, אחרי "לרבות" יבוא "תאונת דרכים".

גדעון פת (יו"ר ועדת הכלכלה):

צריך להצביע על כל הסתייגות בנפרד.

היו"ר ע' מאור:

מקובל עלי. אני נענית לפנייתו של יושב-ראש הוועדה, ואנחנו מצביעים על הסתייגויותיו של שר המשטרה בעמוד 3 לסעיף קטן (ב). הסתייגות מס' 1 – בבקשה, ההצבעה החלה.

### הצבעה מס' 4

### בעד תיקון (1) של שר המשטרה לסעיף 9(ב) – 12

### נגד – 4

### נמנעים – אין

### תיקון (1) של שר המשטרה לסעיף 9(ב) נתקבל.

היו"ר ע' מאור:

12 תומכים, ארבעה מתנגדים, אין נמנעים. אני קובעת שההסתייגות אושרה.

אנחנו עוברים להצבעה על ההסתייגות השנייה של שר המשטרה. בבקשה, ההצבעה החלה.

### הצבעה מס' 5

### בעד תיקון (2) של שר המשטרה לסעיף 9(ב) – 13

### נגד – 2

### נמנעים – אין

### תיקון (2) של שר המשטרה לסעיף 9(ב) נתקבל.

היו"ר ע' מאור:

13 תומכים, שני מתנגדים, ללא נמנעים. אני קובעת שההסתייגות אושרה.

אנחנו מצביעים, חברי הכנסת, על ההסתייגות השלישית של שר המשטרה. ההצבעה החלה.

### הצבעה מס' 6

### בעד תיקון (3) של שר המשטרה לסעיף 9(ב) – 15

### נגד – אין

### נמנעים – אין

### תיקון (3) של שר המשטרה לסעיף 9(ב) נתקבל.

היו"ר ע' מאור:

15 תומכים, אין מתנגדים, אין נמנעים. אני קובעת שההסתייגות נתקבלה.

הסתייגותו של חבר הכנסת חנן פורת לאותו סעיף – מי בעד? מי נגד? אנחנו מצביעים ידנית.

### הצבעה

### התיקון של חבר הכנסת ח' פורת לסעיף 9 לא נתקבל.

היו"ר ע' מאור:

ההסתייגות הוסרה.

ובכן, חברי הכנסת, אנחנו מצביעים עכשיו על סעיף הכולל את ההסתייגויות של שר

המשטרה שאושרו. מי לאישור סעיף 9 עם ההסתייגויות שהתקבלו? מי נגד?

### הצבעה

### סעיף 9, כהצעת הוועדה ועם התיקונים שנתקבלו, נתקבל.

היו"ר ע' מאור:

הסעיף עם התיקונים אושר.

לסעיפים 18-10 אין הסתייגויות. מי בעד? מי נגד?

### הצבעה

### סעיפים 18-10 אושרו.

היו"ר ע' מאור:

הסעיפים אושרו.

אדוני יושב-ראש הוועדה, האם אני יכולה לעבור לקריאה השלישית?

אם כן, חברי הכנסת, אנחנו מצביעים בקריאה שלישית על הצעת חוק כבישי אגרה (מנהרות הכרמל), התשנ"ה–1995, לרבות ההסתייגויות שהתקבלו לסעיף 9(ב). בבקשה, ההצבעה החלה.

### הצבעה מס' 7

### בעד החוק – 18

### נגד – אין

### נמנעים – אין

### חוק כבישי אגרה (מנהרות הכרמל), התשנ"ה–1995, נתקבל.

היו"ר ע' מאור:

18 תומכים, אין מתנגדים, אין נמנעים. אני קובעת שהצעת החוק אושרה עם ההסתייגויות לסעיף 9.

אני רוצה לברך את יושב-ראש הוועדה, חבר הכנסת גדעון פת, ואת שר התחבורה, השר קיסר, וכמובן את כל מי שאחראי לנושא של מנהרות הכרמל.

דוד צוקר (מרצ):

מנהלי החברה ויושב-ראש החברה נמצאים כאן.

היו"ר ע' מאור:

את מנהלי החברה ויושב-ראש החברה, תודה וברכות לכולם.

# הצעת החלטה בדבר חלוקת הצעת חוק התכנון והבנייה (תיקון מס' 42), התשנ"ה–1994

היו"ר ע' מאור:

ברשות יושב-ראש ועדת הכלכלה, יש פנייה להקדים סעיף קצר שאין בו הסתייגויות. אני מזמינה את יושב-ראש ועדת הפנים ואיכות הסביבה, חבר הכנסת יהושע מצא, להציג בפנינו את הצעת ועדת הפנים ואיכות הסביבה להביא לאישור הכנסת חלק מהצעת חוק התכנון והבנייה שהועברה על-ידי הכנסת לוועדה.

שר הבינוי והשיכון ב' בן-אליעזר:

מה זאת אומרת להקדים? אני כבר יושב פה זמן רב.

היו"ר ע' מאור:

אדוני השר, זה סעיף קצר, ברשותך.

יהושע מצא (יו"ר ועדת הפנים ואיכות הסביבה):

אדוני השר, זה לא סעיף, זו הודעה.

גברתי היושבת-ראש, אני מודה ליושב-ראש ועדת הכלכלה ומתנצל על הקדמת הנושא.

בוועדת הפנים ואיכות הסביבה קיימנו דיון בהצעת חוק התכנון והבנייה (תיקון מס' 42), התשנ"ה–1994, והוא הסתיים היום. החוק הוכן לקריאה שנייה ושלישית והוא יובא מחר, למעט סעיפים מסוימים המחייבים עיון ודיון נוספים, זאת על מנת למנוע עיכוב מיותר בקבלת החוק.

לפיכך מבקשת הוועדה, שהכנסת תרשה לדון ולהביא לפניה רק חלק מהחוק כמובא בהחלטה. ההחלטה אומרת: על-פי הצעת ועדת הפנים ואיכות הסביבה מחליטה הכנסת, לפי סעיף 121 לתקנון, להרשות לוועדת הפנים ואיכות הסביבה לדון ולהביא לקריאה שנייה ושלישית חלק מהצעת חוק התכנון והבנייה (תיקון מס' 42), התשנ"ה–1994, כך שלא ייכללו בו סעיפים 80 ו-81 שבהצעת החוק, שעניינם עבירות ועונשין, וכן סעיף 89 שעניינו תיקונים לתוספת השלישית. גברתי היושבת-ראש, אני מבקש להעמיד זאת להצבעה.

היו"ר ע' מאור:

תודה רבה ליושב-ראש ועדת הפנים ואיכות הסביבה.

אנחנו מצביעים על אישור הפרדת כמה סעיפים מהחוק שיובא מחר. בבקשה, ההצבעה החלה.

### הצבעה מס' 8

### בעד ההחלטה – 12

### נגד – אין

### נמנעים – אין

### ההחלטה בדבר חלוקת הצעת חוק התכנון והבנייה (תיקון מס' 42), התשנ"ה–1994, נתקבלה.

היו"ר ע' מאור:

12 תומכים, אין מתנגדים, אין נמנעים. אני קובעת שהפנייה של ועדת הפנים ואיכות הסביבה אושרה.

# מסמכים שהונחו על שולחן הכנסת

היו"ר ע' מאור:

לפני שאנחנו עוברים להצעת חוק כביש אגרה (כביש ארצי לישראל), הודעה לסגנית מזכיר הכנסת. בבקשה.

סגנית מזכיר הכנסת ש' כרם:

ברשות היושבת-ראש, הנני מתכבדת להודיע, כי הונחו היום על שולחן הכנסת:

לקריאה שנייה ולקריאה שלישית – הצעת חוק התגמולים לחסידי אומות העולם, התשנ"ה–1995, שהחזירה ועדת העבודה והרווחה; הצעת חוק מבקר המדינה (תיקון מס' 27), התשנ"ה–1995; הצעת חוק הפטנטים (תיקון מס' 2), התשנ"ה–1995, שהחזירה ועדת החוקה, חוק ומשפט; וכן הצעת חוק שירות ביטחון (תיקון מס' 7 והוראת שעה) (שירות במשטרה ושירות מוכר), התשנ"ה–1995, שהחזירה ועדת החוץ והביטחון.

לקריאה ראשונה, מטעם חברי הכנסת – הצעת חוק ההגבלים העסקיים (תיקון מס' 2) (מניעת ריכוזיות המשק), התשנ"ה–1995, של חבר הכנסת גדליה גל; הצעת חוק המלוות (הוראות שונות) (תיקון מס' 7) (השבה מעודכנת), התשנ"ה–1995, של חבר הכנסת אריאל ויינשטיין; הצעת חוק שכר מינימום (תיקון מס' 2), התשנ"ה–1995, של קבוצת חברי הכנסת; הצעת חוק לתיקון פקודת הרופאים (מס' 4) (פעולות רפואיות בבית החולה), התשנ"ה–1995, של חבר הכנסת יוסי כץ; הצעת חוק הפיקוח על עסקי ביטוח (תיקון מס' 4) (לשכת הסוכנים), התשנ"ה–1995, של חבר הכנסת אלי גולדשמידט; הצעת חוק הרשויות המקומיות (בחירת ראש הרשות וסגניו וכהונתם) (תיקון מס' 14) (פטירה או התפטרות), התשנ"ה–1995, של חבר הכנסת דוד מגן. תודה.

היו"ר ע' מאור:

תודה רבה.

# הצעת חוק כביש אגרה (כביש ארצי לישראל), התשנ"ה–1995

# (קריאה שנייה וקריאה שלישית)

היו"ר ע' מאור:

בבקשה, חבר הכנסת גדעון פת, יושב-ראש ועדת הכלכלה, בנושא חוק כביש אגרה (כביש ארצי לישראל), התשנ"ה–1995.

גדעון פת (יו"ר ועדת הכלכלה):

גברתי היושבת-ראש, כנסת נכבדה, הנני מתכבד להביא לקריאה שנייה ולקריאה שלישית את הצעת חוק כביש אגרה (כביש ארצי לישראל), התשנ"ה–1995, כביש חוצה-ישראל, כפי שהוא נקרא בלשון העם.

הצעת חוק זו אושרה בקריאה ראשונה ב-28 ביוני 1995 והועברה לוועדת הכלכלה לשם הכנתה לכל הקריאות.

הצעת חוק זו קובעת, כי כביש ארצי לישראל בקטע שבין כביש מס' 3, בערך קו גדרה, לבין כביש מס' 65, בערך קו חדרה, באורך של כ-90 ק"מ, יהיה כביש אגרה, וזאת מהמועד שבו ייחתם לגבי קטע זה של כביש ארצי לישראל חוזה זיכיון.

כידוע, כביש ארצי לישראל, המכונה גם כביש מהיר מס' 6, מתוכנן להיות ציר אורך ראשי בכיוון כללי צפון-דרום במערכת הכבישים הארצית, מהנגב ועד לשתי שלוחות בגליל. הכביש יחצה את מרבית כבישי הרוחב הקיימים או המתוכננים בארץ ויהיה קשור במחלפים לכל הכבישים המהירים והראשיים ולחלק מהכבישים האזוריים החוצים אותו. הקמתו תאפשר, יחד עם הכבישים הראשיים האחרים, קשר תחבורתי טוב בין אזורי הארץ השונים ובתוכם.

הכביש כולו אמור להיות באורך כולל של כ-300 ק"מ, מצומת הנגב בדרום ועד ראש-הנקרה והגליל המזרחי בצפון, והוא מתוכנן ככביש דו-מסלולי מהיר, רב-נתיבי, שניים–ארבעה נתיבים בכל כיוון, בקריטריונים גבוהים של תכנון ובטיחות תוך מתן רמת שירות מעולה לנוהג בו.

לכביש ארצי לישראל תפקיד מרכזי בפתרון בעיית המחסור בקיבולת של כבישים ברמה הכלל-ארצית, במיוחד להקלת התנועה בכבישי האורך בישראל. התנועה בכביש תוסט מכבישי האורך האחרים והדבר יקל את התנועה בכל רשת הדרכים הארצית. הכביש יתפקד ככביש בין-עירוני מובהק וישרת את מרבית הנסיעות הארוכות הבין-עירוניות בארץ. הכביש יקצר את זמן הנסיעה בין צפון הארץ לבין דרומה ובינם לבין מרכז הארץ וירושלים, ויהווה חוליה כלכלית חשובה לניידות עובדים ולאינטגרציה בין חלקי הארץ.

ההשקעה בכביש ארצי לישראל נאמדת ב-2.2 מיליארדי שקל במחירי אפריל 1994 בטווח הקצר עד שנת 2000, והיא תגדל בטווח הארוך עד שנת 2020 לכ-3.5 מיליארדי שקל.

הכביש יחסוך כ-60 מיליון שעות נסיעה בשנת 2000, עד 200 מיליון שעות נסיעה בשנת 2010.

מבחינה משקית, זירוז סלילת הכביש ימנע אובדן תועלת למשק בסדר גודל של כ-750 מיליון שקל לכל שנת עיכוב.

הצעת החוק קובעת, כאמור, כי בשלב זה רק החלק המרכזי של כביש ארצי לישראל, באורך של כ-90 ק"מ, יהיה כביש אגרה, אם כי נקבע בה בסעיף 2, שהממשלה, באישור ועדת הכלכלה של הכנסת, רשאית להחליט, כי קטעים נוספים של כביש ארצי לישראל יהיו כבישי אגרה.

מאליו ברור, שחלוקה זו לקטעים תאפשר גם בחירת זכיינים שונים לקטעים השונים, דבר שיקרה, קרוב לוודאי, אם אכן יוחלט לקבוע בהמשך, שקטעים נוספים יהיו כבישי אגרה, ובהתחשב בהשקעות האדירות הנדרשות לצורך תכנון הכביש, בנייתו, אחזקתו וכיוצא בזה.

למעשה, רוב הנושאים שהצעת החוק מטפלת בהם זהים לנושאים שמטפל בהם חוק כבישי אגרה (מנהרות הכרמל), התשנ"ה–1995, שהכנסת אישרה זה עתה. לפיכך, לאחר שעמדתי – שעה שהצגתי קודם את הצעת החוק האמורה – על חלק ניכר מהעקרונות והנושאים, לרבות השינויים והתיקונים שעליהם החליטה הוועדה לעומת נוסח הצעת החוק הממשלתית, אינני מוצא טעם לשוב ולעמוד עליהם פעם נוספת, ומה שאמרתי לגבי החוק האמור יפה ונכון גם לגבי חוק זה.

עם זאת אני מבקש לעמוד על השוני בין שני החוקים בנושא בחירת בעל הזיכיון: בחוק כבישי אגרה (מנהרות הכרמל), התשנ"ה–1995, נקבע בסעיף 3(א) שבו, כי "בעל הזיכיון יהיה חברה רשומה בישראל, אשר נבחרה מבין המציעים שנמצאו מתאימים במכרז פומבי".

כידוע, השלב הראשון של המכרז הפומבי לבחירת בעל זיכיון לכבישי מנהרות הכרמל כבר התבצע, ועתה עומדים לפני שלב ב' של בחירת בעל הזיכיון מבין המציעים שנמצאו מתאימים לשלב הראשון, וזו הסיבה לניסוח סעיף 3(א) לחוק המתייחס למנהרות הכרמל.

לגבי כביש חוצה-ישראל – הפעילות נעשתה במסלולים אחרים, ובין היתר התקבל בכנסת ב-12 בדצמבר 1994 חוק כביש ארצי לישראל, התשנ"ה–1995, שעניינו בעיקר הפקעת הקרקעות הדרושה לצורך בניית הכביש. חוק כביש ארצי לישראל העניק מעמד סטטוטורי לחברת "כביש ארצי לישראל בע"מ" כגוף העוסק מטעם המדינה בנושא הפקעת המקרקעין. חברת "כביש ארצי לישראל בע"מ" עסקה ועוסקת, כידוע, גם בקבלת כל ההיתרים והאישורים מהמועצה הארצית לתכנון ולבנייה לגבי תוואי הכביש.

סעיף 3(א) להצעת החוק המונחת עתה בפניכם, חברי הכנסת, קובע כי "בעל הזיכיון יהיה חברה הרשומה בישראל, אשר נבחרה מבין המציעים שנמצאו מתאימים במכרז פומבי: שר האוצר, שר הבינוי והשיכון ושר התחבורה (בסעיף זה – השרים), באישור הממשלה, יורו על תנאי המכרז ואופן ניהולו".

סעיף קטן (ב) לאותו סעיף, בנוסח שהוצע על-ידי הממשלה, קבע לאמור: על אף הוראות סעיף קטן (א), רשאים השרים, באישור הממשלה, לקבוע כי הזיכיון יינתן שלא בדרך של מכרז לחברה ממשלתית, שכל מניותיה, כוח ההצבעה באספה הכללית והזכות למנות את כל הדירקטורים בה, הם בידי הממשלה.

ועדת הכלכלה, לאחר שדנה בנוסחו של סעיף קטן (ב) שהוצע על-ידי הממשלה, החליטה שאין לאפשר לשרים ולממשלה לקבל החלטה שלפיה המדינה תיתן את הזיכיון ללא מכרז. הוועדה סברה, שלאחר שהתקבל בכנסת חוק חובת המכרזים, התשנ"ב–1992, מן הראוי שהממשלה תפעל בהתאם להוראותיו, ולא תפטור עצמה, דווקא בפרויקט כל כך גדול ומשמעותי, מהחובה לערוך מכרז פומבי. כמו כן, לא קיבלה הוועדה הסבר מניח את הדעת לסיבה שההצעה לא נקבה במפורש בשמה של חברת "כביש ארצי לישראל בע"מ", הגם שברור היה לכול, שבמלים חברה ממשלתית, שכל מניותיה, כוח ההצבעה באספה הכללית והזכות למנות את כל הדירקטורים בה הם בידי הממשלה הכוונה היתה לחברה האמורה, העונה על כל הקריטריונים האלה.

לפיכך, בנוסח שהוכן על-ידי הוועדה, נקבע בסעיף 3(ב), שרק אם נערך מכרז פומבי ולא נמצא זוכה, יהיו השרים רשאים, באישור הממשלה, לקבוע כי הזיכיון יינתן לחברת "כביש ארצי לישראל בע"מ". עוד נקבע בסעיף זה, כי קביעה כאמור תהיה טעונה אישור של ועדת הכספים, וזאת כדי להבטיח פיקוח פרלמנטרי על החלטה זו.

אני מציין – ועדת הכספים ולא ועדת הכלכלה, משום שעל ועדת הכספים מוטלת האחריות לפיקוח על חברות ממשלתיות. אני לא זוכר מקרה אחר שוועדה בכנסת העבירה נושא לוועדה אחרת מתוך אחריות שכזאת.

גם להצעת חוק זו היו כמה הסתייגויות לשר המשטרה. אני רוצה לומר, שגם ההצעה הראשונה, כפי שאמרתי קודם לכן, שכבר היתה מונחת על שולחן הכנסת, ושר המשטרה הודיע לי שהוא מבקש להסתייג – קראתי את הצעת החוק שחזרה ממליאת הכנסת כדי שההסתייגויות הללו תוכלנה להידון בוועדה, אף שהדבר דחה את כל העניין בשבוע ימים.

אני מבין, שהכנסת קיבלה את ההסתייגויות הללו לגבי מנהרות הכרמל, ויש להניח שזה רצון הכנסת גם לגבי כביש חוצה-ישראל, ושהנושא הוא באמת זהה. לכן אינני מתנגד עוד להסתייגויות, ואין טעם להסביר מדוע ההסתייגויות הללו מוטב שלא יתקבלו. אין הסתייגויות אחרות של חברי כנסת אחרים לחוק הזה.

דוד צוקר (מרצ):

זאת אומרת שאפשר להצביע בעד כל ההסתייגויות?

גדעון פת (יו"ר ועדת הכלכלה):

אפשר.

אדוני היושב-ראש, חוק זה שאנו דנים בו כאן בערב זה הוא מהחשובים שמתבקשת הכנסת לאשר. רבות נאמר והוכרז על הצורך בהרחבת תשתית הכבישים ותשתית התחבורה בכל רחבי ארץ-ישראל, שהרי בלי כל אלו לא תעלה הרמה, והסיכוי לצמיחה כלכלית והנזק שייגרם, וזה שנגרם היום, ייפגע קשות ויגביל את כושר הצמיחה, מחד גיסא, ומאידך גיסא יגביר את הסבל והקשיים, אלו שמצויים כבר היום, והם ילכו ויתגברו בשנים שיבואו לתושבי ישראל ולאזרחיה בכל רחבי המדינה.

ועדת הכלכלה דנה הן בחוק מנהרות הכרמל והן בחוק זה הקרוי "חוק כביש חוצה-ישראל" בישיבות רבות ובעמקות רבה, כפי שהדבר מתחייב. אני סבור, שתוצאות הדיונים הללו מתורגמות היטב לחקיקה חשובה מאוד וטובה מאוד למדינת ישראל ולעתידה.

אני רוצה גם להודות לשרים המעורבים – שר התחבורה, שר המשטרה, שר הבינוי והשיכון, שר האוצר – על שיתוף הפעולה האמיתי שנהנינו ממנו במשך כל אותן ישיבות. אנחנו מטפלים בשני החוקים הללו, אם אינני טועה, כמעט שנה תמימה.

אדוני היושב-ראש, אני חוזר ומבקש מן הכנסת להצביע על אותן ההסתייגויות שהציע שר המשטרה. לאור התוצאות של ההצבעה הקודמת, גם אני אצטרף להסתייגויות הללו. בחוק הקודם לא הצבעתי נגד ההסתייגויות. אני מבקש, אדוני היושב-ראש, להגיש הצעת חוק זו לקריאה שנייה ושלישית ולאישורה הסופי בכנסת.

היו"ר ד' שילנסקי:

תודה רבה. חבר הכנסת רן כהן, בבקשה.

רן כהן (מרצ):

אדוני היושב-ראש, אני מבין מנוסח ההצעה, שכאשר שר הביטחון או מי מטעמו מכריז על רכב ביטחון שיכול לנסוע במשך שבוע ימים, כי אז הנסיעה של רכב ביטחון תהיה נסיעה חופשית בכביש האגרה.

עם זאת, נדמה לי שיש הצעה של השר שחל שאומרת: כאשר מפקד המרחב או מפקד אחר יקבע. לא ברור לי איך זה יפעל בשני מקרים. המקרה האחד הוא מקרה חירום ממש – כאשר יש פיגוע, חלילה, או משהו מן הסוג הזה, יתחילו לחכות שמישהו יוציא צו כזה. המקרה השני, האם רכב ביטחון שנמצא באימונים – לא בתפקיד מבצעי כפי שכתוב שם, באימונים – אז כלי רכב מן הסוג הזה של הצבא או של המשטרה יצטרכו לשלם אגרה? זה מוזר מאוד.

גדעון פת (יו"ר ועדת הכלכלה):

יצטרכו. הכול יוסדר בהסכם הזיכיון. רן ידידי, אם נוציא ממסגרת המשתמשים את הרכב הביטחוני, את רכב האמבולנסים, את רכב כיבוי אש – לפני שנזוז לא יהיה מי שייסע במנהרות הללו ולא יהיה מי שיכסה את ההשקעה הגדולה.

שר המשטרה מ' שחל:

אדוני היושב-ראש, מה שיקרה, לדעתי, מבחינה מעשית – יסכמו, לדעתי, על סכום קבוע עם בעל הזיכיון.

גדעון פת (יו"ר ועדת הכלכלה):

בדיוק. אבל זה יהיה במסגרת הזיכיון וההסכם עם הזכיין ולא במסגרת החוק שייתן לו מין מטרייה לאי-תשלום.

רן כהן (מרצ):

אני מבין שזה ניתן להסדר מהסוג הזה, אבל מה יקרה במצבי חירום? יחייבו אותם שיהיה נתיב וייסעו בו שלא דרך האגרה?

גדעון פת (יו"ר ועדת הכלכלה):

שבעה ימים יכול – – –

רן כהן (מרצ):

לא שבעה ימים. שבעה ימים זה מלחמה. אני מדבר עכשיו לא על מלחמה, על פיגוע.

גדעון פת (יו"ר ועדת הכלכלה):

זו היתה ההסתייגות שנתקבלה. אבל אתה נהנית מדברי תורה שנאמרו לך בוודאי במושב ולא שמעת את הדברים.

היו"ר ד' שילנסקי:

חבר הכנסת רן כהן, אדוני השר, השאלה שלו מעניינת בוודאי רבים. השר יבוא בוודאי לנמק את הסתייגותו, ותקבל תשובה.

שר המשטרה מ' שחל:

אני לא אנמק. אני סומך על דברי חבר הכנסת גדעון פת.

גדעון פת (יו"ר ועדת הכלכלה):

לא ייתכן שבכל פעם שייכנס חבר כנסת שלא היה בדיון רבע שעה לפני כן, או שהתחלף יושב-ראש, נתחיל את ההסברים מחדש. ההסברים היו כאלו שהכנסת הצביעה פה-אחד בעד החוק הקודם, שהוא כמעט תאום של החוק הזה.

אדוני שר הבינוי והשיכון, אני רק רוצה לומר לך, אם לא יהיה לך הזמן לקרוא את הפרוטוקול של הישיבה הזו, שבהיעדרך שיבחתי את שיתוף הפעולה והעזרה הרבה שמשרד הבינוי והשיכון ואתה, כשר הממונה, הגשתם לוועדה, ואפשרתם לנו להגיע עד הלום. תודה רבה, אדוני היושב-ראש.

היו"ר ד' שילנסקי:

תודה רבה. פורמלית אני חייב לקרוא את שמות המסתייגים. חבר הכנסת דן תיכון – איננו.

כן, אדוני השר?

שר הבינוי והשיכון ב' בן-אליעזר:

אני מבקש למסור הודעה קצרה.

היו"ר ד' שילנסקי:

בבקשה.

שר הבינוי והשיכון ב' בן-אליעזר:

אדוני היושב-ראש, כנסת נכבדה, כשר הממונה ביקשתי לנצל את זכותי לעלות לבמה כדי להודות ליושב-ראש הוועדה, גדעון פת, על האופן המקצועי, החברי, האחראי, הפרלמנטרי והענייני שבו הוא ניהל את דיוני הוועדה ואפשר לנו להגיע לרגע הכל-כך חשוב הזה, הרגע שבו אנחנו עומדים לאשר בקריאה שנייה ובקריאה שלישית את חוק כביש חוצה-ישראל. על כך אני רוצה להודות לך, אדוני היושב-ראש. תודה לך.

היו"ר ד' שילנסקי:

תודה רבה.

אנו ניגשים להצבעה על ההסתייגויות.

דוד צוקר (מרצ):

אפשר להצביע ידנית.

היו"ר ד' שילנסקי:

בסדר. נצביע בהרמת ידיים, זה ילך מהר יותר.

מי בעד ההסתייגות של חבר הכנסת דן תיכון לשם החוק? מי נגד?

### הצבעה

### התיקון של חבר הכנסת ד' תיכון לשם החוק לא נתקבל.

היו"ר ד' שילנסקי:

ההסתייגות לא נתקבלה.

מי בעד שם החוק כהצעת הוועדה?

### הצבעה

### שם החוק, כהצעת הוועדה, נתקבל.

היו"ר ד' שילנסקי:

אני קובע ששם החוק כהצעת הוועדה נתקבל.

לסעיפים 8-1 אין הסתייגויות. מי בעד סעיפים 8-1 כהצעת הוועדה?

### הצבעה

### סעיפים 8-1 נתקבלו.

היו"ר ד' שילנסקי:

אני קובע שסעיפים 8-1 נתקבלו כהצעת הוועדה.

לסעיף 9 סעיף קטן (א) אין הסתייגויות. לסעיף קטן (ב) יש הסתייגות של שר המשטרה. מי בעד? מי נגד?

### הצבעה

### התיקון של שר המשטרה לסעיף 9(ב) נתקבל.

היו"ר ד' שילנסקי:

ההסתייגות נתקבלה.

מי בעד סעיף 9 כהצעת הוועדה עם ההסתייגות?

### הצבעה

### סעיף 9, כהצעת הוועדה ועם התיקון שנתקבל, נתקבל.

היו"ר ד' שילנסקי:

אני קובע שסעיף 9 נתקבל כהצעת הוועדה עם ההסתייגות של שר המשטרה.

לסעיפים 18-10 אין הסתייגויות. מי בעד הסעיפים 18-10?

### הצבעה

### סעיפים 18-10 נתקבלו.

היו"ר ד' שילנסקי:

סעיפים 18-10 נתקבלו.

אדוני היושב-ראש, אתה אמרת אולי מהדוכן, אבל אני צריך לשמוע זאת אולי ממך פה – אדוני מבקש להצביע בקריאה שלישית?

גדעון פת (יו"ר ועדת הכלכלה):

כן.

היו"ר ד' שילנסקי:

נצביע אלקטרונית.

### הצבעה מס' 10

### בעד החוק – 16

### נגד – אין

### נמנעים – אין

### חוק כביש אגרה (כביש ארצי לישראל), התשנ"ה–1995, נתקבל.

היו"ר ד' שילנסקי:

אני קובע, שחוק כביש אגרה (כביש ארצי לישראל), התשנ"ה–1995, נתקבל בקריאה שלישית.

אני יודע שנעשתה פה עבודה קשה, רבה. אני רוצה לברך את יושב-ראש הוועדה, חבר הכנסת גדעון פת, על העבודה המאומצת שהוועדה בראשותו עשתה. כידוע, כיושב-ראש הוא השקיע את כל המאמצים. כפי שכולנו יודעים, זה היה חוק קשה ומסובך, ואתה ניווטת, ולבסוף אתה גם הצלחת להביא להסכמה כללית, וזה הישג גדול. תבורך על כך. נקווה שבכביש החדש, בכביש האגרה, לא תהיינה תאונות, והוא יוריד את העומס מהכבישים האחרים, ותושבי מדינת ישראל ועם ישראל ייסעו בכבישים האלה לשם מצוות תענוג, הנאה וקידום. תודה רבה לך בשם כולם.

גדעון פת (יו"ר ועדת הכלכלה):

תודה רבה, אדוני היושב-ראש.

# הצעת חוק הביטוח הלאומי (תיקון מס' 107), התשנ"ה–1995

# (קריאה שנייה וקריאה שלישית)

היו"ר ד' שילנסקי:

אנחנו עוברים לסעיף הבא בסדר-היום: הצעת חוק הביטוח הלאומי (תיקון מס' 107), התשנ"ה–1995. יביא את החוק יושב-ראש ועדת העבודה והרווחה, חבר הכנסת יוסי כץ. אדוני יושב-ראש הוועדה, יש לי בעיה, אני אחד משני מגישי ההצעה וארצה לדבר, אבל בינתיים אין מי שיחליף אותי בניהול הישיבה.

יוסי כץ (יו"ר ועדת העבודה והרווחה):

אדוני רוצה שאני אאריך בדברים?

היו"ר ד' שילנסקי:

לא אמרתי זאת. אודה לסגנית מזכיר הכנסת אם תפנה את תשומת לב מי שצריך להחליף אותי שהשעה כבר 21:00. אם לא יבוא בינתיים המחליף אותי, ידבר חבר הכנסת חיים אורון, אם ירצה, ואני אחריו. חבר הכנסת כץ, בבקשה.

יוסי כץ (יו"ר ועדת העבודה והרווחה):

אדוני היושב-ראש, רבותי חברי הכנסת, ראשית, בשם תושבי אזור חיפה והמפרץ, הקריות, אני רוצה לברך את יושב-ראש ועדת הכלכלה על הצעת החוק החשובה שעברה בקריאה שנייה ובקריאה שלישית. אני משוכנע שהחוק הזה ייתן דחיפה רצינית מאוד גם בתחום התעסוקה וישפר בוודאי את התחבורה באזור שלנו. אני מבטא בזאת גם את דעתה של עיריית חיפה. אני מקווה מאוד שהמנהרה תקרום עור וגידים ותגיע לכלל מימוש בהקדם.

רבותי, אנחנו מביאים לקריאה שנייה ולקריאה שלישית הצעת חוק שהיא פרי יוזמתם של חברי הכנסת דב שילנסקי וחיים אורון. זאת ההזדמנות לברך אותם על יוזמתם הברוכה, שכן ההצעה שלהם היתה מנוף לפשרה שאציג בפני הכנסת. זה שיפור משמעותי במצבן של אלמנות המקבלות קצבת תלויים עקב פטירת הבעל, בדרך כלל בתאונת עבודה.

לפי המצב הקיים במדינת ישראל, אלמנה שבעלה נפטר בתאונת עבודה מקבלת קצבת תלויים. אם היא עצמה עובדת וצוברת זכויות לצורך קצבת זיקנה, כאשר תגיע לגיל 60 תקבל רק מחצית מקצבת הזיקנה. חברי הכנסת הציעו להקנות לאלמנה את שתי הקצבאות כאחת, כלומר, גם קצבת תלויים, שהיא גבוהה יותר, בדרך כלל הממוצע של קצבת התלויים במדינת ישראל הוא כ-2,800 שקל, וגם את קצבת הזיקנה שהיא זכאית לה מכוח ההפרשות שהפרישה לביטוח הלאומי.

חוק הביטוח הלאומי איננו מאפשר היום לקבל כפל גמלאות. אפשר להגיד שיש סתירה מסוימת בין שני עקרונות. מצד אחד, אדם משלם דמי ביטוח, וזה צריך להקנות לו את הזכויות. אם מישהו – מישהי, במקרה הזה – משלם דמי ביטוח, מגיע לה לקבל את קצבת הזיקנה במלואה, ולא צריך להוריד ממנה אם היא מקבלת קצבת תלויים כי בעלה נהרג בתאונת עבודה. גם הוא שילם דמי ביטוח עבור הבטחת זכויותיו. לכן הצדק הראשוני אומר שמגיעה לה גם קצבת תלויים עקב פטירת בעלה וגם קצבת הזיקנה. מצד שני, חוק הביטוח הלאומי שלנו – צריך לומר זאת בגלוי – מקנה זכויות מינימליות, הוא מקנה ביטחון סוציאלי מינימלי מסוים. כמובן, אנחנו חותרים להביא אותו לרמה הגבוהה ביותר, אבל הוא לא נועד להקנות למבוטחים רמה כזו, לא נאמר שהיא גבוהה מדי, אבל רמה שתעשיר את המבוטח, נקרא לזה כך.

יש מאבק מסוים בין העקרונות הללו. הואיל ואנחנו רוצים להקנות מינימום לאנשים רבים, ביטחון סוציאלי לאנשים רבים, רמת קצבאות גבוהה לאנשים רבים ככל האפשר, אנחנו לפעמים מוותרים, מגבילים ואומרים, שאדם לא יקבל שתי קצבאות, לא רק בתחום הזה אלא בכמה תחומים. תמיד יש לנו הרצון לשפר ככל האפשר את הזכויות, אבל העוגה היא אחת. לכן אנחנו נתקלים פה ושם בעיוותים בחוקי הביטוח הלאומי, ואנחנו חותרים לתקן אותם.

אני יכול לעמוד כאן, על הדוכן הזה, שעות, ולפרט עיוותים בחוקי הביטוח הלאומי. ניקח לדוגמה את הניידות, את הרשימות המיושנות של ליקויים שקיימות כבר 40-30 שנה. יש הרבה מאוד עיוותים, וגם לכנסת הזאת וגם לאלה שיבואו אחריה יש הרבה לעשות. יש הרבה לתקן.

חברי הכנסת באו עם יוזמה רצינית מאוד, משמעותית מאוד, נדבך חשוב במערך הביטחון הסוציאלי במדינת ישראל. אני רוצה להודות גם למשרדי הממשלה וגם למוסד לביטוח לאומי על שהגענו לכלל פשרה.

והפשרה היא זו: אלמנת עובד שנהרג בתאונת עבודה תקבל גם אחרי הגיעה לגיל 60 את מלוא קצבת התלויים, ונוסף על כך – את מחצית קצבת הזיקנה. במה השינוי? לפני כן היא היתה מקבלת את מלוא קצבת הזיקנה ואת מחצית קצבת התלויים, וכפי שאמרתי, קצבת התלויים הממוצעת גבוהה יותר. ברור שעדיף מבחינתנו שהיא תקבל את מלוא קצבת התלויים ועוד תוספת של מחצית קצבת הזיקנה, ובלבד שהסכום לא יפחת מקצבת הזיקנה המלאה שהיתה זכאית לה לפני כן בצירוף מחצית קצבת התלויים או מחצית קצבת השאירים. אם ההכנסות של הבעל הנפטר היו נמוכות, השיטה הקודמת טובה יותר.

קיצורו של דבר, עלותו השנתית של החוק הזה כ-10 מיליוני שקלים, ויש בו תרומה חשובה מאוד לביטחון הסוציאלי של שכבה חלשה מאוד, שכבה שפת לחמה נפגעה כתוצאה מתאונת עבודה וממותו של בן הזוג. לכן צריך לברך על הצעת החוק הזאת. הלוואי שיהיה בנו הכוח לשכנע את הממשלה שוב ושוב בצורך לשפר בדיוק בהצעות חוק כאלה את זכויותיהם של המבוטחים, להרים את השכבות החלשות ולגרום לכך שעוד אלפי משפחות יעלו מעל לקו העוני. על מי אנחנו מדברים? אנחנו מדברים בדיוק על שכבות הזקוקות לתמיכה הזאת.

דוד צוקר (מרצ):

אני השתכנעתי.

יוסי כץ (יו"ר ועדת העבודה והרווחה):

לכן אני מבקש מחברי חברי הכנסת לאשר את החוק שמובא כאן ללא הסתייגויות בקריאה שנייה ובקריאה שלישית. תודה.

היו"ר ד' שילנסקי:

תודה רבה. חבר הכנסת חיים אורון, בבקשה.

חיים אורון (מרצ):

אתה לא תוכל לדבר?

היו"ר ד' שילנסקי:

אני אגיד כמה מלים מהדוכן. אני מחליף עכשיו את חברת הכנסת ענת מאור. ב-21:00 היה צריך להחליף אותי חבר הכנסת עובדיה עלי, אבל אני משוכנע שיש לו עניין חשוב ולכן הוא לא יכול היה להגיע. בינתיים אני מחליף אותו.

חיים אורון (מרצ):

אדוני היושב-ראש ושותפי להצעת החוק, אני מבקש – אני בטוח שגם בשמך וגם בשמי – להודות ליושב-ראש הוועדה חבר הכנסת יוסי כץ, שעשה רבות להעברת החוק. מי כמונו יודעים שזה לא היה קל. לפעמים יש רצון באוצר לבלום גם הצעות חוק מן הסוג הזה, שאין להן רקע לא של פופוליזם ולא של רצון להיטיב עם קבוצות חזקות, אלא, כפי שנאמר קודם, יש בהן שילוב של שני עקרונות חשובים מאוד במעשה החקיקה שלנו: האחד, התייחסות לצורך מוגדר מאוד ומסוים מאוד, שאין ויכוח לגביו; והשני, להקציב אותו סכום ממוקד למטרה מסוימת ולא לפזר אותו באופן אנונימי. אני אומר זאת דווקא כמי שבהרבה תחומים אחרים תומך בקצבאות לא סלקטיביות. אני בעד קצבאות לא סלקטיביות בנושאים מסוימים, ובעד ניסיון לטפל באופן סלקטיבי מאוד וממוקד, לפי סדר עדיפויות ברור מאוד, בנושאים ייחודיים, וזה אחד מהם.

לא בלב קל קיבלנו את הפשרה. הצעת החוק הראשונית דיברה על כפל גמלאות מלא ולא 1.5, אף שנכון, כפי שציין יושב-ראש הוועדה, שבמקרה זה ה-1.5 הוא יותר מ-1.5, ואם אינני טועה הוא כמעט 1.75. בכל זאת, אני חושב שהיה מקום לומר בפשטות: יש זכות לקצבת תלויים ויש זכות לקצבת זיקנה, וגם אז לא נשפיע קרן שפע בלתי סבירה על האלמנות שבהן מדובר.

אותה אלמנה, כשהיא מגיעה לגיל זיקנה, היא כבר אחרי תקופה ממושכת של מציאות לא קלה, בדרך כלל, ותיאר אותה קודם יושב-ראש הוועדה. אבל בשינוי המוצע ראינו פריצת דרך.

ידידי חבר הכנסת דב שילנסקי התרצה מההצעה פחות ממני. אולי זה בגלל הטמפרמנט, אולי זה בגלל הפוזיציה והאופוזיציה שהשפיעו, הוא נהג כרביזיוניסט – כולה שלי. אני נהגתי כאיש תנועת העבודה: עוד דונם ועוד דונם, עוד עז ועוד עז – – –

דוד צוקר (מרצ):

וכרגיל אנחנו מנצחים.

חיים אורון (מרצ):

אמרתי, אפשר חצי – נעשה פשרה על חצי, ובפעם הבאה נשלים לשלושה רבעים, ואני מקווה שבמהרה בימינו נצליח להשלים – – –

יוסי כץ (יו"ר ועדת העבודה והרווחה):

בכנסת הבאה.

חיים אורון (מרצ):

בכנסת הבאה ואולי לפניה נצליח להשלים לכפל גמלה מלא.

ושוב, תודה לעמיתי, תודה ליושב-ראש הוועדה. הנושא הזה מתאים לשלב הזה של סיום פעולתה של הכנסת.

היו"ר ד' שילנסקי:

תודה רבה. חברי הכנסת, כפי שאמרתי אני יושב פה כמחליף, אבל מאחר שהנושא איננו פוליטי, תרשו לי לומר: תראו, יש הבנה. חבר הכנסת אורון הוא מפ"ם, אני ליכוד, אוריגינלי חרות. אנחנו שנינו הגשנו את הצעת החוק. תרומתו של חבר הכנסת יוסי כץ, יושב-ראש הוועדה, היתה גדולה. הוא הביא אותנו לפשרה. הוא במפלגת העבודה. יש פה שילוב של כל השלושה.

יעקב שפי (העבודה):

חבר הכנסת יוסי כץ הוא מפא"י, ואני אחדות העבודה.

היו"ר ד' שילנסקי:

הוא אוריגינלי מפא"י?

יעקב שפי (העבודה):

ואני אחדות העבודה.

היו"ר ד' שילנסקי:

מאחר שהנושא לא פוליטי, אני רק יכול לומר למה אני נחשב קיצוני. אני אומר כך: יש אדם שהוא עשיר מופלג, יש לו הכנסה של 100,000 שקל בחודש – אולי היום זה כבר לא עשיר מופלג – כשהוא מגיע לגיל זיקנה הוא מקבל את כל קצבת הזיקנה של הביטוח הלאומי. לעומתו אלמנה שמקבלת קצבת תלויים, שזה בעצם הכסף שלה. ההצעה האוריגינלית של חבר הכנסת חיים אורון ושלי היתה שהיא תקבל הכול. אבל בעזרתו ובתיווכו של חבר הכנסת יוסי כץ, יושב-ראש הוועדה, שהסביר לנו שהיתה מלחמה עם האוצר ואם נעמוד על שלנו לא נקבל כלום, ולפי הריכוך של חבר הכנסת חיים אורון, גם אני קיבלתי את ההצעה.

אני רוצה לומר, שאני לא אוותר, ולא בכנסת הבאה אלא בכנסת הזאת, כי בכנסת הבאה, אתם יודעים, אני אהיה יושב-ראש הכנסת ולא אוכל להגיש הצעות חוק, לכן עוד בכנסת הזאת אני אצטרך להביא את ההצעה להשלמה.

דוד צוקר (מרצ):

אתה רוצה לומר לי שהקואליציה תתמוך בך בפעם הבאה?

חיים אורון (מרצ):

אתה מאמין שתהיה סיטואציה שיהיה יושב-ראש מהאופוזיציה, עד כדי כך?

דוד צוקר (מרצ):

פעם אחת זה קרה, בקואליציית ניר.

היו"ר ד' שילנסקי:

אני רוצה לומר לך, הרי כל אחד עם האשליות שלו. יש לו אשליה שאני אבחר פעם נוספת במסגרת הליכוד. וזו לא אשליה, זה ריאלי, שהבלוק שתומך יהיה בקואליציה. כך שהכול יהיה בסדר.

חיים אורון (מרצ):

אם לא, אולי הקואליציה תבחר בך כאופוזיציונר, מה יש?

היו"ר ד' שילנסקי:

הכול יכול לקרות בחיים הפוליטיים.

רבותי, אחרי יום סוער כמו שהיה היום בקשר לערוץ-7, וגם אני התלהבתי, האתנחתה הזאת במקומה.

דוד צוקר (מרצ):

אדוני עזב את האולם, הוא חזר?

היו"ר ד' שילנסקי:

עזבתי את האולם אבל חזרתי לנהל את הישיבה.

רבותי, נחזור לעבודה המעשית. אנחנו מצביעים על שלושת הסעיפים שבהצעה, בקריאה שנייה.

### הצבעה מס' 11

### בעד סעיפים 3-1 – 7

### נגד – אין

### נמנעים – אין

### סעיפים 3-1 נתקבלו.

היו"ר ד' שילנסקי:

שבעה בעד, אין מתנגדים ואין נמנעים. סעיפים 3-1 נתקבלו כהצעת הוועדה.

נעבור להצבעה בקריאה שלישית. נא להצביע.

### הצבעה מס' 12

### בעד החוק – 7

### נגד – אין

### נמנעים – אין

### חוק הביטוח הלאומי (תיקון מס' 107), התשנ"ה–1995, נתקבל.

היו"ר ד' שילנסקי:

שבעה בעד, אין מתנגדים ואין נמנעים. החוק התקבל בקריאה שלישית. ראיתי שחברי הכנסת ויוסי כץ לחצו ידיים. אני לוחץ את ידיכם מרחוק. תודה.

# החלטה בדבר תיקון טעות בחוק המקרקעין (תיקון מס' 18), התשנ"ה–1995

היו"ר ד' שילנסקי:

אנחנו עוברים לנושא הבא: החלטה בדבר תיקון טעות בחוק המקרקעין (תיקון מס' 18), התשנ"ה–1995. יושב-ראש ועדת החוקה, חוק ומשפט, חבר הכנסת צוקר, בבקשה.

דוד צוקר (יו"ר ועדת החוקה, חוק ומשפט):

משום שנפלה טעות סופר אני מבקש לתקן את חוק המקרקעין (תיקון מס' 18), התשנ"ה–1995: בסעיף 2, במקום "68 עד 70", כפי שנכתב בטעות, צריך לבוא "68 עד 70, 71". תחילתו של תיקון הטעות ביום תחילתו של החוק. עד כאן.

היו"ר ד' שילנסקי:

תודה רבה.

דוד צוקר (יו"ר ועדת החוקה, חוק ומשפט):

המליאה צריכה לאשר את התיקון.

היו"ר ד' שילנסקי:

בוודאי. נא להצביע.

דוד צוקר (יו"ר ועדת החוקה, חוק ומשפט):

אני מבקש להוסיף את קולי.

### הצבעה מס' 13

### בעד ההחלטה – 5

### נגד – אין

### נמנעים – אין

### ההחלטה בדבר תיקון טעות בחוק המקרקעין (תיקון מס' 18), התשנ"ה–1995, נתקבלה.

היו"ר ד' שילנסקי:

השעון מראה שהתוצאה היא חמישה בעד, אין מתנגדים ואין נמנעים. אני מוסיף את קולך, ואז התוצאה היא שישה בעד. התיקון התקבל.

# הצעת החלטה בדבר חלוקת הצעת חוק העונשין (תיקון מס' 41) (אחריות מופחתת), התשנ"ה–1995

היו"ר ד' שילנסקי:

הסעיף הבא: הצעת החלטה בדבר חלוקת הצעת חוק העונשין (תיקון מס' 41) (אחריות מופחתת), התשנ"ה–1995. בבקשה, אדוני יושב-ראש ועדת החוקה, חוק ומשפט.

דוד צוקר (יו"ר ועדת החוקה, חוק ומשפט):

אדוני היושב-ראש, לפי סעיף 121 לתקנון הכנסת ועל-פי הצעת ועדת החוקה, חוק ומשפט, מחליטה הכנסת – דבר זה אני מבקש לאשר – להרשות לוועדת החוקה, חוק ומשפט להביא לקריאה שנייה ולקריאה שלישית חלק מתוך הצעת חוק העונשין (תיקון מס' 41) (אחריות מופחתת), התשנ"ה–1995, הכולל את סעיפי הצעת החוק המקורית, למעט סעיף 301א(ב)(4) שיישאר בוועדה להמשך הדיון. זאת בקשתי לחלוקה.

היו"ר ד' שילנסקי:

תודה רבה. אנחנו נצביע.

### הצבעה מס' 14

### בעד ההחלטה – 5

### נגד – אין

### נמנעים – אין

### ההחלטה בדבר חלוקת הצעת חוק העונשין (תיקון מס' 41) (אחריות מופחתת),

### התשנ"ה–1995, נתקבלה.

דוד צוקר (יו"ר ועדת החוקה, חוק ומשפט):

אדוני היושב-ראש, תוסיף בבקשה את קולי בעד.

היו"ר ד' שילנסקי:

עם קולו של חבר הכנסת צוקר – שישה בעד, אין מתנגדים ואין נמנעים. אני קובע, שהצעת ההחלטה בדבר חלוקת הצעת חוק העונשין (תיקון מס' 41) (אחריות מופחתת), התשנ"ה–1995, נתקבלה.

# הצעת חוק העונשין (תיקון מס' 43) (התאמת דיני העונשין לחלק המקדמי

# ולחלק הכללי), התשנ"ה–1995

# (קריאה שנייה וקריאה שלישית)

היו"ר ד' שילנסקי:

הסעיף הבא בסדר-היום: הצעת חוק העונשין (תיקון מס' 43) (התאמת דיני העונשין לחלק המקדמי ולחלק הכללי), התשנ"ה–1995. יביא את ההצעה יושב-ראש ועדת החוקה, חוק ומשפט.

דוד צוקר (יו"ר ועדת החוקה, חוק ומשפט):

תודה, אדוני.

אדוני היושב-ראש, חברי, חברי הכנסת, אדוני השר. כידוע, בעוד שלושה שבועות ייכנסו לתוקפם החלק המקדמי והחלק הכללי החדש של חוק העונשין. זו עבודה ממושכת מאוד של משרד המשפטים והכנסת במשך כארבע שנים.

החוק החדש, שייכנס לתוקף ב-23 באוגוסט 1995, מפרט ביסודיות רבה את העקרונות הבסיסיים הראשוניים של דיני העונשין בישראל. עם העקרונות הללו נמנה גם העיקרון, כי אדם מבצע עבירה רק אם עשאה במחשבה פלילית, זולת כמה יוצאי דופן. אבל זה אחד העקרונות החשובים. מה טיבה של מחשבה פלילית, מה הן הצורות השונות של המחשבה הפלילית, מה הוא היסוד הנפשי של רשלנות ומה הן עבירות של אחריות קפידה – את כל אלה מבאר החוק החדש ומפרש היטב. אבל אין בחוק החדש, בחלק המקדמי והכללי, התייחסות לחלק הספציפי, לעבירות הספציפיות של חוק העונשין ולמונחים הכלולים בו. החלק הספציפי של חוק העונשין הוא ברובו תולדת תקופת המנדט. המונחים בו לעתים מעורפלים ולעתים הם מונחים בלשון קרובה משורש זהה שגורמים לעתים לחוסר עקביות, לערפול או לחוסר הבנה.

מטרתו של חוק ההתאמה שמונח בפניכם עכשיו, חברי הכנסת, הוא לתרגם. בעצם זה תפקידו של החוק המתאם. תפקידו לתרגם את הביטויים המופיעים בעבירות הספציפיות השונות בחוק העונשין לביטויים שנקבעו בחוק העונשין החדש, בחלק הכללי והמקדמי, ולהתאימם לעקרונות הקבועים בו.

אתחיל לפרט עכשיו את הסעיפים. זה ייקח לי שלוש–ארבע דקות ואסיים להבהיר עניין זה, אדוני היושב-ראש.

1. בסעיף 90א(1) מוצע, שבכל מקום שנאמר בעבירה שהמעשה נעשה במזיד או בזדון, פירושו של דבר שלגבי העבירה האמורה נדרשת מחשבה פלילית ולא מספיק להתהוותה של העבירה יסוד נפשי של רשלנות.

כדוגמה לכך אני יכול להביא את סעיף 108 לחוק העונשין, הדן בפגיעה ברכוש. הסעיף הזה אומר, בין השאר: "מי שגרם בזדון נזק לרכוש שהוא בשימוש כוח מזוין – – – דינו מאסר שבע שנים". כלומר, גרימת הנזק בזדון פירושה גרימתו במחשבה פלילית, כאמור בסעיף 20 לחוק העונשין החדש, המפרט את המשמעות, את המונח זדון.

2. סעיף 90א(2) – הסעיף הזה מיועד לאתר מקרים שהמחוקק השתמש בהם בעבירות שונות, בסעיפים שונים, בביטוי "בכוונה", אך לא במובן של מטרה לגרום לתוצאה המהווה יסוד מיסודות העבירה, שהוא המובן המיוחד לביטוי זה בחוק העונשין החדש. לפיכך, בא סעיף 90א(2) המוצע כאן לפניכם ומבהיר, שכאשר מופיע המונח "בכוונה" בעבירה של התנהגות, דהיינו, בעבירה שאינה מותנית בגרימת תוצאה מסוימת, ספציפית, יתפרש הביטוי "בכוונה" כ"מניע שמתוכו נעשתה העבירה או כמטרה להשיג יעד כפי שנקבע בעבירה, לפי ההקשר".

3. ביטוי נוסף שבו השתמש המחוקק המנדטורי תורגם לעברית, והוא מופיע לעתים קרובות בחקיקה – "ביודעין". ביטוי זה שימש כדי להבהיר כי העבירה מותנית במחשבה פלילית ואין די ביסוד נפשי של רשלנות. כעת קובע חוק העונשין החדש עיקרון מפורש שלפיו עבירה מותנית במחשבה פלילית, אלא אם נקבע במפורש שדי ביסוד נפשי של רשלנות כדי לקיימה, או שנקבע מפורשות שהיא עבירה של אחריות קפידה.

לפיכך, הביטוי "ביודעין" מתייתר. הוא הופך להיות מיותר ויש להבהיר שמשמעותו אינה אלא התניית העבירה במחשבה פלילית לפי הכלל הרגיל.

4. הביטוי "יש לו יסוד להניח" – הביטוי הזה מופיע בסעיף 90א(4) המוצע בחוק ההתאמה ומונח לפניכם. הפירוש שיש לתת לאותו ביטוי הוא של עצימת עיניים. "יש יסוד להניח" יפורש כביטוי של עצימת עיניים, כפי שנקבע עיקרון זה בסעיף 20(ג)(1) שאומר: "רואים אדם שחשד בדבר טיב ההתנהגות או בדבר אפשרות קיום הנסיבות כמי שהיה מודע להם אם נמנע מלבררם".

5. הצעת החוק שלפנינו קובעת, כי פירושו של המושג "התרשלות" המופיע בכמה עבירות בחוק העונשין הוא "רשלנות". כלומר, התרשלות דינה כרשלנות, דהיינו: יסוד נפשי שנקבע בסעיף 21 לחוק העונשין החדש לגבי עבירות שאינן דורשות מחשבה פלילית.

6. סעיף 2 לחוק המוצע מבטל את סעיף 299 לחוק העונשין, שקובע הוראה מיוחדת לעניין מחדל אסור. הוראה זו מיותרת לאור האמור בסעיף 18 לחוק העונשין החדש, המגדיר מה הוא "מעשה" ומה הוא "מחדל".

7. סעיף 3 לחוק המוצע מגדיר מחדש את העבירה של גרימת מוות ברשלנות, לפי העקרונות שבחוק העונשין החדש.

8. סעיף 4 המוצע מבטל את סעיף 310 לחוק העונשין. סעיף 310 הוא הוראה מיושנת המבטלת את האחריות הפלילית של אדם שגרם במעשהו האסור למותו של אדם, וזאת כאשר המוות מתרחש שנה ויום לאחר הפגיעה בקורבן. בית-המשפט ביקר פעמים מספר את ההוראה השרירותית הזאת, שעל-פיה כאמור שנה ויום אחרי ביצוע העבירה לא יהיה ניתן להעמיד אדם לדין, ואנחנו מביאים כאן תיקון.

אני מבקש להדגיש פה, שנציגי משרד המשפטים הודיעו במהלך הדיון בוועדה, שאכן מעתה יהיה מותר להעמיד אדם לדין בגרימת מוות גם אם עברה יותר משנה, אבל מעתה תינתן הנחיה לפרקליטים, שאם עברה שנה מיום הפגיעה לא יוגש כתב אישום כזה אלא באישור היועץ המשפטי לממשלה או פרקליט המדינה.

9. סעיף 5 המוצע לפניכם מבטל את הוראת סעיף 448(ב), שקובעת עונש מיוחד על עבירה של ניסיון להצתה. הביטול נדרש לאור הוראת חוק העונשין החדש שקובעת שלניסיון יהיה אותו דין ואותו עונש כפי שנקבע לעבירה המושלמת.

ואחרון אחרון, סעיף 6 המוצע כולל ברובו תיקונים טכניים למספור פרקים שונים של החוק החדש, בהתחשב במספור הכללי שבחוק העונשין הקיים.

אני מבקש את אישורכם להצעת החוק הזאת. אדוני היושב-ראש, אין הסתייגויות להצעת חוק זו, חוק ההתאמה של דיני העונשין לחלק המקדמי והכללי החדש. תודה, אדוני.

היו"ר ע' עלי:

תודה רבה לחבר הכנסת צוקר. שר המשפטים, בבקשה.

שר המשפטים ד' ליבאי:

אדוני היושב-ראש, אני מבקש להודות לך על שאפשרת לי לעלות לכאן כדי להודות לחבר הכנסת דדי צוקר, יושב-ראש ועדת החוקה, חוק ומשפט, על מלאכת החקיקה הטובה והמהירה שעשתה הוועדה בראשותו, ועל שהביאה עכשיו במועד, בטרם סיום מושב זה של הכנסת, את התיקון הזה שבא להתאים את חוק העונשין לחלק הכללי החדש. זאת כדי שמלאכת החקיקה תהיה שלמה ומתואמת ביום כניסת החלק הכללי וחוק זה לתוקף, 23 באוגוסט 1995.

תודה מיוחדת ליועץ המשפטי של הוועדה, שלמה שהם, על תרומתו בניסוח ובהבאת הדברים הנה.

תודה מיוחדת לצוות החקיקה בתחום הפלילי של משרד המשפטים, בראשותה של עורכת-הדין יהודית קרפ. תודה לכולם.

היו"ר ע' עלי:

תודה רבה לשר המשפטים. אנחנו עוברים להצבעה. אדוני יושב-ראש ועדת החוקה, חוק ומשפט, האם אפשר להצביע?

דוד צוקר (יו"ר ועדת החוקה, חוק ומשפט):

כן.

היו"ר ע' עלי:

רבותי חברי הכנסת, אנחנו מצביעים על הצעת חוק העונשין (תיקון מס' 43) (התאמת דיני העונשין לחלק המקדמי ולחלק הכללי), התשנ"ה–1995, בקריאה שנייה. אין הסתייגויות. מי בעד סעיפים 7-1?

### הצבעה מס' 15

### בעד סעיפים 7-1 – 7

### נגד – אין

### נמנעים – אין

### סעיפים 7-1 נתקבלו.

היו"ר ע' עלי:

שבעה בעד, אין מתנגדים, אין נמנעים. ובכן, הצעת חוק העונשין (תיקון מס' 43) (התאמת דיני העונשין לחלק המקדמי ולחלק הכללי), אושרה בקריאה שנייה.

נעבור עתה להצבעה בקריאה השלישית. מי בעד הצעת חוק העונשין (תיקון מס' 43) (התאמת דיני העונשין לחלק המקדמי ולחלק הכללי), התשנ"ה–1995, בקריאה שלישית?

### הצבעה מס' 16

### בעד החוק – 8

### נגד – אין

### נמנעים – אין

### חוק העונשין (תיקון מס' 43) (התאמת דיני העונשין לחלק המקדמי ולחלק הכללי),

### התשנ"ה–1995, נתקבל.

היו"ר ע' עלי:

שמונה בעד, אין מתנגדים, אין נמנעים. ובכן, הצעת החוק אושרה בקריאה שלישית.

# הצעת חוק שירות ביטחון (תיקון מס' 6), התשנ"ה–1995

# (קריאה שנייה וקריאה שלישית)

היו"ר ע' עלי:

אנחנו עוברים להצעת חוק שירות ביטחון (תיקון מס' 6), התשנ"ה–1995, בקריאה שנייה ובקריאה שלישית. יציג את ההצעה יושב-ראש ועדת החוקה, חוק ומשפט, חבר הכנסת צוקר. בבקשה.

דוד צוקר (יו"ר ועדת החוקה, חוק ומשפט):

תודה, אדוני היושב-ראש.

אדוני היושב-ראש, חברי, חברי הכנסת, אדוני השר, אני שמח מאוד להביא בפניכם לקריאה שנייה ושלישית את הצעת החוק של חברי דוד מגן ושלי, תיקון לחוק שירות הביטחון, שמתמודד עם סוגיה המציקה זה שנים לאלפים רבים בחברה הישראלית, ועניינה הוא השימוש בפרופיל הצבאי כסטיגמה, כאות מכתים רבים בחברה הישראלית ללא עוול בכפם, ללא כל צורך ותוך עיוות האמת ועיוות הקרדיט הצבאי שלהם.

במה דברים אמורים, אדוני היושב-ראש? הצבא נוהג לסמן סימון מספרי כמה תכונות ואיכויות אישיותיות של החייל. הפרופיל מוכר, אבל יש עוד שני סימולים ידועים, גם הקב"א – קבוצת איכות – וגם הדפ"ר – דירוג פסיכוטכני ראשוני. הסימולים הללו נעשים לצרכים ספציפיים של הצבא, על-פי כשירויות של הצבא, על-פי דרישות של הצבא, על-פי ספסיפיקציות של הצבא.

בגלל מעמדו של הצבא בחיים הישראליים, המשקיים, החברתיים, שנים רבות נהגו מעסיקים, חברות ביטוח, משרדי ממשלה, גופים ציבוריים אחרים, לשאול ולתהות אחר העבר הצבאי של האזרח, הגבר או האשה, כדי לנסות ללמוד משהו על התאמתו למקום עבודה, על התאמתו להיות מבוטח, על התאמתו להיות תושב של יישוב קהילתי באמצעות הסוכנות, וכו' וכו'.

והנה לאט לאט התגבשה הכרה בקרב רבים מאתנו, בחברה הישראלית – בעיקר, אני רוצה לומר, אדוני היושב-ראש, בעיקר בקרב הצבא – כולם באו ואמרו פה אחד, כל אחד בגלל האינטרסים שלו: סליחה, האינפורמציה הזאת, הקב"א או הדפ"ר או הפרופיל נעשו לצרכים ספציפיים מאוד. הצבא בא ואומר: סליחה, אני לא מעוניין שייעשה שימוש כלשהו באינפורמציה הזאת, במידע הזה.

באו אזרחים ואמרו: ראו, השתמשו בפרופיל הצבאי שלי בצבא בלי שום רלוונטיות לדרישה הספציפית של המעסיק. כך, למשל, מה הקשר בין הפרופיל הצבאי של אדם לבין כשירותו לשמש מורה? מה אתה יודע מדוע ניתן לו פרופיל 21? כך, למי שרוצה לדעת, פרופיל 21 הוא פרופיל בריאותי שבתוכו עשרות, אני חוזר: עשרות סעיפי משנה, חלק קטן מהם בתחום הנפשי, חלק גדול מהם בתחום הפיזי, הפיזיולוגי, הבריאותי. אין קשר בין עובדת היותי בעל פרופיל מסוים, נניח 21 – לא אני, אבל מישהו אחר – לבין התאמתי להיות תושב ביישוב קהילתי או להיות מבוטח על-ידי סוכן ביטוח.

תשאלו: מה נעשה בלי הפרופיל הצבאי? אני אשאל אתכם בחזרה: מה עושות כל מדינות העולם שאין בהן גיוס חובה? נו, מה הן עושות בלי פרופיל צבאי? אז אם מעסיק רוצה לבדוק את חבר הכנסת מגן, האם הוא ראוי לתפקידו, הוא שולח אותו לבדיקה כפי שירצה, אבל הוא לא משתמש באינפורמציה צבאית שהיא, לחלוטין, בלתי רלוונטית. היא לא נעשתה לצורכי המעסיק הזה, היא לא נעשתה לצורכי הסוכנות היהודית, היא לא נעשתה לצורכי משרד הרישוי, היא נעשתה לצורכי הצבא. משרד הרישוי רוצה לבחון אותך? הסוכנות רוצה לבחון אותך? תואיל ותשלח אותך לבדיקה מתאימה, כפי שהדבר נעשה בכל מדינה בעולם.

מה אומרת הצעת החוק הזאת שמובאת לקריאה שנייה ולקריאה שלישית, לאישור? א. אנחנו מדברים על כל נתון אישי צבאי. כלומר, גם פרופיל, גם קב"א, גם דפ"ר – אנחנו אוסרים לדרוש אותם וגם את השימוש בהם, כלומר אסורה תהיה הדרישה ואסור יהיה השימוש בפרופיל הזה.

אם אזרח רוצה לקבל אינפורמציה בריאותית, כפי שהוא מבקש מקופת-חולים, על מצבו, הוא יוכל לקבל תעודה רפואית. הוא לא יוכל לקבל אינפורמציה איך זה השפיע על הפרופיל. רק דבר זה הוא יוסמך לקבל. אני מקווה שבכך אנחנו מתמודדים בצורה הטובה ביותר עם הקושי הגדול שנגרם לאלפי אזרחים ישראלים בלי שום צורך וללא כל הצדקה, עם הקושי הגדול שנגרם להם בגלל היותם בעלי פרופיל צבאי נמוך כשגורמים שונים עשו בזה שימוש מעוות ללא כל צורך.

החקיקה הזאת, כאמור, נעשתה בהתאמה מלאה ובהסכמה מלאה עם שלטונות צה"ל, שהיו מעוניינים בחקיקה הזאת, לכן אני מבקש להודות לשניים מהם במיוחד, לסגן-אלוף חני כספי, ראש ענף ייעוץ וחקיקה בפרקליטות הצבאית, דוגמה מצוינת לבעלת מקצוע משובחת, לעובד ציבור מצוין, שעזרה, ואם היה צריך להתווכח – היא עשתה זאת ברמה מקצועית הראויה לכל שבח והערכה, ולסרן לירון ליבמן מחיל הרפואה שעזר על-ידה ועל-ידינו. כמו כן אני מבקש להודות לנציגת משרד המשפטים שליוותה אותנו – עם הרבה ויכוחים, אבל היא ליוותה אותנו בנאמנות, רותי אולניק.

אדוני היושב-ראש, אני אודה לך אם תביא את ההצעה לאישורה של המליאה. תודה, אדוני.

היו"ר ע' עלי:

תודה רבה לחבר הכנסת צוקר. להצעת החוק יש הסתייגויות. חברת הכנסת יעל דיין – איננה, הפסידה את תורה.

אנחנו מצביעים על ההסתייגויות. אנחנו מצביעים בקריאה שנייה על הצעת חוק שירות ביטחון (תיקון מס' 6), התשנ"ה–1995. לשם החוק – הסתייגות של חברת הכנסת דיין. מי שבעד הסתייגותה, יצביע.

### הצבעה מס' 17

### בעד התיקון של חברת הכנסת י' דיין לשם החוק – 4

### נגד – 6

### נמנעים – אין

### התיקון של חברת הכנסת י' דיין לשם החוק לא נתקבל.

היו"ר ע' עלי:

ארבעה בעד, נגד – – –

יצחק לוי (מפד"ל):

אני מבקש – – –

היו"ר ע' עלי:

סליחה, אף שאין לזה כל משמעות – – –

עמנואל זיסמן (העבודה):

– – –

היו"ר ע' עלי:

רבותי, אני מבקש להפסיק. אף שאין לזה משמעות מבחינה מספרית, אני לא רוצה ליצור תקדים. דבריך נרשמו בפרוטוקול.

ההסתייגות לא נתקבלה.

מי בעד הצעת הוועדה לשם החוק, יצביע.

### הצבעה מס' 18

### בעד שם החוק, כהצעת הוועדה – 11

### נגד – אין

### נמנעים – אין

### שם החוק, כהצעת הוועדה, נתקבל.

היו"ר ע' עלי:

11 בעד, אין מתנגדים, אין נמנעים. ובכן, שם החוק נתקבל כהצעת הוועדה.

לסעיף 1 יש הסתייגות של חברת הכנסת יעל דיין. מי בעדה – יצביע.

### הצבעה מס' 19

### בעד התיקון של חברת הכנסת י' דיין לסעיף 1 – אין

### נגד – 9

### נמנעים – אין

### התיקון של חברת הכנסת י' דיין לסעיף 1 לא נתקבל.

היו"ר ע' עלי:

אני מצביע הצבעה אלקטרונית כיוון שהיו כאלה שהתבלבלו, ואני רוצה שהדברים יתועדו כדי שלא תהיינה אי-הבנות. אתן צ'אנס לחבר הכנסת יצחק לוי.

אין בעד, תשעה מתנגדים. ובכן, ההסתייגות לא נתקבלה.

מי בעד סעיף 1 כהצעת הוועדה?

### הצבעה מס' 20

### בעד סעיף 1, כהצעת הוועדה – 11

### נגד – אין

### נמנעים – אין

### סעיף 1, כהצעת הוועדה, נתקבל.

היו"ר ע' עלי:

11 בעד, אין מתנגדים, אין נמנעים. ובכן, סעיף 1 אושר כהצעת הוועדה.

לסעיף 2 אין הסתייגויות. מי בעדו – יצביע.

### הצבעה מס' 21

### בעד סעיף 2 – 11

### נגד – אין

### נמנעים – אין

### סעיף 2 נתקבל.

היו"ר ע' עלי:

11 בעד, אין מתנגדים, אין נמנעים. ובכן, סעיף 2 אושר כהצעת הוועדה.

אנחנו עוברים לקריאה שלישית. מי בעד חוק שירות ביטחון (תיקון מס' 6), התשנ"ה–1995, בקריאה שלישית – יצביע.

### הצבעה מס' 22

### בעד החוק – 10

### נגד – אין

### נמנעים – אין

### חוק שירות ביטחון (תיקון מס' 6), התשנ"ה–1995, נתקבל.

היו"ר ע' עלי:

עשרה בעד, אין מתנגדים, אין נמנעים. ובכן, הצעת חוק שירות ביטחון (תיקון מס' 6), התשנ"ה–1995, אושרה בקריאה שלישית.

אנחנו עוברים להצעת חוק בתי-משפט לענייני משפחה, התשנ"ה–1995 – – –

דוד מגן (הליכוד):

אני מבקש – – – בקשר לחוק הזה.

היו"ר ע' עלי:

בבקשה. חבר הכנסת דוד מגן הוא אחד היוזמים, ואני אתן לו לדבר אף שאנחנו אחרי ההצבעה.

דוד מגן (הליכוד):

אדוני היושב-ראש, אני רוצה להדגיש שני עניינים. הגעתי לרעיון הזה יחד עם חברי חבר הכנסת דוד צוקר, על רקע דבריה של מבקרת המדינה שאין לעשות שימוש בנתונים צבאיים מחוץ לצבא.

אנחנו עדים לשעה יפה של הכנסת, כאשר שני חברי כנסת חוברים לגבש הצעת חוק משותפת גם אם השקפות העולם הפוליטיות שלהם רחוקות זו מזו, תהום פעורה בין השקפותיהם.

אני מבקש לברך את יושב-ראש ועדת החוקה, חוק ומשפט, חבר הכנסת דוד צוקר, שהוא אחד משני יוזמי הצעת החוק. בעניין הזה, הנחשב, לכאורה, עניין פעוט, אנחנו בהחלט מטפלים בעיקרון חשוב ביותר: זכות הפרט לשמירה על צנעת הפרט. ואם הגענו לכך שהצבא ידע שהנתונים הרשומים של כל מגויס, של כל חייל בפוטנציה, חייל בהווה או חייל בעבר, נתונים לשימוש הצבא בלבד, הרי שהתקדמנו כברת דרך ארוכה ויש משום בשורה בקבלת הצעת החוק הזאת.

אני רוצה שוב להודות לחבר הכנסת דוד צוקר, יושב-ראש ועדת החוקה, חוק ומשפט, על היוזמה, על ניווט הדיונים ועל שהביא את הרעיון לידי מימוש בספר החוקים.

היו"ר ע' עלי:

תודה רבה לחבר הכנסת דוד מגן.

גם אני מצטרף לברכות – גם לחבר הכנסת דוד מגן וגם לחבר הכנסת צוקר.

הצעת חוק בתי-משפט לענייני משפחה, התשנ"ה–1995, בקריאה שנייה ובקריאה שלישית. יציג את הצעת החוק יושב-ראש ועדת החוקה, חוק ומשפט, חבר הכנסת צוקר; בבקשה.

סליחה, אחרי שכבר קראתי לחבר הכנסת צוקר לדוכן מודיעים לי על הודעה קצרה.

# חילופי גברי בוועדות הכנסת

היו"ר ע' עלי:

לפני כן הודעה ליושב-ראש ועדת הכנסת, חבר הכנסת חגי מירום; בבקשה.

חגי מירום (יו"ר ועדת הכנסת):

חברי הכנסת, ערב טוב, הודעה קצרה. אני מבקש להודיע על חילופי גברי בוועדת הכנסת. במקום חבר הכנסת סגן השר אלי דיין יכהן בוועדת הכנסת מעתה חבר הכנסת שמואל אביטל. אני מאחל לו ולוועדה שתהיה לנו עבודה פורייה. תודה רבה.

היו"ר ע' עלי:

תודה רבה.

כידוע, זאת הודעה. לא צריכים להצביע עליה, היא מאושרת.

# הצעת חוק בית-המשפט לענייני משפחה, התשנ"ה–1995

# (קריאה שנייה וקריאה שלישית)

היו"ר ע' עלי:

חבר הכנסת צוקר, בבקשה, הצעת חוק בית-המשפט לענייני משפחה, התשנ"ה–1995, בקריאה שנייה ובקריאה שלישית.

רבותי חברי הכנסת, למרות השעה מאוחרת אני לא אסכים לדבר כזה. אבקש להפסיק את הדיבורים. נא לסגור את הדלת.

דוד צוקר (יו"ר ועדת החוקה, חוק ומשפט):

אדוני היושב-ראש, חברי הכנסת, אני אומר – לא כמצוות אנשים מלומדה – שאני שמח להביא בפניכם את הצעת החוק הזאת; אני שמח, שהחברים שעבדו על החוק גאים. אני יודע מה שר המשפטים חושב על העניין הזה, הוא ימצא בוודאי הזדמנות לומר זאת, כי יש מקום לשמחה כאשר אנחנו מביאים, על בסיס עבודה שעשה השופט שינבאום, לכינונו של מוסד משפטי חדש בישראל – בית-משפט לענייני משפחה.

אדוני השר, אני חושב, שאחד הדברים שבהם תוכלו אתה, המשרד והמערכת המשפטית להתגאות יותר מכול כאשר תסקור את פעולתך יהיה כינונו של המוסד הזה, ומייד אעמוד על מהותו, כינונו של המוסד החשוב הזה, שבא לשרת אלפי משפחות, יחידים, יחידות, מדי שנה, שנאלצים להתמודד בבית-המשפט עם שאלות, סוגיות ובעיות שמקורן במשפחה.

כאמור, ההצעה המוצעת כאן מתבססת על ועדה בראשותו של השופט שינבאום, שהציגה שני עקרונות חשובים. העיקרון הראשון: ריכוז סמכויות המסורות בידי בית-הדין המחוזי, הרבני ובית-משפט השלום בבית-משפט אחד, כדי למנוע ממתדיינים התרוצצות בין שלושה מוסדות משפטיים. הריכוז הזה, כפי שתראו בקרוב, איננו רק ריכוז טכני, אלא יש מאחוריו גם חשיבה. ביסודו מדובר על נוחיות למתדיינים, הוזלת ההליך המשפטי; זה איננו דבר של מה בכך.

העיקרון השני העומד ביסוד עבודת הוועדה וביסוד הצעת החוק הזאת הוא הרעיון של יצירת התמחות מיוחדת של שופטים בסוגיות משפחה. לא עוד אותו שופט הדן בכל העניינים, החל בעבירת רצח וכלה בעבירות נזיקין, אלא שופטים היושבים בדין ומתמחים בשאלות משפחה לא כבעניין שולי, אלא כבעניין מהותי של דיני נפשות ממש.

העיקרון השלישי שמונח בהצעת החוק, וועדת החוקה פיתחה אותו והוסיפה עליו, הוא הניסיון ליצור בבית-המשפט הזה לא רק מוסד המרכז סמכויות של בתי-המשפט המחוזי והשלום, אלא פיתוח של תפיסה מיוחדת על-ידי גיבוש צוות שופטים, אוריינטציה וריכוז טכני של סמכויות שכולם יחד אמורים ליצור אוריינטציה, תפיסה חדשה, אוריינטציה על המשפחה ותפיסה חדשה לאו דווקא משפטית צרה של היושבים בדין.

אדוני היושב-ראש, יש כאן, כמובן, הנחה, שסכסוך משפטי שעניינו משפחה איננו סכסוך רגיל. הוא מסועף, בדרך כלל, אולי מסועף יותר מסכסוך רגיל, הוא משפיע ומושפע מכיוונים ובכיוונים שונים, לעתים מגיע לבית-המשפט רק קצה-קצה של בעיה שמקורה במשפחה. הסכסוך המשפטי המשפחתי יקר, בדרך כלל, משום שהוא כרוך, כפי שהזכרתי קודם, בהתרוצצות בין ערכאות שונות ובין בתי-משפט שונים. וחשוב מכול – הסכסוך המשפטי שעניינו משפחה אינו דיון נקודתי אך ורק בעניין הצר, הספציפי, המובא לדיון בבית-המשפט, אלא דיון בהקשר רחב יותר, בקונטקסט מלא יותר.

מה הם עקרונות הצעת החוק? כפי שאמרתי: 1. הדיון איננו בהקשר צר משפטני גרידא, אלא זה דיון בהקשר של המשפחה כיחידה, לעתים המשפחה, לעתים אב ובן, לעתים בן ובת, כל ההקשרים, כל הצירופים המשפחתיים האפשריים.

2. בבית-המשפט הזה יהיה מערך סיוע מקיף של ייעוץ, של הכנת תסקירים, של התייעצות, של בחינת המצב המשפחתי, האישי והאישיותי של המתדיינים. פה הוסיפה ועדת החוקה סעיף רחב מאוד, פרטנציוזי, עם אמביציה גדולה, שבית-משפט הזה לא יפעל אך ורק על-ידי שופטיו, אלא במידה רבה יוכל השופט להישען ולהיסמך על מערך ייעוץ, גיבוי פסיכולוגי ייעוצי רחב מאוד. הוועדה לא השאירה זאת לשיקול הדעת של הממשלה, אלא הורתה לשר המשפטים ולשר העבודה והרווחה להקים את מערך הייעוץ הזה שיאפשר לשופטים לפעול בהקשר רחב יותר, לא נקודתי, לא משפטי צר, אלא בהקשר הרחב של הדיון ושל הבעיות המשפחתיות.

3. אנחנו מקווים, שבית-המשפט הזה יעסיק שופטים שנבחרו במיוחד לצרכים הללו, ולא ידונו בו שופטים כאלה שנפלו לעניין הזה כנופלים לסטטוס נמוך יותר, אלא כעולים לסטטוס גבוה יותר, ויראו בענייני המשפחה ביטוי עליון ליכולת המקצועית שלהם, ולא חלילה עיסוק בעניינים שוליים. אנחנו מייחסים לעיסוק בבית-המשפט לענייני משפחה ולעניינים הנוגעים בו חשיבות עליונה. לכן גם חשבנו, שבאופן תקדימי ויוצא מן הכלל אנחנו נדרוש משר המשפטים ועם מי שהוא מתייעץ בעת מינוי שופטים לבית-המשפט הזה, נדרוש ידע מיוחד, הכשרה ומיומנות בתחום המקצועי שבו הם אמורים לדון – דרישה יוצאת דופן, שכן בדרך כלל אנחנו נמנעים מלציין כישורים ספציפיים של שופטים.

4. אנחנו מקווים לראות לא שופט המתבונן מן הצד בקור רוח, אלא שופט מעורב, שופט מתייעץ, שופט הנשען על חוות דעת לא רק משפטיות אלא על תסקיר שאנחנו מאפשרים לבית-המשפט להכין. למשל, על יסוד עבודה של עובד סוציאלי, על יסוד חוות דעת של יועץ פסיכולוגי.

5. אנחנו מבקשים להתיר בבית-המשפט הזה דיני ראיות, אופן ביטוי, צורת התדיינות שאינם מקובלים בדרך כלל בבתי-המשפט הרגילים. כלומר, לאפשר לשופט, במסגרת כללים ידועים, במסגרת הניסיון שלו ובמסגרת המותר, להתדיין ולדון ולקבל חומר באופן רחב יותר, גמיש יותר, פתוח יותר מאשר בבית-המשפט הרגיל. כך, למשל, אנחנו גם מאפשרים תסקיר מטעם בית-המשפט, עניין שאיננו מקובל בבתי-משפט אחרים. אבל גם דיני הראיות צריכים להיות גמישים יותר, פתוחים יותר. אנחנו לא דנים, חברי חברי הכנסת, בחבר מושבעים שצריך לסגור אותו בכללים קשוחים ולכבול אותו בכללים נוקשים של דיני ראיות, שמא הוא יתרשם מעניין שאסור להתרשם ממנו. אנחנו עוסקים בשופטים מיומנים, בעלי מקצוע, שמותר להם לדון באופן גמיש ולא להיות כבולים בדיני הראיות הרגילים.

יש בחוק עוד פרטים רבים. לגבי לוח-הזמנים לביצועו אנחנו מקווים, כך ביקשנו מהממשלה בחוק, לסיים בתוך שנתיים את ההפעלה המלאה של בית-המשפט הזה בכל הארץ.

פה אני רוצה לברך את שר המשפטים – לא רק בגלל היוזמה, לא רק בגלל המאמץ שהיה כרוך בניסוח המשפטי של החוק הזה – ואת צוות העובדים שליווה אותו. במקביל לעבודת החקיקה הזאת, אדוני היושב-ראש, נעשה מאמץ אדמיניסטרטיבי וכספי שהביא לכך שסיום החוק התכנס עם העבודה האדמיניסטרטיבית. השר יאמר זאת טוב מאתנו. זה לא יהיה חוק שמסיימים לחוקק אותו, ואז הממשלה מתחילה לעבוד על חיפוש תקציבים ומינוי שופטים, על חיפוש בניין וחדרים, כתבנים ומכונות חישוב. לא. ב-1 בספטמבר יעמוד על תלו ויחל לפעול בית-המשפט הראשון לענייני משפחה עבור אזורי תל-אביב והמרכז, ששם חלק ניכר מהתיקים הנדונים בארץ.

אלה העקרונות המרכזיים של הצעת החוק הזאת.

מעבר לתודה החמה שמגיעה לשר המשפטים – וכפי שאמרתי, לא אכפת לי מה תזקוף לזכותך בתום ארבע השנים, ובתנאי שתחשיב דבר זה כאחד ההישגים הגדולים של המערכת שאתה עומד בראשה – לכמה חברים במיוחד מגיעה תודה מאוד מאוד חמה: בראש ובראשונה לד"ר פרץ סגל ממשרד המשפטים, שליווה את הכנת החוק הזה, ואם יורשה לי לדבר בעברית פשוטה – היה בראש אחד עם הוועדה. שוב, לא ללכת וליצור איחוד טכני של סמכויות וריכוזן בבית-משפט אחד, אלא באמת ראיית בית-המשפט הזה כבית-משפט שפועל על בסיס קונצפציה חדשה, רחבה, עם אוריינטציה למשפחה ולבעיותיה.

תודה לעורך-הדין יהושע גייפמן מלשכת עורכי-הדין, שיכול בהחלט לכנות את עצמו, ובצדק, אחד ההורים המולידים של בית-המשפט למשפחה; לעורכת-הדין נילי מימון ממשרד העבודה והרווחה, שהסיוע שלה היה עצום וחשוב; ולעורך-הדין שלמה שהם, היועץ המשפטי של הוועדה, שבהזדמנות זאת אני מבקש להודות לו גם על החוקים הקודמים שחוקקנו היום וגם אלה שנעבור עליהם מחר וביום רביעי, על העזרה העצומה, החשובה, ושוב – על האוריינטציה שהתחברה ונקשרה עם זו של חברי הכנסת, שראו בזה לא הקמת מוסד חדש במובן הטכני, אלא יצירת תפיסה חדשה.

כמו כן, תודות לרמי רובין מהנהלת בתי-המשפט; לרב אלי בן-דהן שליווה אותנו, מנהל בתי-הדין הרבניים, הזכור לטוב אצלנו; ליעל הרמל, פקידת סעד ראשית במשרד העבודה והרווחה; ליצחק קדמן, שדאג כל הזמן שזכויות הילדים לא יקופחו במסגרת החקיקה הזאת; ולעורכות-הדין רחל בנזימן, אסתר פלפל-פז ומאירה שגב, נציגות ארגוני נשים ושדולת הנשים. כולם יבואו על הברכה, ונוכל כולנו לברך כאשר הצעת החוק הזאת תהפוך לחוק, כך אני מקווה, בדקות הקרובות. תודה, אדוני היושב-ראש.

היו"ר ע' עלי:

תודה ליושב-ראש הוועדה. אני מבקש להפנות את תשומת לבם של חברי הכנסת לכך שלוח תיקונים הונח על שולחנות חברי הכנסת ויש שינויים בניסוח של סעיפים שונים. לפיכך, כשאנחנו נצביע על הסעיפים, אנחנו נתכוון מראש, כמובן, ללוח התיקונים שהונח ולא לנוסח הרגיל שמונח לפניכם.

הערה שנייה. לחוק הזה יש הסתייגויות רבות. מי שלא יימצא שעה שאקרא בשמו, יאבד את זכות הדיבור. ראשונת המסתייגים – חברת הכנסת תמר גוז'נסקי. יש לה שתי הסתייגויות. היא איננה נמצאת, היא איבדה את זכות הדיבור. חבר הכנסת יצחק לוי, בבקשה. יש לך ארבע הסתייגויות, אני מציע שתנמק את כולן יחד. לפיכך יעמדו לרשותך 20 דקות. אחרי חבר הכנסת יצחק לוי – חברת הכנסת יעל דיין.

יצחק לוי (מפד"ל):

אדוני היושב-ראש, חברי הכנסת, אדוני השר, אקדים ואומר שהתבקשתי על-ידי יושב-ראש הוועדה לקצר. אני מוכן להיענות לבקשה ולדבר בקיצור רב, לא לנצל את 20 הדקות אלא לומר שלושה-ארבעה משפטים עיקריים. אבל אולי אני אומר דבר שאיננו תקנוני – לא הייתי רוצה שאחר כך השר ידבר 20 דקות. כי אז בעצם לא עשינו ולא כלום. אם יש הסכמה שכולנו מקצרים – אז אנחנו מקצרים. אם לא – כולנו מנצלים את הזמן. אינני יודע אם אני צריך לקבל תשובה מהשר או לא, אבל אני אומר זאת.

שר המשפטים ד' ליבאי:

אני אשמע את דבריך ואראה.

יצחק לוי (מפד"ל):

צריך שהדברים יהיו מאוזנים. אדוני היושב-ראש, מה אדוני אומר?

היו"ר ע' עלי:

אינני יכול להתנות תנאים כאלה. מצדי אתה יכול לדבר 20 דקות.

יצחק לוי (מפד"ל):

מורי ורבותי, אני אבקש מהכנסת לתמוך בהסתייגויותי. אני רוצה להסביר רק אחת מהן, אף שבעיני כל אחת מהן חשובה. היתה התלבטות לא קטנה האם לתמוך בחוק הזה. אדוני יושב-ראש הוועדה יודע, שאנחנו תמכנו בחוק; ולא רק תמכנו, אלא גם היינו שותפים לעיצובו בצורה מלאה. זאת בגלל שלושה דברים: הדבר הראשון, נמסר לנו בוועדה, שהוקמה ועדה של שני הרבנים הראשיים ושר המשפטים, שבה יבוררו כל השאלות שיתעוררו סביב החוק הזה. הדבר מופיע בפרוטוקולים של ועדת החוקה, חוק ומשפט. הדבר השני הוא סעיף המבטיח שלא תיגרע סמכות בתי-הדין הדתיים. והדבר השלישי, אדוני השר, שמעמד בתי-הדין יהיה שווה.

אני רוצה לעמוד כאן בעיקר על אחת ההסתייגויות. יש כאן דבר מהפכני חשוב וטוב שקובע חוק בתי-משפט לענייני משפחה, והוא – יחידת סמך טיפולית. אנחנו לא רוצים שבמדינת ישראל יהיו שתי ערכאות שעוסקות בענייני משפחה ושלום בית, כאשר אחת תהיה מעלה-מעלה והשנייה תהיה מטה-מטה, שזאת עם יחידת הסמך תהיה למעלה, וזאת שבלי יחידת הסמך תהיה למטה.

אריה דרעי (ש"ס):

השר לא מתנגד לזה.

יצחק לוי (מפד"ל):

לכן אני אומר לכנסת ולכבוד השר ולחברי הכנסת, ואני מבקש שתהיה בעניין זה אוזן קשבת: אנחנו נתמוך בחוק ונלך עם החוק, אבל אנחנו מבקשים שכבר היום ייקבע שיש שוויון תנאים, כדי ששני בתי-המשפט, שתי הערכאות, גם בית-משפט לענייני משפחה וגם בית-הדין, יוכלו לתפקד. וכמו שנהוג היום, מי שהולך לכאן – הולך לכאן, ובעניינים שהולכים לכאן – הולכים לכאן. וכך הם הדברים, פחות או יותר.

אדוני היושב-ראש, יש לי הרבה מה לומר. הייתי שותף מלא בהצעת החוק הזאת, ויש הרבה נקודות שהייתי רוצה לדבר עליהן. אבל מאחר שאני רואה את קוצר הרוח של חברי אסתפק בדברים שאמרתי, המופיעים בפרוטוקולים של ועדת החוקה, חוק ומשפט, ולא אאריך כאן. בכל אופן, אני פונה לחברי הכנסת לתמוך בכל הסתייגויותי, אבל בעיקר בהסתייגות האחרונה. תודה רבה.

היו"ר ע' עלי:

תודה רבה לחבר הכנסת יצחק לוי. חברת הכנסת יעל דיין – איננה. חברת הכנסת נעמי חזן – איננה. חבר הכנסת דן מרידור – איננו. תשובת שר המשפטים, אחר כך אנחנו ניגשים להצבעה.

דוד צוקר (יו"ר ועדת החוקה, חוק ומשפט):

– – –

היו"ר ע' עלי:

אם דברי יושב-ראש הוועדה לא נרשמו בפרוטוקול, הוא ביקש להודות לחבר הכנסת יצחק לוי, לחבר הכנסת דן מרידור, לחברת הכנסת נעמי חזן, לחבר הכנסת רביץ ולחברת הכנסת יעל דיין. בבקשה.

שר המשפטים ד' ליבאי:

נכבדי היושב-ראש, חברי הכנסת, יושב-ראש ועדת החוקה דדי צוקר, אני מתכבד להסכים עם דבריו של חברי דדי צוקר, שהכנסת באה לחוקק עכשיו את אחד החוקים החשובים ביותר, אחד החידושים החשובים ביותר בעולם המשפט הישראלי, אחת הרפורמות החשובות במערכת השיפוט בישראל – הקמת בית-משפט מיוחד לענייני משפחה במסגרת בתי-משפט השלום. מערכת זו תחל לפעול ב-1 בספטמבר השנה במחוזות תל-אביב והמרכז, ואנחנו כבר נערכנו עם התקציבים, עם המשאבים הדרושים לכך. רק החוק הזה עוד חסר לנו, והיום, בשעה טובה, הוא יחוקק. אני מאמין שתוך שנה, בהדרגה, נפתח את בתי-המשפט למשפחה בכל המחוזות בכל רחבי הארץ.

כעשר שנים המתין לו הדוח של ועדת השופט שינבאום, זיכרונו לברכה, עד שגאלנו אותו ממקומו והבאנו את מסקנותיו והמלצותיו לכלל יישום, כמעט מלא, בהצעת החוק המונחת לפניכם. לא נותר לי אלא להודות שוב לכל אלה שעשו במלאכה – את כולם טרח והזכיר יושב-ראש הוועדה הנכבד, כך שלא נותר לי אלא להודות לחבר הכנסת דדי צוקר על שוועדתו טרחה כה יפה על הכנתו של חוק זה ועל שיפורו.

אשר להסתייגויות שהושמעו כאן: למעשה נומקה אחת בלבד, ולכן אתייחס רק אליה. סעיף 25 של הצעת החוק קובע: "חוק זה אינו בא לגרוע מסמכויותיהם של בתי-הדין הדתיים ובית-הדין לעבודה". משום ששכנענו שאנחנו באים לכנס את כל ענייני המשפחה בבית-משפט אחד שלא על חשבון בתי-הדין הרבניים או בתי-הדין הדתיים, באמת קיבלנו בוועדה ובכנסת סיוע מלא מצד נציגי הסיעות הדתיות. מה שמבקש חבר הכנסת יצחק לוי הנכבד הוא להוסיף פסקה לאותו סעיף, שבא בעצם לשמור על הסטטוס-קוו, שיאמר שהוראות סעיף 5, שבאות להקים את יחידת הייעוץ ליד בתי-המשפט למשפחה, יחולו, בשינויים המחויבים, על בתי-דין דתיים, ולעניין זה תהיינה מסורות לשר הדתות הסמכויות המסורות לשר המשפטים לפיו.

כוונתו רצויה, אלא מאי? עניין זה, לעניות דעתי, לא יכול לבוא בין קריאה ראשונה לבין קריאה שנייה ושלישית שלא על דעת שר הדתות, שלא בדיון בממשלה, ללא הכנת הגיבוי התקציבי והמשאבים, כפי שמקובל אצלנו, ואינני יכול לבוא כשר בממשלה ולתמוך בהכנסת האורגן החדש הזה – יחידות ייעוץ לבתי-דין רבניים – ללא הבדיקה הראויה.

אני אמרתי שאני בהחלט אשמח ואתמוך בהקמת יחידה כזאת גם לצד או ליד בתי-הדין הרבניים. בבתי-הדין תהיינה בוודאי משאלות מסוימות לגבי אופי היחידה, לגבי הרכבה, לגבי הפיקוח עליה. כל זה לא נדון. אבל אם זה יועלה, אני אתמוך בהחלט, כי אינני רוצה בקיפוחם אלא בשוויונם של בתי-הדין הרבניים, ולא אחת הציעו לי: הכניסו את בתי-הדין הרבניים לאחריות משרד המשפטים, והם ייהנו משוויון מלא, ואני מאמין – גם מיוקרת יתר.

מכל מקום, מורי ורבותי, ההסתייגות הזאת, שבאה לכרוך את בתי-הדין הדתיים, שמצויים בתחום אחריותו של המשרד לענייני דתות, יחד עם בתי-המשפט לענייני משפחה, שאנחנו מקימים בחוק זה במסגרת בתי-המשפט האזרחיים הרגילים – הצעה זאת, לעניות דעתי, אין מקומה כאן. אופן היישום של ההוראות האלה, עניין התקצוב, כפי שאמרתי, לא נבדק על-ידי השר לענייני דתות, לא נועצו בו בתוספת זו, ובשלב זה היא אינה ממין העניין ואינה תנאי כלל לחקיקת החוק.

לכן אבקש להסיר את ההסתייגות הזאת – ואגב, את כל ההסתייגויות לחוק הזה. החוק הזה עבר בקונסנסוס רחב מאוד בוועדה, ולא נותר לי אלא לכל הבונים, לכל התומכים, לכל הכותבים, לכל אלה שסייעו לעניין הזה, להודות מקרב לב. זכיתם, לעניות דעתי, במצווה גדולה, זכינו בהקמת בתי-משפט למשפחה, שיכבדו – אני מאמין – את העניין ונתכבד בהם. תודה רבה.

היו"ר ע' עלי:

תודה רבה לשר המשפטים.

אנחנו מצביעים על הצעת חוק בית-המשפט לענייני משפחה, התשנ"ה–1995, בקריאה שנייה. שוב אני מזכיר לאלה שלא היו כאן: יש לוח תיקונים והוא מונח לפניכם. הצעת החוק כוללת את לוח התיקונים.

דוד צוקר (יו"ר ועדת החוקה, חוק ומשפט):

שכחתי להזכיר. אני מודה לאדוני היושב-ראש.

שר המשפטים ד' ליבאי:

היושב-ראש כבר הזכיר זאת. אדוני כבר הזכיר זאת קודם.

היו"ר ע' עלי:

אני יודע. היות שחלק מחברי הכנסת לא נמצאים כאן, אני רוצה שהדברים יהיו ברורים.

לשם החוק יש הסתייגות של חברת הכנסת גוז'נסקי. מי בעד? מי נגד?

### הצבעה מס' 23

### בעד התיקון של חברת הכנסת ת' גוז'נסקי לשם החוק – אין

### נגד – 22

### נמנעים – אין

### התיקון של חברת הכנסת ת' גוז'נסקי לשם החוק לא נתקבל.

אריה דרעי (ש"ס):

אפשר להצביע ידנית.

היו"ר ע' עלי:

22 מתנגדים, אין תומכים. ההסתייגות הוסרה.

מי בעד שם החוק כהצעת הוועדה? מי נגד?

### הצבעה

### שם החוק, כהצעת הוועדה, נתקבל.

היו"ר ע' עלי:

שם החוק אושר כהצעת הוועדה.

לסעיף 1 יש הסתייגות של חבר הכנסת יצחק לוי.

יצחק לוי (מפד"ל):

אני מוותר עליה.

היו"ר ע' עלי:

לסעיף 1 הסתייגות של חברת הכנסת יעל דיין. מי בעדה? מי נגדה?

### הצבעה

### התיקון של חברת הכנסת י' דיין לסעיף 1 לא נתקבל.

היו"ר ע' עלי:

ההסתייגות לא התקבלה.

לאותו סעיף הסתייגות של חברת הכנסת נעמי חזן. מי בעדה? מי נגדה?

### הצבעה

### התיקון של חברת הכנסת נ' חזן לסעיף 1 לא נתקבל.

היו"ר ע' עלי:

גם הסתייגות זו לא נתקבלה.

מי בעד סעיף 1 כהצעת הוועדה? מי נגד?

### הצבעה

### סעיף 1, כהצעת הוועדה, נתקבל.

היו"ר ע' עלי:

סעיף 1 אושר כהצעת הוועדה.

לסעיף 2 אין הסתייגויות. מי בעד סעיף 2 כהצעת הוועדה? מי נגד?

### הצבעה

### סעיף 2 נתקבל.

היו"ר ע' עלי:

סעיף 2 אושר.

לסעיף 3 יש הסתייגות של חברת הכנסת נעמי חזן. מי בעד? מי נגד?

### הצבעה

### התיקון של חברת הכנסת נ' חזן לסעיף 3 לא נתקבל.

היו"ר ע' עלי:

ההסתייגות של חברת הכנסת הוסרה.

מי בעד סעיף 3 כהצעת הוועדה? מי נגד?

### הצבעה

### סעיף 3, כהצעת הוועדה, נתקבל.

היו"ר ע' עלי:

סעיף 3 אושר כהצעת הוועדה.

לסעיף 4 אין הסתייגויות. מי בעד? מי נגד?

### הצבעה

### סעיף 4 נתקבל.

היו"ר ע' עלי:

סעיף 4 אושר כהצעת הוועדה.

לסעיף 5 שתי גרסאות. אנחנו נצביע ידנית, ואני מבקש ממזכיר הכנסת למנות את הקולות. מי בעד סעיף 5, סעיף קטן (א), גרסה א'? מי בעד גרסה ב'?

### הצבעה

### בעד סעיף 5(א), גרסה א' – רוב

### בעד סעיף 5(א), גרסה ב' – מיעוט

### סעיף 5(א), גרסה א', נתקבל.

היו"ר ע' עלי:

סעיף 5(א) נתקבל בגרסה א'.

לסעיף 5, סעיף קטן (ב), יש גם כן שתי גרסאות. מי בעד גרסה א' של סעיף 5(ב)? מי בעד גרסה ב' של סעיף 5(ב)?

### הצבעה

### בעד סעיף 5(ב), גרסה א' – רוב

### בעד סעיף 5(ב), גרסה ב' – מיעוט

### סעיף 5(ב), גרסה א', נתקבל.

היו"ר ע' עלי:

ובכן, גרסה א' של סעיף 5(ב) התקבלה.

לסעיף 5(ג) ו-(ד) יש רק גרסה אחת. מי בעד? מי נגד?

### הצבעה

### סעיף 5(ג)–(ד) נתקבל.

היו"ר ע' עלי:

סעיפים 5(ג) ו-5(ד) אושרו כהצעת הוועדה.

לסעיפים 7-6 אין הסתייגויות. מי בעדם? מי נגדם?

### הצבעה

### סעיפים 7-6 נתקבלו.

היו"ר ע' עלי:

סעיפים 7-6 אושרו כהצעת הוועדה.

לסעיף 8(א) יש הסתייגות של חברי הכנסת יצחק לוי ודן מרידור. מי בעד ההסתייגות? מי נגד?

### הצבעה

### התיקון של חברי הכנסת י' לוי וד' מרידור לסעיף 8(א) לא נתקבל.

היו"ר ע' עלי:

ההסתייגות לא נתקבלה.

לסעיף 8 הצעה נוספת של חבר הכנסת יצחק לוי. מי בעדה? מי נגדה?

### הצבעה

### ההצעה של חבר הכנסת י' לוי לסעיף 8 לא נתקבלה.

היו"ר ע' עלי:

ובכן, גם הסתייגותו השנייה של חבר הכנסת לוי לא נתקבלה.

מי בעד סעיף 8 כהצעת הוועדה? מי נגד?

### הצבעה

### סעיף 8, כהצעת הוועדה, נתקבל.

היו"ר ע' עלי:

ובכן, סעיף 8 אושר כהצעת הוועדה.

לסעיף 9 אין הסתייגויות. מי בעדו? מי נגדו?

### הצבעה

### סעיף 9 נתקבל.

היו"ר ע' עלי:

סעיף 9 אושר כהצעת הוועדה.

לסעיף 10 הסתייגות של חבר הכנסת דן מרידור. מי בעדה? מי נגד?

### הצבעה

### התיקון של חבר הכנסת ד' מרידור לסעיף 10 לא נתקבל.

היו"ר ע' עלי:

ההסתייגות של חבר הכנסת דן מרידור לא נתקבלה.

מי בעד סעיף 10 כהצעת הוועדה? מי נגד?

### הצבעה

### סעיף 10, כהצעת הוועדה, נתקבל.

היו"ר ע' עלי:

סעיף 10 אושר כהצעת הוועדה.

לסעיף 11 הסתייגות של חברת הכנסת תמר גוז'נסקי. מי בעד? מי נגד?

### הצבעה

### התיקון של חברת הכנסת ת' גוז'נסקי לסעיף 11 לא נתקבל.

היו"ר ע' עלי:

ההסתייגות לא נתקבלה.

מי בעד סעיף 11 כהצעת הוועדה? מי נגד?

### הצבעה

### סעיף 11, כהצעת הוועדה, נתקבל.

היו"ר ע' עלי:

סעיף 11 אושר כהצעת הוועדה.

לסעיפים 24-12 אין הסתייגויות. מי בעדם? מי נגדם?

### הצבעה

### סעיפים 24-12 נתקבלו.

היו"ר ע' עלי:

ובכן, סעיפים 24-12 אושרו.

סעיף 25. מי בעד ההסתייגות של חברת הכנסת יעל דיין? מי נגד?

### הצבעה

### התיקון של חברת הכנסת י' דיין לסעיף 25 לא נתקבל.

היו"ר ע' עלי:

ההסתייגות לא התקבלה.

לאותו סעיף הסתייגות של חבר הכנסת יצחק לוי.

יגאל ביבי (מפד"ל):

הצבעה אלקטרונית.

היו"ר ע' עלי:

הצבעה אלקטרונית. מי בעד ההסתייגות של חבר הכנסת יצחק לוי – יצביע. מי נגד?

### הצבעה מס' 24

### בעד התיקון של חבר הכנסת י' לוי לסעיף 25 – 12

### נגד – 13

### נמנעים – אין

### התיקון של חבר הכנסת י' לוי לסעיף 25 לא נתקבל.

היו"ר ע' עלי:

12 בעד, 13 נגד. ובכן, ההסתייגות לא התקבלה.

מי בעד סעיף 25 כהצעת הוועדה? מי נגד?

### הצבעה

### סעיף 25, כהצעת הוועדה, נתקבל.

היו"ר ע' עלי:

סעיף 25 אושר כהצעת הוועדה.

לסעיף 26 אין הסתייגויות. מי בעד? מי נגד?

### הצבעה

### סעיף 26 נתקבל.

היו"ר ע' עלי:

סעיף 26 אושר כהצעת הוועדה.

לסעיף 27 הסתייגות של חבר הכנסת דן מרידור. מי בעד? מי נגד?

### הצבעה

### התיקון של חבר הכנסת ד' מרידור לסעיף 27 לא נתקבל.

היו"ר ע' עלי:

ההסתייגות לא התקבלה.

מי בעד סעיף 27 כהצעת הוועדה? מי נגד?

### הצבעה

### סעיף 27, כהצעת הוועדה, נתקבל.

היו"ר ע' עלי:

סעיף 27 אושר כהצעת הוועדה.

אפשר להצביע בקריאה שלישית? היות שיש שתי גרסאות צריך לבקש את הסכמתכם.

מי בעד הצעת חוק בית-המשפט לענייני משפחה, התשנ"ה–1995, בקריאה שלישית? נא להצביע אלקטרונית.

### הצבעה מס' 25

### בעד החוק – 21

### נגד – 1

### נמנעים – 1

### חוק בית-המשפט לענייני משפחה, התשנ"ה–1995, נתקבל.

היו"ר ע' עלי:

21 בעד, מתנגד אחד, נמנע אחד. ובכן, הצעת חוק בית-המשפט לענייני משפחה, התשנ"ה–1995, אושרה בקריאה שלישית.

# החלטה בדבר הגדלת מספר שופטי בית-המשפט העליון

היו"ר ע' עלי:

אנחנו ממשיכים בסדר-היום: החלטה בדבר הגדלת מספר שופטי בית-המשפט העליון. יציג את ההחלטה יושב-ראש ועדת החוקה, חוק ומשפט.

דוד צוקר (יו"ר ועדת החוקה, חוק ומשפט):

אדוני היושב-ראש, חברי הכנסת, אינני רוצה להתייחס עכשיו לענייני נוהל ותקנון. ייתכן שלגבי השאלה מה צריך להיות מספרם של שופטי בית-המשפט העליון ראוי שיתקיים נוהל שונה, ומן הפעם הבאה יתקיים דיון שונה בכנסת, רחב יותר, בדומה להצעת חוק. הפעם הדיון הוא אחר מעט.

אני מביא בפניכם את המלצת ועדת החוקה, חוק ומשפט, פה אחד, להארכה נוספת של ההחלטה להגדיל את מספר שופטי בית-המשפט העליון ל-14 – מן המספר 12, שהיה קבוע עד לפני כשנתיים. כדי להבהיר את העניין אני מבקש לקרוא בפניכם את מכתבו של פרופסור דוד ליבאי, שר המשפטים, כפי שנשלח ליושב-ראש הכנסת, וכך הועבר לוועדת החוקה, ואת המכתב הזה אישרה ועדת החוקה פה-אחד.

"לבקשת נשיא בית-המשפט העליון" – אומר שר המשפטים בפנייתו אל הכנסת – "אני פונה בזאת לכנסת בבקשה להחליט כי מספר השופטים של בית-המשפט העליון יוסיף להיות 14 לתקופה של שלוש שנים נוספות.

"סעיף 25 לחוק בתי-המשפט [נוסח משולב], התשמ"ד–1984, קובע כי: 'בבית-המשפט העליון יהיו שופטים במספר שקבעה הכנסת בהחלטה'.

"מספר שופטי בית-המשפט העליון נקבע לאחרונה בהחלטת הכנסת מ-27 במאי 1993, ולפיה מספר השופטים של בית-המשפט העליון יהיה 14 לתקופה של שנתיים.

"הנשיא מאיר שמגר עומד לפרוש לגמלאות ב-13 באוגוסט 1995, והשופט דב לוין עומד לפרוש לגמלאות ב-1 בדצמבר 1995, ועומס העבודה הרב בבית-המשפט העליון מצדיק למנות שני שופטים נוספים עם פרישתם"; כלומר, להשאיר את המספר על 14 עם פרישתם של כבוד הנשיא שמגר וכבוד השופט לוין.

"מאחר ששני שופטים נוספים של בית-המשפט העליון עומדים לפרוש בשנת 1997, מוצע ששני השופטים הנוספים יתמנו לתקופה של שלוש שנים, באופן שלקראת סיומה יוחלט האם להעמיד את מספר השופטים בבית-המשפט העליון על 12 בלבד, או על מספר אחר."

אני מביא זאת לאישור המליאה, כאמור, בהמלצה פה אחד של ועדת החוקה.

אני מבקש להוסיף משפט אחד. אני סבור שמספר שופטי בית-המשפט העליון צריך להיקבע בחוק. למספר הזה אין היום סטטוס בחוק. אתן לכם כיוון אחד שתהיו מודאגים ממנו: נניח שממשלה מסוימת לא מוצא חן בעיניה הרכב בית-המשפט העליון בגלל גישתו האידיאולוגית, ואז היא יכולה להכפיל, או למיים, לדלל, את הרכב בית-המשפט העליון, ומובן שזה דבר שאיננו ראוי שייעשה. עניין זה איננו עומד על סדר-היום, מה שעומד על סדר-היום הוא המכתב שקראתי בפניכם.

אודה לכנסת אם תאשר את הבקשה הזאת שהובאה בשם שר המשפטים, על דעת נשיא בית-המשפט העליון.

היו"ר ע' עלי:

תודה רבה ליושב-ראש ועדת החוקה, חוק ומשפט.

רבותי חברי הכנסת, יש כאן דיון. נרשמו שניים לדיון, והרשימה סגורה. ראשון – חבר הכנסת יצחק לוי. אחריו, אחרון – חבר הכנסת אריאל ויינשטיין.

אריאל ויינשטיין (הליכוד):

אני מוותר.

היו"ר ע' עלי:

אם הוא מוותר, אחרון חבר הכנסת יצחק לוי. אני מבקש לצלצל כדי שנוכל להצביע מייד. בבקשה, חמש דקות.

יצחק לוי (מפד"ל):

אדוני היושב-ראש, רבותי חברי הכנסת, אדוני שר המשפטים, נטלתי חלק בדיון בוועדה על בקשתך זו להגדיל את מספר שופטי בית-המשפט העליון ל-14 לתקופה של שלוש שנים. מובן שהייתי חלק מההסכמה הכללית שהיתה בוועדת החוקה לבקשתך. לכן אתמוך בבקשה. כבר מכאן אני רוצה לבקש משר המשפטים, העומד בראש הוועדה למינוי שופטים, שיזדרזו במינוי שני השופטים כדי שבית-המשפט העליון יוכל לעבוד במלוא ההיקף שהוא זקוק לו.

אדוני השר, בוודאי הגיעו לאוזנך בשנה האחרונה, מכל מיני דיונים – אם סביב חוקי היסוד, אם סביב הנושא של בית-המשפט לחוקה, דברים שלא הוכרעו – שיש ציפיות שבית-המשפט העליון ייצג מגוון ציבורי קצת רחב יותר ומאוזן יותר ממה שהוא מייצג היום. אין לי ספק שבבואך לזמן את ועדת המינויים יובאו הדברים האלה בחשבון.

אני מבקש להעיר הערה נוספת. ההערה היא מעט בהקשר הדיון שהיה קודם לכן או להצבעה שהיתה קודם לכן. אנחנו יודעים מה היא חשיבות מערכת המשפט ואנחנו תומכים בחיזוקה. ואני אומר כרגע אנחנו על חברי כנסת דתיים – אנחנו נותנים יד וניתן יד לחיזוק מערכת המשפט. אבל היינו מאוד מאוד מבקשים משר המשפטים לראות את מערכת המשפט בהיקף הרחב יותר ולא להגיד לנו: יש קטע במערכת המשפט שקשור לשר הדתות ולכן ששר הדתות יילחם. הרי אין ספק שלאחר ששר המשפטים אמר מה שאמר מדוכן הכנסת לפני כמה דקות, אפנה לשר הדתות, אכתוב לו מכתב, אצרף לו את הפרוטוקול, אבקש שיביא זאת לממשלה, אבקש שיתקן את הדברים.

אני חושב שהרצון שלא להשאיר מערכת אחת מאחור צריך להיות רצון משותף של כולנו. זה צריך להיות טובת העניין. כל זמן שיש חוקים במדינת ישראל, הם מחייבים את אזרחי מדינת ישראל לגשת לבתי-משפט דתיים. הרי רצוננו צריך להיות שאותם בתי-משפט ייתנו את השירות הטוב ביותר גם מבחינת הצדק, גם מבחינת היושר, גם מבחינת הנהלים, גם מבחינת השירותים האחרים שבית-משפט צריך לתת.

לכן, אדוני השר, אני מתרעם מעט על העניין. אני תמכתי בחוק והצבעתי בעד כל סעיפיו, והצבעתי בו בקריאה שלישית – – –

דוד צוקר (יו"ר ועדת החוקה, חוק ומשפט):

עבדנו על כל סעיף.

יצחק לוי (מפד"ל):

עבדנו והכול, בהחלט כן. היה קונסנסוס והיתה התייעצות עם הרבנים הראשיים וגם מנהל בתי-הדין הרבניים השתתף. שר הדתות לא השתתף, אף שמנהל בתי-הדין הרבניים כן השתתף. אף-על-פי-כן אני חושב שהיה צריך ללכת עוד צעד אחד מצדך. אתה מביא כאן דבר שהוא מהפכה, אתה מביא כאן תיקון גדול במערכת המשפט, ואני מודה שמדובר פה בתיקון גדול במערכת המשפט. עשה שהתיקון הזה יחול גם על בתי-הדין הדתיים. אל תפסיק באמצע. אל תגיד: מכיוון שאינני אחראי להם, על כן אני – לא הייתי אומר מתנער מאחריות, אלא ששר הדתות יבוא וידרוש, לא אני אדרוש את הדבר הזה.

אני אומר זאת בדיון על הגדלת מספר שופטי בית-המשפט העליון, קודם כול, כי זו ההזדמנות הראשונה שיש לי לדבר על כך.

ודבר נוסף, מכיוון שאנחנו רוצים לראות את מערכת בית-המשפט כמערכת כוללת של עשיית צדק במדינת ישראל, והמערכת הזאת כוללת בתי-דין מינהליים, בתי-דין לתעבורה ובתי-דין דתיים, ואדוני מתייחס לכל בתי-הדין, וגם לבתי-דין מינהליים, ואינני יודע אם כולם ממש באחריותו, אולי לא, אולי כן. אדוני מתייחס לכל דבר שנוגע לצדק וליושר, ואכן זה תפקידו של שר המשפטים. וכשם ששר המשפטים דואג לתקינות בית-המשפט העליון, עושה חשבונות ואומר לנו: בית-המשפט העליון זקוק כרגע ל-14 שופטים, ואנחנו נותנים אמון מלא בשיקוליו של שר המשפטים, וכולנו תומכים בדבריו, כך היינו רוצים ששר המשפטים ישים לבו גם לשאר מערכות המשפט וידאג להן באותה מידה.

אני מתכונן, אדוני, א. לתמוך בהצעה הזאת בנושא בית-המשפט העליון; ב. לפנות לשר הדתות. הייתי מאוד מצפה ששר המשפטים יסייע לשר הדתות להביא לתיקון העניין עוד בכנסת הזאת, כלומר בשנה הקרובה. תודה רבה.

היו"ר ע' עלי:

תודה רבה. שר המשפטים, בבקשה.

שר המשפטים ד' ליבאי:

נכבדי היושב-ראש, חברי הכנסת, ראשית, אבקשכם לאשר את הצעת ההחלטה המונחת לפניכם כבקשת כבוד נשיא בית-המשפט העליון מאיר שמגר והמשנה לנשיא אהרן ברק, להעמיד את מספר שופטי בית-המשפט העליון לשלוש שנים נוספות על 14 שופטים, כמספרם עכשיו.

שנית, רציתי בהזדמנות זו לומר, שקראתי באחד העיתונים היום, שהנשיא הנכנס של בית-המשפט העליון, פרופסור אהרן ברק, ושר המשפטים דוד ליבאי מתכוונים להאיץ את גלגלי הרפורמה בבתי-המשפט. בתי-משפט השלום ובתי-המשפט המחוזיים יתאחדו לערכאה אחת ועליה יוקם בית-משפט לערעורים ששופטיו יהיו שופטים מחוזיים.

אני מבקש לומר, שלא לקחתי דברים עם הנשיא או עם המשנה לנשיא ברק בעניין איחוד הערכאות שלום ומחוזי, ומכיוון שלא לקחתי דברים אתו בעניין זה, אני גם לא יכול לומר שהדברים הללו עומדים להתבצע. לכן נמתין עד שהנשיא ברק ייכנס לתפקידו כנשיא בית-המשפט העליון, ואז נדון בענייני בתי-המשפט בצוותא.

ולאחרונה, בעניין דבריו של חברי הנכבד, חבר הכנסת יצחק לוי. חבר הכנסת יצחק לוי, לי נראה שטוב היינו עושים אם אחת ולתמיד היינו מכניסים את כל בתי-המשפט, לרבות בתי-הדין, למשרד המשפטים.

דוד צוקר (יו"ר ועדת החוקה, חוק ומשפט):

להנהלת בתי-המשפט.

יצחק לוי (מפד"ל):

אפשר לדון בזה.

שר המשפטים ד' ליבאי:

זה נכון. אני מתכוון להנהלת בתי-המשפט אשר במשרד המשפטים. הייתי מאמין שתהיה תחושה של אחידות ושוויוניות וגם מכובדות בכל הערכאות גם יחד, וממילא יוכל אותו שר לדאוג לכולם בעת ובעונה אחת.

כל אשר אמרתי קודם הוא, שעם חלוקת האחריות בין שרי הממשלה, בכל זאת אין זה נאה ואין זה נכון, בהיעדרו של שר ושלא על דעתו, להכניס תיקונים מהותיים בענייני בתי-משפט שהם בתחום אחריותו. לכן לא יכולתי לתת לכך יד ולא אמרתי אלא את אשר אני סבור. את דבריך מלא אתה, ואני אמלא אחריך.

אבקש לאשר את הצעת ההחלטה. תודה רבה.

היו"ר ע' עלי:

תודה לשר המשפטים. יושב-ראש ועדת החוקה, חוק ומשפט.

דוד צוקר (יו"ר ועדת החוקה, חוק ומשפט):

גם אני מבקש בדברי התשובה שלא להתייחס לבקשה שלי לגבי שופטי בית-המשפט העליון אלא לדבריו של חבר הכנסת יצחק לוי. כידוע לך, יצחק, השר אמר לך מהו הפתרון הכולל הרצוי. כלומר, לכלול את מערכת בתי-הדין הדתיים למיניהם בתחום האדמיניסטרטיבי, המינהלי בלבד, תחת כנפי הנהלת בתי-המשפט. וזאת התשובה הנכונה.

תהיה לך הזדמנות בתחילת המושב הבא. הצעת חוק כזו הונחה. היא תהיה בשלה להנחה בתחילת המושב הבא. צריך לעשות את המעשה הזה, כי כל מי שמגיע לכל ערכאה שיפוטית כלשהי זכאי למירב ולמיטב השירותים. אבל צריך להבהיר לממסד הדתי, שזה לא יפגע בו, וראוי, לכן, אם אתם רוצים להשוות את עצמכם, אל תתנגדו, לא יקרה כלום אם תהיו תחת חסות הממלכה ותיהנו מכל השירותים האדמיניסטרטיביים שכל בית-דין זכאי להם בדיוק כמו שבית-משפט זכאי להם. תהיה הזדמנות לחברי הכנסת הדתיים לתמוך בהצעה הזאת בתחילת המושב הבא. זה חשוב.

יצחק לוי (מפד"ל):

משרד הדתות גם הוא ממלכה.

דוד צוקר (יו"ר ועדת החוקה, חוק ומשפט):

כן, אבל הוא לא הנהלת בתי-משפט.

אתה יודע מה, אני לא אשם בפיחות מעמדו של משרד הדתות ב-40 השנים האחרונות. לי אין חלק בזה.

היו"ר ע' עלי:

תודה רבה.

רבותי, אנחנו עומדים להצביע. לפי סעיף 25 לחוק בתי-משפט מחליטה הכנסת, כי מספר השופטים של בית-המשפט העליון יהיה 14 עד לי"ב בטבת התשנ"ט, 31 בדצמבר 1998. מי בעד, יצביע.

### הצבעה מס' 26

### בעד ההחלטה – 8

### נגד – אין

### נמנעים – אין

### ההחלטה בדבר הגדלת מספר שופטי בית-המשפט העליון נתקבלה.

היו"ר ע' עלי:

שמונה בעד, אין מתנגדים, אין נמנעים. הוחלט על הגדלת מספר שופטי בית-המשפט העליון ל-14. תודה רבה ליושב-ראש ועדת החוקה, חוק ומשפט.

יושב-ראש ועדת הכספים – איננו באולם.

יוסף בא-גד (מולדת):

יש ערעור שלי.

היו"ר ע' עלי:

יושב-ראש ועדת הכספים איננו באולם, אנחנו סוגרים את הישיבה.

דוד צוקר (יו"ר ועדת החוקה, חוק ומשפט):

יש שני ערעורים.

היו"ר ע' עלי:

סליחה, לא מערערים על דבר שלא הושמע. על מה תערער?

יוסף בא-גד (מולדת):

אני קורא את הערעור שלי.

היו"ר ע' עלי:

אתה בא לקבוע לי מה הסדר? על מה תערער? הרי לא הוצג כלום.

יוסף בא-גד (מולדת):

הסתייגות.

היו"ר ע' עלי:

אתה יכול לערער על דבר שהוצג. על דבר שלא הוצג אתה יכול לערער?

יוסף בא-גד (מולדת):

– – –

היו"ר ע' עלי:

תסלח לי, אל תנהל את הישיבה במקומי.

רבותי, אני מכריז כעת על הפסקה של עשר דקות עד שיבוא יושב-ראש ועדת הכספים.

(הישיבה נפסקה בשעה 22:30 ונתחדשה בשעה 22:35.)

# ערעורו של חבר הכנסת י' בא-גד על ההחלטה בדבר אישור הוראות: . בצו תעריף המכס והפטורים ומס קנייה על טובין (תיקון מס' 22), התשנ"ה–1995; . בצו תעריף המכס והפטורים ומס קנייה על טובין (תיקון מס' 26), התשנ"ה–1995

היו"ר ע' עלי:

יושב-ראש ועדת הכספים, בבקשה, על תעריפי המכס. אחרי שיושב-ראש הוועדה יציג את הצווים, חבר הכנסת בא-גד יערער עליהם.

גדליה גל (יו"ר ועדת הכספים):

אדוני היושב-ראש, כנסת נכבדה, אני מביא בפניכם את צו תעריף המכס והפטורים ומס קנייה על טובין (תיקון מס' 22), וכן צו תעריף המכס והפטורים ומס קנייה על טובין (תיקון מס' 26). אסביר אחד לאחד.

התיקון הראשון נועד להשוות בין הייצור המקומי לבין ייבוא של דלתות, חלונות וכדומה, שמותקנת בהם זכוכית. על זכוכית חל מס קנייה בשיעור של 30%, אך לא פחות מ-0.70 ש"ח לק"ג.

היצרנים המקומיים של דלתות, חלונות, מקלחונים ודומיהם משלמים את מס הקנייה על מרכיב הזכוכית במוצריהם. ייבוא של אותם מוצרים מחוץ-לארץ היה פטור ממס קנייה.

בעבר, עד 1 בינואר 1992, לא היתה אפליה, אך היא נוצרה ב-1 בינואר 1992 עם ביטול התוספת השלישית.

כאמור, הנהגת מס הקנייה על מרכיב הזכוכית במוצרים מיובאים משווה את מצבם של המוצרים מייבוא למוצרים מייצור מקומי, ועל הכול חל מס קנייה בשיעור של 0.70 ש"ח לק"ג.

אגף המכס מסר לנו, שאומדן תוספת ההכנסות השנתית כתוצאה מהטלת מס הקנייה הוא חצי מיליון ש"ח.

בצו השני מדובר על אריחים שעליהם חל מס קנייה בשיעור של 20%. הואיל ויש לאריחים מוצרים חלופיים או משלימים, כגון פנלים ופסיפס, נקבע מס הקנייה באותו שיעור גם על מוצרים אלה.

לפי החומר שממנו עשויים האריחים מסווגים האריחים בפרטי מכס שונים. הואיל ועד לתיקון האמור ההגדרות בפרטים השונים לא היו זהות, בא התיקון בצו לקבוע הגדרות זהות לאריחים, פנלים, פסיפס וכו'.

אין בתיקון הנדון שינוי בשיעורי המכס חוץ מבתיקון בפרטים 69.08 ו-69.07. בפרטים אלה החלו לאחרונה יבואנים לסווג פנלים מסוימים בסעיף הפוטר את הטובין ממס קנייה. שינוי ההגדרות יקבע מפורשות את חבותם במס, כפי שזה אמור להיות.

אני אודה לכם אם תאשרו את הצווים. תודה רבה.

היו"ר ע' עלי:

תודה רבה ליושב-ראש ועדת הכספים.

אני מבקש ממי שמציג חוקים שיימצא באולם כאשר אני קורא בשמו. לא יכול להיות שנחכה כאן ליושבי-ראש. כעת, אחרי שיושב-ראש ועדת הכספים הציג את הצווים, חבר הכנסת בא-גד, אתה יכול לענות עליהם. לא לפני שהציג. יש לך שתי הסתייגויות, ולכן יש לך שש דקות.

רבותי, הנוהל הוא שלאחר מכן אם יושב-ראש הוועדה ירצה להשיב – ישיב, ולא – אנחנו מצביעים.

יוסף בא-גד (מולדת):

אדוני היושב-ראש, חברי הכנסת הנכבדים, אני מגיש הסתייגויות לחוקי המכס כי אני שואל כמה שאלות ואני חושב שצריך לתת עליהן את הדעת.

דן תיכון (הליכוד):

זה לא חוקים, זה צווים.

יוסף בא-גד (מולדת):

לצווים. מפני שיש פה דברים משונים. צווים שהיו קיימים עשרות שנים – לפתע פתאום התעוררו. אני אומר, מדוע בעבר לא חששו להפסד שנגרם ליצרנים המקומיים כתוצאה ממס קנייה שהוטל רק על זכוכית המורכבת בדלתות? מה לא היה טוב עד היום, שהיום פתאום החליטו לשנות? מה גרם לשינוי המוצע בחוק?

דבר נוסף: האם אין צורך בהגנה גבוהה יותר על היצרנים המקומיים? אם כבר תוצרת הארץ, בואו נגן עליהם יותר מפני תוצרת חוץ.

שאלות דומות יש לי גם על הצו השני בעניין אריחים ופנלים. מדוע בעבר לא היה צורך בהגדרות זהות לגבי קביעת מס קנייה על אריחים ופנלים? מה הוא הגורם המזמן שאילץ לאחד את שיעור מס הקנייה?

אלו שאלות שאני שואל על כל צו מכס, ונקבל בוודאי תשובה.

אני רוצה בהזדמנות זו להעלות בעיה כואבת מאוד. העליתי היום בוועדת הכלכלה הצעה. אני יודע שהיא הצעה חריגה, אבל היות שהמצב חריג מאוד, אני חושב שכולנו צריכים לתת על כך את הדעת.

בשבוע שעבר נהרגו 24 איש בתאונות דרכים. בשבת שעברה נהרגו חמישה אנשים.

אריאל ויינשטיין (הליכוד):

גם הערב נהרגו.

יוסף בא-גד (מולדת):

היום נהרגו ארבעה אנשים. רבותי, אתם יודעים שאני מזועזע מהטרור הפלשתיני שקיים בארץ. בשבוע שעבר, כשברמת-גן היה טרור ונהרגו שישה אנשים כולנו, הזדעזענו ורבים מאתנו באו להדליק נרות זיכרון. אני אישית הייתי שם, הדלקתי נר זיכרון, ואני מלווה אותם. זה מזעזע. שישה אנשים, כולם טהורים, כולם קדושים. והנה בשבוע אחד שאנחנו מדברים נהרגו 24 ועוד חמישה ועוד ארבעה; 33. האם זה חייב להימשך? האם אי-אפשר לעשות משהו לעצור?

אומרים שהממשלה אשמה כי היא לא נותנת תקציב. בתקציב 1996 היא לא כוללת מספיק כספים. 95 חברי כנסת חתמו על חוק, והממשלה לא מתייחסת אליו. אני עומד נדהם.

היו"ר ע' עלי:

איזה חוק?

יוסף בא-גד (מולדת):

הצעת חוק של צחי הנגבי. 95 חתמו עליו.

אלי גולדשמידט (העבודה):

ואברהם בורג.

יוסף בא-גד (מולדת):

ואברהם בורג. זה לא עבר. הפילו אותו כאן בצו הממשלה.

יש בעיות קשות. יש מי שאומר שהתשתית אשמה, יש מי שאומר שהנהג אשם. אבל כל זה לא משנה. זו טרגדיה. אנחנו עוברים לסדר-היום.

אורי אור (העבודה):

אצלך אין בעיה, אצלך הממשלה אשמה.

יוסף בא-גד (מולדת):

לא, לא, סליחה. תיכף תראה. אני מבקש ממך, הנושא הוא מדי רציני כדי שנחלוק זה על זה.

אורי אור (העבודה):

שמת לב שאמרתי ברצינות.

יוסף בא-גד (מולדת):

לא, אני לא האשמתי את הממשלה. סיפרתי עובדה.

מה שאני מציע – בבית-הכנסת בשבת יש עניין של עיכוב קריאה. אם נעשה עוול מזעזע לאדם, יש לו הרשות לעלות ולעכב את הקריאה בתורה. אני חושב שפה צריך לעשות עיכוב קריאה. היום הצעתי בוועדת הכלכלה, שכל יום שבו יש, חלילה, הרוג בתאונת דרכים, תישמע צפירה, אזעקה כללית, התחבורה תיעצר לדקת דומייה, כולם ירדו, ידליקו אורות. אם יום-יום נצטרך, חלילה, לעצור את התנועה בארץ לדקת דומייה ולהדלקת אורות, הנהגים יתחילו להיות אדיבים יותר, מנומסים יותר, סובלניים יותר. אני חושב שזה חלק מהאסונות – חוסר אדיבות. הנהגים יתחילו לשים לב לשמירת מרחק ולאי-עקיפה וכו'.

היו"ר ע' עלי:

נא לסיים.

יוסף בא-גד (מולדת):

אני גומר. הממשלה גם היא תזדעזע.

דן תיכון (הליכוד):

תקשור את זה במשהו לפחות עם המכס.

היו"ר ע' עלי:

נא לסיים.

יוסף בא-גד (מולדת):

לכן אני חושב שיש לעשות את הדבר הזה. אני יודע שזה חריג, אבל נוכח מצב חריג חייבים לעשות דברים חריגים.

אריאל ויינשטיין (הליכוד):

– – –

היו"ר ע' עלי:

רבותי, זה לא הנושא שלנו. אני מזכיר, הנושא שלנו הוא צו תעריף המכס.

אנחנו מצביעים על הערעור של חבר הכנסת יוסף בא-גד. נצביע ידנית.

אלי גולדשמידט (העבודה):

חבר הכנסת בא-גד, אולי תבטל את הערעור שלך?

יוסף בא-גד (מולדת):

אני מבטל את שני הערעורים.

אלי גולדשמידט (העבודה):

הצעתי לו לבטל את הערעורים.

יוסף בא-גד (מולדת):

ראיתי את – – –

היו"ר ע' עלי:

היות שחבר הכנסת בא-גד ביטל את הערעורים שלו – – –

דוד צוקר (מרצ):

נשארתי כדי להצביע. אני יכול להצביע על משהו?

יוסף בא-גד (מולדת):

זאת הנקמה שלי בך.

היו"ר ע' עלי:

חבר הכנסת בא-גד, אני קורא אותך לסדר פעם ראשונה, מספיק עם הבדיחות כאן. מה מבדח כאן. אני מבקש להפסיק. אתן לכם את הזכות להצביע.

מי בעד אישור ההוראות בצו תעריף המכס והפטורים ומס קנייה על טובין (תיקון מס' 22), שהביא יושב-ראש ועדת הכספים?

### הצבעה מס' 27

### בעד ההחלטה – 10

### נגד – אין

### נמנעים – אין

### ההחלטה בדבר אישור הוראות בצו תעריף המכס והפטורים ומס קנייה על טובין (תיקון

### מס' 22), התשנ"ה–1995, נתקבלה.

היו"ר ע' עלי:

בעד ההחלטה – 10, אין מתנגדים ואין נמנעים. הצו אושר.

כעת אנחנו מצביעים על צו תעריף המכס והפטורים ומס על קנייה של טובין (תיקון מס' 26), התשנ"ה–1995. מי בעד?

### הצבעה מס' 28

### בעד ההחלטה – 10

### נגד – אין

### נמנעים – אין

### ההחלטה בדבר אישור הוראות בצו תעריף המכס והפטורים ומס קנייה על טובין (תיקון

### מס' 26), התשנ"ה–1995, נתקבלה.

היו"ר ע' עלי:

עשרה בעד, אין מתנגדים, אין נמנעים. הצו אושר.

# הצעת חוק לתיקון פקודת מס הכנסה (מס' 106), התשנ"ה–1995

# (קריאה שנייה וקריאה שלישית)

היו"ר ע' עלי:

חברי הכנסת, אנחנו נקדים כאן את סעיף י"ט בסדר-היום. יושב-ראש ועדת הכספים יציג את הצעת חוק לתיקון פקודת מס הכנסה (מס' 106), התשנ"ה–1995, בקריאה שנייה ובקריאה שלישית.

סליחה, חבר הכנסת פורז, אני רואה שיש המון הסתייגויות.

אברהם פורז (מרצ):

כן, אבל זה ייגמר תוך שתי דקות.

היו"ר ע' עלי:

שתי דקות?

אברהם פורז (מרצ):

אני מגזים, אבל זה יהיה קצר.

היו"ר ע' עלי:

יש 60 הסתייגויות.

אברהם פורז (מרצ):

אבל יש שני מסתייגים, והם הבטיחו לדבר בקיצור.

היו"ר ע' עלי:

חבר הכנסת דן תיכון, יש לכם התנגדות לכך שנשנה את הסדר?

דן תיכון (הליכוד):

אין התנגדות.

היו"ר ע' עלי:

אין התנגדות. חבר הכנסת פורז, בשל הג'נטלמניות שלך לפני שבוע – – –

אברהם פורז (מרצ):

כדאי.

גדליה גל (יו"ר ועדת הכספים):

חבר הכנסת פורז, אתה מקבל גמולים.

היו"ר ע' עלי:

סליחה, אדוני יושב-ראש הוועדה, אני מבין שאתה נענית לבקשתו של חבר הכנסת פורז, ואני נעניתי לפניית שניכם.

גדליה גל (יו"ר ועדת הכספים):

אדוני היושב-ראש, חברי הכנסת, הצעת החוק באה להשוות את גובה המס שיש לשלם בגין הכנסה מהשכרת נכס להכנסה מיגיעה אישית, וכן לבטל את הפטור להכנסה מעבודה של קטין.

הצעת חוק זו לתיקון פקודת מס הכנסה באה ביוזמתו של חבר הכנסת אברהם פורז, ויש להודות לו על כך.

כידוע לכם, מדרגת המס הראשונה היא 30%, אך על הכנסה עד 2,830 ש"ח לחודש שיעור המס הוא 15%, בתנאי שההכנסה היא מיגיעה אישית. הפרש המס המרבי למי שהכנסתו אינה מיגיעה אישית לעומת מי שהכנסתו מיגיעה אישית הוא 425 ש"ח לחודש.

כידוע לכם, עד שנת המס 1993, כולל, הכנסה מהשכרת נכס נחשבה גם היא כהכנסה מיגיעה אישית, ולפיכך היתה חייבת בשיעור המס ההתחלתי של 15%. לקראת שנת המס 1994 בוטלה הגדרת ההכנסה מהשכרת נכס כהכנסה מיגיעה אישית, ולפיכך היא היתה חייבת בשיעור המס ההתחלתי של 30%. הסיבה לכך היתה, שהכנסה מנכס בית למגורים זכתה להנחות ולפטורים כדי לעודד השכרת דירות, ולכן בוטלה בזמנה ההגדרה בחוק.

בשנת 1994 התגלה, שתיקון זה מחמיר במיוחד בעיקר עם אנשים שפרשו מעבודתם והכנסה זו מהווה תחליף פנסיה עבורם. לפיכך הוחלט לקבוע, כי ההכנסה מהשכרת נכס, שבמשך עשר שנים, לפחות, שימש להפקת הכנסה מיגיעה אישית, תיחשב כהכנסה מיגיעה אישית.

התיקון הוא רטרואקטיבית לשנת המס 1994.

נראה שתיקון זה יפתור את רוב התלונות שהתקבלו אצלנו בעקבות השינוי בהגדרת הכנסה מיגיעה אישית. נוסף על כך, התיקון יאפשר חישוב נפרד אצל אלה שבגלל השינוי בהגדרה צורפה ההכנסה מרכוש להכנסת בן הזוג העובד וחויבה לפיכך במס הכנסה גבוה יותר.

תיקון נוסף הוכנס לגבי הכנסתם של בני 60, לפחות, ולגביהם לא תהיה כלל הבחנה של הכנסה מיגיעה אישית או לא. חיוב המס לגביהם, לגבי כל הכנסה, יחל בשיעור המס ההתחלתי של 15%.

בעת הדיון בוועדה הוחלט לוותר על פטור קיים, והוא הפטור להכנסת עבודה של קטין שלא מלאו לו 16 שנה, והפטור של הכנסת עבודה של יחיד בגיל 18-16 שהוצאה על-ידו לרכישת ספרים ולתשלום שכר לימוד.

כיוון שסף המס היום גבוה – אנחנו יודעים שכמעט מחצית מהשכירים לא משלמים מס כלל – אין מקום, לדעת הוועדה, לפטור נערים עובדים ממס אם הכנסתם תהיה מעל למינימום הפטור ממס. אנחנו יודעים שהפטור הזה עלול לשמש פרצה להעלמות מס, ועל כן סברה הוועדה שיש לבטל את הפטור הזה. תחולתו של ביטול הפטור מיום 31 באוגוסט 1995, דהיינו בעוד חודש ימים.

אני קורא לחברי הבית לאשר את הצעת החוק הזו. תודה רבה.

היו"ר ע' עלי:

תודה רבה. רבותי, יש הסתייגויות לחוק. כל מסתייג ינמק את כל הסתייגויותיו. הראשון חבר – הכנסת דן תיכון.

סילבן שלום (הליכוד):

רק רגע, אני לא מבין. למה החוק הזה בא לפני החוק שהיה צריך לדון בו?

היו"ר ע' עלי:

קודם כול שב, לא אענה ככה. נא לשבת.

חבר הכנסת פורז ביקש ויושב-ראש ועדת הכספים ביקש. שאלתי אם יש התנגדות, אמרו שאין התנגדות. לא ראיתי סיבה שלא להסכים.

סילבן שלום (הליכוד):

עם כל הכבוד, יש לחוק עשרות הסתייגויות.

היו"ר ע' עלי:

סליחה, את כל השאלות האלה כבר שאלתי – – –

דן תיכון (הליכוד):

אתה כבר פסקת. אנחנו באמצע הדיון.

היו"ר ע' עלי:

בכל זאת מותר להשיב. נכון שפסקתי, אבל אין זה שאני לוקח את החוק לידיים. אני שאלתי ואמרו שאין התנגדות.

סילבן שלום (הליכוד):

למי אין התנגדות?

היו"ר ע' עלי:

לכל מי שהיה כאן כששאלתי.

סילבן שלום (הליכוד):

אני לא הייתי.

היו"ר ע' עלי:

אז מה קרה? הכול יהיה קצר, יש כאן רק כמה מסתייגים, והבטיחו לנמק בקיצור, ולכן נעניתי לבקשה להקדים את הדיון בחוק זה. לא נפסיק כעת ונעבור לחוק הבא.

סילבן שלום (הליכוד):

אבל יש הרבה הסתייגויות, זה ייקח שעה וחצי, ואני צריך לחכות – – –

אברהם פורז (מרצ):

חבר הכנסת שלום – – –

סילבן שלום (הליכוד):

תוותר על ההסתייגויות שלך.

היו"ר ע' עלי:

אני מוותר על הסתייגויותי.

סילבן שלום (הליכוד):

שגם חבר הכנסת גולדשמידט יוותר.

דן תיכון (הליכוד):

מה פתאום, מפני שאתה רוצה?

היושב-ראש פסק, וכך יתנהל הדיון.

סילבן שלום (הליכוד):

בכל הכבוד, אני לא מבין מה הטרור הזה. יש סדר-יום, אנשים פה מחכים, רוצים להתבטא. אילו היו שתיים-שלוש הסתייגויות הייתי מוכן לחכות, אבל זה ייקח שעה – – –

היו"ר ע' עלי:

רבותי, אני מבקש קצת חברות. היתה כאן בקשה של יושב-ראש הוועדה ושל המציע. לא הסתפקתי בזאת, שאלתי את כל מי שנכח באולם, ופה אחד, על דעת כל חברי הכנסת, הוחלט להיענות לפנייתם של חבר הכנסת פורז ושל חבר הכנסת גדליה גל. לזה אתה קורא טרור? אני לא מבין זאת. לא קורה שחברי כנסת מבקשים בקשות חריגות ואנחנו נענים להן? מכל חברי הכנסת שהיו במליאה, איש לא התנגד לכך. אז מה רע בזה שנענינו לפנייה שלהם? תסביר לי. אתה אף פעם לא ביקשת בקשות? אף פעם לא נענינו לבקשות שלך?

סילבן שלום (הליכוד):

תמיד נענית.

היו"ר ע' עלי:

רבותי, יש חברות בבית הזה. ביקש המציע וביקש היושב-ראש, וחברי הכנסת כולם הסכימו פה אחד. לא היתה כאן התנגדות של איש, למה שלא איענה? אם לא הייתי נענה, אני חושב שהייתי מתנהג לא יפה. אם כולם מסכימים, למה שלא איענה?

גדליה גל (יו"ר ועדת הכספים):

ראוי לציין, שחברי הכנסת שהיו נוכחים כאן אמרו שלא ינצלו את כל זמנם להנמקות.

היו"ר ע' עלי:

יתירה מזאת, כשראיתי שיש הסתייגויות רבות, חשבתי לשנות את ההחלטה שלי. שאלתי את חברי הכנסת אם הם ימצו את מלוא הזמן שעומד לרשותם, והם אמרו שהם יקצרו. יש כאן בסך הכול שני מסתייגים, והכול יעבור תוך דקות אחדות. למה שלא איענה?

נמשיך ונגמור את העניין הזה. אבקש לקצר ולעמוד בהבטחה שלכם. אני מוותר על כל הסתייגויותי. יש לי חמש.

בבקשה, חבר הכנסת דן תיכון.

דן תיכון (הליכוד):

אדוני היושב-ראש, כנסת נכבדה, אני רוצה להודות לחבר הכנסת פורז על התנהגותו בשבוע שעבר בעת ההצבעה על חוק רמת-הגולן. אנחנו זוכרים זאת, וכשהוא ביקש היום נענינו לבקשתו.

חבר הכנסת פורז, מדובר כאן בתיקון לפקודת מס הכנסה (מס' 106). חבר הכנסת אברהם פורז הוא חבר כנסת שמרבה להציע הצעות חוק, תיקונים, מתקן שגיאות, ובתחום החקיקה יש לו כל מיני רעיונות והצעות חוק שבעיקרם אני מחייב אותם.

לפנינו הצעת חוק מעניינת מאוד. במשך שנים רבות, אחת לשנה אני ממלא את דוח מס ההכנסה. אני מניח שחלק גדול מן השכירים עושה זאת כמוני, וכל העצמאים ללא יוצא מן הכלל מתבקשים למלא אחת לשנה, אם יש להם הכנסות, דוח שנתי שמוגש למס הכנסה.

לאחר שגמרת למלא את הדוח אתה עובר לשלב שבו אתה מחשב את המס שהיית אמור לשלם על-פי ההצהרה שלך. היום אתה כבר לא נזקק לחישוב מן הסוג הזה, שהרי המחשב עושה זאת בעצמו, אבל מס הכנסה, באמצעות חוברת ההדרכה, נותן לך את האפשרות לחשב את המס שאתה שצריך לשלם, ואז אתה יכול לדעת האם שילמת יותר או שילמת פחות.

מי שמעיין בטבלאות הללו מוצא שם דבר בלתי מובן: יש שם טבלת שכר שעוסקת ביגיעה אישית ויש שם טבלת שכר מקבילה שעוסקת בהכנסות שלא מיגיעה אישית.

במשך שנים, כל שנה, כשאני מגיע לסוף החוברת הזאת ואל סוף הדוח האמור אני נתקל בשתי טבלאות: טבלה אחת שמחייבת אותך לשלם מס כשההכנסה היא מיגיעה אישית, וטבלה אחרת שמחייבת אותך לשלם מס מהכנסה שאיננה מיגיעה אישית.

במשך שנים תמהתי מה ראה המחוקק שהבחין בין שני סוגי ההכנסות הללו, זו שמיגיעה אישית וזו שאיננה מיגיעה אישית. התברר שבפקודת מס הכנסה יש כמה קביעות שתחילתן בימים שהמדינה הזאת היתה מדינה בולשביסטית, מדינה שאבותינו שבאו ממזרח-אירופה הבחינו בה בין הכנסות של אנשים שבאות מיגיעה אישית מעבודה לבין הכנסות של אנשים שאינן באות מעבודה.

יכולת להבין זאת במשך השנים הראשונות של המדינה, אם כי לא יכולת להסכים לכך – איך יכול להיות שבמדינה מודרנית מבדילים בין איש שיש לו הכנסה מעבודה לבין איש שיש לו הכנסה שלא מעבודה; למשל, מנכס או מחנות שהוא משכיר ומקבל דמי שכירות. במשך שנים אני מתריע בפני נציבות מס הכנסה ושואל איך יכול להיות שיש ההפרדה הזאת, ההבדלה בין סוג אחד של מס לבין סוג אחר של מס.

האמינו לי, שכשמדובר בהכנסה שאינה מיגיעה אישית אתה מייד קופץ ומשלם את מדרגת המס הראשונה; מן השקל הראשון, כמדומני, הטבלה איננה בפני. כשהתרעתי והצעתי פעמים מספר לבטל את העניין הזה נאמר לי: איך אתה מעלה על דעתך שנבטל את המס על הכנסה שאיננה מיגיעה אישית? תשמע, אתה יודע, זה כרוך באובדן ענק של הכנסות.

דוגמה נוספת – מס בשיעור של 10% שמוטל על רווח אינפלציוני. מקורם של המסים הללו מצוי בעצם באותה גישה שראויה לגינוי, אותה גישה שמבדילה בין הכנסה כזו לבין הכנסה אחרת, זו שמיגיעה אישית וזו שאיננה מיגיעה אישית.

ב-1993 שינינו כנראה את החוק, ובהיסח הדעת גרמנו לכך שאנשים החלו לשלם מס על הכנסה שאיננה מיגיעה אישית, במיוחד אנשים שגילם 65, לפחות, שפרשו לגמלאות. כולנו קיבלנו מכתבים רבים, תלונות. אני, לפחות, הייתי מעביר את המכתבים הללו לכלכלנית של ועדת הכספים ולאחר מכן לנציב מס הכנסה, ואכן הנושא עלה על סדר-יומנו.

משעלה הנושא על סדר-יומנו באמצעות חבר הכנסת אברהם פורז שניסה לשנות ולתקן את העניין, שהרי היה צריך לתקן אותו, התעוררה הבעיה מחדש: מדוע מחייבים אנשים במס גבוה יותר על הכנסה שאיננה מיגיעה אישית בהשוואה להכנסה דומה שהיא מיגיעה אישית.

ואכן בחוק הזה שמוגש לנו רוצה חבר הכנסת פורז לעשות צדק עם אותם פנסיונרים שפרשו ממקום עבודתם, חיים על גמלה מסוימת, יש להם הכנסות שלא מיגיעה אישית, והם צריכים לשלם מס גבוה יותר. מס הכנסה קיבל את התביעה שלו והוריד את החבות במס מגילאי 65 לגילאי 60 והכניס, כמדומני, עוד איזה חסם, שהכנסה מעסק או ממשלח-יד תימשך במשך תקופה של לא פחות מעשר שנים.

התיקון הזה, או יותר נכון הצעתו של חבר הכנסת פורז, בא לכלל ביטוי בחוק הזה שהוא מציע לתקן, והצעתו מתקבלת. אבל השאלה מדוע מוטלים שיעורי מס גבוהים יותר על הכנסה שאיננה מיגיעה אישית איננה באה לכלל פתרון, והיא עומדת בפנינו.

התשובה של מס הכנסה איננה מניחה את הדעת. מס הכנסה טוען, שהטענה צודקת, צריך לתקן, אבל מאחר שמדובר על אובדן הכנסות בהיקף גדול ביותר, הוא איננו מסוגל לבצע את התיקון.

אני חושב, שאת הטעות הזאת, את השקפת העולם הזאת, שמבדילה בין נישום לנישום על-פי מקור הכנסה, צריך לעקור מן השורש, ומהר, אף-על-פי שהדבר מחייב אובדן הכנסות בהיקף של כמה עשרות מיליוני שקלים. אני חושב שחבר הכנסת פורז יצטרף לעמדתי זו. אנחנו חייבים להטריד את נציבות מס הכנסה ולא לוותר. אין הצדקה לעניין הזה. זה חוק ישן, חוק סוציאליסטי, חוק בולשביסטי שעבר מן העולם במרבית המדינות בעולם ואולי בכל המדינות בעולם.

עליתי לכאן כדי לחייב את התיקונים אבל גם לומר שזה מעט מדי, אינו מספיק, ועדיין צריך לעשות את עיקר התיקונים.

היו"ר ע' עלי:

רבותי, חברי הכנסת – – –

אריאל ויינשטיין (הליכוד):

אדוני היושב-ראש.

היו"ר ע' עלי:

לא, שב, בבקשה. אתי לא מדברים כשעומדים. נא לשבת. רבותי, הואיל – – –

דן תיכון (הליכוד):

הסרתי את ההסתייגויות שלי.

היו"ר ע' עלי:

תודה, חבר הכנסת דן תיכון. הואיל וההסתייגויות נמשכות והמסתייגים אינם מסכימים לוותר ולעמוד בהתחייבותם שכל הסעיף הזה – – –

אלי גולדשמידט (העבודה):

אדוני היושב-ראש, אני הייתי מוכן לוותר על ההסתייגויות שלי.

אריאל ויינשטיין (הליכוד):

אני מוכן לוותר, אבל אני מבקש עשר דקות.

היו"ר ע' עלי:

נא לשבת. סליחה, סליחה. כשאני הסכמתי, נאמר לי שכל העניין הזה יסתכם בעשר דקות, רבע שעה. הואיל והעניין הזה נמשך, והואיל והמסתייגים לא מוותרים – נדחה את הדיון בסעיף הזה.

אריאל ויינשטיין (הליכוד):

אדוני, אני מוכן לוותר.

היו"ר ע' עלי:

תסלח לי, אולי תרשה לי? אתה מפסיק אותי באמצע. כאן, בבית הזה, השתרש איזה נוהג, שמפסיקים את היושב-ראש תוך כדי דיבורו, מתפרצים לתוך דבריו של יושב-ראש הישיבה. זה לא מקובל – לא עלי, בכל אופן, כשאני מנהל את הישיבה. אני מבקש להתאזר בסבלנות ולאפשר לי לסיים את דברי.

אני לעולם לא מתפרץ לדבריכם ואני לא מפסיק אתכם תוך כדי נאומים. אני לא מפריע לכם לדבר. לכן, אל תפריעו לי.

כדי שלא תהיינה אי-הבנות אומר כך: הואיל ואני רואה שכאן חברי הכנסת לא מוותרים על זכות הדיבור, ויש כאן מסתייגים אחדים, אנחנו נדחה את הדיון בחוק הזה למחר. הדברים האלה הם על דעתו של המציע ועל דעתו של יושב-ראש ועדת הכספים, חבר הכנסת גדליה גל. הדיון יידחה, אלא אם כן המסתייגים מסכימים לוותר ומסתפקים לדבר דקות אחדות. אם אדע שתוך עשר דקות נסיים – בבקשה. אם לא – אני דוחה את העניין למחר. בסך הכול, כאשר אני נעניתי לפנייה – – –

אברהם פורז (מרצ):

חבר הכנסת ויינשטיין ידבר חמש דקות.

היו"ר ע' עלי:

האם יש כאן עוד מישהו שרוצה לדבר?

אלי גולדשמידט (העבודה):

אני אדבר אחריו דקה וחצי.

היו"ר ע' עלי:

ובזה נגמר העניין? כן? אני רואה שהסיפור הזה נמשך.

אריאל ויינשטיין (הליכוד):

אני אדבר חמש דקות, אדוני. חמש דקות.

גדליה גל (יו"ר ועדת הכספים):

אדוני היושב-ראש, ניסינו מהלך, והוא לא עלה כל כך יפה. שמענו מסתייג אחד. לא יהיה שום אסון אם נמשיך מחר. לא קרה שום דבר.

היו"ר ע' עלי:

רבותי, אני חושב שיושב-ראש ועדת הכספים – – –

אברהם פורז (מרצ):

חבר הכנסת פורז מוכן לדבר חמש דקות.

היו"ר ע' עלי:

רבותי, אני לא מוכן לזה. מספיק. לא אנהל כאן משא-ומתן. אנחנו ניסינו לבוא לקראת המציע. הסכמתי להיענות לפנייה שלכם, מכיוון שידעתי שמדובר כאן בדקות אחדות. העניין הזה כבר נמשך יותר מ-20 דקות. אם יש כאן עוד שלושה מסתייגים, וחברים אחרים הצטרפו – אני מחליט להיענות להצעה של חבר הכנסת גדליה גל, יושב-ראש ועדת הכספים, ונפסיק כאן את הדיון. נמשיך בדיון מחר. מחר תישמענה שאר ההסתייגויות. מחר גם תהיה הצבעה על הצעת החוק. אני מצטער מאוד. אין דרך אחרת. בזה נגמר העניין.

# הצעת חוק הסדרת העיסוק בייעוץ השקעות ובניהול תיקי השקעות, התשנ"ה–1995

# (קריאה שנייה וקריאה שלישית)

היו"ר ע' עלי:

אנחנו חוזרים לסדר-היום שלנו. כעת נדון בהצעת חוק הסדרת העיסוק בייעוץ השקעות ובניהול תיקי השקעות. יושב-ראש ועדת הכספים, בבקשה.

אם עושים ג'סטות ומנסים לשנות דברים וזה לא מתקבל, מה לעשות? אין דרך אחרת.

גדליה גל (יו"ר ועדת הכספים):

אדוני היושב-ראש, חברי הכנסת, בראשית דברי אני רוצה להודות לך, אדוני היושב-ראש, על שנעתרת לבקשתי בפעם הראשונה וגם על שנעתרת בפעם השנייה. רצינו לעשות איזה מהלך. חשבנו שהוא יהיה מהיר. אין פה פיקוח נפש. גם מחר יש יום לפנינו, נמשיך את הדיון מחר וגם נסיימו.

אני עובר להצעת החוק להסדר העיסוק בייעוץ בהשקעות ובניהול תיקי השקעות.

הצעת החוק המונחת לפניכם לקריאה שנייה ולקריאה שלישית מהווה מיזוג של הצעה ממשלתית והצעות חוק פרטיות של חברי הכנסת דן תיכון וגדעון שגיא.

עוד בשנת 1987, בכנסת האחת-עשרה, עברה בקריאה ראשונה הצעת חוק דומה, שהיתה מבוססת על המלצות ועדה לבדיקת הסדרים תחוקתיים בתחום שוק ההון, שמינה שר המשפטים דאז, על-פי הצעת שר האוצר, וכן על המלצות ועדת החקירה לעניין ויסות מניות הבנקים, הידועה בכינוייה ועדת-בייסקי. על הצעת החוק האמורה הוחל דין רציפות בכנסת השתים-עשרה, אולם היא לא נדונה גם אז. עתה הגיעה שעתה של הצעת החוק, והיא מונחת לפניכם, לאחר שבשנה שעברה, באוגוסט 1994, התקבל חוק נוסף שעניינו הסדרת שוק ההון, חוק השקעות משותפות בנאמנות.

הצעת החוק היא הצעה חשובה, ועניינה הסדרת העיסוק בייעוץ השקעות ובניהול תיקי השקעות, הן מבחינת הכישורים הדרושים למי שמבקש לעסוק בשוק ההון והן מבחינת היחסים שבין היועצים ומנהלי התיקים לבין לקוחותיהם, לרבות דרכי הפעולה בתחום העיסוק, חובת הנאמנות, חובת הזהירות ומניעת ניגודי עניינים.

הצעת החוק נדונה במשך תקופה לא קצרה בוועדת משנה של ועדת הכספים בראשותו של חבר הכנסת סילבן שלום, והיא עשתה מלאכה נאמנה, ולאחר מכן במליאת ועדת הכספים בנקודות שבוועדת המשנה לא היתה בהן הסכמה, כפי שיובהר בהמשך.

הצעת החוק קובעת את הכישורים הדרושים לייעוץ בהשקעות ובניהול תיקים, ובהם גיל מינימלי של 21 שנים, במקום 23 כפי שהיה בהצעת החוק המקורית, עמידה בבחינות מקצועיות שתקבע הרשות לניירות ערך, השלמת תקופת התמחות ועמידה בתנאי ביטוח מקצועי הולם. אם היועץ הוא חברה, קיימת גם דרישה להון עצמי מזערי כפי שייקבע בתקנות.

לגבי מי שמבקש לעסוק בניהול תיקי השקעות התלבטה הוועדה בשאלה האם לאפשר עיסוק זה גם ליחידים או להגבילו לחברות בלבד.

בסופו של דבר הוחלט בסעיף 2(ב), שניהול תיקי השקעות ייעשה על-ידי חברות בלבד, שבידיהן רשיון מנהל תיקים, ושעובדיהן הם בעלי רשיונות כאמור, ולא על-ידי יחידים, וזאת על מנת להגן עוד יותר על הלקוח. ההגנה על הלקוח היא מטרה ראויה הגוברת על ההגבלה שבחוק-יסוד: חופש העיסוק בעניין זה.

בהצעת החוק נקבעו חובות אמון וזהירות ליועצי השקעות ולמנהלי תיקים, ומהן נגזרות חובות משנה נוספות. בעל רשיון חייב לפעול לטובת לקוחותיו בלבד, ברמת מיומנות וללא העדפת עניינים אחרים על פני עניינו של הלקוח.

מתן שירותים בידי מנהל תיקי השקעות מותנה בעריכת הסכם מפורט בכתב עם הלקוח. בהסכם זה יובהרו סוגי הפעולות שהלקוח מסמיך את מנהל התיקים לבצע עבורו, היקף שיקול הדעת המוקנה למנהל התיקים וגובה העמלה שישלם הלקוח.

כדי לאפשר למשקיע לשקול את כדאיותה של ההשקעה, על בעל הרשיון לגלות ללקוחו גילוי נאות של כל העניינים המהותיים לעסקה המוצעת, וכן קיומם של סיכונים מיוחדים בעסקה, במיוחד בעסקה שכרוכה בה מכירה בחסר, עסקה בחוזה עתידי, מה שקרוי: עסקת "פורוורד", וכן עסקאות אחרות שייקבעו בתקנות.

במקרים של סיכון מיוחד בעסקה יצטרך הלקוח לתת את אישורו מראש ובכתב לפני ביצוע העסקה. דבר זה ימנע טענות בעתיד מצד הלקוח, שלא היה מודע לעסקה ולתוצאותיה.

הרשות לניירות ערך תפקח על יועצי ההשקעות ועל מנהלי התיקים. עשיית מעשה או מחדל המהווה התנהגות בלתי הולמת של בעל רשיון או הפרת החובות המוטלות עליו יהוו עבירת משמעת. עבירות המשמעת יידונו בפני ועדת משמעת שתוקם לעניין זה, והיא תהיה מוסמכת, בין היתר, לבטל רשיון לתקופה של עד עשר שנים. נוסף על כך, עיסוק בייעוץ השקעות או בניהול תיקים ללא רשיון נקבע כעבירה פלילית שדינה שנתיים מאסר.

בנושא אחד, מרכזי ביותר, היו הדעות חלוקות. מדובר בשאלה האם להשאיר את ייעוץ ההשקעות בידי הבנקים או להוציאו מהם. מאחר שהוועדה היתה סבורה שהשאלה אינה שאלה של עמדת קואליציה מול עמדת אופוזיציה, הוחלט להביא את הנושא להכרעת מליאת הכנסת. לפיכך מובאת הצעת החוק שלפניכם, בסעיפים הרלוונטיים, בשתי גרסאות: גרסה א', השארת הייעוץ בבנקים, וגרסה ב' – הוצאת הייעוץ מהבנקים.

בשתי הגרסאות אין מחלוקת על כך שתאגיד בנקאי לא יהיה רשאי לעסוק בניהול תיקי השקעות. המחלוקת מתמקדת, כאמור, בנושא הייעוץ בלבד.

לפי גרסה א', שאותה גורסת הרשות לניירות ערך, סעיף 9 להצעת החוק כפי שהוא מופיע בגרסה א': יהיו הבנקים רשאים להמשיך ולעסוק בייעוץ השקעות, אולם מי שיעסוק בשמם בייעוץ יהיה עובד הבנק שיש לו רשיון כיועץ השקעות לפי החוק החדש. בדרך זו יובטח ייעוץ מקצועי על-ידי יועץ מורשה שחלות עליו כל החובות והמגבלות שבחוק.

ההנחה שביסוד גרסה א' היא, שמכאן ולהבא יהיו יועצי ההשקעות בבנקים, ככל יועצי ההשקעות האחרים, חייבים ברישוי ובפיקוח הרשות לניירות ערך, מה שלא היה עד היום. דהיינו, מדובר בשיפור המצב הקיים. זאת ועוד: הואיל והיום אין מספיק גופים מחוץ למערכת הבנקאית שיוכלו לשמש אלטרנטיבה ראויה לשירותי ייעוץ השקעות הדרושים לציבור ולתחרות במערכת הבנקאית, לכן, כל עוד לא יקומו גופים כאלה, עדיף, לדעת גורסי גרסה א', שהיועצים הקיימים בבנקים יהיו בעלי רשיון ויחולו עליהם כל הוראות החוק.

לפי גרסה ב', גרסתו של חבר הכנסת סילבן שלום וחברים נוספים, והיא נתמכת גם על-ידי בנק ישראל, ייעוץ ההשקעות יוצא מהבנקים. עם זאת, הבנקים ימשיכו למכור נכסים פיננסיים לציבור, כגון תוכניות חיסכון, קופות גמל, קרנות נאמנות, אופציות וחוזים עתידיים, ובלבד שיודיעו ללקוח שיש להם עניין בשיווקם של נכסים פיננסיים אלה ובקידום מכירתם.

פירושה של הצעה זו הוא, שהבנק יוכל רק לשווק את הנכסים הפיננסיים ולתת ללקוח מידע עליהם במסגרת פעולות השיווק, אך לא יוכל לייעץ לגביהם.

יש כאן הבחנה בין ייעוץ השקעות לבין שיווק, הבחנה שלעתים היא קשה הואיל והגבול בין מתן מידע על המוצר לבין ייעוץ בקשר למוצר לא תמיד ברור. הבנקים, לפי גרסה זו, יוכלו לתת ייעוץ השקעות במסגרת חברות-בת שלהם לאותם לקוחות בלבד שעבורם מנהלות חברות-הבת את תיקי ההשקעות שלהם.

הסדר זה ייכנס לתוקף ב-1 באוקטובר 1996, דהיינו בעוד למעלה משנה, כדי לתת לבנקים שהות להתארגן בהתאם.

חברי הכנסת, תשומת לבכם מופנית לכך, שמבחינה משפטית מופיעה כל גרסה בשלושה סעיפים: 9, 43 ו-47, שהם למעשה מקשה אחת לגבי כל גרסה וגרסה. מכאן, שמי שיבחר בגרסה מסוימת חייב לבחור, באופן עקבי, באותה גרסה בזמן ההצבעה על כל אחד מהסעיפים: 9, 43 ו-47, שאם לא כן יהיה פגם משפטי במעשה החקיקה.

חברי הכנסת, אני מבקש מכם לבחור באחת הגרסאות ולהצביע בעד הצעת החוק בקריאה שנייה ובקריאה שלישית. את דעתי שלי אני ודאי וודאי אשמיע במהלך הדיונים, באיזו גרסה או באיזו חלופה אני תומך.

את הצעת החוק הזאת, כאמור, הכינה במשך ישיבות רבות מאוד ועדת המשנה לשוק ההון בראשותו של חבר הכנסת סילבן שלום, ואדוני היושב-ראש, הייתי מודה לך אם היית מאפשר לחבר הכנסת שלום, בשם הוועדה, להשלים את הדברים בטרם ניגש להסתייגויות. תודה רבה.

היו"ר ע' עלי:

ברצון. חבר הכנסת סילבן שלום, בבקשה. כעת, למשל, אני סוטה מהתקנון ומאפשר. כאן לא מדבר יושב-ראש הוועדה אלא יושב-ראש ועדת משנה שיכול לדבר רק בשם הוועדה. אני סוטה מהתקנון ומאפשר לך לדבר. אני עושה זאת לפעמים.

גדעון שגיא (העבודה):

באופן עקבי אתה מקבל את הצעותיו של יושב-ראש ועדת הכספים.

היו"ר ע' עלי:

אני מקבל את הצעותיו מפני שאני מעריך אותו מאוד ומעריך את דרך הניהול של ישיבות ועדת הכספים. הוא מדבר בהיגיון, ההצעות שלו הגיוניות, ומדוע לא תתקבל הצעה שהיא הגיונית? בבקשה.

סילבן שלום (בשם ועדת הכספים):

תודה רבה לך, אדוני היושב-ראש. הצעת החוק המובאת לפנינו היום כוללת הצעות חוק פרטיות של חברי הכנסת תיכון ושגיא, אשר משתלבות ומתמזגות בהצעת חוק ממשלתית, שהיא גדולה יותר ומקיפה יותר. אך אלמלא שתי הצעות החוק הפרטיות, לפי דעתי לא היינו עדים לכך שהיום היתה לנו ההצעה הממשלתית, מאחר שההצעות הפרטיות היוו טריגר, או היוו זרז לממשלה להכין הצעת חוק משלה.

קרוב לשנתיים ערכנו דיונים בהצעת החוק להסדרת העיסוק בייעוץ השקעות ובניהול תיקים, ובמשך תקופה ארוכה דנו בהצעת החוק הממשלתית שעדיין לא אושרה אפילו על-ידי הממשלה; כאילו אושרה בוועדת שרים לחקיקה, וכאילו אושרה על ידי הממשלה, וכך קיימנו דיון בסעיף אחר סעיף ותיקנו סעיף אחר סעיף. מובן שכל הלחץ היה על הממשלה, מכיוון שהיו שתי הצעות פרטיות שקידמתי גם בקריאה טרומית, גם בוועדה, וגם לקריאה ראשונה, ולאחר מכן, כשהן עמדו לדיון לאחר הקריאה הראשונה, הממשלה הגישה את הצעתה גם באופן פורמלי, וכך יכולנו לקיים דיון בנושא הזה.

מדובר בהצעת חוק מקיפה מאוד, שהיום, משום מה, קוראים לה רק: הצעת חוק להוצאת הייעוץ מהבנקים, לכן אתמקד אולי בנקודה הזאת, ולאחר מכן, במשך הערב, אני אדבר על שאר הדברים.

הנושא של הוצאת הייעוץ מהבנקים מגיע לכאן היום כסעיף בתוך חוק שלם שבא להסדיר את הייעוץ בניהול השקעות ובניהול תיקים. כידוע לכם, בשנים האחרונות פרחו, הייתי אומר, כמה עשבים שוטים בתחום שוק ההון, שהיה חובה לנכשם, ובמהירות. בתחום של השוק הפרטי אנחנו עושים זאת באמצעות הסדרת הייעוץ, כך שכל מי שעוסק בתחום יצטרך לקבל רשיון.

הצעות החוק שמונחות לפנינו, ההצעות הפרטיות וההצעה הממשלתית, אמורות לענות על הנושא הזה, אבל לצערי הרב עשבים שוטים צמחו פרא גם בערוגה שקוראים לה המערכת הבנקאית, ולפיכך היינו חייבים להתייחס לנקודה הזאת ברצינות רבה.

במשך כל התקופה הזאת, קרוב לשנתיים, עמד יושב-ראש הרשות לניירות ערך, מר אריה מינטקביץ, בתוקף על כך שהייעוץ יישאר במערכת הבנקאית. עמד ועמד בטענה אחת מתמשכת, שזה לא ריאלי להוציא את הייעוץ מהבנקים, כי הבנקים שולטים או פועלים ב-85% מהפעילות בשוק ההון.

לכן צר לי היה מאוד לראות את ההתלהבות הרבה שלו להוציא את הייעוץ לאחר מכן, או לבוא ולומר שההצעה שאני הגשתי או ההצעה שבנק ישראל תומך בה היא לא ההצעה שהיתה צריכה להיות, לא צריכה להיות הצעה קיצונית יותר שתוציא את הכול מהבנקים. הרי אם רצה מר מינטקביץ להוציא את הייעוץ מהבנקים, היה מגיש הצעת חוק ממשלתית, ובסעיף 9 היה כותב בצורה מפורשת, שלבנקים אסור לעסוק בייעוץ השקעות. אבל כפי שאנחנו יודעים, בסעיף 9 שמוגש על-ידי הממשלה כתוב בצורה מפורשת, שתאגיד בנקאי אינו רשאי לעסוק בניהול תיקים. לא כתוב שום דבר לגבי ייעוץ השקעות. לגבי ייעוץ השקעות, בצורה מפורשת מותר לו לעסוק – בסעיף קטן (ב) – רשאי לעסוק בייעוץ השקעות.

לפי דעתי, הדבר הזה לא היה צריך לקרות. לפי דעתי, הדבר הזה היה צריך לבוא מהממשלה בהצעה משלה להוציא את הייעוץ מהבנקים. ומאחר שהממשלה לא עושה זאת, אני חייב לציין אותה לשבח רק על דבר אחד – גם את הממשלה, ובראש ובראשונה את יושב-ראש הוועדה חבר הכנסת גדליה גל, שהחליט מהרגע הראשון שהנושא הזה הוא לא נושא פוליטי, הוא לא נושא מפלגתי. וכאיש הגון, אחד ההגונים בבית, הביא לכך שההצבעה שתתקיים מחר תתקיים לפי מצפונם של האנשים, האם לקיים את הדבר הזה או לא.

אני בעניין הזה חושב – – –

אריאל ויינשטיין (הליכוד):

מחר תהיה הצבעה של ליכוד-מערך.

סילבן שלום (בשם ועדת הכספים):

אני מקווה מאוד שזה לא מה שיקרה. לפחות אצלנו, בליכוד, היום החלטנו על חופש הצבעה. זה מה שהוחלט, ולכן לא תהיה שום כפייה של משמעת סיעתית. לפי מה שהבנתי מחבר הכנסת גדליה גל וגם ממצליף סיעת העבודה, חבר הכנסת יעקב שפי, הוחלט על חופש הצבעה. לפיכך אני מקווה מאוד שלא ייערכו גיוסים ויהיו פה אנשים שיחליטו בצורה הברורה ביותר.

חבר הכנסת גל אמר דבר אחד: לא רוצה שיהיה קואליציה-אופוזיציה. אם יורשה לי אומר גם משפט מעבר לכך, ואני חושב שאתה לא תיפגע אם אומר זאת: אתה אמרת, אנחנו לא נהיה אלה שניראה כאוהבי הבנקים ואתם תיראו כאוהבי לקוחות הבנקים. ואמרת זאת בצדק, כי לא יכול להיות מצב, שאתם תיראו אולי בצורה כזאת, ואנחנו ניראה בצורה אחרת. הצבעה זו אמורה להיות הצבעה אישית, וכל אחד יעשה מה שהוא חושב לנכון.

עכשיו לגבי הגרסה שלי, ובזאת אסיים את הקטע הזה. לאחר מכן יהיו הסתייגויות, ואנחנו נמשיך. ההצעה שלי קובעת, שיש להוציא את הייעוץ מבנקים. סעיף 9 בגרסה ב' שלו קובע בסעיף קטן (א): "תאגיד בנקאי אינו רשאי לעסוק בניהול תיקים". עם זאת, מאחר שהוא ממשיך למכור קרנות נאמנות, תוכניות חיסכון, קופות גמל, הוא יהיה חייב למסור דיווח על ניגוד עניינים שיש לו. באים ואומרים, בעצם אתה מאפשר את השיווק, יישאר הייעוץ; ולא רק שיימשך הייעוץ, אלא יימשך ייעוץ שיהיה ללא רישום וללא פיקוח. בעצם המצב שאתה מציע גרוע יותר מהמצב של השבת הייעוץ עם פיקוח ועם רישוי.

אבל אני רוצה לומר לכם, שהטענה הזאת היא טענה מתחסדת ומיתממת, טענה שבאה להכשיל את ההצעה הזאת. למה? בחוק שאנחנו אמורים היום לחוקק נקבע בצורה מפורשת, שכל המייעץ ללא רישוי צפוי לשנתיים מאסר. סעיף 39 לחוק קובע: מי שעסק בייעוץ השקעות מבלי שיש בידו רשיון לפי חוק זה, דינו מאסר שנתיים. לא רק שתהיה סנקציה פלילית, תהיה גם סנקציה אזרחית. הרי אם אני הלכתי לבנק וקיבלתי ייעוץ מיועץ ההשקעות, אני גם אתבע אותו תביעת נזיקין. תראו לי פקיד בנק שיהיה כל כך נאמן לבנק ויהיה מוכן לתת ייעוץ לאותו לקוח שבא אליו ולהסתכן בשנתיים מאסר ולהסתכן במצב שבו אני גם אתבע אותו בתביעת נזיקין על סכומים שיכולים להיות סכומים אדירים, של מיליונים. אני לא מכיר פקיד בנק אחד שיעשה את זה.

לא רק זאת. יש מושג משפטי שנקרא אחריות שילוחית, ואחריות שילוחית בתאגיד, והיא תביא לכך שגם מנהלי התאגיד יהיו צפויים גם לסנקציה פלילית וגם לסנקציה אזרחית. נוצר מצב שבו אם אותו פקיד ייתן אותו ייעוץ, יושב-ראש הבנק ומנכ"ל הבנק גם הם יהיו צפויים לאותן סנקציות. כך נוצר מצב שבו ההנחיה תרד מלמעלה לאותם אנשים שלא לעסוק בייעוץ השקעות.

שמחתי לראות היום את יושב-ראש מועצת המנהלים של בנק לאומי, איתן רף, מודיע בצורה הברורה ביותר כאיש שומר חוק, שאם החוק הזה יעבור הבנקים לא יעסקו בייעוץ השקעות. בצורה המפורשת ביותר. לכן מי שבא ואומר, יהיה שיווק, יהיה ייעוץ, לא אומר, לצערי הרב, את האמת. אני חושב שיוכל אותו אדם שירצה בכך לקנות דרך הבנק אותם מכשירים פיננסיים ותו לא.

המשפט האחרון שלי בעניין הזה, אדוני יושב-הראש. אם היינו מוציאים את מכירת המניות או את קופות הגמל וקרנות הנאמנות מהבנקים, מה היה קורה לאותן פריפריות? הרי אם אדם היה רוצה לקנות מניות, אין לו מקום אחר לעשות זאת. אני לא רוצה למנוע מאדם שרוצה לקנות מניות להיכנס לסניף הבנק ולתת הוראת מכירה וקנייה. אבל רק הוראה, שום דבר אחר לא. לא יגידו לו: תקנה את המניה הזאת או מניה אחרת.

עכשיו, באים ואומרים לי: אתה פוגע בפריפריות, שלא יוכלו לקבל ייעוץ. קודם כול, יהיה ייעוץ במרכזי ערים, אבל גם אם לא יהיה – ואני מקווה שיהיה – תחולת החוק היא רק מ-1 באוקטובר 1996, כדי ליצור מצב שבו חברות הייעוץ הפרטיות יוכלו להכין מסגרת של חברות לייעוץ החל מ-1 באוקטובר 1996. גם אם לא יוכלו לקבל ייעוץ, בבחירה בין ייעוץ רע, ייעוץ שנגוע בניגוד אינטרסים, לבין אי-ייעוץ בכלל – אני מעדיף אי-ייעוץ בכלל, כי זה טוב יותר ללקוחות, טוב יותר לציבור, טוב יותר לאזרחים.

הבנקים נגועים בניגוד אינטרסים מובהק. אין להם שום אפשרות לבוא ולומר, שקופת הגמל של הבנק השני השיגה תשואה טובה יותר, או קרן נאמנות של הבנק השלישי השיגה תשואה טובה יותר. לכן, לאחר המשבר האחרון שהיה פה בשנה האחרונה בשוק ההון, לאחר משבר מניות הבנקים שהיה ב-1983, לאחר דוח ועדת-בייסקי ב-1986, שקרא להוצאת הייעוץ מהבנקים, אני חושב שיהיה לטובת לקוחות הבנקים, לטובת האזרחים, לטובת הבנקים עצמם, אם הייעוץ יצא מהבנקים ונעביר אותו לסקטור הפרטי. כך ידעו האנשים שבאים לבנק שהם יכולים לתת את הוראות המכירה והקנייה של המכשירים הפיננסיים ותו לא.

אם הדבר הזה יקרה מחר, זאת תהיה מהפכה; לפי דעתי, אחת המהפכות הגדולות בשוק ההון. אנחנו נגיע למצב שבו שוק ההון יהיה משוכלל יותר, טוב יותר, לפי דעתי, הדבר יועיל לכל המערכת של שוק ההון. תודה.

היו"ר ע' עלי:

תודה רבה. אני מבקש לדעת האם יש איזה סיכומים בעניין ההסתייגויות. כמה הסתייגויות מנמקים בכל סבב?

דן תיכון (הליכוד):

שתיים בכל סבב.

היו"ר ע' עלי:

שתיים בכל סבב. מקובל על כולם.

רבותי, אני מבקש להבהיר דבר אחד: בכל סבב יהיו שתי הסתייגויות. מי שלא יימצא בשעה שאני קורא בשמו, איבד את תורו לאותן שתי הסתייגויות.

חבר הכנסת רון נחמן – אינו נוכח. חבר הכנסת גדעון שגיא, בבקשה. אחריו – חבר הכנסת גולדשמידט. חבר הכנסת שגיא, לרשותך עשר דקות, אתה לא חייב לנצל את כל הזמן.

גדעון שגיא (העבודה):

אדוני היושב-ראש, חברי הכנסת, אכן זו מהפכה בשוק ההון. אני סבור, שגם אם תאושר גרסה זו וגם אם תאושר גרסה אחרת, עשתה הכנסת, עשתה ועדת הכספים, עשו חברי הכנסת מהלך חשוב מאוד בהסדרת חלק מהבעיות החשובות שבהן אנחנו נתקלים בשוק ההון.

כפי שנאמר על-ידי חברי הכנסת שקדמו לי, אני הצעתי הצעת חוק והנחתי אותה על שולחן הכנסת בסוף 1993, בשעה ששוק ההון רתח וגאה והכול נראה ורוד וכאילו חסין מפני משבר. ההצעה הטרומית של הצעת החוק שלי הונחה בינואר 1994, וגם זה כאמור אירע לפני המפולת שהתרחשה בפברואר 1994 ולפני החקירות של הרשות לניירות ערך, לפני הפרסומים על החשדות על עברייני המס שנתפסו בהרצת תיקים והרצת מניות – – –

דן תיכון (הליכוד):

איזה עברייני מס?

גדעון שגיא (העבודה):

עברייני בורסה, לא עברייני מס, כמובן. גם בבנק דיסקונט, גם בבנקים אחרים, אבל צריך גם להזכיר ברוקרים אחרים.

כאשר אני הצעתי את הצעת החוק והנחתי אותה על שולחן הכנסת, לא הייתי מודע לכך שחבר הכנסת דן תיכון הציע גם הוא הצעה מקיפה שהונחה על שולחן הכנסת עוד לפני שאני הנחתי את הצעת החוק שלי, הצעה שעסקה בנושאים מעט שונים. אני התמקדתי במסגרת ההצעה שלי בעיקר בנושא מנהלי התיקים.

אבל, כפי שאמרתי, גם דן תיכון, גם בוועדת הכספים וגם במליאת הכנסת, גם אנוכי וגם חברים אחרים, התרענו על המשבר הצפוי בימים שבהם הבורסה גאתה והתרחבה והיתה פתח לעשרות ולמאות אנשים שמצאו דרך להיכנס לשוק ההון ולעיסוק הבלתי-מבוקר בניהול תיקים ובייעוץ להשקעות.

לאחר המשבר, כמעט באורח פלא, התגלה היקף ההונאות והעבריינות שהיתה קשורה במערכת של שוק ההון. השימוש במידע פנים, ההשפעה בדרכי תרמית על ניירות הערך והעבירות של הרצת מניות היו דבר נפוץ, מעל ומעבר למה שיכולנו לחשוב, על כל פנים מעל ומעבר למה שאני יכולתי לחשוב כאשר הצעתי את הצעת החוק.

האמת היא, שזה לא חזון בלתי נפרץ. בכל מקום ובכל העולם קורה, בעיקר כשהדברים אינם מוסדרים, שהבורסה הגואה היא קרקע פורייה לעבריינים שמנסים לנצל את סכומי העתק שמתגלגלים בשוק ההון.

היו"ר ע' עלי:

סכומי עתק. גם ב-23:30 צריך לדבר עברית תקנית. אתה יודע מה זה עתק? פעם אחת כדאי להבהיר את זה. זאת טעות נפוצה כאן. למלה "עתק" יש בכלל משמעות אחרת. כתוב בתפילה של חנה: "יצא עתק מפיכם". עתק זה דברי הבל, נאמר, דברי שטות. עתק זה סכום גדול.

גדעון שגיא (העבודה):

אני מודה ליושב-ראש על השיעור.

דן תיכון (הליכוד):

במקרה הזה אפשר לומר עתק.

גדעון שגיא (העבודה):

זה עתק ועתק.

השיטה המקובלת היתה, שעובד בנק, או גם ברוקר פרטי, לאחר שהצטייד בניירות ערך, היה דואג שקופת הגמל או קרן הנאמנות או לקוחות אחרים ירכשו את הניירות שהוא רכש, ותוך כדי הרכישה יעלו את השערים שלהם, באופן שהוא עצמו יצא נשכר מהרצת המניות, או מה שנקרא הרצת מניות. השיטה בדרך כלל היתה לעקוף איסורים שהיו קיימים בחוק או כללים קיימים, והדבר הזה כמובן נעשה באמצעות ברוקר שהוא שותף, שהוא איננו חלק מהמערכת שבה פועל האיש.

מכל מקום, התברר שהיקף העבריינות היה מדהים, והוא העלה מעל לכל ספק את הצורך בחקיקה והסדרה של הנושא הזה של הייעוץ בשוק ההון ושל מנהלי תיקים. העובדה שכל אחד היה יכול, ללא הכשרה וניסיון, להציע את עצמו כמנהל תיקי השקעות, לתת לאחרים ייעוץ, סיכנה, כפי שראינו, את ניירות הערך, את שוק ההון, וגם את כספם של החוסכים והמשקיעים.

כפי שציינתי כאשר הצגתי את הנושא בקריאה הטרומית, לא עלו על דעתי ההיקף והחומרה של הבעיה. כאמור, הדברים נאמרו עוד לפני המשבר. וכאשר העלינו אז את הנושא – גם חבר הכנסת דן תיכון וגם אנוכי, אני חוזר ומדגיש זאת – היה קשה לשער איזה כר נרחב לספקולנטים, במובן השלילי ביותר, היתה הגיאות בשוק ההון.

כפי שציינו החברים הקודמים, החוק הזה איננו עוסק בשאלה אם כן או לא יימסר או יאופשר ייעוץ להשקעות בבנקים. החוק מקיף, כולל, הוא בא להסדיר את כל הסוגיה הזאת של הרישוי של היועצים ומנהלי התיקים. לא ארחיב בנושא הזה, אבל אני רוצה כבר בשלב הזה של הדיון לומר, שבנושא שאנחנו חלוקים עליו אין לי אולי דעה נחרצת כמו לחברים אחרים שדיברו כאן, אבל אני רוצה לומר, שבנסיבות הקיימות אין לי שום ספק שיש להרשות את העיסוק בייעוץ גם בבנקים. כפי שנאמר, הבנקים הם חלק חשוב בפעילות של שוק ההון. אני רואה כבלתי-סביר שלא לאפשר להם ייעוץ בניירות הערך, מכיוון שתהיה קשה מאוד ההבחנה בין הייעוץ לבין השיווק. ואני חושש מאוד, שאם לא יאופשר לבנקים להציע גם ייעוץ, אנחנו נכשיל את פקידי הבנקים ואת עובדי הבנקים. אני רוצה לראות את פקיד הבנק שלא משיב ללקוח שנכנס לבנק ושואל מה דעתו על השקעה כזאת או אחרת, גם אם תפקידו מוגדר כשיווק בלבד, דבר שמסכן את פקיד הבנק בעבירה פלילית עם כל מה שכרוך בכך.

אבל בעיקר, רבותי, אני רוצה שאנחנו לא נהיה נאיבים ונכיר בעובדה, שגם הברוקר הפרטי יכול להיות נגוע בניגוד אינטרסים. צריך להביא את הדבר הזה בחשבון. אני יודע שקיימת היום אופנה לראות בבנק את הגורם השלילי, את אויב הלקוח. אבל אני סבור, שבמקרה הזה ובנתונים הקיימים היום אין שום הבדל בין הברוקר הפרטי, בין היועץ הפרטי, ובין הייעוץ שניתן בבנקים, גם מנקודת הראות של ניגודי האינטרסים וגם מבחינת הצורך לאפשר ולתת שירות ללקוחות במקום שנוח להם לקבל אותו. לפיכך בשאלה הזאת אני בהחלט תומך בהשארת הייעוץ בבנקים. תודה רבה.

היו"ר ע' עלי:

תודה רבה לחבר הכנסת שגיא. חבר הכנסת אלי גולדשמידט, אחריו – חבר הכנסת רענן כהן, ואם הוא לא יהיה – חבר הכנסת דן תיכון.

אלי גולדשמידט (העבודה):

אדוני היושב-ראש, רבותי חברי הכנסת, לפני שאכנס לנושא גופו אני רוצה לומר, שבלי שאנחנו מרגישים, לאט לאט ובאין רואה, הממשלה הזאת, הכנסת הזאת, עושות עקב בצד אגודל את מה שהתחייב ממשבר מניות הבנקים בתחילת שנות ה-80, בנושא של החומות הסיניות, בקרנות הנאמנות, בקופות הגמל, היום אנחנו דנים בנושא הייעוץ בסוגיית ניירות הערך.

אני שומע את חברי בוועדת הכספים, ובאמת – החוק איננו חוק פוליטי. אבל הייתי רוצה שתבואו פעם אחת לדוכן ותגידו איזו מלה טובה. יש לכם ביקורת על הממשלה מפה ועד הודעה חדשה. זה לגיטימי. אבל תגידו: הנה, את הצעת החוק של חבר הכנסת דן תיכון, שכבר רצה במסדרונות הכנסת שמונה שנים, מעבירים בתקופת כהונתה של הממשלה הזאת. כשהיתה הממשלה שלך לא הצלחת להעביר אותה. ואני מעריך את העבודה שלך. אתה אומר תמיד: אני התווכחתי עם החברים שלי בממשלה. והנה את הממשלה שהיא לא שלך הצלחת לשכנע. מה יותר טוב מזה? אז כיוון שאתה מדבר קצת אחרי, אולי תגיד מלה טובה? אולי פעם אחת נשמע מדן תיכון מלה טובה על הממשלה?

דן תיכון (הליכוד):

אני מוכרח להסביר במה דנים כאן. נדמה לי שיש כאן אי-ידיעה.

אלי גולדשמידט (העבודה):

ידעתי שאני לא אקבל את מבוקשי.

דן תיכון (הליכוד):

אבל מייד תשמע למה החוק התעכב ולמה הוא מובא היום.

אלי גולדשמידט (העבודה):

אתה יודע, הסברים אפשר לתת המון – –

דן תיכון (הליכוד):

לא הסברים, עובדות.

אלי גולדשמידט (העבודה):

– – אבל בסופו של דבר החוק הזה מצורף לחוקים רבים נוספים ומובא לכנסת הזאת, הכנסת השלוש-עשרה, שיש בה קואליציה מסוימת, והיא גם נותנת אמון לממשלה מסוימת.

ועכשיו לגוף החוק. אין שום ספק שקונפליקט האינטרסים בפעילות הבנקאית במדינת ישראל הוא מן המפורסמות. אף אחד לא יחדש פה שום דבר בכך שהוא יאמר שקיים קונפליקט אינטרסים. אנחנו באים המון בטענות אל הבנקים. גם אני ברגעים רבים באתי וביקרתי, יחד עם חברים נוספים, פעולות של הבנקים.

אני רוצה לתת דוגמה: היתה תקופה, לפני כשנתיים, שהבורסה גאתה, היתה סדרה עצומה של הנפקות, ובאותן הנפקות היו חיתומי יתר. אנשים, על מנת לממן את חיתומי היתר האלה, היו צריכים לקחת אשראי מהבנקים ליום אחד, כאשר ידעו שבסופו של דבר חבילת המניות שהם ירכשו תהיה בערך שהוא חלקיק מתוך הסכום שהם התחייבו לו כדי לשריין אותו חלק. הבנק בעצם נתן אשראי – אני לא רוצה להגיד פיקטיבי, כי מבחינה משפטית זה היה אשראי ליום אחד, זה היה אשראי אמיתי, כי אם באמת הם היו מקבלים את כל החבילה, הם היו צריכים למצות את כל האשראי הזה – אבל ידעו כולם שהם יקבלו, בסופו של דבר, חלקיק מחבילת המניות, ולכן האשראי הזה היה אשראי שהיה רק איזה ביטחון. והבנקים עשו הון עתק מהצבירה הזאת של האשראי ליום אחד במהלך אותה תקופה של הגיאות בסדרת ההנפקות. והיו דברים נוספים. רק בשנה האחרונה אנחנו יודעים על הסיפורים של מתן אשראי לצורך רכישת מניות, מה זה גרם. הדברים ידועים, הדברים פורסמו.

אבל צריך לזכור דבר אחד: באיזה מקום, כשאתה מסתכל על הבנקים, הם נכנסו למערכת בת עשרות שנים, כשכל העסק מחובר ומשולב יחד, כי אותו בנק הוא גם היועץ לניירות ערך, הוא גם מנהל התיקים, הוא גם מרכז את הפעילות בכל המכשירים הפיננסיים, הוא גם הבעלים – גם בזה הכנסת הזאת עשתה תיקון – של חברות ריאליות, שיש להן מניות שנסחרות בבורסה. ובעצם לאן שאתה לא מסתכל, באיזה כיוון שאתה לא מסתכל, אתה מוצא את קונפליקט האינטרסים.

ברור שהבנק, כאשר בא אליו לקוח ומבקש ייעוץ, ייטה לייעץ שהלקוח ירכוש את המכשירים הפיננסיים שהוא משווק. אתה לא מצפה מבעל סוכנות רכב "סובארו", שכאשר מישהו יבוא אליו הוא יגיד לו: תשמע, אל תקנה "סובארו", תקנה "רנו". כמו שלא תצפה שמי שייכנס לסוכנות "רנו", בעל הסוכנות ימליץ לו לקנות "סובארו". זה לא הגיוני. אפילו אם הוא יעשה זאת, הלקוח יחשוב שעומד מולו סוכן שאיבד באיזה מקום את הצפון, שהוא מוכר לו בעצם סחורה שהיא לא שלו, שולח אותו למתחרה שלו.

דן תיכון (הליכוד):

זה לא בדיוק נכון. אם אין לו הסוג הזה, הוא יאמר לך: בחברה מתחרה יש מה שאתה מחפש.

אלי גולדשמידט (העבודה):

חבר הכנסת דן תיכון, היום יש לך סדרת מכוניות – – –

דן תיכון (הליכוד):

לצורך ההסבר זה נכון, אבל הדוגמה – – –

אלי גולדשמידט (העבודה):

אני לא מקבל, אני אומר לך שהדוגמה מדויקת, משום שהיום יש סטנדרטיזציה בשוק המכוניות כמו שיש סטנדרטיזציה בשוק ניירות הערך או בשוק קרנות הנאמנות. הרי פחות או יותר יש סדרה של מכוניות שנפח המנוע שלהן 1,600 סמ"ק, אותן מכוניות משפחתיות, ואין הבדל גדול בין מכונית מחברה אחת למכונית מחברה אחרת. אז יעלה על הדעת שהסוכן של חברה אחת ישלח אותו למכונית 1,600 סמ"ק של החברה המתחרה? הוא לא ישלח אותו, הוא ימכור לו את המכונית 1,600 סמ"ק שלו. אם הוא יבוא ויגיד לו: אני צריך טרנספורטר, ואין לו טרנספורטר במלאי, או הוא לא מייצר אותו, הוא יגיד לו: תקנה טרנספורטר במקום אחר. אבל אתה קונה, בדרך כלל, דברים סטנדרטיים. וגם קרנות הנאמנות הן סטנדרטיות, פחות או יותר. יש סוג קרן שמתמחה במניות, בעיקר, או סוג קרן שמתמחה באיגרות חוב – – –

היו"ר ע' עלי:

חבר הכנסת גולדשמידט, קרנות הנאמנות.

אלי גולדשמידט (העבודה):

קרנות הנאמנות. סליחה.

דן תיכון (הליכוד):

למה? כך אומרים: קרנות נאמנות.

אלי גולדשמידט (העבודה):

אתה יודע, כולם אומרים: מקררים, וצריך להגיד מקרר.

דן תיכון (הליכוד):

גם – מגהצים.

היו"ר ע' עלי:

זה כמו קרנות המזבח.

אלי גולדשמידט (העבודה):

יש דברים נוספים בקונפליקט אינטרסים. הרי הבנקים הם החתמים של ההנפקות, לכן הם מעוניינים שיקנו את הניירות. הבנקים מתחרים בינם לבין עצמם, אבל לא רק בינם לבין עצמם, הם גם מתחרים עם הממשלה. אם הממשלה מוכרת, למשל, איגרות חוב צמודות, הבנקים מוכרים תוכניות חיסכון. אתה תבוא לבנק, מה יגיד לך הבנק – תקנה איגרת חוב שמנפיקה הממשלה, או שהוא יאמר לך – תשקיע בתוכנית החיסכון שהבנק מציע לך?

בנק ישראל משווק מלווים קצרי מועד, מה שקרוי מק"מים – – –

דן תיכון (הליכוד):

הוא לא משווק, הוא מוכר לבנקים.

אלי גולדשמידט (העבודה):

הוא מוכר לבנקים, אבל הבנקים משווקים. בסוף כולם מוכרים באמצעות הבנקים, אבל הסחורה היא סחורה של בנק ישראל, בעוד שפיקדונות הם סחורה של הבנק. יש תחרות בין הבנק לבין ממשלת ישראל.

אין ספק שמרבית הנכסים הפיננסיים נמצאים היום בידי הציבור, באמצעות הבנקים. נדמה לי, שהמספר שהוזכר בוועדת המשנה של סילבן שלום היה 60% – 60% מכלל המכשירים הפיננסיים במשק נמצאים בידי הלקוחות באמצעות הבנקים. לכן אנחנו צריכים להיות בעד הפרדה. אבל כמו בכל דבר בחיים – וזאת כנראה הסיבה שיושב-ראש הוועדה והוועדה היו חייבים להביא למליאת הכנסת שתי גרסאות – יש גם מאידך גיסא. ואני שואל: מה תעשה גברת כהן מחדרה או גברת לוי מאשדוד כשאיזה יום יבוא לכלל הבשלה סכום של 15,000 שקל, 20,000 שקל באיזה תוכנית – – –

דן תיכון (הליכוד):

היא לא תקנה מניות. אסור.

אלי גולדשמידט (העבודה):

לאן היא תלך? היא תבוא למרכז המסחרי בחדרה ותחפש את הברוקר שנמצא שם? כמה דמי כניסה היא תשלם לברוקר שהיא תבוא אליו?

דן תיכון (הליכוד):

ראית את "מבט" היום?

אלי גולדשמידט (העבודה):

תאמין לי שכתבתי את הדברים האלה לפני "מבט". חוץ מזה, מה רע לראות את "מבט"?

דן תיכון (הליכוד):

בסדר.

אלי גולדשמידט (העבודה):

אני משתמש בגברת כהן מחדרה, שזה מ"מבט", אבל העיקרון הוא עיקרון שגם אתה צריך להסכים שיש אתו בעיה. בעיה יש. אני יודע שיש פקידים – – –

אריאל ויינשטיין (הליכוד):

חבר הכנסת גולדשמידט, אתה חושב שוועדת-בייסקי, שישבה חודשים, לא חשבה על העניינים האלה?

אלי גולדשמידט (העבודה):

חבר הכנסת אריאל ויינשטיין, אני הצגתי, עד דקה לפני שהגעתי לנושא הזה, את העמדה של ועדת-בייסקי. מותר להציג את האלטרנטיבה הבעייתית ולהתמודד אתה מבחינה אינטלקטואלית, לחשוב מה טוב יותר, ואז להכריע. אבל יש גם, כמו בכל דבר בחיים, יתרונות וחסרונות, ואני מציג עכשיו את החיסרון של הוצאת הייעוץ מהבנקים. קודם הצגתי את היתרונות.

עכשיו אני אומר יותר מזה: אנחנו יודעים שאנשים, אולי מבוגרים יותר, שחרדים לכספם, מגיעים לפקיד ניירות הערך בסניף ואומרים לו: תגיד לנו מה לעשות. זה אותו פקיד שמכיר אותו כבר 30 שנה, הם ייכנסו אליו, והפקיד יגיד: אני יכול רק למכור, אני יכול רק לשווק. כך הוא יאמר אם יוציאו את הייעוץ. הוא יהיה כמו התמונה המפורסמת הזאת של שלושת הקופים: אני לא שומע, אני לא מדבר ואני לא רואה, כי אסור לי.

היו"ר ע' עלי:

במקרה הזה הוא שומע, הוא לא יכול לדבר.

אלי גולדשמידט (העבודה):

הוא שומע, כן.

אותו לקוח מבוגר, אולי גם צעיר, יבוא ויגיד: לאן ללכת? הוא יגיד לו: תלך לרחוב לילינבלום בתל-אביב, או תלך לשדרות-רוטשילד בתל אביב, יש שם ברוקר שאולי לוקח 1,000 שקל דמי כניסה, אולי 2,000 שקל דמי כניסה. והלקוח אומר: יש לי בסך הכול 10,000 שקל מסכנים, מה לעשות? לקנות תוכנית חיסכון? להשקיע במטבע חוץ? הוא יגיד לו: אני לא עונה לך. והוא ילחץ.

אריאל ויינשטיין (הליכוד):

למה? הירושלמים היו נוסעים לתל-אביב לקנות נעליים.

היו"ר ע' עלי:

טוב, רבותי.

אלי גולדשמידט (העבודה):

אני אמשיך. כיוון שהיושב-ראש היה נדיב אתי ונתן לי עוד דקה או שתיים, אני אמשיך במהלך ההסתייגויות.

היו"ר ע' עלי:

יש לך עוד 25 הסתייגויות.

אלי גולדשמידט (העבודה):

תודה רבה.

היו"ר ע' עלי:

תודה רבה לחבר הכנסת גולדשמידט. חבר הכנסת רענן כהן – איננו, הפסיד שתי הסתייגויות. חבר הכנסת דן תיכון. אחריו – חבר הכנסת סילבן שלום.

אלי גולדשמידט (העבודה):

לא ידעתי שהירושלמים קונים נעליים בתל-אביב, חשבתי שהם קונים נעליים בדיוטי-פרי.

דן תיכון (הליכוד):

אדוני היושב-ראש, כנסת נכבדה, חבר הכנסת גדליה גל, אני רוצה לתקן כמה אי-הבנות. החוק הראשון הוצג בכנסת ב-1987. הממשלה הגישה חוק להסדרת העיסוק בייעוץ השקעות ובניהול תיקי השקעות. החוק התבסס על ועדה של עובדי מדינה בכירים וגם עובדי בנק ישראל. היו שם אריה מינטקביץ, מאיר גבאי, אפילו גליה מאור היתה בוועדה הזאת.

כאמור, הוועדה הזאת הגישה הצעת חוק, והיא עברה בקריאה ראשונה ב-1987. הבעיה שאתה מבקש שלא להכריע בה – יותר נכון, אני קובע שלא נכריע בה – לא הגיעה לכלל דיון בוועדת הכספים בשל חוסר הרצון של הממשלה, של חברי הכנסת, להכריע בשאלת הייעוץ. משפוזרה הכנסת ב-1988, לקחתי ב-1989 את הצעת החוק הזאת והגשתי אותה לקריאה ראשונה ונתקלתי באותה בעיה: להוציא את הייעוץ מן הבנקים או להשאיר אותו בבנקים. זו שאלה חשובה, מרכז החוק הזה, ובאין הכרעה החוק הזה כמעט הופך כלי ריק. ושוב העניין לא התקדם.

בשנת 1992, משכוננה הכנסת הנוכחית, השלוש-עשרה, לקחתי שוב את הצעת החוק והגשתי אותה פעם נוספת. אתה זוכר, משהיא אושרה בקריאה טרומית אמרת: אני מתחייב להמתין להצעת חוק שהממשלה מבטיחה לנו זה שמונה-שבע שנים. המתנתי כשנה עד שאמרת מהדוכן הזה: אם הממשלה לא תגיש הצעת חוק דומה, נתחיל בדיון בהצעתו של חבר הכנסת דן תיכון.

גדליה גל (יו"ר ועדת הכספים):

אמרתי: להתחיל.

דן תיכון (הליכוד):

נכון, והתחלנו, כי הממשלה שוב לא רצתה לעסוק בעניין הזה בשל חוסר יכולתה להכריע בנושא העיקרי, קרי, הפרדת הייעוץ, הוצאתו מן הבנקים.

כאמור, כמה חודשים לאחר שהגשתי את החוק לקריאה טרומית, והוא עבר, הגיש חבר הכנסת שגיא הצעת חוק שעסקה בנושא אחד שנקרא ניהול תיקים. לפני שאני מסביר מה יש בחוק ומה אין בו – אין בו כמעט כל הדברים שרציתי שיהיו בו, ולכן המתנתי שבע שנים – לאחר שבע-שמונה שנים אני חוזר אל המקום הזה ואומר: הוצאת הייעוץ מן הבנקים איננה קיימת בחוק הזה. אם אתה רוצה, אומר לך בלשון ציורית: גרסה א' של הרשות לניירות ערך היא נבלה, וגרסה ב' של בנק ישראל היא טרפה, ושתיהן אינן קבילות עלי.

לעיקר הסיפור – כאן קוברים היום את המלצות ועדת-בייסקי, כאן קוברים היום שתי שערוריות שעלו למשק הישראלי יותר מ-10 מיליארדי דולר. קוברים את המלצות בייסקי, לאחר מה שעשתה הכנסת – לכנסת מגיע צל"ש על מה שהיא עשתה בנושא משבר הוויסות ב-1983. שהרי, בתחילת שנות ה-80, או בסוף שנות ה-70, התחילו הבנקים לאמץ מדיניות של הרצה וויסות המניות שלהם. בעצם היתה אז תקופה של היפר-אינפלציה ובכל יום, על-ידי היצעים וביקושים, בעיקר על-ידי ביקושים, הריצו הבנקים את המניות שלהם כלפי מעלה, כל יום ניתנה מנת סם של 1%–2%, קצת יותר מן האינפלציה הענקית שהיתה קיימת באותה תקופה. היה ברור שברגע מסוים לא יהיה לבנקים יותר כסף לדחוף את הבוסטר הזה, את הלוויין הזה, את המניות הללו כלפי מעלה, והיה ברור שהוויסות בלתי חוקי. ואכן, משנוצר פער בין שער החליפין, שער הדולר, לבין התשואות שהבנקים האלה הראו, הכול נפל, קרס. זה מה שקרה באוקטובר 1983.

כתוצאה מן המשבר הזה הופסק המסחר במניות של הבנקים, הבנקים עמדו להתמוטט, ואז הושג מה שנקרא הסדר המניות הבנקאיות, שעלה למשק הישראלי 9.3 מיליארדי דולר, נכון ליום הזה. בעקבות המשבר הזה אמרו, כמובן, כולם, שאין אשמים, אף אחד לא אשם, המנהלים של אותם בנקים שעשו מה שעשו מופיעים עד היום בפני בית-המשפט העליון ובשבועות הללו הוא צריך לחרוץ את דינם בשל אותו מחדל של אוקטובר 1983.

חודש לאחר מכן באתי לוועדה לענייני ביקורת המדינה, בראשותו של חבר הכנסת כ"ץ-עוז, והצעתי למבקר המדינה דאז, מר טוניק, להוציא דוח מיוחד, נפרד, שיבדוק מי אשם במחדל הענק הזה. לאחר שבוע-שבועיים של היסוסים הוא חזר ואמר: נטלתי על עצמי לבדוק את העניין הזה.

ב-1984 הוא בא אל הוועדה והניח על שולחנה דוח מיוחד שממליץ על הקמתה של ועדת חקירה ממלכתית בעקבות הבקשה שלי לדוח נפרד, מיוחד. ואכן, ב-1984 הכנסת האחת-עשרה, בראשותו של חבר הכנסת דוד ליבאי, יושב-ראש הוועדה לענייני ביקורת המדינה, מחליטה להקים את ועדת-בייסקי. בפעם הראשונה מוקמת על-ידי הכנסת ועדת חקירה ממלכתית, כי הממשלה דאז, ממשלת הליכוד, לא רצתה לעסוק בעסק הזה והתחמקה ממנו. הכנסת מכריחה את הממשלה לעשות מעשה ולמנות את ועדת החקירה.

ועדת-בייסקי פרסמה את המסקנות שלה ב-1986, ואני קורא את עיקרי ההמלצות שלה, שהרי היום אנחנו מחלקים את הפרס לכנסת על שלאחר שעשתה הכול כדי שהפרשה הזאת לא תרד מסדר-היום, היא קוברת היום את המלצות ועדת-בייסקי בכך שהיא שנותנת יד לגרסה א' או לגרסה ב'. אדוני היושב-ראש, אני יכול לומר לך, שאני מציע גרסה ג', וזו הגרסה שוועדת-בייסקי המליצה עליה.

אקרא את מה שאומרת ועדת-בייסקי – תגיד לי מתי אני גומר.

היו"ר ע' עלי:

יש לך עוד שתי דקות. הגרסה שלך מופיעה כגרסה.

דן תיכון (הליכוד):

אני רוצה לרענן את זיכרונם של כמה אנשים, כי אמרתי שזה עניין של כבוד לכנסת, הממשלה מעולם לא רצתה לטפל בהמלצות ועדת-בייסקי – – –

מיכאל איתן (הליכוד):

ממש כבוד. נושא כזה ותסתכל מה נעשה פה, ארבעה אנשים.

דן תיכון (הליכוד):

מה אתה רוצה שאני אעשה? בקרוב תשעה באב, נלך לכותל ונבכה.

מיכאל איתן (הליכוד):

תסתכל מה נעשה פה, פשוט לא ייאמן.

גדעון שגיא (העבודה):

מה זה לא ייאמן? פרלמנט שמקיים דיון אחרי חצות.

מיכאל איתן (הליכוד):

לא יכול להיות שנושא רגיש הנוגע לעניינים יסודיים של הבנקאות בישראל, וממנה למשק כולו, יעניין ארבעה חברי כנסת. זה לא הגיוני.

היו"ר ע' עלי:

חבר הכנסת מיכאל איתן, קודם כול, יש כאן שישה חברי כנסת.

דן תיכון (הליכוד):

ברשותך, אדוני היושב-ראש, אני רוצה לקרוא קטע קטן מספר ענק שנקרא: המלצות ועדת-בייסקי, בעמוד 362: "בנוסף הצבענו בסעיף 16 על כך שאחד הגורמים שתרמו במידה רבה לעוצמתו החריפה של משבר אוקטובר 1983 היתה יכולת הבנקים להקים מערך שליטה רב היקף, שהביא להזרמה מסיבית של כספים לשוק המניות. הבענו דעתנו שרק מעורבותם רבת הפנים והגוונים של הבנקים בהיבטים השונים של משק הכספים יכלה לאפשר יצירת מערך שליטה כזה. נראה לנו ששני שיקולים אלה חוברים יחדיו ומוליכים למסקנה, שרצוי לנתק את הבנקים מעיסוקם כיועצים, כברוקרים של מניות וכמנהלי קרנות נאמנות העוסקות במניות וקופות גמל. אולם התנאי לכך הוא שניתן לבנות מערך אלטרנטיבי במחיר סביר ואשר יש בו סיכוי ממשי שלא יסבול מן הליקויים שאפיינו את המערך הנוכחי".

בין מה שאומרת ועדת-בייסקי לבין מה שאנחנו מוצאים היום בגרסה א' ובגרסה ב' אין כל קשר, אדוני היושב-ראש.

לכן הצעתי גרסה שונה לחלוטין כהסתייגות, כשאמרתי שהייעוץ יוצא לחלוטין מן הבנקים.

אלי גולדשמידט (העבודה):

האם אפשר לשאול משהו?

דן תיכון (הליכוד):

כן.

אלי גולדשמידט (העבודה):

בציטוט שלך מדוח ועדת-בייסקי מופיע סיפא: "בתנאי שיוקם מערך סביר".

היו"ר ע' עלי:

הוא קרא זאת. הוא קרא.

אלי גולדשמידט (העבודה):

האם יש היום מערך סביר כזה?

דן תיכון (הליכוד):

אסביר לך בדיוק מה בעצם היתה ההסתייגות שלי. ההסתייגות שלי אמרה, שהייעוץ יוצא מן הבנקים. כחלוף שלוש שנים מיום אישור החוק הזה ועד למועד הזה תוקם מערכת אלטרנטיבית למה שעושים היום הבנקים בתחום ניירות הערך. אבל מאחר שאני גומר בשלב הזה, אחזור לכך ואגיע גם לחוק – מה יש בחוק, מה אין בחוק, באיזה קטע החוק חיובי, באיזה קטע החוק שלילי. יש, למשל, נושא ייעוץ, שיווק, ניהול תיקים. בניהול תיקים הוא עושה צדק. בנושא רישוי הוא מתקדם מאוד. זו תופעה שלא היתה ידועה לנו עד סוף שנות ה-80 – תחילת שנות ה-90.

היו"ר ע' עלי:

תודה רבה לחבר הכנסת דן תיכון. חבר הכנסת סילבן שלום – איננו. חבר הכנסת מיכאל איתן, בבקשה.

מיכאל איתן (הליכוד):

אני מוותר לויינשטיין.

היו"ר ע' עלי:

תסלח לי, עם כל הכבוד, יש כאן סדר, ואני עובד לפי הסדר.

אריאל ויינשטיין (הליכוד):

אבל הוא ויתר. ביקשת שיוותרו.

היו"ר ע' עלי:

בסדר, אבל אני לא מוותר. מה דעתך?

אריאל ויינשטיין (הליכוד):

הוא ויתר.

היו"ר ע' עלי:

הוא יכול לוותר. הוא יכול לוותר במקומי? חבר הכנסת מיכאל איתן, בבקשה. אני לא רוצה לסטות.

מיכאל איתן (הליכוד):

אין לי טענה. הייתי מאוד מעוניין לעשות לו ג'סטה. הוא ביקש ממני. אני מודה ומתוודה ששמחתי על שהכרחת אותי לעלות. מה אתה רוצה? עשיתי לו ג'סטה. רציתי להיות בחור טוב. אבל אתה לא הסכמת. טוב, נו, מה אני יכול לעשות?

אריאל ויינשטיין (הליכוד):

תודה רבה, חבר הכנסת איתן. אני מודה לך על שוויתרת, אבל היושב-ראש לא רוצה שאדבר.

מיכאל איתן (הליכוד):

לא חשוב.

אדוני היושב-ראש, כנסת נכבדה, אחד הדברים המוזרים והמצחיקים היה ההערה של חבר הכנסת אלי גולדשמידט, שהפנה את חבר הכנסת דן תיכון להמלצות ועדת-בייסקי, שאמרה שצריך להוציא את הייעוץ מהבנקים, אבל היא גם אמרה שאי-אפשר לעשות זאת ברגע נתון, ללא מערך אלטרנטיבי. היא המליצה שבמשך השנים תינתן ארכה, בזמן סביר, על מנת להקים מערך אלטרנטיבי.

אומר חבר הכנסת אלי גולדשמידט: אין מערך אלטרנטיבי.

אלי גולדשמידט (העבודה):

לא אמרתי.

מיכאל איתן (הליכוד):

אמרת שאין מערך אלטרנטיבי.

אלי גולדשמידט (העבודה):

לא שמעת מה שאמרתי.

מיכאל איתן (הליכוד):

שמעתי מצוין.

אלי גולדשמידט (העבודה):

לא שמעת את הנאום שלי, כי לא היית פה.

מיכאל איתן (הליכוד):

שמעתי עכשיו את ההערה שלך.

אלי גולדשמידט (העבודה):

שאלתי אותו אם יש מערך אלטרנטיבי.

מיכאל איתן (הליכוד):

אין מערך אלטרנטיבי. נו, זה בדיוק הקוזק הנגזל, היתום שאומר: תרחמו עלי, אין לי הורים. הוא רק שוכח לספר שהוא רצח את הוריו. בא נציג הקואליציה, נציג הממשלה, ואומר: רבותי, אי-אפשר, אין מערך ייעוץ. של מי הבנקים? של הסבתא שלי? של הממשלה. הממשלה הזאת היא ממשלה ששולטת במדינה הזאת. היא אחראית. נציגיה באים ואומרים: אי-אפשר, אין מערך אלטרנטיבי.

דוח-בייסקי כבר בן עשר שנים, עוד מעט. עשר שנים חלפו. מדוע אין מערך אלטרנטיבי? צריך לבוא בטענות אל הממשלה, ולא רק אל ממשלת העבודה, אלא גם אל ממשלות הליכוד. אנחנו כנסת. אנחנו צריכים לתבוע, מעבר לעניין התוכני עצמו, את עלבונם של סדרי שלטון ומינהל תקינים. הקימו ועדה. היום, בוועדת הכספים, חבר הכנסת גדליה גל אמר ברצון טוב, שצריך להקים ועדה שתבדוק. אמרתי לו: אבל כבר היתה ועדה, ועדת-בייסקי. אם את מסקנות ועדת-בייסקי, ועדת חקירה ממלכתית שהגישה המלצות ברורות שבאו בעקבות שבר במדינה הזאת, לא מיישמים, אז למה צריך להקים עוד ועדות? מה באים הנה ומספרים לנו שאין מערך ייעוץ?

אבל יש לנו היום ממשלה בולשביקית, שמסוגלת לעלות ולסתום את הפה היחיד שעוד נשאר לאופוזיציה, להחרים כלי שידור, לפגוע בחופש הבעת הדעה. זו ממשלה שאין לה שום רגישות לדמוקרטיה. זו ממשלה שבראשה עומד אדם שמסוגל לקרוא לחבר כנסת שגילה מידה של אנושיות "דרעק". כך הוא קרא לו, כי הוא הסכים להתקזז עם חבר כנסת חולה. מה אפשר לצפות מממשלה כזאת? אפשר לצפות ממנה שהיא תיישם את דוח-בייסקי? היא היום בעלת השליטה. היא היום בעלת השליטה בבנקים. לכן, באופן טבעי מתייצבים כל חבריה מאחורי הדרישה שלא לפגוע בכוח שיש להם.

האמת, אני רוצה להודות ולהתוודות. אני לא יודע מה היה קורה אילו היה מצב הפוך. אם הליכוד היה בשלטון היום, והעבודה היתה באופוזיציה, אני לא יודע אם אני לא הייתי יושב שם, מרכין את הראש בין הכתפיים, מתבייש, ועומד כאן אולי גדליה גל, אולי אלי גולדשמידט, ונושא את הנאום שלי. אבל זה גם לא משנה. משנה המציאות העגומה ששנינו יודעים אותה. לא מסוגלים להתעלות כאן, והכול מתיישר לפי חתך מפלגתי, בלי שום גישה עניינית.

איפה חיים רמון, שבמשך שנים עמד על הבריקדות ונלחם ליישום מסקנות ועדת-בייסקי? איפה הוא, השפן הזה?

אלי גולדשמידט (העבודה):

למה אתה עושה זאת לחיים רמון שאיננו פה? מי יצביע בעד הגרסה של סילבן? הוא לא נמצא פה.

מיכאל איתן (הליכוד):

כי חיים רמון היה צריך לעמוד פה עם דן תיכון. זה לא שהוא לא נמצא פה, זה בדיוק – – –

דן תיכון (הליכוד):

איפה רן כהן?

מיכאל איתן (הליכוד):

אדוני, הוא עריק שברח משדה המערכה.

אלי גולדשמידט (העבודה):

כל הספסלים שלכם ריקים.

מיכאל איתן (הליכוד):

חבר הכנסת גולדשמידט, אני עונה לך. לא אמרתי סתם שם. דן תיכון וחיים רמון היו לפני בכנסת. כשאני הגעתי הם כבר היו. שניהם היו, שני חברי כנסת, שניהם בוועדת הכספים. שניהם לחמו לאורך כל השנים ליישום מרבי של מסקנות ועדת-בייסקי, לרבות בעניין הזה. היום הוא איננו כאן. לכן אמרתי שחיים רמון עריק ואמרתי שחיים רמון שפן. הודיתי בכנות שאני לא יודע מה היה קורה אילו היה ההיפך, אילו אנחנו היינו יושבים פה. אני לא יודע אם הייתי מסוגל לנאום את הנאום הזה. אבל זאת בעיה של כולנו, שאנחנו לא מסוגלים להתעלות. ולמה השאלה הזאת נשאלת בחתך מפלגתי? למה השאלה הזאת חוצה קווים מפלגתיים של קואליציה ואופוזיציה? אנחנו יודעים יפה מאוד שבקואליציה יש אנשים רבים שהיו נואמים את הנאום שלי אם הם היו עומדים פה. איפה הם עכשיו?

אלי גולדשמידט (העבודה):

יש אצלנו חופש הצבעה. על מה אתה מדבר? יש חופש הצבעה בשאלה אם להשאיר – – –

מיכאל איתן (הליכוד):

נחיה ונראה. חבר הכנסת אלי גולדשמידט, אנחנו יודעים יפה מאוד, שגם גרסה ב', שהיא גרסה מדגדגת – בגימ"לים ולא בקו"פים – גם היא לא עונה על מה שהיה צריך לעשות בעקבות דוח ועדת-בייסקי, והיא הובאה הנה מתוך איזה ריאל-פוליטיק, היא כבר נחשבת קיצונית ביותר. זאת בעיה שלנו, של הכנסת, כמי שהיתה צריכה לעמוד מול הממשלות הקודמות והממשלה הנוכחית. היא עומדת מאחורי בעיה אחרת, בעיה כלכלית, משקית, ואפילו דמוקרטית, הייתי אומר, של התארגנות החברה הישראלית.

אנחנו חייבים לעבור לעידן של דמוקרטיזציה של החיים שלנו – גם הקונסטיטוציוניים אבל גם הכלכליים. מה הן העוצמות האדירות האלה למערכת הבנקאות? איפה קמים הכוחות שאומרים בשם הדמוקרטיה הכלכלית שיש למנוע מצב שלמדינה קטנה תהיה מערכת בנקאות גדולה בעשרות מונים שמשתלטת ומשתלטת ומשתלטת? איפה זה קיים? איפה קמים האנשים שאומרים: לא יכול להיות שהבנקים יהיו בעלי אחזקות בתאגידים ריאליים בשיעורים כאלה? שהבנקים יעסקו גם בייעוץ וגם בהכוונת הלקוחות?

גדעון שגיא (העבודה):

זה לא שייך לייעוץ.

מיכאל איתן (הליכוד):

זה לא שייך לייעוץ. יש אנשים שהמוח שלהם מוגבל.

גדעון שגיא (העבודה):

זה שייך לשליטת תאגידים ריאליים, נכון.

מיכאל איתן (הליכוד):

חבר הכנסת שגיא, יש אנשים שהיו מלמדים אותם את זה, הם לא יכולים להבין שום דבר נוסף. תצא, וכשתחזור אחר כך אתה תוכל לקלוט, אני אקרא לך כשאדבר רק על הייעוץ. באמת, קצת יכולת לראות את הבעיה במלוא היקפה.

אלי גולדשמידט (העבודה):

הורדנו את שיעורי האחזקה בתאגידים – – – של הבנקים ב-25%.

מיכאל איתן (הליכוד):

אדוני, זה בלוף על בלוף על בלוף.

גדעון שגיא (העבודה):

אתם לא עשיתם את זה.

מיכאל איתן (הליכוד):

זה בלוף על בלוף. גם את זה לא צריך.

גדעון שגיא (העבודה):

– – – בסוף השנה הבאה.

מיכאל איתן (הליכוד):

בסוף השנה הבאה יהיה 25%.

סילבן שלום (הליכוד):

– – –

מיכאל איתן (הליכוד):

זה בלוף על בלוף על בלוף.

אלי גולדשמידט (העבודה):

אני יודע מה אתם עשיתם בממשלות שלכם.

מיכאל איתן (הליכוד):

הרי הדברים האלה לא חדשים. ציטט כאן חבר הכנסת דן תיכון קטע אחד, ואני רוצה להסב את תשומת לב הציבור ואת תשומת לב החברים לכך שהוא ציטט ממקום אחר, אבל נושא הייעוץ עצמו נדון בהרחבה. השימוש בייעוץ לצורכי הוויסות, מעמוד 126 עד עמוד 147. 21 עמודים מטפלים בנושא הייעוץ, ובסיכום אומר הדוח כך: "הייעוץ שניתן על-ידי הבנקים היווה חלק מן המנגנון ששירת את הוויסות. הוא הופעל" – ואלה המלים החשובות, חבר הכנסת גולדשמידט, אני מדבר אליך – "במגמה להשפיע על לקוחות לרכוש את מניות הבנק ולמנוע מן הבנק את הצורך להשתמש במקורותיו למימון הוויסות. בכך העמידו הבנקים את עצמם במצב של ניגוד אינטרסים מרחיק לכת". שמעת? במצב של ניגוד אינטרסים מרחיק לכת.

אני שואל אותך, חבר הכנסת אלי גודלשמידט, ואותך, חבר הכנסת גדליה גל, ואת חבר הכנסת דן תיכון ואת חברי הכנסת ויינשטיין וסילבן שלום ואת עצמי ואת היושב-ראש, חבר הכנסת עובדיה עלי, במקרה כולנו חברים בוועדת הכספים – ניגוד אינטרסים מרחיק לכת, אתם זוכרים את המשפט הזה? לא מוועדת-בייסקי, מהשבוע שעבר, לפני שבועיים, לפני חודש, עומדים יום-יום בוועדת הכספים אנשים שנפגעו מהבנקים והטענה שלהם היא: נתנו לנו ייעוץ שמקורו בניגוד אינטרסים. ובנק ישראל מגיע, ובנק הפועלים מחזיר לאנשים שיקים, כסף מתחת לשולחן, כי הוא יודע שהוא אשם, כי הוא יודע שזה מצב של ניגוד אינטרסים, כי הוא יודע שייעוץ שניתן פעמים רבות הוביל אנשים לכך שהפרשיות חוזרות על עצמן.

אני שואל: מה, אנחנו עיוורים? אתה דיברת על פקיד הבנק שהוא עיוור, חירש ולא יכול לדבר. אנחנו אלה, אנחנו. לא רואים, לא שומעים, לא מסוגלים לדבר. אנחנו שלושת הקופים. קראנו את דוח-בייסקי. עברו תשע שנים, פרשה נוספת התפוצצה פה. באו הנה עשרות אנשים שאנחנו יודעים שהם אומרים את האמת, שחלק מהם – – –

דן תיכון (הליכוד):

אלפים.

מיכאל איתן (הליכוד):

אלפי אנשים. עשרות או מאות מהם קיבלו כספים חזרה מהבנקים בפרוצדורה לא פרוצדורה, מפני שהבנקים נתנו ייעוץ מטעה, ואנחנו עומדים ולא עושים דבר.

לכן אני רוצה לסכם ולומר. אילו הייתי בנקאי, אני לבדי הייתי אומר: מה אני צריך את כל זה? לא מספיק קרה? שיקומו גופי ייעוץ. אני יודע שיש סרבול, אני יודע שהבנקים שעוסקים בכספים מייצרים מומחים שמסוגלים אולי גם לייעץ, והם צריכים גם לנצל מבחינה כלכלית את מאגר כוח האדם שלהם. אבל האם זה שווה להם את המחיר? שיקומו גופי ייעוץ והם ייתנו ייעוץ. ואם יקרה מקרה כמו שקרה עכשיו – כל אלה שבאים היום להתלונן נגד הבנקים, הבנק יפנה אותם למי שנתן להם את העצות. אבל נראה שהבנקים יודעים להסתדר בכל דרך ובכל מצב, והם אולי שולטים במדינה ולא מפריע להם שיהיה שם פחות טוב או יותר טוב.

היו"ר ע' עלי:

תודה לחבר הכנסת מיכאל איתן. עכשיו אני צריך לדבר, אבל אין לי מחליף. חבר הכנסת אריאל ויינשטיין, בבקשה. אחריו – חבר הכנסת סילבן שלום.

אריאל ויינשטיין (הליכוד):

אדוני היושב-ראש, חברי הכנסת, אני אצביע בעד גרסה ב' לא משום שאני חושב שהיא אופטימלית, אלא משום שאני חושב שאחרי הטראומות של משבר המניות בבעקבותיו הוקמה וועדת-בייסקי והטראומה שהיתה לפני שנה – שנה וחצי הבנקים לא למדו לקח ממשבר המניות והמשיכו לייעץ והמשיכו לגרום נזקים כבדים – אני חושב שיש להצביע בעד גרסה ב', שמוציאה את הייעוץ מהבנקים, אף שהיא לא אופטימלית. אני מאמין שעד 1996 יהיה תיקון בכיוון של הוצאת הייעוץ, אבל שיהיה אפשר לבצע אותו. בהמשך ההסתייגויות אומר מדוע אני תומך ואנמק יותר.

אני מבקש לנצל את השעה המאוחרת הזאת ואת הזמן כדי להרתיע ולהתריע מפני תופעה חמורה שעומדת לקרות מחר, וחבר כנסת מאתנו שיושב כאן נוטל עליו אחריות כבדה ביותר. בשבוע שעבר הכנסת אישרה פה-אחד הצעת חוק שהגשתי עם חבר הכנסת אלי דיין, שמשווה את זכויותיהם של הזכאים לקצבה במדינת ישראל. אתם יודעים, חברי הבית, שלפני חודשים מספר החליטה הממשלה לתת מטרייה של הגנה לחברי קרנות הפנסיה. דהיינו, אנשים שחסכו 30-20 שנה מקבלים מהמדינה מטריית הגנה באמצעות ריבית גבוהה יותר על השקעותיהם.

הממשלה פסחה בהחלטתה על רבבות חוסכים לקצבה בקרנות הגמל. גם אלה שחוסכים לקצבה בקרנות הגמל וגם אלה שחוסכים לקצבה בקרנות הפנסיה קיבלו דחיפה מהכנסת לדורותיה. הכנסת אמרה: אנחנו נותנים לכם הקלות מס כדי שתחסכו לקצבה. דחפה אותם לכך. אם הם חסכו, והם מחכים לפנסיה עוד חמש, עוד עשר שנים, הם יצאו נפסדים. חלק מהם. כי הממשלה הפלתה אותם לרעה.

לכן הגשתי הצעת חוק להשוואת הזכויות הסוציאליות. הכנסת החליטה להעביר את הנושא הזה לוועדת הכלכלה שבראשות הליכוד, וחבר הכנסת צחי הנגבי עומד להיות ראש הוועדה הזאת בימים הקרובים, לפי הסכם רוטציה. משמעות הדבר היא, שוועדת הכלכלה בראשות הליכוד תקדם את החוק, אבל מפלגת העבודה שלא נכחה כאן בהצבעה ושר האוצר שלא היה כאן קיבלו קריזה: איך זה ייתכן שחוק שאנחנו, הממשלה, מתנגדים לו, ימשיך לקבל קידום? צריך לגמור את זה. איך קוברים את החוק הזה? איך פוגעים ברבבות? איך ממשיכים בהפליה הזאת שקשורה – למי? לעובדי רשויות, לעובדי "אל על", לעובדי התעשייה האווירית, לחברי מושבים, לאוניברסיטאות, לעובדי בנקים, לעובדי מדינה בחוזים מיוחדים, לבעלי מלאכה, לסוחרים, לבעלי מוניות, לרבבות שהשקיעו בקרנות הגמל לקצבה. איך פוגעים בהם? איך לא מעבירים את החוק? לוקחים את זה מוועדת הכלכלה שבידי הליכוד ומעבירים לוועדת הכספים שבידינו. כי שם מעבירים רק הצעות שאנחנו רוצים. שם מובטח לנו שההפליה הזאת תימשך והרבבות האלה ייפגעו.

לכן, חבר הכנסת גדליה גל, יושב-ראש ועדת הכספים, מביא מחר לוועדת הכנסת הצעה, שהחוק הזה לא יידון בוועדת כלכלה אלא הוא יידון בוועדת הכספים. בוועדת הכספים לא עוברים חוקים שהאוצר והממשלה לא מעוניינים בהם. כך זה קורה. זה המצב.

לכן אני אומר לך, חבר הכנסת גדליה גל, אתה מחר עם הרוב הדורסני שלכם לוקח אחריות גדולה מאוד, כי אתה לוקח את החוק לוועדת הכספים כדי לקבור אותו. אתה לא תקדם אותו. אתה אולי תעשה דיונים, לא תקדם. אנחנו בוועדת הכלכלה מתכננים להעביר את החוק הזה, להביא אותו לקריאה ראשונה, לקדם אותו, לשכנע באמצעות כל הגופים. אבל אתה לוקח אחריות, ואם מחר אתה מעביר את הצעת החוק לוועדת הכספים, אתה יוצר מצב שבו חוק שכיום יש ביטחון שהוא יעבור – אתה לעולם לא תוכל להוכיח שבוועדת הכלכלה בראשות הליכוד הוא לא היה עובר – אצלך הוא לא יעבור, כי הממשלה מתנגדת לכך.

אתה תיקח על עצמך אחריות גדולה לכך שאותם רבבות – ואני חוזר ואומר מי הם: חברי מושבים, עובדי רשויות, "אל על", התעשייה האווירית, האוניברסיטאות, בנקים, עובדי מדינה בחוזים מיוחדים, בעלי מלאכה, מוניות, סוחרים – כל אלה שמחכים לפנסיה שלהם ומחכים למטרייה כדי שלא לאבד ולא לזכות בפנסיה של 800 שקל לחודש, כל אלה אתה לוקח אחריות לכך שהם ייפגעו, כי אתה עומד לעשות את רצונה של הממשלה ולא את רצונם של האנשים האלה.

לכן, אם יש כאלה שמאזינים לנו – תטרידו, תשלחו מברקים, תעשו כל שניתן כדי שהחוק הזה יעבור, כדי שמחר הוא לא ייקבר בוועדת הכנסת ויעבור לוועדת הכספים. זה הרצון.

אני אומר לך, חבר הכנסת גדליה גל, משום שאני מכיר את העבודה שלך: זה כתם שאתה לא תוכל להשתחרר ממנו. אני אומר לך, והפרוטוקול הזה יעמוד לנגד עינינו, וכפי שעמדתי כאן בנושא המס על הבורסה ובנושאים אחרים ולא הנחתי, אני לא אניח לך. משום שאני מאמין, שבמדינת ישראל, אם יש לנו אנשים שאנחנו, הכנסת, אילצנו אותם על-ידי הקלות במס הכנסה, פרסמנו מודעות גדולות בעיתונים – מי לא זוכר אותן – ב-31 לחודש: תחסכו בקופות הגמל לקצבה. זה כתוב בהסכמים הקיבוציים. הם חסכו לפי הסכמים קיבוציים. הם חסכו לפי חוק הכנסת שנתן להם הקלות, דחף אותם, תמריצים. לבוא היום ולאמץ החלטת ממשלה שמקפחת חלק מהציבור הזה? מדוע? כי שם זה קרנות הפנסיה של ההסתדרות? יש אומנם פרטיות, נכון, אבל הן חדשות, מעטות. כדי להגן על קרנות הפנסיה של ההסתדרות, על המשק שלנו? זה מה שאתה עומד מחר לעשות בוועדה? אתה עם המצפון הזה תוכל לישון? אתה תוכל לעמוד מול עיני האנשים האלה, הפנסיונרים, בעוד חמש, עשר שנים, כשהכספים שהם צברו ינוסרו?

אנחנו מאשימים את הממשלה בכך שהיא ניסרה את הכספים של הציבור בעשרות מיליארדים. במשבר האחרון נוסרו חסכונותיהם. אנחנו מאשימים את הממשלה. זה יהיה מעשה של הכנסת, שלך, חבר הכנסת גל. זה מעשה שלך, אתה לא תוכל לעמוד בזה, לא תוכל להתמודד עם הדברים שייאמרו כאן כל חודש, כל חודשיים – איפה החוק שהיה יכול לעבור בוועדת הכלכלה. איפה החוק? מה עשית אתו? למה לא קידמת את הדיון? למה לא הבאת אותו לקריאה ראשונה? למה לא הבאת אותו לקריאה שנייה? הרי הממשלה מתנגדת, לכן היא רוצה שזה יעבור אליך. לא משום שהיא תומכת. ואין לנו מה לעשות בוועדת הכספים? אין לנו סדר-יום עמוס? אתה צריך את החוק הזה כדי לדון בו? אתה לא אימפריאליסט, אתה לא מחפש עבודה. יש לך בוועדת הכספים. אתה רוצה את זה כדי לפגוע ברבבות מבוטחים. זה מה שאתה עומד לעשות מחר.

היו"ר ע' עלי:

תודה רבה. חבר הכנסת סילבן שלום.

גדליה גל (יו"ר ועדת הכספים):

ביקשתי את רשות הדיבור אחרי הסבב הראשון.

היו"ר ע' עלי:

חבר הכנסת סילבן שלום לא דיבר בסבב הראשון. אתה תדבר אחריו.

רשות הדיבור לחבר הכנסת סילבן שלום, אחריו – לחבר הכנסת גדליה גל.

סילבן שלום (הליכוד):

אדוני היושב-ראש, חברי הכנסת, אני חושב שצריכים למצוא פתרון למצב שבו יושב-ראש ישיבה אמור לומר את דברו ואין האפשרות להחליף אותו. אני חושב שהדבר הזה גוזל ממך את האפשרות לומר את דבריך. כפי שאני יודע, אתה מצוי בעניין הזה, ויש לך יכולת ורצון לומר הרבה דברים חשובים על החוק הזה, ואני לא חושב שצריכים למנוע ממך או לגזול ממך את העניין הזה רק בשל היותך במצב שבו אין אף אחד אחר שנמצא כאן. לפיכך הייתי מציע שמחר תוכל לומר את דבריך ביתר אריכות.

היו"ר ע' עלי:

תודה רבה.

סילבן שלום (הליכוד):

כך שמהבחינה הזאת לא תקופח על כך שהיום לא יכולת לשאת את דבריך. אני יודע שיש לך עשרות הסתייגויות, אם לא למעלה מזה, ומהבחינה הזאת יהיה לך הרבה מה לומר.

אנחנו נמצאים היום ערב הכרעה החורגת, לפי דעתי, מההכרעות הרגילות שנעשות בבית הזה בתחומים הכלכליים. הנושאים הכלכליים אינם מגיעים, בדרך כלל, לידיעת הציבור, וחלק גדול מהם עובר ברוב של שניים מול אחד או שלושה מול שניים, וברוב קטן מאוד, כאשר אנשים אינם מעורים בעניין. בסך הכול זה גם לא מקבל ביטוי אמיתי בכלי התקשורת.

אני חושב, שרוב הפעילות הכלכלית של חברי הכנסת העוסקים בתחום הזה לא באה לידי ביטוי ממשי. לצערי הרב, כלי התקשורת האלקטרוניים כמעט ואינם בנמצא, חוץ מהרדיו, "קול ישראל" שמגיע, אבל הטלוויזיה איננה וגם "גלי צה"ל" אינם. גם העיתונות לא בדיוק מגיעה באופן רצוף ותכוף, וכך נוצר מצב שעיקר הפעילות של חברי הכנסת שעוסקים בתחום הכלכלי אינו מקבל את הביטוי הראוי, ואולי מביא לכך שרבים וטובים אינם רוצים לעסוק בתחום הכלכלי, מאחר שהם אינם חושבים שהם מקבלים "תמורה נאותה" בעד מה שהם משקיעים, או שאין שכר לעמלם. אבל היום הוא אחד הימים שבהם נושא כזה מקבל גם ביטוי אמיתי. היום הוא אחד הימים שבהם הציבור באמת בוחן, מסתכל, מביט, מה אנחנו עומדים לעשות. ביום כזה טוב היה אם היו כאן חברים רבים יותר. טוב היה אם היו כאן מתעניינים רבים יותר. אנחנו תמיד אותם חמישה-שישה שיושבים כאן בלילה ואומרים את שלנו, וזה לילה אחר לילה, ואין זה משנה מה קורה כאן. האנשים שנמצאים עכשיו באולם הם בדרך כלל האנשים שעושים את מלאכתם ובאים ותורמים.

אני אומר את הדבר הזה, כי בחוק מסדר גודל כזה שישפיע כל כך הרבה על מערכות כלכליות הייתי מצפה למעורבות של עשרות חברי כנסת.

אלי גולדשמידט (העבודה):

מה גם שהם צריכים להכריע בין שתי גרסות.

סילבן שלום (הליכוד):

מה גם שהם צריכים להכריע מחר בין שתי גרסות. ומה הם יעשו? האם הם יאמצו את גרסת גל או את גרסתי שלי בלי לדעת על מה מדובר? בלי לשמוע את הנימוקים? בדרך כלל, כשאנחנו מביאים חוקים שהם חוקים פוליטיים, יש קואליציה ואופוזיציה. חלק ניכר מכאן ומשם אינם יודעים במה מדובר, והם מצביעים בעד או נגד לפי ההשתייכות הסיעתית שלהם. מאחר שמחר ההצבעה תהיה באמת באופן יוצא מן הכלל לפי הכרעה עניינית – לפי מה יכריעו אותם אנשים? האם לפי מי שיתפוס אותם אחרון במזנון? לכן צר לי שאין פה האנשים וצר לי שאין התעניינות.

לעצם העניין, ההחלטה להוציא את הייעוץ מהבנקים היתה צריכה להתקבל לפני זמן רב. אני יודע שנעשו מאמצים וניסיונות, אבל אף פעם זה לא הגיע לרמה של החלטה ממשלתית. גם הפעם אנחנו עדים לכך שהממשלה אינה מגישה הצעת חוק משלה להוצאת הייעוץ מהבנקים.

שנים ארוכות אמרו, שהבנקים שולטים במדינה, הבנקים מהלכים אימים על חברי הכנסת. אני חושב שנכון להיום התיאור הזה מוגזם. אולי בעבר הוא היה נכון, היום זה כבר חורג מפרופורציה. חייבים ליצור מצב שבו יהיה דין ויהיה דיין. לא יכול להיות מצב כמו זה שהיה ב-1993, שאשראי במיליארדי שקלים ניתן ללקוחות הבנקים כדי לקנות – מה? קרנות נאמנות של הבנק עצמו. אין ניגוד עניינים יותר זועק מזה. לא ייתכן לעבור על כך לסדר-היום, כאילו שום דבר לא היה.

אני חושב שהדבר הזה מחייב בחינה. מה בעצם קרה? אם אני רוצה לקבל הלוואה של 50,000, 30,000 שקלים, אני צריך להביא חמישה ערבים, כל אחד עם תלוש משכורת, שיחתמו שאם יקרה משהו יהיה אפשר להיפרע מהם. אבל כשאני הולך לשוק ההון לקנות קרנות נאמנות של הבנק, אני יכול לקבל אשראי של מאות אלפי שקלים, ללא שום ביטחונות, ללא שום ערבויות, רק כדי שאני אקנה את קרן הנאמנות של הבנק. זה נראה לכם סביר? זה נראה לכם הגיוני? ניגוד עניינים מוחלט.

החוק הזה בא להסדיר לא רק את האי-עיסוק של הבנקים בנושא ייעוץ השקעות, אלא גם למנוע ניגוד עניינים. ניגוד העניינים אוסר עליהם לתת אשראי לקניית קרנות נאמנות של הבנק עצמו.

זה חוק מקיף, 47 סעיפים שבאים להסדיר את שוק ההון, תחום שהיה פרוץ לחלוטין. כל אחד היה יכול להיות מנהל תיקים, לקחת מהציבור כסף ולעשות בו מה שהוא רוצה.

פעמים רבות באו אלי ושאלו אותי, מדוע צריך רישוי. בדרך כלל אני באמת שואל למה צריך רישוי, בדרך כלל אני נגד רישוי במקצועות רבים מאוד. יש שני סקטורים שאומרים: צריך רישוי לכולם. מי הם שני הסקטורים האלה? חברי כנסת ועיתונאים. שני הסקטורים היחידים שלא צריכים רישוי. אני אומר זאת כעיתונאי לשעבר וכחבר כנסת בהווה. יכולתי לעסוק בעיתונות, ואני יכול להיות חבר כנסת בלי שום רישוי, שום קריטריונים, לא השכלה, לא ניסיון, לא סטאז'. שום דבר. אבל שני הסקטורים האלה יודעים לדרוש מאחרים רישוי.

למרות מה שאמרתי, בעניין הזה הגעתי למסקנה חד-משמעית, שיש אפילו צדק רב בהפיכת המקצוע הזה למקצוע דורש רישוי. יש דיני ממונות וגם דיני נפשות, וכשעוסקים בעניין הזה לא כל אחד יכול לקחת כספים של אנשים ולעשות בהם ככל העולה על רוחו. לכן נקבע מי יכול להיות יועץ, איזה בחינות צריך לעבור, איזו התמחות, ולא יהיו בעלי מקצוע פטורים. דנו בשאלה אם רואי-חשבון ועורכי-דין וכלכלנים צריכים להיות פטורים מדרישות החוק הזה ויוכלו לקבל את הרישוי באופן אוטומטי. לפי דעתי, לא. אין שום סיבה שעורך-דין שעוסק בתחום הפלילים ואין לו שום מושג על מה שקורה בשוק ההון יקבל רישוי אוטומטי לייעוץ בהשקעות. לגבי רואי-חשבון וכלכלנים זה אולי פשוט יותר. בכל הצניעות, אני אומר זאת כבעל שלושת המקצועות. ולמרות זאת, אני אומר שלא רואי-חשבון, לא עורכי-דין ולא כלכלנים לא צריכים לקבל את הרישוי באופן אוטומטי. צריך לקבוע הקלות, לתת פטורים, כן, אבל לא באופן גורף.

האם כל אחד יוכל לעסוק בייעוץ השקעות כיחיד? נקבע שבייעוץ השקעות – כן, בניהול תיקים – לא. לניהול תיקים חייבים להתאגד במסגרת חברה. זה בסדר, אף שלא הסכמתי לכך. אבל מדוע צריך לחייב אותם בהון עצמי? אמרו שאם יהיה הון עצמי יהיה אפשר להיפרע מהם. ומיחיד אי-אפשר להיפרע? במקרים רבים יהיה אפשר להיפרע הרבה יותר טוב, אפשר לרדת גם לנכסים אישיים, חברה היא חברה בע"מ. לא ראיתי כל הצדקה לדרישה של הון עצמי, ולאחר מאבקים רבים הגענו לכך שההגדרה בחוק תהיה הון עצמי מזערי. הרשות לניירות ערך התחייבה בדיונים שהוא לא יעלה על 100,000 דולר, קרי, 300,000 שקלים. שר האוצר יתקין תקנה שתוגש לוועדת הכספים, ולפיה ההון הנדרש ממנהלי התיקים יהיה עד 300,000 שקלים.

למה אני אומר זאת? יש מקצועות רבים שעוסקים לא רק בדיני ממונות של אנשים, אלא גם בדיני נפשות. האם מישהו חשב לחייב עורכי-דין, רופאים או רואי-חשבון בהון עצמי? לא. אם תהיה נגדם תביעה, יתבעו אותם. לשים בצד סכום אדיר של כסף כדי שבעתיד יהיה אפשר להיפרע, זאת דרישה קשה. זה עלול לגרום לכך שרק מתי מעט יעסקו בתחום הזה. אם יעסקו בתחום הזה מתי מעט, מה שנקרא האזרח הקטן או המשקיע הקטן לא יוכלו להגיע לאותם אנשים. מי שיש לו רק 30,000 שקל לא יקבלו אותו, הם מקבלים רק מ-300,000 שקל. לכן רציתי שהחוק הזה יעבור בצורה המקלה ביותר, כך שיהיו כמה שיותר עוסקים בענף, כמה שיותר עוסקים בתחום, כדי שהמשקיעים הקטנים יוכלו ליהנות מניהול תיקים ומייעוץ השקעות.

היו"ר ע' מאור:

תודה רבה. חבר הכנסת גדליה גל, יושב-ראש ועדת הכספים, בבקשה. אחריו – חבר הכנסת עובדיה עלי, ואם הוא לא יהיה – חבר הכנסת רון נחמן.

גדליה גל (יו"ר ועדת הכספים):

גברתי היושבת-ראש, אפתח בשלוש הערות לחבר הכנסת אריאל ויינשטיין ובהערה אחת מקדימה. אני מודה לך מאוד על שהיית מאופק מאוד, לאחר שהבוקר הזהרת אותי שאתה מתכוון כל הלילה להסביר למושבניקים כיצד אני מתכוון לקבור אותם ואתה מציל אותם. אמרתי לך שאני דוחה בשאט נפש את הסגנון ואת הסחטנות הזו. אמרתי לך, שאם אתה חושב שבדרך זו אני לא אבקש להעביר את החוק מוועדת הכלכלה לוועדת הכספים, נראה שאף שאנחנו מכירים זה את זה שנים רבות, אתה לא מכיר אותי. סחטנות לא עובדת עלי.

אריאל ויינשטיין (הליכוד):

קודם הלכת לוועדה.

גדליה גל (יו"ר ועדת הכספים):

אני הקשבתי לך. אני לא חייב דין-וחשבון, אני לא חייב להגיד לך למי הלכתי ולמי לא הלכתי. לא ביקשתי את אישורך כדי להעביר את הצעת החוק מוועדת הכלכלה לוועדת הכספים. נדמה לי שגם לא שאלת אותי אם את החוק הזה צריך להעביר לוועדת הכלכלה ולא לוועדת הכספים.

הערה ראשונה: למתן איגרות חוב מיועדות או סובסידיה לקרנות פנסיה או לקופות גמל יש השלכות משקיות מרחיקות לכת. נקבת לא פעם במספרים של עשרות מיליארדים של שקלים כעלות קרנות הפנסיה, וגם אם נרצה לתת תשובות נאותות לקופות גמל זה הרבה כסף. כאשר מדובר בהשלכות כספיות מרחיקות לכת, מקום הדיון הוא בוועדת הכספים ולא בוועדת הכלכלה או בוועדה אחרת, משום שהיושב-ראש שלה ייטיב או לא ייטיב עם העם.

הערה שנייה: כאשר החליטה ועדת הכספים בראשותי לפני שלושה-ארבעה חודשים על איגרות חוב מיועדות לקרנות הפנסיה, היא תבעה מהממשלה, בהחלטת ועדה, לתת תשובה נאותה לכל החוסכים בקופות הגמל שבשבילם קופת הגמל היא הפנסיה היחידה – לא לאלה שיש להם גם פנסיה וגם קופת גמל, אלא לאלה שיש להם קופת גמל בלבד.

אריאל ויינשטיין (הליכוד):

זה החוק שלי.

גדליה גל (יו"ר ועדת הכספים):

לא חיכינו לחוק שלך כשהחלטנו את ההחלטה הזאת.

לפני שבועיים-שלושה שבועות זימנתי אלי נציגים של קופות גמל ואת הממונה על שוק ההון וביקשתי לדעת במה התקדמו, איפה הם עומדים. חייבתי את הממונה על שוק ההון להיפגש עם האנשים האלה שמייצגים את קופות הגמל כדי להביא לנו, ובזמן סביר, הצעה שיש בה כדי למנוע את האפליה.

אני גם לא נרתעתי, אף שאנחנו ערב בחירות, ערב פריימריס, לומר שאני חושב שלקרנות הפנסיה נתנו יותר מדי. ולא היה צריך לתת פעמיים שכר. צריך לרדת. לא אהבו לשמוע זאת. חשבתי שתפקידי כיושב-ראש ועדת הכספים לומר זאת, ואינני מתחרה לא אתך, לא עם חבר הכנסת צחי הנגבי ולא עם אף אחד אחר.

הערה שלישית: את הפריימריס שלך תעשה על הגב של מישהו אחר.

אריאל ויינשטיין (הליכוד):

קשקוש.

גדליה גל (יו"ר ועדת הכספים):

אני חוזר לנושא שלפנינו, לנושא הייעוץ. לפנינו שתי חלופות: חלופה אחת, להשאיר את הייעוץ לבנקים, וחלופה שנייה, להוציא את הייעוץ מהבנקים.

לפי דעתי – חבר הכנסת סילבן שלום, הייתי מבקש את תשומת לבך – לא מדובר פה בשחור-לבן. לו הייתי חושב שמדובר בשחור-לבן, הייתי מביא את הנושא להכרעה בוועדת הכספים, כי היה זה לא אחראי להביא למליאה חלופה אחת טובה מאוד וחלופה שנייה רעה מאוד. אני חושב שההבדל בין החלופות הוא הבדל של גוונים ולא של צבעים חזקים באופן מיוחד. השאלה היא, איזו חלופה טובה יותר, איזו חלופה נותנת סיכוי טוב יותר.

אני רוצה להזכיר, שלאחר שנקבל את חוק הייעוץ ימשיכו הבנקים למכור מכשירים פיננסיים רבים, כמו תוכניות חיסכון, פקדונות, תפ"סים, קרנות נאמנות, קופות גמל ועוד מכשירים למיניהם.

דן תיכון (הליכוד):

מק"מים.

גדליה גל (יו"ר ועדת הכספים):

גם מק"מים, הם ימשיכו למכור את הסחורה הזאת. זו נקודת המוצא.

השאלה היא מה היא המשמעות של הוצאת הייעוץ מהבנקים. לפי הבנתי, המשמעות של הוצאת הייעוץ מהבנקים היא, שפקידי הבנק, שהם לא יועצים, שלא חל עליהם החוק הזה, כשיבוא חבר הכנסת דן תיכון וישאל אותם: מה אני יכול לקנות? הם יגידו: לא נייעץ לך, אבל לנו יש להציע א', ב', ג', ד'. מן הסתם הוא ישאל אותם גם מה יש בסחורה הזאת ומן הסתם הם ישיבו לו, אבל לא כיועצים אלא כמי שמציגים את מרכולתם. בעצם במסווה של שיווק, בלי שיש להם אחריות של יועץ, הם ייתנו ללקוחות שלהם ייעוץ מה לקנות.

לעומת זאת, להשאיר את הייעוץ לבנקים משמעותו שעל אנשי הבנקים, כאשר הם יציעו כל סחורה שיש להם, שממילא הם אמורים למכור, יחול עליהם חוק היועצים, הם יצטרכו להיות בכשירות של יועצים, ואם הם יעשו דברים אסורים, הם יישפטו וייענשו על-פי חוק הייעוץ.

לכן, כאשר אני צריך לבחור בין שתי החלופות – חלופה א', להשאיר את הייעוץ, וחלופה ב' להוציא – אני מעדיף את החלופה הראשונה. היא גלויה, היא ידועה, היא על השולחן.

ואני גם צריך להחליט במקרה הזה איזו חוות דעת לקבל – חוות דעתו של יושב-ראש הרשות לניירות ערך, שתפקידו לעסוק בפיקוח על הייעוץ, בפיקוח על הפעולות האלה, ויש לו גם איזה מוניטין בניקוי אורוות, יש לו הישגים שהכול מברכים עליהם, או חוות דעתם של אנשי בנק ישראל – במקרה הזה אני מעדיף, בלי קשר ובלי קונוטציות אחרות, לקבל את דעתו של אריה מינטקביץ, שזה עיסוקו. ולאחר כל ההתקפות שקראתי בעיתונות שמחתי לקרוא היום ב"ידיעות אחרונות" את סבר פלוצקר, שגם הוא אומר שבין שתי החלופות האלה הוא בוחר בחלופה א', שנראית לו נקייה יותר. והוא גם נותן כמה קומפלימנטים למי שעומד מאחורי החלופה הזאת, יושב-ראש הרשות לניירות ערך.

אני בהחלט הייתי מבין את תופעת הייעוץ אם היא היתה גוררת אתה את הוצאת כל המכשירים או מרבית המכשירים הפיננסיים, אז לא היתה סתירה בין המכירה לבין הייעוץ.

אני רוצה לומר לחברים: בל נשכח איך עבדנו עם החוק הזה. כבר צוין שוועדת הכספים דרשה מוועדת המשנה לשוק ההון – דומני שבהתחלה היה זה חבר הכנסת תיכון ואחר כך הוא התחלף עם חבר הכנסת סילבן שלום – אמרנו להם ודרשנו מהם: תתחילו לחוקק את החוק בין שהממשלה תביא ובין שהיא לא תביא. זה היה לפני כשנתיים.

הוועדה עסקה בעניין זה בישיבות רבות, דנה בכל הסוגיות והגיעה לוועדת הכספים, למליאה, עם הצעת חוק שלמה, עם ויכוח על כמה סעיפים שנושאו העיקרי היה ייעוץ. כששאלתי את חבר הכנסת סילבן שלום: האם טיפלתם במכשירים הפיננסיים? האם הם נשארים בבנקים? התשובה היתה כן. וכאשר התחילו לעסוק בחלופה השנייה של ההוצאה, והתברר שיש קושי בניסוח שלה ובמהות שלה, בא חבר הכנסת דן תיכון ואמר, שעם הייעוץ צריך להוציא גם את המכשירים הפיננסיים. וכשאמרתי: רגע אחד, אבל אי-אפשר כך, כהרף עין. לאחר שנתיים של דיונים שבהם החליטו שלא להוציא, אנחנו נוציא כך, כהרף עין? בבקשה; אם כך, צריך להתחיל הכול מהתחלה.

וגם אליבא דדן תיכון וחברים אחרים, כדי להוציא את הייעוץ מהבנקים צריך שלוש-ארבע שנים ואי-אפשר לעשות זאת מהיום למחר.

דן תיכון (הליכוד):

אבל צריך להחליט. אם לא מחליטים, עברו תשע שנים ולא עשו כלום.

גדליה גל (יו"ר ועדת הכספים):

ראוי לומר, שאחרי עשר שנים אנחנו באים עם עבודה. מישהו יכול להגיד שהיא לא מלאה, שזו מלאכה שלא הושלמה וצריך להשלים אותה, אבל עשינו כברת דרך בחוק הזה, כברת דרך לא רעה, ועוד ידובר על כך במשך הלילה.

היו"ר ע' מאור:

הלילה?

גדליה גל (יו"ר ועדת הכספים):

יש לנו עוד זמן. יש גם מעלה לכך שיושבים שישה איש ויכולים לברר דברים לגופו של עניין. ציינו קודם שהגענו, ברוך השם, למצב שאנחנו לא רק מכבירים מלים אלא עוסקים בנושא העיקרי.

דן תיכון (הליכוד):

מס מקביל, חוק מס מקביל.

סילבן שלום (הליכוד):

יושבים פה שבעה חברים.

רון נחמן (הליכוד):

אתה יודע כמה מאות אלפים צופים בנו?

גדליה גל (יו"ר ועדת הכספים):

אני יודע שיש גישה האומרת: אם נקבל החלטה על הוצאת הייעוץ, זה יחייב אותנו להמשיך ולטפל גם בשאר. ואני אומר להיפך – אל נעשה דבר פגום. בואו נקבל את חוק הייעוץ, נשאיר את הייעוץ בבנקים.

כבר הודעתי היום בוועדת הכספים, בישיבה עם הנגיד, ואני חוזר ואומר מהבמה הזאת: לאחר שיתקבל החוק, ולא חשוב לי באיזו גרסה, בחלופה א' או בחלופה ב', חבר הכנסת רון נחמן – חבר הכנסת מיכאל איתן, אני רוצה שתשמע את הקטע הזה – כך אמרתי הבוקר ולא כפי שאתה ציטטת אותי, אני לא מציע להקים ועדה.

אמרתי הבוקר, בתום הישיבה עם הנגיד, ואני חוזר ואומר: לאחר שנאשר את החוק הזה, בין שנאשר את חלופה א' ובין שנאשר את חלופה ב', בלי קשר לחלופות האלה, אנחנו נקיים סדרה של דיונים בוועדת הכספים, ננתח מה קרה בשנתיים האחרונות בשוק ההון – ואני מדבר על השנתיים האחרונות. עם כל הכבוד לדוח-בייסקי, הוא מטפל בשוק שלפני עשר שנים, ואני מדבר על השוק של היום.

מה קרה בשנתיים האחרונות? איזה כשלים היו? איזה פגמים היו? איזה כישלונות היו? מה חלקם של הבנקים או של גורמים אחרים, לטוב ולרע? אם המסקנות שלנו תהיינה שצריך לעשות שינוי במבנה הבנקאות, להוציא דברים, להוסיף דברים או להחסיר דברים, לא נהסס לעשות זאת. זה יהיה השלב השני או השלב המשלים בחקיקה הזאת, אם נגיע למסקנה הזאת.

יהיה לנו מספיק זמן לעסוק בעניין זה, ואם נגיע למסקנה שצריך להוציא חלק מהמכשירים הפיננסיים, כמו שאומרים מרבית החברים – – –

מיכאל איתן (הליכוד):

הייתי מגדיר את הדברים שלך כביטוי לתחושה שהחקיקה הזאת אינה מספקת.

גדליה גל (יו"ר ועדת הכספים):

חבר הכנסת מיכאל איתן, אמרתי כאשר לא היית כאן, שגם את החוק הזה, להזכירך, דרשנו מוועדת שוק ההון להתחיל לדון בו גם אם הממשלה לא תביא את החוק שלה, והם התחילו לדון בהצעות חוק פרטיות. אני חושב שאפשר להתברך בכך, חברי הכנסת, שדחפנו לחוק הזה – ייתכן שהוא שלב א', אבל ייתכן גם שאחרי שנעשה ניתוח של מה שקרה בשנתיים האחרונות נגיע למסקנה שאין מקום להוציא את המכשירים הפיננסיים מהבנקים. הרי אני לא יודע מראש מה תהיה המסקנה – – –

דן תיכון (הליכוד):

למה אתה קורא מכשירים פיננסיים? על-פי הגדרת החוק – – –

גדליה גל (יו"ר ועדת הכספים):

קופות גמל, למשל, נוציא אותן או לא נוציא אותן?

דן תיכון (הליכוד):

נוציא.

גדליה גל (יו"ר ועדת הכספים):

עושים זאת כלאחר יד? נקיים דיון, נברר מה ההשפעה. אני מעריך מאוד את דוח-בייסקי, אבל אני לא יכול להתעלם מזה שהיה צריך ליישם אותו לפני תשע שנים, ואז לא היה ויכוח. אבל בכל אופן חלפו עשר שנים, אנחנו בשוק אחר, בתנאים אחרים. יכול להיות שוועדת-בייסקי היתה מוציאה היום מסקנות אחרות לגמרי.

אריאל ויינשטיין (הליכוד):

זה נקרא: ועדת-בייסקי – – – המומחה מטעמה אמר שיש לקבל את גרסה ב'. היא מחכה לזה חודשים.

גדליה גל (יו"ר ועדת הכספים):

סרנת הוא איש שאני מעריך מאוד, והוא מושפע ממה שהיה לפני עשר שנים. אוזני היו כרויות גם לשמוע את בנק ישראל של היום, גם את אריה מינטקביץ של היום וגם את החברים האחרים, ולכן אני ממליץ מאוד לקבל את גרסה א'. אני יודע שנחמד מאוד לתקוף את הבנקים. לי באופן אישי יש אתם חשבון קטן, ואם הייתי צריך לעבור שיעור בלחץ, אז יותר מהלחץ שהם הצליחו לעשות לי כאשר העברתי את חוק-גל – בחיים לא אעבור לחץ נוסף כזה.

לא אשכח אותם שבועיים שבהם הם גירשו אלפי מושבניקים מהדלפקים ואמרו להם: אם אתם רוצים אשראי – תלכו לחבר הכנסת גל שיסדר לכם אשראי. עברתי גם את התקופה הזאת, ואני חושב שלא עת להתחשבנות עכשיו. בכלל, ההתחשבנות לא יכולה להיות עם בנקים. יכולה להיות התחשבנות עם כמה אישים שנתנו הוראה כזאת. הבנקים הם חלק מהמערכת המשקית של מדינת ישראל, הם לא פעם לוקים, לא פעם הם עושים דברים שיש להצטער על כך שהם עושים אותם. תפקידנו לשפר אותם, לתקן אותם, ודאי וודאי שלא להרוג אותם. תודה רבה.

היו"ר ע' מאור:

תודה רבה. חבר הכנסת רון נחמן, ואחריו, מהנוכחים – חבר הכנסת גולדשמידט.

רון נחמן (הליכוד):

גברתי היושבת-ראש, חברי הכנסת, נכון שהצעת החוק עוסקת בנושא הייעוץ בבנקים או מחוץ לבנקים, אבל תרשי לי, גברתי היושבת-ראש, לומר לך, כמי שחזר מאפרת, מגבעת-הדגן – הגעתי לפני כמה דקות, אחרי שבשעות אחר הצהריים והערב הייתי חבר הכנסת היחיד על גבעת-הדגן – גברתי היושבת-ראש, גם הקול שלי צרוד, אבל העיניים אדומות יותר מהמראות שראינו שם. ראינו פוליטיזציה של צה"ל, ראינו חיילים ושוטרים מהרמות הבכירות ביותר עד הרמות הנמוכות ביותר מסרבים, לא רוצים, ממאנים, על כורחם הולכים לפנות ילדים, ילדות, מבוגרות, מבוגרים, תינוקות, מחזות שכבר מזמן לא ראיתי.

נתקלתי בתופעה שהרוב המכריע של כוחות הביטחון שהיו באפרת היו בורחים משם ברצון ולא מבצעים שום פינוי. הגעתי למצב שבו קצין משטרה משך ילדה בת 14, וכאשר פניתי אליו וביקשתי ממנו שלא ימשוך, כגבר, אותה ילדה שחיילת-שוטרת ושוטרת כבר טיפלו בה בהורדתה מקצה ההר, מראש ההר – היתה היתקלות, היו תופעות שאותם גברים גררו נשים, ואני אומר זאת לך, גברתי היושבת-ראש. נוח לי להגיד זאת לך דווקא משום שאני מכיר את הרגישות שלך בדברים הללו.

אין לי שום טענות כלפי המשטרה, אין לי שום טענות כלפי הצבא. אני רק אומר, כחבר כנסת, גברתי היושבת-ראש, שאנחנו נכנסים לסיטואציה מסוכנת מאוד, שבה ראש הממשלה והממשלה מפעילים צבא פרטי פוליטי; ואני אומר דברים חמורים.

מפקדי המשטרה ואלוף הפיקוד אמרו לי, שאין כסף ואין תקציב כדי לגייס שוטרים למשטרת ישראל, ולפיכך מצבת כוח האדם של משטרת ישראל קטנה. כדי להשלים אותה לוקחים את החיילים.

ראיתי תופעה חמורה ביותר של פלוגות משטרה צבאית עם כתום, כתוב בכתום: משטרה צבאית. ילדים שהתגייסו לצבא. אין כסף לגייס אותם כשוטרים, מגייסים אותם כחיילים במסווה של חוק-יסוד: הצבא לצבא-הגנה לישראל ונותנים להם תפקידים של שוטרים. ילדים וילדות אלה פועלים לפינוים של אויבי ישראל, המתנחלים, התושבים של אפרת. אויבי ישראל.

מה שקרה הוא שאתמול בבוקר, ב–12:00-10:00, אותו יושב-ראש ועדת הכספים דיבר בוועדה בנוכחות נגיד בנק ישראל על הקיצוצים של תקציב המדינה, שמקצצים 2.5 מיליארדים, וב–14:00-12:00 דיברנו עם שר האוצר, איך נותנים היום לקיבוצים 5.5 מיליארדים; מצד אחד מקצצים, ומצד שני מוסיפים לקיבוצים, ולמשטרת ישראל אין כסף.

אם שר המשטרה לא יקבל 5,000 תקנים כדי להשליט את הסדר ביהודה ושומרון – אמרתי לו, שלוש שנים אני חוזר ואומר: 5,000 אלפים תקנים של שוטרים מול ה-20,000 של ערפאת – 5,000 תקנים ביהודה ושומרון יאפשרו לו, לשר המשטרה, להשליט חוק וסדר, והוא לא יזדקק להפעיל את החיילים למטרות פוליטיות.

מה עשינו על גבעת-הדגן? זאת היתה הפגנה פוליטית. כן, הפגנה פוליטית. זכותו של כל אזרח להפגין על-פי כל חוק במדינה. מה עושה הצבא? מקבל הוראות מהדרג הפוליטי, חותם צו: שטח צבאי סגור. סגרו את השטח. מהרגע שהשטח הזה הוא שטח צבאי סגור, למשטרה אין מספיק שוטרים לטפל בסיטואציה, מביאים את הירוקים, החיילים. לא מספיק כוח, החיילים הירוקים – מביאים את הפלוגה המיוחדת לטיפול במתנחלים. לוקחים את החיילים לטפל בסיטואציה פוליטית ומסבכים את צה"ל במעורבות פוליטית, שאסור שייכנס אליה. ואני אומר שנים, שאנחנו לא רוצים שום מגע בין חייל לבין אזרח. וראש הממשלה הזה דוחף אותם בכוח, מכניס אותם בכוח לסיטואציה, כי נוח לו להגיד: הנה, אתם רואים את המשוגעים האלה, הם פוגעים בקונסנסוס, בחיילים שלנו.

היו"ר ע' מאור:

חבר הכנסת רון נחמן, דומני שהצעת חוק שירות הביטחון שעברה היום נועדה לפתור בדיוק את הבעיה שאתה מדבר עליה; לא את בעיית המחלוקת הפוליטית, אלא את הבעיה ששוטרים יעסקו בדבר.

אלי גולדשמידט (העבודה):

הצעת החוק הזאת תידון מחר. היא לא עברה היום.

היו"ר ע' מאור:

זה בסדר-היום של מחר? זו בדיוק הצעת חוק שנועדה לאפשר 500 חיילים נוספים למשטרה ולא לצבא. מעבר למחלוקת הפוליטית, בעניין הזה אני מסכימה אתו מאוד. לכן הצעת החוק הזאת.

רון נחמן (הליכוד):

הצעת החוק של גיוס למשטרה – גברתי, אני אסביר לך משהו. אני מתנגד להצעת החוק הזאת מסיבה פשוטה: הולכים לעשות כמו שעשו למשמר הגבול, כשגייסו את החיילים – במקום לצבא, מגייסים אותם למשמר הגבול.

היו"ר ע' מאור:

אכן, בהסכמתם.

רון נחמן (הליכוד):

בהסכמתם. אני טוען דבר אחד פשוט, יש שירות צבאי לפי חוק-יסוד: הצבא, שילכו וישרתו בצבא. המשטרה רוצה לקלוט שוטרים – מה הבעיה? עלות שוטר היא 100,000 שקל לשנה, לרבות ההוצאות העקיפות, עם הכול. תכפילי 100,000 ב-5,000 שוטרים, תקבלי את הסכום שהמשטרה צריכה לקבל כתוספת. אבל היות ששר האוצר לא רוצה להוסיף את הסכום הזה כי יש לו סדר עדיפויות אחר – – –

היו"ר ע' מאור:

ויש מחזורי צבא גדולים.

רון נחמן (הליכוד):

הוא הולך לרכוש שירות של חיילים בשירות חובה, שעלותו לא 100,000 שקל לשנה אלא 10,000 שקל לשנה. החזקת חייל כזה היא, נניח, 1,000 שקל לחודש.

היו"ר ע' מאור:

בגלל זה שיש מחזורי גיוס גדולים.

רון נחמן (הליכוד):

כן. אני מדבר על סך כל העלויות מבחינה תקציבית.

מה קורה פה? נוצר בעצם מצב שבו במו ידינו ועל כורחנו אנחנו מאפשרים לעשות פוליטיזציה בסיטואציה שכולה פוליטית, לא נכונה מבחינת הטיפול, לא צודקת מבחינת הטיפול, מסבכת ומכניסה את כולנו לטירוף מערכות. וכאשר אני מדבר עם אלוף הפיקוד – אלוף הפיקוד הוא לא קוטל קנים – הוא עומד, הוא לא יודע מה לעשות, והוא אומר: הדברים האלה חייבים לקבל טיפול, אבל אין למשטרה כוח.

ולכן הסיטואציה הזאת של פוליטיזציה בצה"ל – גברתי היושבת-ראש, אני פונה גם אלייך, גם למפלגה שלך, גם לחבר הכנסת גדליה גל – חייבים לנתח מייד מה קורה פה ולהפסיק את התופעה הזאת, כי הדברים הללו יודעים איפה הם מתחילים אבל לא יודעים איפה הם ייגמרו.

היום היינו על גבעת-הדגן. כבר עכשיו, גברתי היושבת-ראש, יש עוד שלוש גבעות שכבר יש עליהן יישובים נוספים, ובשבוע הבא יקימו מאה כאלה, אז מה, ייקחו את כל צה"ל? יש לנו כאן בעיה אמיתית, פוליטית, וצריכים לטפל בה בצורה אחרת. והציבור הזה מרגיש שהוא נרדף, הציבור הזה מרגיש שהוא מבוזה, הציבור הזה מרגיש שהוא נעלב, הציבור הזה מרגיש שהוא מותקף – היום סגרו את ערוץ-7, שמעתי שמחר נושא זה יעלה על סדר-היום, שמעתי שהיה בכנסת בלגן שלם, לא הייתי כאן, כי כמו שאמרתי לך הייתי היחיד באפרת על גבעת-הדגן.

תארי לך, שמחר היו סוגרים את הערוץ הראשון. תארי לך. הרי בין כך ובין כך, היום, איך שאתה רואה את הערוץ הראשון – אז מה קורה? אומרים: זו מחלקת השידור של לשכת ראש הממשלה. כך אומרים. מדוע? תבדקי את האיזון ותראי מה קורה. אז כאשר הסיטואציה הפוליטית הולכת ומחריפה, כאשר הולכים לתת ליאסר ערפאת 12,000 קלצ'ניקובים לחיילים שלו שברחו מביירות, וממשלת ישראל זו הביאה אותם לשטחי יהודה שומרון ועזה, נותנים להם 12,000 קלצ'ניקובים, אז מה אני רואה בטלוויזיה? אני רואה בטלוויזיה כל מיני פרשנויות כאלה ואחרות כנגד המתנחלים, כן עושים הפרת חוק, לא עושים הפרת חוק. יש לנו סיטואציה בלתי אפשרית לחלוטין.

גברתי היושבת-ראש, בראש ובראשונה הסיטואציה הזאת אפשרית בגלל הפוליטיזציה של צה"ל. אני פונה אלייך כיושבת-ראש וכחברת מרצ ומבקש: השרה שולמית אלוני צריכה להפסיק להתבטא כפי שהיא מתבטאת כלפי התושבים. להפסיק את סתימת הפיות, לאפשר את זכות ההפגנה, לאפשר את זכות המחאה, את זכות הזעקה. לאפשר לאנשים האלה, העומדים בסכנת חיים, להביע את מה שיש להם לומר, ולהוציא את צה"ל החוצה מכל המשחק הפוליטי, להוציא את צה"ל החוצה – מהרמטכ"ל לשעבר ברק ועד אחרון הטוראים; להוציא אותם החוצה. וככל שנעשה זאת מהר יותר כך ייטב לעם ישראל. תודה.

היו"ר ע' מאור:

תודה. חבר הכנסת רון נחמן, אתה פנית אלי אישית. אין לי זכות להשיב לך, אבל עם חלק מהדברים אני מסכימה. בכל מקרה, המחלוקת על כיבוד החוק – – –

רון נחמן (הליכוד):

על כך אין לנו מחלוקת בכלל.

היו"ר ע' מאור:

אני שמחה לשמוע, באמת.

רון נחמן (הליכוד):

אין לנו שום מחלוקת. הכול במסגרת כיבוד החוק. אין בינינו ויכוח כלל.

היו"ר ע' מאור:

אני שמחה לשמוע, כי על זכות המחאה ועל זכות ההפגנה אין ויכוח. תודה.

חבר הכנסת גדעון שגיא. אחריו – חבר הכנסת אלי גולדשמידט. אני מבינה שאתה מעוניין לנמק הסתייגות אחת בלבד.

אלי גולדשמידט (העבודה):

כן.

היו"ר ע' מאור:

אני לא מבטיחה שמחר יהיה המשך דיון, יכול להיות שנגמור הלילה הכול. יש להביא זאת בחשבון.

אלי גולדשמידט (העבודה):

גומרים ב-02:00, כפי שסוכם.

היו"ר ע' מאור:

זה מוסכם על יושב-ראש הכנסת?

אלי גולדשמידט (העבודה):

מפסיקים ב-02:00.

היו"ר ע' מאור:

כמה נותנים לכם מחר? האם כל ההסתייגויות עומדות בעינן למחר?

דן תיכון (הליכוד):

אל תדאגי לנו.

היו"ר ע' מאור:

אני לא דואגת לכם, אני דואגת לעבודת הכנסת מחר.

גדעון שגיא (העבודה):

גברתי היושבת-ראש, חברי הכנסת, אני מצטרף להערכה שהבעת כלפי חבר הכנסת רון נחמן, שהודיע שבכל מה שקשור לכיבוד החוק אין בינינו חילוקי דעות. וזה באמת חידוש מרענן.

אני רוצה להזכיר, שבהקשר החוק שאנו דנים עליו אנחנו מדברים על מעמד הבנקים, על הריכוזיות של הבנקים, על השליטה של הבנקים, ומוטב שבהקשר זה נדע להבחין בין עיקר לטפל. לפי דעתי, עיקר הבעיה בשליטה של הבנקים, בריכוזיות שלהם, במעמד המרכזי שלהם במשק כרוך בשליטתם על תאגידים ריאליים.

החוק שקיים היום, שמחייב את צמצום השליטה הזאת, את צמצום ההחזקות עד ל-25% עד תום השנה הבאה, הוא חוק שמקדם אותנו בכיוון הנכון מהבחינה הזאת, אבל הוא לא פותר, לפי דעתי, את הבעיה העיקרית. הבעיה העיקרית קיימת ותישאר גם לאחר שיוקטנו ההחזקות עד ל-25%, וזו בעיית השליטה של הבנקים על אותם תאגידים. השליטה, מינוי הדירקטורים, השליטה על המדיניות של התאגידים האלה – זו הבעיה. וכאן השורש של ניגודי העניינים בין הנושא הזה של השליטה לבין פעילויות פיננסיות אחרות.

לכן, חברי הכנסת, אני הנחתי לפני כחודש ימים, שלושה שבועות, הצעת חוק שבאה לתקן את המצב הקיים על-פי החוק. על-פי ההצעה שלי – אם היא תתקבל, כמובן – יבוטל המעמד של הבנקים כבעלי שליטה בתאגידים ריאליים. הבעיה של ההחזקות של הבנקים היא בעיה פחות אקוטית, לפי דעתי. בעיית ההחזקות – מנקודת הראות שלי, לא משנה אם לבנקים יש השקעה בתאגיד כזה או אחר בשיעור של 25% או 30%, אם ההשקעה הזאת או אם ההחזקות בשיעור כזה או אחר אינן מאפשרות לבנק לשלוט באותו תאגיד ולקבוע את המדיניות שלו.

חבר הכנסת סילבן שלום, אם היית מנהל את המערכה שלך בנושא הזה, אני הייתי מבין. אבל אנחנו דנים כאן בנושא שנוי במחלוקת, ויש לו פנים לכאן ולכאן. לצאת מתוך הנחה שהברוקר הפרטי או החברה אין להם ניגודי עניינים, הם לא מנהלים קרנות, אין להם בעלות על נכסים פיננסיים כאלה או אחרים, והם חסרי פניות לחלוטין?

דן תיכון (הליכוד):

אתה משווה אותם לבנקים?

גדעון שגיא (העבודה):

אני רוצה שלא נהיה תמימים ונסתכל על המציאות כפי שאנחנו מכירים אותה. לא במקרה נעצרו, בעקבות משבר המניות, לאחר שהתגלו העבירות או עברייני הבורסה, אנשי בנק דיסקונט ובנק הפועלים; אבל נעצרו גם לא מעט ברוקרים פרטיים. זה מייצג איזו מציאות, ואסור לנו להתעלם ממנה. אני סבור, שבעצם ההגבלות שאנחנו עושים אנחנו קובעים נורמות, קובעים קריטריונים. אבל בשום פנים ואופן אל נשלה את עצמנו שאנחנו פותרים את הבעיה ולא יהיו עברייני מס גם כאשר החוק הזה יתקבל. בפירוש יהיו כאלה שיעקפו את החוק. אני רוצה שזה יהיה ברור, ולפחות נגיד זאת לציבור. בין עברייני המס, אם וכאשר יהיו, יימצאו כאלה הנמנים עם הסקטור של הבנקים, עם הסקטור של היועצים, מנהלי התיקים והברוקרים הפרטיים. תודה רבה.

היו"ר ע' מאור:

תודה רבה. חבר הכנסת אלי גולדשמידט, אחריו – חבר הכנסת רענן כהן; ואם הוא לא יהיה – חבר הכנסת דן תיכון.

אלי גולדשמידט (העבודה):

גברתי היושבת-ראש, רבותי חברי הכנסת, אני מוכרח להתחיל בדברים שאמר קודם גם חברי חבר הכנסת סילבן שלום. אני מסתכל על התמונה פה במליאה. אז נכון, השעה עכשיו מאוחרת מאוד, 01:15, אבל התמונה הזאת היתה גם בשעה 23:00 וגם בשעה מוקדמת יותר. אינני בא להשתבח בכך שאני נמצא כאן או שהחברים שיושבים כאן נמצאים פה. אבל אני שואל, למה לא הכרענו בנושא בוועדת הכספים, למה לא הכרענו שם בין שתי הגרסאות.

דן תיכון (הליכוד):

לא רציתם. אני הצעתי זאת.

אלי גולדשמידט (העבודה):

רגע, אני רוצה להציג את הדילמה. אנחנו חשבנו שנביא זאת למליאה – – –

גדעון שגיא (העבודה):

אבל הוחלט לקיים את הדיון במסגרת אינטימית יותר.

אלי גולדשמידט (העבודה):

לא, להיפך. החלטנו להעביר את הנושא מהמסגרת היותר-אינטימית – אם אפשר להשתמש בשעה כזאת במלה אינטימית – החלטנו להעביר את הנושא מהמסגרת המצומצמת, המקצועית, למליאה. כי בכל זאת אנחנו, אנשי ועדת הכספים, אלה שמופיעים בישיבות, מקשיבים, שומעים. אשאל זאת בצורה אחרת: חברי הכנסת שצריכים מחר להשתתף בהצבעה לא שמעו את אריה מינטקביץ, יושב-ראש הרשות לניירות ערך, ואנחנו שמענו אותו בוועדה, והם גם לא שמעו את בן-בסט ממחלקת המחקר של בנק ישראל, ואלה מציגים פחות או יותר את שתי הגישות הנוגדות. והם יבואו מחר, על בסיס של חופש הצבעה, ויצטרכו להצביע לא על נושא פוליטי, אש"ף או לא אש"ף, אלא על נושא מקצועי, עם דקויות. אני מוכרח לומר, שיושב-ראש הוועדה, חבר הכנסת גדליה גל, היטיב להסביר את הדילמות הקשות שיש בו. אז מה הרווחנו מזה שהנושא עבר למליאה, מבחינת המהות של העניין? האם אנחנו נקבל החלטה חכמה יותר מההחלטה שהיינו מקבלים בוועדת הכספים?

אני חושב שבעניין הזה אנחנו צריכים ללמוד איזה לקח, ידידי חבר הכנסת גדליה גל. זה לא עובד. אתה מביא שתי גרסאות, ואין לך מאזינים. המאזינים היחידים הם אותם אנשים שהתלבטו בין שתי הגרסאות, למעט היושבת-ראש שאיננה חברת ועדת הכספים, אבל יש פה עוד עשרות חברי כנסת שאינם חברי ועדת הכספים, הם לא שמעו אותך, הם לא שמעו את סילבן שלום, את דן תיכון, אותי, והם לא שמעו גם את – – –

היו"ר ע' מאור:

מחר נאפשר לכל אחד מכם לדבר עשר דקות כדי לשכנע את חברי הכנסת.

אלי גולדשמידט (העבודה):

הדברים בעייתיים. אני מדבר ברצינות, גברתי היושבת-ראש. את יודעת שמחר התמונה לא תשתנה באופן דרמטי, גם בשעה סבירה יותר בשעות היום.

עכשיו למהות של העניין. אני זוכר, שבישיבה האחרונה של ועדת הכספים שעסקה בחוק הזה אמר חבר הכנסת דן תיכון, שצריך להוציא את הייעוץ וצריך להוציא את השיווק. אני חושב, שאם היתה מתקבלת דעתו של חבר הכנסת דן תיכון במסגרת הדיונים של הוועדה שלך, אני לא הייתי מתלבט כלל.

היו"ר ע' מאור:

תרשה לי לשאול, מה דעתו של חבר הכנסת תיכון: גרסה א' או גרסה ב'?

אלי גולדשמידט (העבודה):

גרסה ג'.

דן תיכון (הליכוד):

הסתייגות.

אלי גולדשמידט (העבודה):

אני אסביר ליושבת-ראש מה גדר הספקות. חבר הכנסת סילבן שלום מציע בהצעת החוק שבאה מוועדת המשנה שלו להוציא את הייעוץ מידי הבנקים, אבל להשאיר את שיווק הכלים הפיננסיים בידי הבנקים. גרסה א', שאותה מייצג לצורך הדיון הזה חבר הכנסת גדליה גל, מציעה להשאיר את הייעוץ בתוך הבנקים, בין היתר משום שגם השיווק נשאר, על-פי הצעת חבר הכנסת סילבן שלום. בישיבה האחרונה בא חבר הכנסת דן תיכון ואמר שצריך להוציא מהבנקים את שני הדברים. אם זה מה שהיה מופיע לפנינו כאן כגרסה ג', נניח, לא היתה לי שום התלבטות, הייתי מצביע בעד הצעתו של חבר הכנסת דן תיכון, כי יש בה היגיון, שכל. היא אומרת: נוציא את כל העניין מתחום האחריות של הבנקים, ובא לציון גואל.

אני מודה שאני לא הכרעתי איך אני אצביע. אני מתלבט התלבטות אמיתית. בפעם הראשונה שעליתי לדוכן הצגתי נימוקים אחרים. הנימוק המרכזי הוא הבעייתיות שמציג יושב-ראש הרשות לניירות ערך, אריה מינטקביץ. אינני רוצה סתם לחלק קומפלימנטים, אבל נדמה לי, שאף אחד פה לא יחלוק על הדברים: מוסכם על כולנו שהוא אדם שעושה עבודה בלתי רגילה ברשות, והוא זה שאחראי לנושא של הייעוץ, של היועצים ושל כל העבירות הפליליות שנעשות תוך כדי כך, אם הן נעשות ובמקום שהן נעשות. והדברים האחרונים שאנחנו קוראים בעיתונות, המשפטים שמוגשים, כתבי האישום – הדברים ידועים. ומה הוא אומר? הוא אומר, שאנחנו אומרים לפקיד בבנק שהוא לא ייעץ, מצד אחד, אבל אנחנו מאפשרים לפקיד בבנק למכור את הכלים הפיננסיים, את התוכניות, מצד שני – כתוצאה מכך אנחנו שמים מכשול בפני עיוור.

כי מה זה נקרא למכור? כשאתה מוכר אתה לא מייעץ? אני מנסה פה להתווכח אתך, ידידי סילבן שלום. אני חוזר לדוגמה שהבאתי בפעם הראשונה. כשאני מוכר מכונית, האם אני לא מסביר שיש לה ביצועים טובים, שיש לה תאוצה גבוהה, שהיא נוחה, שאפשר לשבת ברווחה במושב האחורי שלה, שהיא אמינה, שלא צריך להיכנס אתה למוסך אחרי 20,000 קילומטר, שהיא שומרת על המחיר שלה כשאני רוצה למכור אותה כיד שנייה? הרי אני מוכרח לשבח את הסחורה. האם האזרח הרגיל במדינת ישראל לא יבין מזה שבעצם מייעצים לו לקנות את זה? הרי גם היום האזרח מבין, כשהוא נכנס לסניף של אחד הבנקים, יש סבירות גבוהה שהפקיד באותו סניף ייעץ לו לקנות קרן נאמנות שהבנק מנהל. הרי זה ברור מאליו. בסך הכול אנשים הם נבונים. אז מה יקרה מחר כשימכרו?

סילבן שלום (הליכוד):

אסור יהיה לו בשום פנים ואופן לשבח את סחורתו. הוא רק יכול להגיד: זאת מרכולתי. אם הוא יעשה מעשה של ייעוץ, זה מעשה שאסור על-פי החוק, כי אין לו רשיון. ומאחר שהוא ייתן ייעוץ כשאין לו רשיון לכך, הוא יהיה צפוי לשנתיים מאסר. ולא יהיה אדם אחד שיסתכן בשנתיים מאסר, עם כל הכבוד למקום שהוא עובד בו.

אלי גולדשמידט (העבודה):

חבר הכנסת שלום, החוק אומר בדיוק את הדברים שאתה אומר. אין לי בכלל ויכוח על מה שכתוב בחוק. אבל אנחנו מכירים חוקים שהם בבחינת גזירה שהציבור אינו יכול לעמוד בה, ובכך אנחנו מכשילים אנשים. הרי פקיד הבנק יעמוד לפעמים בפני מצבים בלתי אפשריים. יבוא אליו אותו אדם שמבקר בסניף הזה 30 שנה, 40 שנה. הוא התחיל בבנק מסוים בקופת "דן חסכן" והגיע לפנסיה. הוא יבוא אליו ויגיד לו: אסור לי לשבח, אבל זאת מרכולתי. מה הוא יציג לו במרכולתו?

יהיה לו פלקט מאחוריו שעליו יהיה כתוב: 1. תוכנית חיסכון לשנתיים, שאסור לשבור אותה, ואז אתה מקבל הצמדה מלאה וריבית כזו וכזו; 2. קרנות נאמנות, שמשווקות על-ידי הבנק; קרן נאמנות א' שנושא המניות הוא החזק בה, וקרן נאמנות ב' שמתמחה במטבע חוץ. יבוא האזרח ויגיד: תשמע, אני צריך את הכסף לחתונה של הבן שלי בקיץ, בעוד חמישה חודשים, מה אני עושה? יבוא פקיד הבנק ויגיד: כתוב בספר החוקים, שאם אני אגיד לך מה לעשות, אני נכנס לשנתיים לבית-הסוהר. יגיד הלקוח: בחייך, תגיד לי, אני לא יודע. אם אני אשים את הכסף לחמישה חודשים במטבע חוץ – מה היו הביצועים של הין היפני בששת החודשים האחרונים? כדאי לי לשים בין היפני? יגיד לו הפקיד: אני לא יכול להגיד לך. כתוב פה, תקרא. אתה רוצה ייעוץ? אני אתן לך כרטיס ביקור של ברוקר שיושב בשדרות-רוטשילד.

אני מנסה להסביר לך את המכניזם. אתה עלול להעמיד פקידים בבנקים במצב שהם ייכשלו, הם יהפכו להיות עבריינים על כורחם, בתום לב ומתוך רצון לעזור.

סילבן שלום (הליכוד):

למה?

אלי גולדשמידט (העבודה):

למה? כי הם לא יעמדו בלחץ.

סילבן שלום (הליכוד):

למה בארצות-הברית – – –

אלי גולדשמידט (העבודה):

רק שנייה.

לכן אני אומר: אם היית מביא לנו הצעה הקובעת שהבנק גם לא יכול למכור את המכשירים הפיננסיים שלו, כמו שאמר חבר הכנסת דן תיכון, שהכול יצא החוצה, שהכול יעשה הברוקר – אז זה היה ברור.

אני פשוט מתלבט. אני אומר לך: אני יודע מה הולך – הגרסה שלך היא הגרסה הפופולרית, נגיד זאת עכשיו באווירה האינטימית הזאת. למה היא גרסה פופולרית? כי יש לה כותרת: הוצאת הייעוץ מידי הבנקים. קשה מאוד להתווכח עם משהו שהוא מאוד פופולרי בכותרת שלו. אבל כשאתה נכנס לתוכן ואתה רואה מה אתה משאיר לבנק – אתה בעצם משאיר בדלת האחורית, עם כל ההגדרות שאתה מכניס בחוק, מכשול בפני עיוור.

אני מציג זאת כדילמה אמיתית. אמר חבר הכנסת גל שזו הבעיה המרכזית, ואריה מינטקביץ, שהוא האיש הממונה מספר אחת במדינת ישראל, שתפקידו למנוע את ניגוד האינטרסים, אומר זאת בכל דרך אפשרית, ותקשיבו למה שהוא אומר. הוא לא אדם פוליטי, ואין לו אינטרסים. יש לו רק אינטרס אחד, לאריה מינטקביץ: שלא יעשו מניפולציות בנושא של ניירות ערך – זה הנושא המרכזי שלו – ולשמור על טובת הציבור. אומר אריה מינטקביץ, יושב-ראש הרשות לניירות ערך: אני חושש, שדרך האפשרות שאתה השארת לבנקים למכור את התוכניות, למכור את המכשירים הפיננסיים, הבנקים יעברו את העבירות. ואיך הם יעברו? כשמי שימכור, אין לו רישוי של יועץ לניירות ערך, הוא לא עומד בתנאי הכשירות, הוא לא עומד בתנאי הסטאז', הוא לא עומד בכל המבחנים שהחוק שלך מציב לצורך ייעוץ בניירות ערך. הוא יעשה זאת במסווה של שיווק.

פה אני אומר את הדברים, ואני שמח לחזור על הדברים שאמר גדליה גל: אין פה שחור ולבן, יש בעייתיות כאן ויש בעייתיות כאן, כי באמת השארת הייעוץ בבנקים מנוגדת לדוח ועדת-בייסקי, מנוגדת לכל הגישה של הממשלה הזאת: היא הקטינה את ההחזקות של הבנקים בחברות הריאליות ל-25%; היא הקימה את החומות הסיניות בקרנות הנאמנות; היא מטפלת היום בעבודה בלתי רגילה שלך, בוועדת המשנה שלך, בנושא הייעוץ. אבל יש לנו פה איזו בעייתיות.

ממה אני חושש? שאנחנו נימצא במצב שהדילמה הזאת – לי, לפחות, יש דילמה; עדיין לא הכרעתי בה, כי אני מצוי במה שנאמר פה ובמה שנאמר בוועדת הכספים – לא תהיה מוכרת מחר כלל ל-60 או ל-50 חברי כנסת שיבואו להצביע, וההצבעה שלהם תהיה טכנית-מכנית, או מבוססת על דברים שלא נלמדו קודם. לכן חבל – ואני אומר זאת עכשיו בצער – שהנושא לא נחתך, בסופו של דבר, עד תומו בוועדת הכספים. תודה.

היו"ר ע' מאור:

תודה. זה לא יהיה, לצערי, הנושא היחיד שאנחנו מצביעים עליו והמידע לא קיים. בכל אופן, חבר הכנסת תיכון, אשמח לדעת למה ההסתייגות שלך היא לא גרסה ג' והיא רק הסתייגות, למה ההוצאה של שני הדברים מהבנקים היא לא גרסה ג', היא רק הסתייגות.

אלי גולדשמידט (העבודה):

הזכרתי שדן תיכון הציע בוועדת הכספים.

היו"ר ע' מאור:

הוא אמר לי שזה מופיע כהסתייגות.

אלי גולדשמידט (העבודה):

לא מופיע.

דן תיכון (הליכוד):

מופיע כהסתייגות.

היו"ר ע' מאור:

אני שואלת, מדוע זה מופיע כהסתייגות ולא כאופציה, כגרסה?

דן תיכון (הליכוד):

גברתי היושבת-ראש, כנסת נכבדה, אמרתי שב-1986 פרסמה ועדת-בייסקי את עיקרי המלצותיה, ואז מינתה הממשלה ועדה של פקידים בכירים בראשותו של מי שהיה אז מנכ"ל משרד המשפטים, מאיר גבאי. היו חברים בה אריה מינטקביץ, מאיר חת, גליה מאור, ונדמה לי שגם השופטת איילה פרוקצ'יה. אני ישבתי עם חברי הוועדה הזאת כמי שהיה גם אז יושב-ראש ועדת המשנה לענייני שוק ההון וראיתי את ההתלבטויות שלהם. הם פשוט לא רצו ליישם את המלצות ועדת-בייסקי, הם לא רצו להוציא את הייעוץ מהבנקים. הטענה שלהם היתה, שאין מערכת אלטרנטיבית. והרי השופט בייסקי אמר שאין מערכת אלטרנטיבית, אבל צריך ליצור אותה, ויכול להיות שזה ייקח כך וכך שנים, אבל הייעוץ צריך, בסופו של דבר, לצאת מהבנקים.

וזו הרי הדילמה שעמדנו בפניה לאחר שקברנו היום את המלצות ועדת-בייסקי, את כל העבודה המצוינת הזאת, שהרי מה שיצא ממנה הוא שהבנקאים עומדים לדין ואתם ימצו את הדין בתוך כמה ימים, לאחר שגם הם ניסו להתחמק, והכנסת הזאת הכריחה את הממשלה להגיש תביעות משפטיות. והנה התקדמנו. הצעת החוק נתקעה כאן, כי הממשלה דאז, בראשותו של שר האוצר שמעון פרס, התנגדה להוצאת הייעוץ מן הבנקים, כי היא נכנעה ללחצים של הבנקים, כי הבנקים היו שייכים לממשלה, והממשלה חשבה שאם יוציאו את הייעוץ הם יימכרו בסופו של דבר בחצי חינם.

והגענו לשנות ה-90, וראו זה פלא – 1991, 1992, 1993, שוק ההון מתפתח, אנשים נכנסים לשוק ההון, הבורסה גדלה, הנפקות. אתם זוכרים את ההנפקות בהיקפים של מיליארדים? אני זוכר שפעם דיברתי עם הממונה על שוק ההון ושאלתי אותו: מתי תעשה סוף לעניין הזה? שאלתי את המפקח על הבנקים: מתי תעשה סוף להנפקות היתר האלה? והוא אמר לי: כשהסכום יגיע למספר התושבים בעולם, אז אני אעשה סוף. ותתפלאו, יש 6 מיליארדי תושבים בעולם. בהנפקות האחרונות חתימות היתר הגיעו ל-7 מיליארדים, ולא הפסיקו את זה. ואז הגענו לחודש נובמבר, לחודש דצמבר 1993, לחודש ינואר 1994, והבנקים פתחו במבצע לשיווק קרנות הנאמנות שלהם. הכול היה מותר להם, הם שכחו את בייסקי, הם עברו אותן עבירות ועשו אותו דבר והטעו ציבור של עשרות אלפים בהיקף של מיליארדים. במשך חודש-חודשיים בנק ישראל אישר להם למכור באשראי בהיקף של 8-7 מיליארדי שקלים במבצעי שיווק ופיתוי וסימום של אנשים.

היו"ר ע' מאור:

באיזה שנה?

דן תיכון (הליכוד):

סוף 1993, ינואר 1994.

אין ספק, הבנקים נכשלו ב-1983 ולא עשו להם דבר, כי לא הוציאו את הייעוץ. הם נכשלו פעם שנייה ב-1994-1993, ולית דין ולית דיין. הכול מותר, ההפקרות נמשכת, והפקידים הבכירים בבנק ישראל והפקידים הבכירים ברשות לניירות ערך שרים אותו פזמון: אין אלטרנטיבה. ואם אין אלטרנטיבה, הולכים עד הסוף. מן הבחינה הזאת גרסה א' היא חרפה, וגרסה ב' היא סופר-חרפה; שתיהן באותה מידה.

רון נחמן (הליכוד):

אל תעיר את השכנים.

דן תיכון (הליכוד):

אתה ישן?

כשאתה מסכם את העניין, אתה רואה שבנק ישראל לא רוצה להוציא, מספר סיפורים. אני לא יודע איזה ליקוי מאורות קרה בבנק ישראל. בסך הכול גרסה א' היא הגרסה של הרשות לניירות ערך, וגרסה ב' היא גרסה של בנק ישראל שהטעה אותנו. מה אמרו לנו בוועדת הכספים? בא הנגיד, וכל הזמן הוא אומר דבר אחד: צריך לפצל את הבנקים, צריך לשבור את המונופול של הבנקים, צריך להוציא את הייעוץ מן הבנקים. היום הוא חזר על כך בישיבה. בנק ישראל מציע לנו את גרסה ב' – להוציא את הייעוץ מן הבנקים. אלא שלפתע הם באים ומספרים סיפור חדש ואומרים: יש לנו עמדה חדשה. לאחר שהצליחו לשכנע לפחות אותי שיש להוציא לאלתר את הייעוץ מן הבנקים, הם באים ואומרים: בדקנו, יש לנו עמדה חדשה.

אומנם, המפקח על הבנקים מציע את גרסה ב' דהיום, ובן-בסט, מי שעמד מאחורי המסע להוצאת הייעוץ, אומר שנתקבלה עמדה חדשה של בנק ישראל, והיא שלא מוציאים את הייעוץ מן הבנקים. ראה זה פלא – כל הזמן הם ניסו לשכנע את הוועדה שצריך להוציא את הייעוץ מן הבנקים, ופתאום הם נסוגו. הם לא מספרים שהם נסוגו, יש ויכוח בתוך הבנק, יש עמדה חדשה של הבנק, אנחנו מצטערים, זו עמדתנו.

רבותי, כשאמרתי שזו נבלה וזו טרפה, אני שואל את עצמי: את מי מייצגת הכנסת – את הבנקים, את בנק ישראל, את הרשות לניירות ערך, או את הציבור? נדמה לי, ששכחנו שתפקידנו לייצג את הציבור הרחב, את ציבור הלקוחות. אומר לי חבר הכנסת גולדשמידט: מה עם גברת כהן מחדרה? חבר הכנסת גולדשמידט, גברת כהן מחדרה לא צריכה לעסוק במניות, שהרי ב-1983 רימו אותה, ואיש לא פיצה אותה, וב-1993 רימו אותה, ואיש לא רוצה לפצות אותה. שהרי אתה שומע שבסך הכול הריצו מניות; ומי לא?

גדעון שגיא (העבודה):

מה עם קופת תגמולים ועם קרנות נאמנות? בהן מותר לעסוק?

דן תיכון (הליכוד):

מייד נגיע לזה. לא, להוציא גם את קופות הגמל וקרנות הנאמנות. טועה חבר הכנסת גל כשהוא אומר שוועדת-בייסקי המליצה המלצות על מה שהיה לפני עשר שנים. ראשית, היא המליצה המלצות על מה שהיה לפני 14-13 שנים, למען הדיוק; אבל לא זו הבעיה. הבעיה השתנתה: הם חוטאים בניגוד אינטרסים, הם מטעים את הציבור, הם רוצים להרוויח כסף, והכול כשר.

אני יכול לספר לך על סניף בת-ים שמוכר "פורוורדס" ומתוך 50 עובדים של הבנק 30 משחקים עם הלקוחות שלהם, והבנק לא שומע, לא יודע ולא רואה. ואנחנו רוצים להשאיר את זה.

גדליה גל (יו"ר ועדת הכספים):

30 לא יוכלו אם נשאיר את הייעוץ.

דן תיכון (הליכוד):

ה"פורוורדס" מוגדר כמכשירים פיננסיים.

מה היה בקופות הגמל ובקרנות הנאמנות? העניקו אשראי. אומר חבר הכנסת סילבן שלום, ש-30,000 שקל הם לא רצו לתת. הם לא רצו לתת ללקוחות 3,000 שקל הלוואה, בטענה שאין ביטחונות, אבל הם העמידו לרשות אותם אנשים 300,000 שקל כדי שיקנו את קרנות הנאמנות של הבנק ואת קופות הגמל של הבנק; ורק את קופות הגמל של הבנק, שהרי כל העסק של ה"סובארו" וה"פיאט" נולד בבית-מדרשו של בנק ישראל, של בן-בסט, והוא מציע היום הצעה אחרת, שהיא אולי גרועה יותר.

אבל מה עוד צריך לקרות בשוק ההון כדי שהאנשים הקטנים יבינו שאנחנו לא שומרים על האינטרסים שלהם? שאנחנו קוברים את דוח-בייסקי?

מה מספר בנק ישראל? בחודש נובמבר-דצמבר 1993 הבנקים פתחו במבצע שיווקי ענק של קרנות הנאמנות שלהם. אני ידעתי, לא עשיתי כלום, הם מכרו באשראי שהגיע ל-3.5 מיליארדים – אגב, זה 9-7 מיליארדי שקלים – ובחודש ינואר, משנודע לי היקף האסון, אני הוריתי שלא לתת עוד אשראי, לצמצם את האשראי. מה פירוש לצמצם את האשראי? הוא הפיל את השוק, והוא מודה שהוא הפיל את השוק, אז מה אשמה גברת כהן? היא תמיד תהיה אחרונה, כי הספקולנט ישיג אותה תמיד. הוא עושה את הכסף על חשבון גברת כהן בחדרה או בקריית-שמונה, ואנחנו שואלים מה יהיה עם גברת כהן מקריית-שמונה? איפה היא תקנה מניות? מדוע אתה לא שואל: האם היא צריכה לקנות מניות? איזה יתרון יש לה בהשוואה לכרישים במרכז הארץ שיושבים ליד המסופים, וכשהיא באה הבנקאי אומר לה: תקני את בנק הפועלים. לאחר שכולם מצליחים למכור היא נכנסת, בבחינת הטיפש האחרון.

אני אומר לכם, חברי הכנסת, כל דוח-בייסקי הוא תולדה של אוזלת-ידה של הממשלה, של כל הממשלות, ללא יוצא מן הכלל, ותעודת כבוד לחברי הכנסת, חברי חבר הכנסת רמון, חבר הכנסת וירשובסקי, חבר הכנסת רן כהן ועוד חברי כנסת רבים שלא נתנו לעסק הזה למות ותמכו בי בעת שדרשתי להקים ועדת חקירה, לא הרפו מן העניין והכריחו את היועץ המשפטי להגיש תביעות כנגד הבנקאים גם כשהוא לא רצה. חבר הכנסת מירום וחבר הכנסת וירשובסקי פנו לבג"ץ וזכו.

המשבר ב-1993 יתום. הם מסתובבים כאן כל הזמן כמו מסוממים. הם קיבלו אשראי כשהבנקים אומרים: לא ידענו, לא שמענו, לא ראינו. ההוא חוקר מהרשות לניירות ערך, כתבי אישום מוגשים, אבל מלבד בנק דיסקונט אף אחד אינו מוכן לפצות את הלקוחות.

מה קרה בקופות הגמל? אותו סיפור, אותו עיוורון. מכרו את קופות הגמל של הבנק, הכניסו אנשים, קנו מניות, לא הבינו במה מדובר. וכשהשוק נפל, קופות הגמל – שהן החיסכון לעת פרישה של מרבית העמיתים, 2 מיליוני עמיתים – ירדו, הכול ירד והגיע לתשואות שליליות של 6%–7% בשנה, הציבור לא הבין והחל לברוח, ואין אשמים.

אנחנו ננציח את השיטה הזאת, כי גרסה א' היא בדיוק כמו גרסה ב', בהבדל אחד: לפי גרסה ב' כל יום כל פקיד הופך עבריין. אי-אפשר לשווק בלי לייעץ. אין דבר כזה, זו המצאה ישראלית. איך כתב אחד העיתונאים? – כמו שרופא אחד יבדוק אותך, ורופא שני ייתן לך תרופה למחלה. אין דבר כזה. זו המצאה שנולדה בבנק ישראל, כשם שהגרסה הראשונה נולדה ברשות לניירות ערך. תראה כמה תזכירים הם הוציאו אחד נגד השני, כי זה לא בדיוק רישוי, ההוא רוצה שכולם יקבלו תעודות.

רבותי, כמי שמלווה את העניין הזה אני אומר לכם בלהט הוויכוח: שכחנו את מי אנחנו אמורים לייצג. אנחנו אמורים לייצג את הציבור, והאינטרס של הציבור לא נשמר. אבל החוק הוא לא רק גרסה א' וגרסה ב', וזו אולי הנחמה הגדולה. החוק עוסק בייעוץ, בשיווק, בניהול תיקים. אגב, כל עניין ניהול התיקים התפתח רק בשנות ה-90 והגיע לשיאו ב-1993. בשנות ה-80 לא חשבנו שמנהלי התיקים יגיעו להיקפים ולממדים כאלה, לא הכרנו את הבעיה. ואני לא חושב שאלה הם צדיקים גמורים, הרי לא היה רישוי.

חבר הכנסת גולדשמידט, אתה לא שמת לב שמנהלי התיקים – מנקודת ראותם, בצדק – לא רצו להצטרף כחברים לבורסה, כסוחרים בבורסה? למה הם צריכים את כל הרגולציה שמוטלת על כל סוחר רשמי בבורסה? היה נוח להם להיות בשולי החוק; החוק הזה מסדיר את העניין, ויש בו חלקים טובים מאוד שעושים סדר בתחום הייעוץ. מי שאין לו השכלה מתאימה ועבר בחינות, לא יוכל למכור, לייעץ. והמשך – מחר.

היו"ר ע' מאור:

תודה. חבר הכנסת סילבן שלום.

אלי גולדשמידט (העבודה):

באיזו גרסה אתה תומך, בא' או בב'?

דן תיכון (הליכוד):

תאמין לי שאני אהיה כאן.

היו"ר ע' מאור:

חבר הכנסת סילבן שלום.

גדליה גל (יו"ר ועדת הכספים):

גברתי היושבת-ראש, יש הצעה שאנחנו נפסיק עכשיו את הדיון ונמשיך מחר ב-19:00-15:00. ב-19:00 נגמור את הדיון ונצביע.

היו"ר ע' מאור:

חבר הכנסת גדליה גל, האם זה מוסכם על יושב-ראש הכנסת?

גדליה גל (יו"ר ועדת הכספים):

כן, זה מוסכם על יושב-ראש הכנסת.

היו"ר ע' מאור:

שאתם מקבלים מחר ארבע שעות תמימות?

גדליה גל (יו"ר ועדת הכספים):

לפי מספר ההסתייגויות.

היו"ר ע' מאור:

אני יכולה להמשיך עד הבוקר, ואז תשאירו שתי הסתייגויות לכל אחד.

גדליה גל (יו"ר ועדת הכספים):

יש הסכמה.

דן תיכון (הליכוד):

מה שנספיק עד 19:00.

היו"ר ע' מאור:

חבר הכנסת גדליה גל, אני רוצה לדעת האם – – –

סילבן שלום (הליכוד):

גברתי יושבת-הראש, אם היינו מנצלים את כל ההסתייגויות לא היינו גומרים עד יום חמישי. לכל אחד יש 50 הסתייגויות. מדובר במאות הסתייגויות, וזה היה לוקח המון זמן. ההחלטה היתה, יחד עם יושב-ראש הוועדה ויושב-ראש הכנסת, שאנחנו גומרים זאת היום ב-02:00 ומחר ב-19:00-15:00. נשאלת השאלה מה יקרה מחר. יכול להיות שחלק מחברי הכנסת ידבר יותר וחלק פחות. אלה שנמצאים פה עכשיו, כפי שאמרו חברי הכנסת גל ותיכון, מגיעים להסכמה חד-משמעית. מתחילים ב-15:00, וב-19:00 – המקום שמגיעים אליו, שם נפתח.

היו"ר ע' מאור:

ההצבעה מחר ב-19:00.

גדליה גל (יו"ר ועדת הכספים):

ואם יהיה צורך לפצות מחר אנשים בארבע השעות, ב-19:00 תיערך הצבעה.

היו"ר ע' מאור:

ב-19:00 תהיה הצבעה, וזה מוסכם על יושב-ראש הכנסת.

טוב. אם כן, בזאת אנחנו קוטעים עכשיו את הדיון. חברי הכנסת, אנחנו סוגרים את הדיון. מחר ראשון הדוברים יהיה חבר הכנסת סילבן שלום. אני רושמת גם את חבר הכנסת גדעון שגיא לנימוק שתי ההסתייגויות שנותרו לו.

רון נחמן (הליכוד):

וגם לי.

היו"ר ע' מאור:

לך נותרו חמש. לחבר הכנסת שגיא – שתיים. לחבר הכנסת אלי גולדשמידט נשארו 23 הסתייגויות.

אלי גולדשמידט (העבודה):

ועוד שתיים.

היו"ר ע' מאור:

בזאת, חברי הכנסת, אני מודה לכל הנוכחים. הישיבה הבאה תתקיים מחר ב-15:00. לילה טוב לכולם. תודה רבה לסדרנים, לסגנית מזכיר הכנסת, לצוות הטלוויזיה שאתנו, לקצרנית ולכל עובדי הבית. תודה רבה ולילה טוב. ישיבה זו נעולה.

### הישיבה ננעלה בשעה 01:24.